
PREFAŢĂ 


După datele organelor internaționale de la Geneva şi 
ale comisiilor speciale ale Organizaţiei Naţiunilor Unite, 
traficul cu stupefiante se ridica în anul 1965 pe plan 
mondial la un dever de aproximativ 6,5 miliarde dolari, 
ceea ce reprezintă peste jumătate din ajutorul financiar 
anual acordat de Statele Unite țărilor subdezvoltate de 
pe glob. Este probabil că valoarea mijloacelor materiale 
permanent aruncate în acțiune în cadrul traficului cu 
stupefiante depăşeşte considerabil această cifră. 

Făcând însă abstracție de considerentele strict 
băneşti, acest trafic, prin care cei căzuți pradă 
toxicomaniei îşi procură diferitele droguri, joacă un rol 
încă mult mai primejdios - în primul rând în Statele 
Unite: el determină o creştere accentuată a criminalității 
şi furnizează spitalelor şi clinicilor de boli mintale un 
număr tot mai mare de pacienți. 

În Statale Unite ale Americii, toate categoriile de 
delicte au în bună măsură la origine consumul de 
stupefiante, deoarece pentru a-şi procura mijloacele 
necesare achiziţionării „mărfii” bolnavul, mai ales 
toxicomanul adolescent, este gata să comită orice delict, 
de la furtul mărunt la spargere, la atacul banditesc — 
„Stick up” sau „hold-up”, cum este denumit în SUA 
atacul armat -— şi până la crimă în formele sale cele mai 
sălbatice. 

În ultimii ani, criminalitatea determinată de 


toxicomanie s-a răspândit departe peste granițele SUA. 

De cele mai multe ori acest viciu începe cu „reefer”, 
adică țigareta cu marijuana, pentru a ajunge ulterior la 
morfină, cocaină şi heroină. O proprietate comună 
acestor stupefiante este „acțiunea cumulativă”: pentru 
obținerea aceluiaşi efect dozele trebuie mărite progresiv. 
Din momentul în care fumătorul de marijuana ajunge la 
limita extremă a consumului posibil, el recurge la 
narcotice din ce în ce mai puternice, până ce 
stupefiantele cele mai nocive îl aduc, într-un fel sau 
altul, în ultima fază a unei degradări fizice şi morale 
totale. 

Se apreciază că 80% din traficul de stupefiante se află 
în mâinile unui „sindicat”, care controlează în aceeaşi 
proporție deverul pe întreg cuprinsul Statelor Unite. 
Restul de 20% revine unor grupuri mai mici, care de cele 
mai multe ori nu au decât o importanță regională. 
Intruşii pot fi trecuți cu vederea. Ei dispar cu toţii 
surprinzător de repede, după primele încercări de a 
acționa în acest sector. 

Câştigul exorbitant pe care îl realizează toți cei care 
participă băneşte la traficul de stupefiante este pe 
măsura riscurilor foarte mari, a pedepselor deosebit de 
grele prevăzute pentru comerțul ilicit cu orice fel de 
substanțe narcotice, precum şi a  costisitoarelor 
maşinații de apărare împotriva oricărei urmăriri de către 
organele judiciare. Cazuri din cele mai grave de corupție 
pe plan orăşenesc şi de stat, mituirea de funcționari de 
toate categoriile şi de politicieni notabili, demonstrează 
forța financiară a acestui sindicat al stupefiantelor. 

Mijloacele sale sunt atât de importante, încât fac 
posibilă şi coruperea funcționarilor diplomatici, care 
prin imunitatea vamală de care beneficiază valizele lor 
sunt deosebit de indicaţi pentru contrabandă. În 1961, 

bagajele ambasadorului unei republici din America 
Centrală acreditat la Haga au fost deschise la sosirea sa 
la New York, în ciuda imunității diplomatice. 
Funcţionarii „Brigăzii Antidrog” au descoperit şi 
confiscat cu acest prilej şase kilograme de heroină. 
Excelența sa a nimerit în spatele gratiilor, după care a 
fost judecat şi condamnat la şase ani închisoare. 
Această captură a fost posibilă numai datorită faptului 
că ambasadorul, deşi se bucura de exteritorialitate în 
Olanda, nu avea dreptul la niciun fel de privilegii 
diplomatice în SUA deoarece nu era acreditat la 
Washington. 

În branşa stupefiantelor rentabilitatea posibilă este 
considerabilă. Un kilogram de marijuana costă în Mexic 
sau alte țări latino-americane aproximativ 20 de dolari. 
Printr-un amestec cu tutun într-o proporție foarte mare, 
din această cantitate se confecționează circa 3200 
țigarete „reefer”, pentru care clientul plăteşte un dolar 
bucata, astfel că fiecare dolar investit se transformă în 
160 de dolari! Din aceştia aproximativ 100 dolari revin 
sindicatului, iar restul de 60 dolari plasatorilor 
principali, mijlocii şi mici. Decontările se desfăşoară 
după regulile cele mai stricte ale onestității negustoreşti. 
Iar la cea mai mică abatere de la „spiritul de echipă” se 
răspunde cu gloanțe. 

Furnizorii primari de marijuana sunt aproape fără 
excepție băştinaşii din zonele tropicale, care o extrag din 
cânepa sălbatică, „Cannabis India”. Numai răşina 
acestei plante, care creşte într-un climat umed şi torid, 
are proprietăți narcotice. În Mexic, zona tropicală cea 
mai apropiată de SUA, cultivarea cânepei sălbatice este 
interzisă; dar întinderea acestei regiuni exclude 
posibilitatea unui control efectiv. Răşina îmbătătoare o 
produce numai planta femelă în floare. De aci provine 

probabil şi numele feminin „Maria-Juana”. Deoarece 
litera „J” este pronunțată în spanioli „H”, acest narcotic 
a intrat în vocabularul internațional sub denumirea 
„Marihuana”. 

Această substanță se desprinde de la sine de pe 
planta care o produce. Este suficient să te plimbi în 
cizme printr-un câmp de cânepă înflorită, şi răşina 
lipicioasă rămâne fixată pe carâmbi. Este metoda cea 
mai simplă de recoltare a stupefiantului pur. Frământat 
şi format în bile, răzuit sau tras în fibre, după cerere, 
apoi amestecat cu tutun obişnuit, el intră în circuitul 
comercial. 

Fumatul marijuanei provoacă halucinații şi reale stări 
de vis asociate cu imaginațţii erotice paroxistice. Limitele 
de timp şi spaţiu dispar, de asemenea obstacolele fizice 
şi inhibiţiile morale. 

Atât morfina şi heroina obţinute din opiu, cât şi 
cocaina sunt comercializate cu marje de profit similare 
celor rezultate de pe urma marijuanei. 

Cocaina, extrasă din frunzele arbustului Erythroxylon 
Coca din zona tropicelor, a luat în mare măsură locul 
morfinei la toxicomanii din America, în primul rând 
pentru că poate fi administrată foarte uşor, fără injecție, 
pe calea mucoaselor nazale. Cocaina este absorbită 
repede şi exercită o acțiune dublă, asupra sistemului 
nervos central şi al celui periferic. Ea acționează şi în 
stare foarte diluată, ceea ce asigură traficanţilor de 
stupefiante profituri încă mai mari. 

Dar tot aşa cum morfina a fost depăşită de cocaină, 
aceasta din urmă a fost la rândul ei depăşită de heroină, 
care acționează ca derivat al morfinei. Eroina este 
considerabil mai toxică şi, prin acțiunea ei deosebit de 
rapidă şi profundă, provoacă stări de exaltare 
periculoase, ducând la un delir în care toate inhibiţiile 

originare sunt subordonate dorințelor, iluziilor. 

În Statele Unite, aproximativ 80% din toxicomani 
sunt tributari heroinei. 

În Europa prețul de fabrică al unui kilogram de 
heroină de puritatea chimică de circa 820/1000 este, în 
comerțul farmaceutic legal, de 18.000 mărci 
vest-germane. Introdus prin contrabandă în America, 
acest produs este comercializat cu _ 60.000-100.000 
mărci kilogramul. La consumator el ajunge sub forma 
unei pulberi albe, alcătuite în proporție de 98% dintr-un 
amestec de lactoză şi chinină şi numai 2% heroină. Pe 
baza acestei proporții de amestec, dintr-un kilogram de 
heroină farmaceutică se confecționează cinci tone de 
„heroină de consum”, iar dintr-o investiţie de 18.000 
mărci se realizează un dever de 1,8-2,4 milioane... 

În ultimul timp, sub presiunea unor conflicte serioase 
între consumatori şi micii furnizori, cota de lactoză şi 
chinină din „produsul de consum” a fost puţin redusă, 
iar acțiunea acestuia a fost îmbunătățită prin alte 
substanțe de umplutură cu însuşiri narcotice, dar care 
costă doar o mică fracțiune din prețul heroinei. Printre 
acestea se numără Demerol, Metadon, Metapon, 
Nembutal şi diferite alte preparate pe bază de 
fenobarbital. 

De câtva timp a câştigat teren un nou narcotic, 
denumit „LSD”, un medicament folosit în psihiatrie. 
Primejdia principală a acestui produs o reprezintă 
procedeul chimic relativ simplu pentru confecționarea 
lui şi care poate fi pus în aplicare chiar şi în 
aşa-numitele „laboratoare de bucătărie”. Efectele 
LSD-ului sunt extrem de primejdioase, dat fiind că 
această substanță are o acțiune profund „eliberatoare de 
inhibiții” şi duce, prin ideile obsesive paroxistice pe care 
le provoacă, până la crimă. 


Traficul de droguri îşi are propria terminologie 
tehnică, pentru toate „specialitățile”. 

„Sarofras” sunt cele mai ieftine țigarete de marijuana 
în circulaţie, cele de calitate mai bună se numesc 
„panatella” sau „messerole”, iar cele mai tari sunt 
cunoscute sub numele de „gun-geon”. Seringilor pentru 
administrarea subcutanată a dozelor li se spune 
„Spikes”. Combinaţiile de cocaină şi heroină sunt 
denumite  „speed-balls”. Toxicomanii care folosesc 
injecţiile sunt „skimpoppers”, iar cei care prizează 
cocaina — „schmeckers”. În sfârşit, „mules” (catârii) sunt 
plasatorii care îi ademenesc pe elevi să guste din otrava 
albă. 

„Narcotic Squad” (Brigada Antidrog) dispune, numai 
în New York, de peste 200 de poliţişti de înaltă calificare, 
care îşi desfăşoară activitatea în 10 grupe de câte 17 
până la 22 de oameni. Printre şefii lor cei mai capabili se 
numără inspectorul Terranova. Fiecare unitate este 
comandată de un locotenent. Cu toții trebuie să 
stăpânească cel puţin două din cele patru limbi străine 
importante în acest sector: italiana, spaniola, idiş, 
germana. 

Orice abatere de la legea stupefiantelor constituie un 
„delict federal”, astfel încât organele federale de resort, 
nefiind îngrădite de frontierele nici unui stat federal, pot 
interveni oricând şi oriunde. 

Lupta cea mai îndârjită împotriva crimei organizate în 
ansamblul ei, împotriva „sindicatelor” şi gangsterilor de 
la şefii lor până la ultimul „hoodlum” (derbedeu) o 
proclamase tânărul ministru de justiție Robert Kennedy, 
fratele preşedintelui John Kennedy, care, din păcate, 
şi-a dat demisia în anul 1964. 


Lugano, septembrie 1966 

FRANK ARNAU 


UN CADILLAC PARCAT PE BOWERY 


La Sectorul I din Wall Street zbârnâi telefonul. 
Ofiţerul de serviciu ridică receptorul, se prezentă, 
ascultă, luă note, repetă, apoi spuse pe un ton cam 
plictisit: 

— Toate-s bune, dar intersecția Bowery-Canal-Allen 
nu ţine de sectorul nostru. Anunţaţi... 

— Treaba ta, copoiule! îl întrerupse grosolan vocea 
iritată de la celălalt capăt al firului. N-am vrut decât 
să-mi fac datoria de cetățean, şi atâta tot. Cadillac-ul 
l-am observat în dreptul blocurilor Allen-Houston pe 
când mergeam la lucru, eram în schimbul de noapte. 
După patru ore jumate tot acolo l-am găsit, şi atunci 
m-am apropiat. Tipul de la volan stătea nemişcat, la 
întrebările mele nu răspundea, m-am uitat mai atent la 
el, era mort. E clar c-a fost împuşcat. Am prăpădit o fisă 
ca să chem poliția, dar a doua n-o mai prăpădesc — şi cu 
asta am terminat! 

— Numele dumneavoastră! De unde vorbiți? se grăbi 
să întrebe sergentul Burns. 

Singurul răspuns a fost un păcănit. Necunoscutul 
agățase receptorul. 

Burns aruncă o privire spre ceasul din perete. Apoi 
făcu o notă. 

„Marţi, 4 mai, ora 3,44 după miezul nopții, un apel 
telefonic, voce bărbătească, nu a indicat numele şi nici 
locul de unde vorbeşte. La intersecția 

Bowery-Canal-Allen s-ar afla parcat un autoturism 
Cadillac, de cel puțin patru ore şi jumătate. După 
spusele necunoscutului de la telefon, conducătorul 
maşinii e mort, a fost probabil împuşcat”. 

Sergentul întinse bucata de hârtie colegului său. 

— Dă-o pe telex la COB. Eu îi anunț între timp pe cei 
de la sectorul respectiv ca să izoleze locul. 

La ora 3,46 scurtul raport fu recepționat pe banda 
teleimprimatorului din „Central Office Bureau”, iar la 
ora 3,48 detectivul Lowett îl depuse pe biroul 
inspectorului şef de serviciu al Comisiei poliţiei 
judiciare, David Brewer. 

— Dispoziţiile — ca de obicei, domnule şef? 

Brewer parcurse cele câteva rânduri, strânse hârtiile 
din fața sa, împinse scaunul înapoi şi se ridică. 

— Sunt la parcul de maşini, să nu pierdem timpul. 

Lowett se opri în pragul uşii şi se întoarse. 

— Pe cine luaţi? 

— Pe toţi patru. 

Lowett dădu din cap mulțumit şi plecă. 

Când inspectorul şef ajunse jos, maşina de serviciu a 
„Brigăzii poliției judiciare” era gata de plecare, furgoneta 
cu ustensile a laboratorului şi cea a serviciului de 
constatare sosiră şi ele imediat, medicul legist Kennedy 
se apropie prost dispus şi se urcă lângă Brewer în fundul 
maşinii, Gatsky se aşeză lângă şofer, iar Lowett, Sarg şi 
Sloan se urcară în furgonetă. 

Porniră în viteză, în urletul sirenelor şi licăritul 
intermitent al girofarurilor. 

De la clădirea alăturată sediului COB, aflată la 
intersecția străzilor Broom şi Centre, numai câteva 
grupuri de blocuri îi despărțeau de locul în care era 
parcat Cadillac-ul la volanul căruia se afla un cadavru. 

— Dacă telefonul anonim se adevereşte, atunci 

mergem acum să vizităm victima unui asasinat, îl 
lămuri Brewer pe medic. Fireşte, am putea avea de-a 
face cu o tactică de derutare, deşi nu se prea 
obişnuieşte. Pe de altă parte, nu-i exclus ca amicul 
nostru necunoscut să fi luat drept mort pe un 
automobilist adormit de băutură. Până una-alta, însă, a 
precizat că omul a fost împuşcat. Dar, între noi fie vorba, 
doctore, la o privire superficială şi un specialist poate 
confunda o sinucidere cu o crimă, nu-i aşa? Deci, 
răbdare şi tutun. 

Întinse doctorului un pachet mototolit de ţigări. Avea 
vreo jumătate de duzină de tabachere, din piele, din 
argint, una chiar din lemn de santal, dar câteva din ele 
nu mai ştia pe unde le-a pus, alta o pierduse, aşa că 
decât să rămână şi fără cele câteva pe care le mai avea ca 
amintiri, prefera să le lase acasă şi să umble cu 
pacheţele rupte prin buzunare. 

Furgoneta laborator şi maşina serviciului de 
constatare se opriră în spatele unei limuzine impozante 
pe care doi poliţişti în uniformă o apărau de curiozitatea 
trecătorilor adunați. 

Brewer, doctorul şi Gatsky coborâră din maşină. 

Sergentul, imperturbabil la postul său alături de 
limuzină, raportă: 

— La comunicarea Sectorului I ne-am deplasat aici 
cu maşina de serviciu. Sosirea la 3,51. La această oră 
circulația vehiculelor era foarte redusă şi doar câțiva 
trecători îşi vedeau de drum. Nimeni nu părea să ia în 
seamă Cadillac-ul. Câţiva s-au oprit numai după ce noi 
doi ne-am ocupat posturile. Nu am permis nimănui să se 
apropie de maşină, nimeni nu a pus alte întrebări decât 
cele puse de obicei de curioşi. Am găsit la volan o 
persoană în nesimţire, petele de pe cămaşă ar putea fi 
urme de sânge. Nimic n-a fost atins, nimic n-a fost 

mişcat. 

Gatsky îşi deplasă cele peste o sută de kilograme ale 
sale atât de aproape de trecătorii nocturni de lângă 
maşină, încât aceştia se dădură instinctiv puţin înapoi. 

Lowett, Sarg şi Sloan flancară fața şi părţile laterale 
ale Cadillac-ului, care în spate era acoperit de cele două 
maşini de serviciu. 

Collins, Potter şi ajutoarele lor lărgiră cercul în jurul 
limuzinei. 

Brewer se îndreptă spre portiera din partea volanului 
şi privi cu atenţie în interior, plimbând raza lanternei în 
toate părțile. 

La volan, lăsat puţin pe spate în fotoliul său şi cu 
braţele atârnând inerte, se afla un tânăr de vreo 
douăzeci şi trei - douăzeci şi şase de ani, vârsta mai 
exactă era greu de precizat dat fiind tenul său închis şi 
tipul său specific meridional. O mustață mică şi aspră, 
de forma unei muşte şi neagră ca tăciunele, stătea ca 
lipită sub nările cărnoase. O pălărioară fantezistă îi 
alunecase spre ceafă, dând la iveală un păr ondulat, de 
un luciu negru-albăstrui. 

Brewer făcu doctorului semn din cap pentru a-i 
atrage atenţia, asupra cămăşii victimei, netedă ca 
oglinda, strălucind în lumina vie a lanternei. 

— Nailon pur, antijeg, uşor lavabil — destul de scump 
- dar petele astea de sânge care au şi început să se 
înnegrească n-au să iasă deloc uşor, fabricanţii de 
detergenți mai exagerează. Oricum, fericitul posesor al 
acestei cămăşi tot nu mai are ce face cu ea. Păcat, nu? 

— Atins drept în inimă după cât se pare, David, 
remarcă doctorul Kennedy. Sângele s-a scurs exact, 
surprinzător de exact, din punctul de lângă mamelon. 
Mai rar aşa o precizie la un sinucigaş - dar se mai 
întâmplă uneori. După experiența mea de până acum, 

lovituri atât de precise sunt de cele mai multe ori opera 
unor profesionişti în materie. În sfârşit — vom vedea. 

La instrucțiunile lui Collins, tehnicienii laboratorului 
începuseră să înregistreze poziția exactă a celor patru 
roți, notându-şi toate datele şi fixând locul crimei pe 
hârtie milimetrică la scara 1:100, identificând profilul 
anvelopelor şi toate urmele existente în jur. 

Sub supravegherea lui Potters, specialiştii Serviciului 
de constatare sondară cu instrumentele lor suprafețele 
exterioare ale Cadillac-ului, ale celor trei geamuri 
laterale închise şi a porțiunii de vreo trei centimetri a 
geamului tras de lângă volan, parbrizul şi mânerele 
cromate ale portierelor. Aplicară foliile speciale pentru 
imprimarea amprentelor, dar după o primă examinare 
sumară, Potter dădu din cap: 

— Urme practic inutilizabile! Parțial mănuşi, parțial 
degete, dar totul şters şi de neidentificat. Treabă de 
profesionişti în materie, e clar. Vom examina toate la 
amplificarea maximă, dar nu e cazul să vă faceţi prea 
multe iluzii, domnule inspector. Poate găsim ceva în 
interiorul maşinii. 

Brewer se întoarse spre Lowett. 

— Deschide portiera opusă şi vezi să nu se modifice 
poziția mortului când deschidem portiera de lângă el. 
Îmi faci, te rog, adăugă el adresându-se fotografului, 
clişee color stereoscopice care să stabilească poziția 
exactă a cadavrului din toate unghiurile necesare. De 
poziția precisă a corpului, centimetru cu centimetru, ar 
putea depinde reconstituirea traiectoriei glontelui. 

Inspectorul şef apăsă pe mâner, dar portiera era 
încuiată. Ea nu cedă decât după ce, cu ajutorul 
briceagului,  declanşă dispozitivul de blocare din 
interior. Ca la toate tipurile de limuzină, portiera era 
foarte lată, după aprecierea lui Brewer de 1,10 m, 

masivă, de construcție solidă. 

Cadavrul de la volan rămase nemişcat. Dacă nu erau 
cheagurile gelatinoase de sânge, s-ar fi putut crede că 
necunoscutul priveşte cu indiferență la operațiunile 
poliţiştilor. 

Doctorul Kennedy se aplecă asupra cadavrului şi, cu 
ochii strânşi, examină toate amănuntele vizibile. 

— Dacă nu mă-nşel, pe scaunul din dreapta lui este o 
armă, mai bine zis un revolver. Asta ar putea să însemne 
că amicul nostru şi-a tras chiar el un glonte în inimă. 
Sunt destul de frecvente cazurile când mâna 
sinucigaşului, căzând inertă, dă drumul armei 
respective. Urmele de pulbere, foarte vizibile chiar şi la 
lumina lanternei, pe locul unde glontele a pătruns prin 
cămaşă, arată aproape cu certitudine că arma s-a 
descărcat din imediata apropiere. Dar ne vom lămuri noi 
la autopsie. 

Brewer observă, gânditor: 

— De ce să-şi fi ales oare un tânăr ultraelegant ca 
ăsta taman o bordură de trotuar din Bowery ca să-şi 
parcheze maşina pentru ultima oară? 

Încercă să zâmbească. 

— Şi încă într-un loc interzis! Se mai împuşcă omul în 
pat acasă, în dormitorul iubitei, pe o bancă într-un parc 
văratic, melancolic... dar chiar aşa, la volanul unui 
Cadillac, într-un cartier deocheat şi întunecos din New 
York... Nu se prea brodeşte cu proprietarul unei 
limuzine atât de scumpe. Dar, să aşteptăm... 

Collins examină poziția armei. 

— Aş ridica-o cu o vergea băgată pe țeavă, dar mă tem 
să nu se şteargă eventualele amprente de pe partea care 
e în contact cu tapiseria scaunului. 

Ceru din furgoneta de ustensile o sârmă subțire de 
cupru, o trecu prin inelul trăgaciului pe sub butoiaş şi 

pescui revolverul din maşină. 

— Smith & Wesson, ultimul model, mic, dar calibrul 
mortal. 

Plimbă gura țevii şi închizătorul pe sub nări. 

— Miroase atât de tare a trinitrofenol, încât ar extazia 
pe orice chimist. Chiar dacă ultimul cuvânt îl va avea, 
fireşte, numai examenul glontelui la microscopul 
comparator, bag mâna-n foc că asta-i arma crimei. 

O strecură cu atenție într-o pungă de plastic cu cadre 
reglabile, adăugă o etichetă de marcare, apoi lipi gura 
pungii cu scoci. 

Fotografii îşi aranjau între timp blitz-urile cuplate 
paralel, potrivit poziției aparatelor, şi luau fotografii din 
toate unghiurile. 

Specialiştii Serviciului de constatare depistară şi 
înregistrară toate urmele din interiorul maşinii, 
desenară cu o cretă specială pe tapiseria scaunului 
contururile corpului încremenit, brațelor şi mâinilor, 
însemnară poziția picioarelor pe podea, măsurară şi 
înregistrară toate dimensiunile din interiorul maşinii, 
citiră temperatura apei de răcire la indicatorul de bord, 
stabiliră gradul de căldură a apei de răcire şi îşi notară 
kilometrajul total şi cel din ziua respectivă. 

Sloan şi Lowett raportară inspectorului şef că, după 
toate probabilitățile, privitorii din jur erau trecători 
întâmplători care se opriseră lângă maşina cu 
conducătorul nemişcat tocmai pentru că poliţiştii îi 
invitaseră să circule. Potrivit regulii, cei doi agenți 
controlaseră actele de identitate ale tuturor cetățenilor 
prezenţi, notându-şi numele, profesiunea şi adresa 
fiecăruia. 

Detectivul Sarg se aplecă asupra etichetei metalice de 
pe bordul maşinii pentru a citi numele şi celelalte date 
ale proprietarului. Omul de la volanul Cadillac-ului nu 

trebuia neapărat să fie chiar proprietarul maşinii, dar 
obligaţia ca fiecare vehicul să fie prevăzut cu o plachetă 
gravată cuprinzând datele personale ale proprietarului 
respectiv oferea de cele mai multe ori indicii prețioase 
pentru cercetările poliției. 

Detectivul îşi notă numele şi se întoarse spre 
inspectorul şef. 

— Tony Valdiva. 

După o clipă de gândire adăugă: 

— Îmi pare cunoscut. 

— Tony Valdiva? 

Brewer trase prelung din țigară. 

— Nu ştiu de unde să-l iau, dar am mai auzit de 
numele ăsta, în orice caz nu în legătură cu vreo 
reuniune a asociaţiei tinerilor creştini. Înainte de toate, 
adăugă el aruncând o privire detectivului, deocamdată 
nu ştim dacă tipul de la volan este într-adevăr Tony 
Valdiva. Maşina poate să fie furată, sau împrumutată de 
proprietarul ei unui prieten. 

Aruncă mucul de țigară. 

— Te duci imediat la Serviciul de constatare. Nu 
găseşti acolo material suficient -— te adresezi FBI-ului şi 
Brigăzii Antidrog. Dacă nu mă înşală memoria, am mai 
auzit vorbindu-se de un Valdiva în legătură eu traficul 
de stupefiante. În cazul că amicul nostru de aici e chiar 
Tony Valdiva, adună toate datele posibile. Poate că-i 
aflăm adresa, gentlemenii ăştia îşi anunță uneori 
domiciliul legal, ca să preîntâmpine eventuale bănuieli. 

Detectivul dădu din cap, mai verifică o dată notele 
sale după datele de pe eticheta metalică şi plecă în 
grabă. 

Detectivul Sloan, care între timp cercetase interiorul 
maşinii cu ajutorul lanternei, îi aruncă şefului său o 
privire semnificativă: 

— Mai cunoaştem noi vreun caz în care un sinucigaş 
s-a dovedit atât de distins încât îşi pune mănuşi din 
piele de căprioară înainte să-şi ia viața? 

Brewer se aplecă şi urmări raza lanternei. 

— Mai mult decât ciudat! Desigur că odată şi odată 
dai de cel mai neobişnuit lucru. Dar ca cineva să-şi pună 
mănuşi înainte de a-şi trage un glonte în inimă... 

Privi în jurul său, apoi îi chemă pe Collins şi Potter. 

— Voi ați observai că tânărul nostru amic poartă 
mănuşi? 

Laborantul dădu din cap. 

— Foarte curios! Dar nu m-am uitat la mort chiar aşa 
de atent, examenul amănunțit îl facem totdeauna abia 
după autopsie. 

Făcu o mică plecăciune artificială în fața doctorului 
Kennedy. 

— Reprezentanții medicinii au totdeauna prioritate la 
cadavre. 

Brewer îşi aprinse din nou o ţigară. 

— Nu țin neapărat să încalc protocolul, dar în cazul 
ăsta întâietatea o ai totuşi dumneata. Scoate omului 
mănuşile şi ai grijă să se facă de urgenţă toate probele, 
pentru a se constata dacă există sau nu vreo urmă de 
pulbere. Ca să fiu sincer, eu unul sunt convins că nu 
vom obține decât rezultate negative. Un ucigaş poate 
să-şi pună în mod calculat mănuşi, ca să nu-şi lase 
amprentele pe armă. Dar un sinucigaş?! 

Îşi plimbă privirile de la Collins la Potter, apoi la 
doctor. 

— Sau ați auzit poate dumneavoastră de un sinucigaş 
care-şi pune mai întâi mănuşi? 

— Nu am întâlnit aşa ceva nici în practica mea, nici în 
literatura de specialitate, răspunse doctorul Kennedy. 
Aş vrea să adaug că mănuşile în general şi cele din piele 

de căprioară în special reduc în bună măsură precizia în 
mânuirea unei arme. În cazul de față, proiectilul şi-a 
atins ținta cu o precizie absolută, ceea ce presupune un 
simţ tactil perfect. Asta, cel puţin, e părerea mea. 

Collins chemă pe unul din asistenții săi şi, cu ajutorul 
a două pensete plate, dințate, începură să scoată 
mănuşile de pe mâinile cadavrului. Înainte de a le pune 
la păstrare, marcate separat, în săculețe de plastic, 
Collins mirosi exteriorul şi interiorul pielii catifelate. 
Dădu din cap, circumspect. 

— Să nu facem afirmaţii pripite. E adevărat, simțurile 
omului nu sunt, din păcate, indicii sigure. Dar cred că 
nasul meu ar identifica urme proaspete de pulbere. 
Pielea de căprioară, în speță, conservă foarte bine 
mirosurile provenite din ardere. Or, în afară de mirosul 
specific de piele al acestor mănuşi, nu simt decât un 
parfum pătrunzător. 

Se aplecă asupra cadavrului, îi mirosi părul şi îşi 
sublinie constatarea cu un gest. 

— Mi-am închipuit imediat că e vorba de o briantină, 
de un fixativ care nu lasă pete de grăsime, aşa că-ți poți 
netezi părul fără nicio grijă. Nu rămâne decât mirosul. 

Brewer îşi privi ceasul de la mână. 

— Îndată e cinci. Nu vreau să mai pierd niciun minut. 
Pe acest individ, adăugă el adresându-se doctorului 
Kennedy, vi-l trimit la morgă. Când pot avea primul 
raport al autopsiei? 

— Plec cu dumneavoastră până la sediu. De acolo 
maşina dumneavoastră să mă ducă imediat la morgă, 
iar la şase o s-aveți primele concluzii. Fireşte că 
examinarea organelor interne cere mai mult timp; vreau 
să spun că, dacă la amicul nostru există eventuale urme 
de narcotice administrate anterior, asta nu s-ar putea 
constata înainte de prânz. Nu vom putea afla mai 

devreme nici ce anume a mâncat ultima oară, care faze 
de digestie intră în discuţie şi la care din ele a intervenit 
moartea. 

Brewer îl chemă pe detectivul Gatsky. 

— Ai grijă de remorcarea Cadillac-ului. Să fie pus la 
dispoziția laboratorului. 

Voia tocmai să se îndrepte împreună cu medicul spre 
maşina de serviciu, când două automobile în plină viteză 
apărură după colț din strada Delancey, oprindu-se la 
bordura trotuarului. La scârțâitul strident al roților 
frânate violent, poliţiştii şi curioşii din jurul lor îşi 
întoarseră privirile spre vijelioşii automobilişti. 

— Presa! strigă un polițist aflat în grupul de trecători, 
ca şi cum ar fi vrut să-i avertizeze pe colegii săi. 

Din maşini năvăliră reporteri şi fotografi. 

Dar brațele puternice ale păzitorilor ordinii le blocară 
accesul la Cadillac. N-au folosit la nimic nici rugămințile 
şi nici protestele lor. 

În lumina slabă a zorilor fulgerară blitzurile orbitor de 
albe de pe acoperişul uneia din maşini. Aparatele 
prinseră în teleobiectivele lor tot locul acţiunii, limuzina, 
trecătorii, poliţiştii şi maşinile lor. 

Doi reporteri se repeziră la Brewer. Îl ştiau pe şeful 
inspectoratului „P” al Comisiei poliției judiciare. Nu 
putea fi necunoscut mai nici unui gazetar care se ocupa 
cu treburi de-ale poliţiei sau tribunalelor. 

— Ce s-a întâmplat, şefule? insistă Pat Murphy de la 
„Herald”. 

— Despre ce e vorba? Crimă? Sinucidere? Treabă de 
gangsteri? Răfuială între cuțitari? Dramă amoroasă? 
Jaf? Viol? Dă-i drumul, Brewer, presa este urechea şi 
conştiinţa contribuabilului. Fă-te iubit de cei ce-ţi dau 
pâinea cea de toate zilele, îi strigă Dan O'Keefe de la 
„Tribune” inspectorului şef. 

Brewer, imperturbabil, răspunse tuturor cu un gest al 
mâinilor. Dădu din cap. 

— Nici noi nu ştim despre ce e vorba. Un mort — asta-i 
tot deocamdată. Trebuie s-aveți răbdare, n-aveţi încotro. 
Tocmai pentru că sunt plătit din impozite, trebuie să 
pun interesele cetățenilor paşnici înaintea celor ale 
presei! Sorry - asta e! Treceți mai târziu pe la biroul 
nostru de presă — dar acum evacuați terenul, înainte de 
a intra în acțiune băieții noştri. 

Dădu oamenilor săi instrucțiuni scurte şi precise, se 
eliberă din înghesuială şi îl conduse pe doctorul 
Kennedy la maşina de serviciu. 

Lowett şi Sloan îi însoţiră la rândul lor pe Potter şi 
Collins. 

Unul din cei doi sergenți care păzeau Cadillac-ul 
alergă după inspectorul şef. 

— Noi ne putem întoarce la sector? 

— După ce locul este eliberat de cei de la laborator şi 
Serviciul de constatare. Ai grijă să ne parvină neîntârziat 
raportul în scris, cu orele exacte, începând de la apelul 
telefonic până la terminarea misiunii dumitale de aici. 

Inspectorul şef îl pofti pe doctorul Kennedy în maşină, 
se trânti apoi lângă el pe canapeaua din fund, îşi întinse 
picioarele şi trase un fum de ţigară. 

Maşina demară energic, şi odată cu urletul sirenei 
începu să licărească girofarul. 

ANTONIO, ALIAS TONY VALDIVA 


Plăcile de aramă ale blocului 240, Center Street, 
sclipeau prin negura ce se ridica din East River la ivirea 
zorilor. Ferestrele luminate din loc în loc arătau că în 
multe secții ale sediului poliției nu se cunoaşte odihna 
nopţii. În aripa din Broom Street, etajele 4 şi 7 erau 
puternic iluminate. 

Brewer opri maşina la bordura trotuarului. 

— Graba-i grabă, doctore, dar nici stomacul nu 
trebuie neglijat. 

Îi spuse şoferului să aştepte şi intră cu dr. Kennedy la 
Flanagan, locul de întâlnire al poliţiştilor la orice oră din 
zi sau noapte. 

În ciuda orei foarte matinale, localul era destul de 
aglomerat, căci pentru oamenii din sediul central 
activitatea se desfăşura neîntrerupt, în acelaşi ritm. 

O cafea-filtru tare şi o porţie de slănină cu ochiuri la 
capac, agrementate de o duşcă bună de Bourbon, fură o 
curată binefacere. 

Un du-te-vino de colegi, întrebări fugare şi răspunsuri 
laconice, şi fiecare îşi vedea grăbit de treburile lui. 

Brewer îl expedie pe medic la maşina de serviciu, 
după ce îi aminti că aşteaptă neîntârziat un prim raport, 
apoi dispăru prin bolta porții. 

Ajuns în biroul său, Brewer trecu în revistă rapoartele 
oamenilor săi. Le completă cu rezoluțiile necesare 
pentru rezolvarea diferitelor cazuri. O crimă capitală 

avea prioritate față de infracțiunile de drept comun şi, 
deoarece avea misiunea să facă lumină în cazul 
cadavrului de la volanul Cadillac-ului, transmise 
cazurile mai puțin importante personalului de resort din 
tura de dimineață. 

Primul care se prezentă la inspectorul şef fu detectivul 
Sarg. 

— Cadavrul din limuzină e Tony Valdiva în persoană. 
O veche cunoştinţă, de altfel. Două condamnări. În 
1953, la Denver, doi ani pentru şantaj, dar nu a făcut 
decât şase luni, de rest l-a scutit Comisia de amnistie. 
Doi ani mai târziu a fost condamnat la Chicago la trei ani 
pentru port ilegal de armă, dar din nou s-a bucurat de 
indulgență şi după nouă luni a fost pus în libertate. Un 
judecător binevoitor l-a scutit şi de obligația de a se 
prezenta periodic la organele de poliție. De la sfârşitul 
anului 1957 a locuit alternativ la Los Angeles şi la noi, 
aici în New York. Se afla sub protecţia „sindicatului”. 
Colegii din Brigada Antidrog l-au arestat de şase ori. De 
cinci ori procuratura s-a văzut nevoită să infirme 
punerea sub acuzare din lipsă de dovezi, iar la procesul 
de după cea de-a şasea arestare a fost achitat de jurați. 
În două din cazurile penale în care Tony a fost judecat 
pentru contrabandă de stupefiante martorul principal al 
acuzării a decedat pe neaşteptate, iar în celelalte patru 
procese a dispărut fără urme. Coincidenţele care 
intervin de regulă când e vorba de protejaţii 
„sindicatului”. Apărătorul tânărului a fost de fiecare 
dată Sam Greenberg, care... 

Brewer îl întrerupse. 

— Ştiu, a pledat şi pentru Frank Costello şi Joe 
Adonis şi, dacă nu mă-nşală memoria, a fost câtva timp 
avocatul lui Lucky Luciano. Când e pus în acțiune un 
vulpoi de calibrul ăsta, înseamnă că rolul celui pe care-l 

are de apărat trebuie să fie foarte important pentru şefii 
bandei. Mă miră numai că a înregistrat Cadillac-ul pe 
numele lui. 

Sarg prezentă inspectorului şef o colecţie de fotografii 
şi amprente primite de la Serviciul de constatare. 

— Şi-o fi zis, poate, că n-ar fi rău să încerce odată şi 
pe calea dreaptă? Se simțea probabil atât de bine 
acoperit, încât i se părea inutil să-şi mai înregistreze 
limuzina pe numele unui om de paie. Că el e mortul de la 
volan nu mai încape nicio îndoială. Dacă comparăm 
fotografiile din perioade diferite nu seamănă deloc cu 
adevăratul Tony Valdiva din fototeca poliţiei, căci prin 
schimbarea pieptănăturii şi a formei sprâncenelor, prin 
mustăți potrivite în tot felul şi din când în când o față 
proaspăt rasă, îşi transforma considerabil înfăţişarea. 
Dar amprentele oferă dovada incontestabilă. 

Sarg răsfoi carnetul său. 

— De la 18 ianuarie ocupa un apartament la hotelul 
Stanmore, rezervat pe timp nelimitat, după cum 
figurează în registre. În sfârşit, un om încă tânăr, 
probabil că îl aştepta un viitor mare - până la scaunul 
electric... Născut la 6 februarie 1935, la Riposto, o mică 
localitate de pe coasta Siciliei vestice. La vârsta de patru 
ani a debarcat cu părinții săi la New Orleans. Tatăl său, 
Giovanni Valdiva, a fost arestat în 1944 la Miami fiind 
acuzat că şi-a forțat soţia să practice prostituţia; iar 
după o încăierare cu poliţiştii, în care a rănit pe unul din 
ei cu mai multe lovituri de cuțit, a fost împuşcat în timp 
ce încerca să fugă. Fusese denunțat chiar de soția lui, 
care se pare că nu ere dispusă să lucreze pentru el şi 
care de atunci a dispărut fără urme. 

Brewer îi întinse detectivului pachetul său mototolit 
de ţigări. 

— Vom cerceta apartamentul lui Valdiva de la 

Stanmore. Poate că mai aflăm câte ceva de la personalul 
hotelului. 

Lowett, Gatsky şi Sloan intrară în birou, unul după 
altul. 

Raportară pe scurt că „operațiunea” a fost terminată. 
Cadillac-ul fusese adus în curte pentru a fi examinat de 
specialiştii laboratorului, iar Tony fusese dezbrăcat de 
mâini experte de îmbrăcămintea lui scumpă, dar inutilă 
pentru treburile doctorului Kennedy, şi întins după 
toate regulile artei pe plăcile de marmură ale morgii. 

— Costumul a fost examinat regulamentar, raportă 
Sloan, dar deocamdată nimic deosebit. Conţinutul 
buzunarelor l-am pus frumuşel în recipiente separate. 

Detectivul scoase din buzunar o listă şi citi: 

— Un buletin de identitate expirat şi un permis de 
conducere valabil pe numele Antonio Valdiva. În 
fotografia legitimaţiei fața e complet rasă. Mai departe: 
un portofel negru din piele de crocodil veritabilă, şapte 
cecuri de călătorie de câte 100 dolari, trei de câte 50 
dolari şi 136 dolari în bancnote. În buzunarul vestei mai 
erau 5,50 dolari în monezi, în portofel trei fotografii ale 
unei femei foarte decoltate, brunetă după o fotografie şi 
blondă după celelalte două, dar în orice caz aceeaşi 
persoană. Într-un buzunar al portofelului am mai găsit 
tichetul unui loc de avion „Pan-American Airways” clasa 
de lux, pe ruta New 
York-Paris-Lisabona-Roma-Atena-Beirut şi retur. În 
altă despărțitură o fotografie roasă, îngălbenită, pe care 
se poate deosebi o pereche cu o colecţie întreagă de copii. 
Tot acolo, un carnet de credit emis de „Diner Club”. În 
buzunarul din spate al pantalonilor, paşaportul său 
într-un etui de piele, cu toate vizele în ordine. Tony mai 
avea asupra sa o mulțime de obiecte mărunte din aur 
masiv, ca un port-țigaret cu muştiuc din jad, un briceag, 

o tabacheră cizelată, un lanț portchei cu două chei Yalle, 
apoi un pieptene în toc de baga înrămat în aur, până şi 
un tirbuşon. 

Brewer se ridică. 

— Păstrează lista la tine, Sloan. Şi notează toate 
datele, minut cu minut. Ştii că şi la memoria cea mai 
bună pot interveni după scurt timp lacune care ar putea 
avea consecințe fatale. Porneşte de la telefonul 
necunoscutului la Sectorul I. Cere-le din nou telefonic 
evoluția precisă a lucrurilor. Nu omite nimic. Pe cât 
posibil, cel puţin... adăugă el cu un oftat. 

Sarg aduse primele rapoarte ale Serviciului de 
constatare. Luă de pe masă fotografiile, amprentele şi 
fişa lui Valdiva şi le predă inspectorului şef. Brewer privi 
în jurul său: 

— Ne ducem la hotelul Stanmore. Probabil că după 
cercetări amănunțite la domiciliul amicului vom avea o 
mulțime de treburi de rezolvat. Dumneata, Sloan, rămâi 
aici ca om de legătură. 

Reporterii care aşteptau pe coridor îi asaltară din nou 
pe inspectorul şef şi pe cei trei detectivi. Debitară 
versiunile cele mai improbabile, sperând că vor afla cel 
puţin un dram de adevăr, sub forma unei dezminţiri. Se 
îmbulziră spre ascensor, se înghesuiră în cabina ce se 
umplu până la refuz, iar la coborârea în hol se repeziră 
după cei patru reprezentanți ai poliției. 

Când Brewer se aşeză alături de şoferul maşinii de 
serviciu, toți amuţiră ca la comandă. 

Comandă apoi şoferului cu voce tare, ca cel puțin 
reporterii din apropierea maşinii să-l poată auzi: 

— Intersecţia Hudson-Cristopher! 

Vânătorii de ştiri se răspândiră ca potârnichile, care 
mai de care să pornească mai repede cu maşina sa 
pentru a ajunge primul la adresa indicată de Brewer. 

Imediat ce maşina viră în Canal Street, inspectorul şef 
îi făcu semn şoferului spre dreapta. 

— 109 West 88! 

În plină viteză şi în urletul sirenei, automobilul se 
îndreptă spre nord. 

BREWER INTRĂ ÎN ACŢIUNE 


Hotelul Stanmore era o clădire de 14 etaje, cu fațada 
încărcată, caracteristică stilului anilor '20. 

Brewer opri maşina cu un bloc înainte. Când ajunse 
cu cei trei detectivi în dreptul clădirii 109 West 88, 
însoțitorii săi schimbară priviri semnificative. 

Era pentru toți un prilej de amintiri din analele 
criminalisticii. În unul din apartamentele acestui hotel 
îşi instalase cartierul general Archie Stewart, care în 
„marele atac asupra camionului blindat” se alesese cu o 
pradă de 427.950 dolari numerar. Mult timp nu s-a 
putut da de nicio urmă a autorilor atacului. Au fost 
arestați mereu alți suspecți, dar toți au trebuit să fie 
repuşi în libertate, până în ziua în care Archie Stewart, 
deținut în închisoarea Dannemora pentru cu totul altă 
infracțiune, începu să „ciripească”. Asta nu pentru a-şi 
uşura conştiinţa, ci în speranța că în calitate de martor 
principal al acuzării va scăpa ieftin. A fost unul din 
cazurile rare când un criminal îşi trădează 
„colaboratorii” pentru a obţine reducerea unei perioade 
îndelungate de detenție. Pare ciudat că a supraviețuit 
după eliberare. El îşi datora însă viața în primul rând 
împrejurării că „asociații” săi de odinioară nu mai aveau 
posibilitatea să-l lichideze. Fuseseră cu toții condamnați 
la închisoare pe viață. John Oleys şi Percy Geary se aflau 
la Alcatraz, iar Stewart Wallace şi Thomas Quin la 
Dannemora. John Maning căzuse victimă unui conflict 

între „colegi”. Benning Memahon murise - cu totul 
neobişnuit — de moarte bună. Francis Oleys îşi pusese 
capăt zilelor, iar John Huges dispăruse fără urme. 
FBI-ul îl căutase pretutindeni, dar el părea pur şi simplu 
să se fi volatilizat. 

Toate aceste amintiri se perindau cu iuțeala 
fulgerului în mintea celor patru, care la intrarea 
hotelului Stanmore se opriră pentru a se consulta câteva 
clipe. 

Inspectorul şef îl însărcină pe Lowett să examineze 
registrul de evidenţă al garajului subteran. 

Gatsky, „taurul”, se postă la intrarea hotelului. Cu 
forța sa putea bara drumul oricărui suspect, fie el cât de 
puternic, care ar fi vrut s-o ia la sănătoasa. 

Brewer, însoțit de Sarg, se apropie de portar. 

Omul în uniforma bogat galonată şi cu gulerul 
împodobit cu câte două chei aurite încrucişate îi 
întâmpină la început cu priviri ostile, dar din clipa în 
care Brewer îi puse sub nas legitimaţia se transformă 
într-un cetățean cât se poate de serviabil. 

— Domnul Valdiva locuieşte la noi începând din 13 
ianuarie. Ocupă unul din cele mai scumpe apartamente, 
la etajul 14. Hol, cameră de zi, dormitor şi baie. Este un 
tânăr domn, liniştit, despre care nu pot spune decât 
lucruri bune. Cred că sunteți pe urme greşite, domnule 
inspector şef. 

Brewer se aplecă peste masă spre portar. 

— Se pare că te-a uns serios, amice, dacă iei în brațe 
pe un gangster ca ăsta. Aveţi mulți muşterii de teapa lui? 
Cred că n-ar fi rău să examinăm puţintel lista clienţilor 
voştri, şi să ne ocupăm şi de concesiunea voastră 
hotelieră. 

Portarul ridică mâinile în semn de sincer protest. 
Vocea îi deveni mieroasă. 

— De unde era să bănuim că un client distins ca 
Antonio Valdiva are dificultăți cu poliția? Vă dau 
cuvântul meu de onoare, domnule inspector şef, că... 

Brewer îi tăie vorba. 

— Lasă jurămintele. Aş vrea să ştiu dacă Valdiva 
primea vizitatori, puțini sau mulți, aş vrea să ştiu dacă 
nu ţi-a atras atenţia ceva deosebit în ultimul timp, aş 
vrea să ştiu dacă a avut convorbiri telefonice 
interurbane sau internaționale — pe scurt, aş vrea să aflu 
cât mai multe despre acest distins client al 
dumneavoastră. Cheamă telefonista şi anunţă-l şi pe 
directorul dumitale. 

Îl prinse de revere pe omul în livreaua elegantă şi îl 
trase spre sine. 

— Şi nu uita că în cazuri de crimă se pedepseşte şi 
orice complicitate ulterioară. E valabil atât pentru 
dumneata, cât şi pentru întregul personal. 

— Crimă? îngăimă portarul. Îi trebuiră câteva clipe 
până să-şi recapete sângele rece. Nu voi tăinui nimic, 
domnule inspector şef. Vă dau cuvântul meu de onoare. 
Dar poate ar fi mai bine să vă conduc până la biroul 
direcției... 

Brewer îl întrerupse. 

— O clipă numai! Ieri, ţi-a reținut ceva atenția la acest 
Valdiva? Ceva neobişnuit în comportarea lui? Dădea 
semne de teamă? L-a vizitat cineva? 

Portarul negă. 

— Cât timp am fost în schimbul meu, deci de la opt 
dimineața până la şase seara... 

Inspectorul şef îl întrerupse din nou, bănuitor. 

— Ziua dumitale de lucru e de zece ore? Şi ce zice 
sindicatul? 

— Nicidecum, domnule inspector şef. Patru zile pe 
săptămână lucrăm câte zece ore, iar o zi patru ore, ca 

mâna doua. Suntem trei în trei schimburi. Nimeni nu 
depăşeşte norma de lucru. În orice caz, după cum 
ziceam, nu mi-a atras atenţia nimic deosebit, nici ieri, 
nici înainte. Dar poate că ştie să vă spună mai multe 
portarul de noapte, sau chelnerul de pe etaj. Amândoi 
au intrat în schimbul de după-amiază la ora şase şi au 
rămas până la patru dimineața. Ştiu numai că azi 
dimineața, când am controlat bonierul de comenzi pe 
care trebuie să-l predau contabilităţii, am văzut că 
aseară au fost servite în apartamentul lui Valdiva două 
meniuri ă la carte. A avut deci o vizită la masa de seară. 

— Dă-mi, te rog, adresa portarului de noapte şi a 
chelnerului de etaj. 

Portarul ridică receptorul, ceru administrației 
numele, prenumele şi adresele, le notă pe un formular 
de telegramă ce se afla pe masa sa, înmână apoi hârtia 
lui Brewer. 

Inspectorul şef, însoțit de detectivul Sarg, îl urmă pe 
portar spre biroul direcției. 

Daniel Shearman, directorul hotelului Stanmore, se 
arătă deosebit de serviabil. 

— Vă rog să contaţi pe sprijinul nostru fără rezerve. 
Noi punem foarte mult preţ pe o colaborare cât mai bună 
cu poliția. În ceea ce ne priveşte, şi în special pe mine, 
Antonio Valdiva era totdeauna cu plăţile la zi şi, de ce să 
nu recunosc, era un client foarte simpatic. Liniştit, 
amabil... Ce-şi poate dori mai mult un hotelier, decât 
bani numerar? 

— Bani numerar, Shearman? interveni Brewer. După 
câte ştiu, clienții permanenți îşi onorează conturile cu 
cecuri. Nu ţi s-a părut curios că Valdiva a renunțat la 
binecunoscutele avantaje ale plăţilor prin virament? 

Directorul nu păru să se simtă prea în largul său. 

— Da şi nu, domnule inspector şef. E adevărat, 

clienții permanenți folosesc de cele mai multe ori 
cecurile. Dar domnul Valdiva spunea că are cont la o 
bancă din Los Angeles, unde urma să se întoarcă după 
câtva timp. Poate că, din motive fiscale, a renunțat la 
oficiile unei bănci din New York, ştiu eu? În orice caz, 
ne-a scutit de orice pierdere de timp... cu operațiunile 
astea greoaie de virament... 

— Precizările dumitale sunt pe cât de convingătoare, 
pe atât de nesincere. Fireşte, nu am cum să-ți 
demonstrez, dar aceste plăți în numerar ar fi trebuit 
să-ți trezească bănuieli. În orice caz, aş vrea mai întâi să 
ştiu despre Valdiva tot ceea ce consideri, ca hotelier cu 
experienţă, că e demn de menţionat. Şi te-aş ruga să nu 
uiţi că e vorba de o crimă. 

Shearman îl privi stupefiat pe inspectorul şef. 

— Crimă?! 

Începu să se plimbe nervos în sus şi în jos. Dorind în 
mod vădit să ofere cât mai multe date, se grăbi să 
relateze tot ce-şi putea aminti. Nu erau însă decât 
observații lipsite de importanță. Probabil că îşi dădu şi el 
seama, căci adăugă, parcă pentru a se scuza: 

— Sunt atât de prins cu problemele administrative, 
încât pentru oaspeţi personal îmi rămâne prea puțin 
timp... 

Telefonista aduse registrul de evidența convorbirilor 
telefonice externe, dar niciuna nu figura pe numele 
Valdiva. 

— Asta încă nu spune nimic, căci la convorbirile din 
cabinele de lângă centrala noastră telefonică, cu plata 
imediată în numerar, nu înregistrăm niciun nume, ci 
doar specificația „pasant”. Dar nu-mi pot aminti ca 
domnul Valdiva să fi avut vreodată o asemenea 
convorbire interurbană. Bineînțeles, nu garantez că o 
altă persoană nu ne-ar fi putut da comanda pentru o 

convorbire externă, pe care s-o preia apoi Valdiva. 

Informaţia era plauzibilă, dar nu folosea la nimic. 

Brewer ceru directorului să-i deschidă apartamentul 
lui Valdiva. El nu ezită să recunoască deschis că cererea 
sa nu are o bază legală, deoarece nu avea asupra sa un 
mandat oficial de percheziţie şi pătrunderea în mod legal 
într-un domiciliu presupune un asemenea mandat. În 
orice caz, îl asigură el pe director, în împrejurările date 
emiterea autorizaţiei nu era o problemă. Descuierea de 
bunăvoie a apartamentului ar însemna însă o economie 
considerabilă de timp, ceea ce are o mare importanţă în 
anchetarea unei crime. Lăsă să se înțeleagă că poliția ar 
aprecia un asemenea ajutor. 

Shearman se arătă imediat dispus să îndeplinească 
cererea inspectorului şef. Se duse la casa de fier şi 
scoase un „masterkey”, cheia-şperaclu pe care fiecare 
administrator de hotel trebuie să o aibă la îndemână 
pentru a asigura accesul la orice încăpere în caz de forță 
majoră. 

Îi conduse apoi pe Brewer şi Sarg până la etajul 14. 

Apartamentul lui Valdiva era destul de demodat, dar 
mobilat cu tot confortul. 

Cei doi poliţişti începură să examineze totul cu cea 
mai mare atenţie. 

Sertarele şi şifonierele nu erau încuiate, ceea ce 
însemna, ca mai totdeauna în asemenea cazuri, că nu 
aveau ce să găsească acolo. „Specialişti” de teapa lui 
Valdiva nu-şi lăsau dulapurile şi sertarele descuiate 
decât atunci când nu conțin nimic compromițător. 

Brewer examină fiecare mobilă în parte, exploră 
tivurile tapițeriei. Trase o masă, puse pe ea un scaun şi 
pipăi cofrajul galeriei cu şnururile perdelelor şi 
draperiilor — o ascunzătoare de predilecție. Dar nu găsi 
nimic. 


34 


Sarg întoarse pe dos toate buzunarele hainelor, 
scoase calapoadele din pantofi şi cercetă interiorul lor, 
deschise un aparat fotografic după ce se asigurase că nu 
era încărcat, cotrobăi prin sertare şi se asigură că şipcile 
din interior şi fund nu ascundeau nimic. În afară de 
câteva note de plată şi chitanţe ale hotelului şi ale unor 
magazine de articole de galanterie, bilete de pariuri, 
bilete de teatru folosite, cărți de format mic şi prospecte, 
niciun fel de indicii. Niciun carneţel de însemnări, niciun 
număr de telefon. 

Brewer intră în camera de baie, unde mai găsi două 
valize şi o trusă de toaletă. Examină toate obiectele. 

După alte căutări sterile, dând să iasă, atinse cu cotul 
raftul de sticlă pe care se aflau articole de toaletă: apă de 
colonie, cremă de față, fixativ de păr, săruri de baie, 
pilule pentru stomac, un pulverizator de parfum, 
antinevralgice şi un flacon mare cu pudră de talc. 

Acesta din urmă căzu pe pardoseală. 

Capacul sări de pe flacon şi o pudră albă ca făina se 
răspândi prin capacul perforat al flaconului, pe mozaicul 
pardoselei. 

David Brewer, care locuia cu părinții în căsuţa 
acestora, fusese obişnuit de mama sa cu o ordine 
aproape maniacă şi o curățenie desăvârşită. Se aplecă, 
deci, şi, cu o mişcare mecanică, ridică flaconul, îl puse la 
locul său, apoi, cu ajutorul unei lame de ras pe care o 
găsi printre articolele de toaletă, începu să adune talcul 
vărsat şi să-l strângă în palma sa stângă. 

Urmele rămase le împrăştie cu un prosop. 

Când se ridică, simți o mâncărime neobişnuită în nas 
şi o iritație a mucoaselor, care dură câteva secunde. 
Mâncărimea îi cobori în gâtlej, după care dispăru la fel 
de repede cum apăruse. Îl cuprinse o senzaţie ciudată, 
cu totul nouă pentru el, de pierdere a echilibrului, ca şi 

cum corpul său s-ar fi eliberat de forța de gravitație. 
Miliarde de mici puncte negre îi săltau prin fața ochilor. 
Se rezemă de canatul uşii, respiră adânc de mai multe 
ori. Încet-încet, senzaţia de ameţeală cedă. 

Privi atent pulberea albă din palma întinsă. 

— Sarg! strigă el după ajutorul său, care se afla în 
hol. 

Din câțiva paşi detectivul fu lângă şeful său. 

Directorul Shearman se apropie la rândul său, curios. 

Brewer culese o doză mică din pulberea albă şi i-o 
întinse lui Sarg, sub nas. 

După câteva secunde detectivul se pronunţă: 

— Ce anume e, nu ştiu. Poate să fie cocaină, sau 
morfină, sau heroină, sau poate un amestec. La 
laborator au să se lămurească repede lucrurile. Dar un 
lucru e cert: e vorba de droguri! 

Brewer deşurubă capacul perforat al flaconului şi 
deşertă atent pulberea adunată în palmă. Însemnă 
flaconul cu lama briceagului său, înscrise data, ora şi 
locul găsirii pe fundul flaconului, şi îl rugă pe Sarg să-şi 
adauge şi el inițialele. 

— Oricum, un pas înainte. Acum vom apela şi la 
Hamlin de la Brigada Antidrog cu băieţii lui, apoi cercul 
suspecților are să se îngusteze puţintel. Dacă flaconul 
ăsta conține heroină în stare pură, valoarea ei de 
comercializare e de peste 100.000 dolari. Au mai fost 
ucişi oameni şi pentru 50 de cenți... Cum ajungem la 
sediu îl predai laboratorului, adăugă Brewer, întinzând 
flaconul lui Sarg. 

Mulțumi lui Shearman, îi atrase atenţia că în cazurile 
de crimă până şi cea mai mică indiscreţie poate avea 
drept consecință punerea sub acuzare pentru 
complicitate, apoi cobori cu Sarg la parter. 

Gatsky, care aştepta la intrare împreună cu Lowett, 

nu avea nimic de raportat. 

Lowett îi citi datele copiate din registrele garajului. În 
ziua precedentă, luni 3 mai, ora 10,45, Tony Valdiva a 
ieşit cu Cadillac-ul său, s-a întors la ora 19,12 şi a plecat 
din nou la ora 21,41. Omul de serviciu, acum în 
schimbul de zi, nu a putut oferi amănunte în plus, dar 
i-a dat numărul de telefon al colegului său din noaptea 
anterioară, un anume Budd Spiker. Pentru eventuale 
cazuri de urgenţă, fiecare mecanic şi paznic al garajului 
trebuia să poată fi găsit telefonic. Lowett îi telefonă lui 
Budd Spiker şi îl convocă pentru ora 14, dar cu acest 
prilej află că în seara precedentă Valdiva venise la garaj 
însoţit de o doamnă, care se urcă în maşină alături de el. 
Spiker nu-i putu descrie mai amănunţit persoana 
respectivă, deoarece făcea înregistrarea maşinilor din 
cabina sa, la o oarecare distanţă de ieşire, şi în afară de 
aceasta garajul era slab luminat. Dar putuse observa că 
doamna respectivă purta o haină maro, sau maro 
deschis. Când doamna se urcă în maşină, observase că 
purta un fular de mătase multicolor şi o pălărioară trasă 
pe frunte. 

Brewer intră în maşină împreună cu cei trei detectivi. 

— La sediu! 

Cu girofarul pornit şi în urletul sirenelor, maşina 
porni în viteză spre Manhattan. 


37 


ACUL ÎN CARUL CU FÂN 


Într-o mică sală de lucru Brewer discuta rezultatele 
primelor cercetări. Sloan îşi completa notele sale, care 
urmau să servească ulterior întocmirii raportului 
definitiv. 

Inspectorul îşi privi ceasul. 

— Să facem o pauză, avem la dispoziție o oră pentru 
masă şi puțină odihnă. Cine vrea să tragă un pui de 
somn n-are decât, pe propria răspundere. Prea repede 
nu cred c-o să ne putem permite un somn în toată legea. 
Eu o să-l mai chem pe Mark Hamlin de la Brigada 
Antidrog, vreau să am cât mai curând o discuţie cu el şi 
cu băieții lui. După aceea mă duc la Flanagan. 
Programul de după-masă va fi cam aşa: Sarg îl aduce pe 
portarul de noapte, Sloan pe chelnerul de etaj, Lowett să 
fie gata pentru interogarea lui Spiker de la garaj, iar 
Gatsky rămâne aici la dispoziție. Acestea fiind zise — 
poftă bună! 

Se duse în biroul său şi ceru legătura cu şeful secției 
Droguri. Hamlin era plecat la masă. Brewer lăsă vorbă 
că trebuie să vorbească de urgenţă cu el şi că poate fi 
găsit de la ora 13,30 în sus. 

Când se apropie de măsuţa din colțişorul său obişnuit 
de la Flanagan, cei patru detectivi mâncau deja cu poftă 
de lup. Se încetățenise obiceiul ca la masă să se discute 
numai despre politică şi sport. Prin eforturi 
perseverente, doctorul Kennedy reuşise în cele din urmă 

să-i dezvețe pe băieți de prostul obicei de a-şi submina 
apetitul şi digestia prin interminabile discuţii pe teme 
profesionale. Cu timpul devenise clar pentru ei că din 
când în când corpul şi mintea au nevoie de o reală 
destindere, fără de care randamentul le va slăbi în mod 
inevitabil. Cu excepția excepțiilor... 

Primul se ridică Gatsky, pentru a-şi lua în primire 
postul de om de legătură. Ţinu să facă această precizare, 
dar toți ceilalți ştiau că stimulentul cel mai puternic 
pentru nespusa lui hărnicie era fără îndoială divanul 
aflat în camera alăturată de biroul din sediu. 
Duşumeaua se cutremură când Gatsky o porni din loc. 

Sarg şi Sloan urmară exemplul colegului lor. 
Detectivul Lowett îl însoți pe şeful său la sediu. 

La ora 14 sosi Hamlin cu doi din oamenii săi de la 
secția specială a Brigăzii Antidrog. Îi prezentă: Roy 
Bryan şi Elvis Mallory. 

Brewer îi puse la curent, pe baza notelor luate, cu 
desfăşurarea cercetărilor în cazul Tony Valdiva, de la 
primul apel telefonic la Sectorul I până la concluziile 
provizorii ale Serviciului de constatare şi ale 
laboratorului. Încheie cu vizita sa la hotelul Stanmore. 

— Collins nu mi-a trimis încă analiza pulberii albe, 
dar nu mă îndoiesc că e vorba de un stupefiant. Poate că 
obțin telefonic un prim rezultat. 

Ridică receptorul, ceru legătura cu laboratorul, apăsă 
pe butonul de conectare a difuzorului, iar după câteva 
clipe îl şi sună Collins, care la întrebarea inspectorului 
şef îl informă că este vorba de heroină, de concentrație 
98,8%, în greutate totală de 186 grame. Adăugă că 
imediat după transcriere referatul, împreună cu flaconul 
şi  alcaloidul sigilat, conform prevederilor, într-o 
eprubetă vor parveni inspectorului şef, încă în cursul 
după amiezii. 

— Antonio, denumit Tony Valdiva, a mai fost arestat 
de noi de câteva ori, după cum cunoaşteţi de altfel din 
evidența noastră, preciză Hamlin. Dar acum, prin 
descoperirea acestei cantități neobişnuit de mari de 
heroină, am reuşit pentru prima oară să obținem proba 
materială a activităţii lui în traficul de stupefiante. Din 
păcate, continuă el oferind lui Brewer şi celorlalți doi 
poliţişti tabachera şi aprinzându-şi la rândul său o 
țigară, un mort nu poate fi trimis în fața judecății. Şi-a 
plătit păcatele față de societate. Dar prin crima asta, cei 
care l-au lichidat împiedică o acțiune judiciară în baza 
căreia procuratura ar fi putut probabil pune sub 
acuzație pe principalii trăgători de sfori. Presupun că 
Tony Valdiva a făcut vreo afirmație imprudentă, sau a 
riscat o amenințare deghizată, şi atunci şefii bandei s-au 
grăbit să acționeze înainte de a fi prea târziu pentru ei. 
S-ar mai putea ca la transformarea heroinei pure în 
produsul comercializabil diluat, Valdiva să fi dosit de 
fiecare dată câte o cantitate, până ce a adunat aceste 
aproape 200 grame; ori, asta trebuia într-o bună zi să 
ajungă într-un fel sau altul la urechile şefului suprem. A 
urmat atunci reacția, conform regulilor necruțătoare ale 
organizației lor. Ceea ce nu-mi pot explica, este de ce 
înainte de executarea lui nu i-au capturat prada. 

Elvis Mallory interveni: 

— Poate că ucigaşul bănuia că Valdiva are heroina 
asupra sa. Dacă pornim de la premiza asta, care e 
probabilă, atunci în clipa în care a fost ucis lângă el se 
afla o femeie. Rezultă că această femeie reuşise prin 
anumite stratageme să-l atragă pe Valdiva la o întâlnire 
cu moartea, în care caz, e vorba de o agentă a 
„sindicatului”. Nu-i exclus ca ea să-l fi ademenit sub 
pretextul unei întâlniri cu un cumpărător. Presupunea, 
deci, că are heroina asupra sa. Dar Tony a fost prea 

prudent, sau prea bănuitor. Şi nu a vrut să aducă 
prețioasa marfă la prima întâlnire. Ţinea probabil să-l 
vadă mai întâi la față pe amatorul de pulbere albă. Ce i-a 
fost dat să vadă a fost gura țevii unui Smith & Wesson. 
Necunoscuta a putut apoi scotoci cadavrul pentru a găsi 
heroina. Conta că victima o ascunsese doar în unul din 
buzunarele sale şi nu în maşină. Dar n-a găsit-o, căci 
dumneavoastră, domnule inspector, ați descoperit-o în 
camera de baie a lui Valdiva. Misiunea ei principală a 
fost îndeplinită, cea secundară a eşuat. Se întâmplă. 
Cam asta ar fi teoria mea în ce priveşte ultima oră a lui 
Tony. 

Hamlin se ridică. 

— Foarte plauzibil, Mallory. 

Se întoarse spre Brewer. 

— Vom aduna orice material care ar putea avea cât de 
cât o legătură cu victima. Cred că ar trebui să ne gândim 
la o colaborare specială între Comisia poliției judiciare şi 
noi. Oamenii „sindicatului”, băgați cum sunt în toate 
afacerile cu stupefiante, îi cunosc mai pe toți băieţii 
noştri. Dispun, în orice caz, de fotografii excelente şi de 
cele mai amănunțite date personale. După părerea mea, 
ar fi bine ca cercetările care cad în atribuțiile noastre să 
le punem la punct împreună cu voi. Pe oamenii voştri 
traficanții nu-i cunosc. Dar vom vedea cum se mai 
desfăşoară lucrurile. Cred că ar trebui ca problemele de 
fond să le discutăm cu şeful poliției judiciare. 

Brewer se declară imediat de acord, ceru legătura cu 
secretarul şefului său suprem, solicită o întrevedere, 
arătă în ce scop, iar după câteva minute fu invitat să se 
prezinte. 

Un curier anunță sosirea lui Budd Spiker, omul de la 
garaj. Lowett se duse cu el în altă cameră. 

Şeful poliției judiciare, John Kinsay, îi primi pe 

Brewer şi Hamlin imediat la sosirea lor. 

— Vorbiţi-mi despre crimă, domnule inspector. 
Chestiunea conlucrării cu Brigada Antidrog o vom 
discuta ulterior. 

Lăsându-se pe speteaza fotoliului său, Kinsay urmări 
raportul lui Brewer. Puse numai câteva întrebări, concis 
formulate. Ochii săi cenuşii priveau limpezi şi 
cercetători pe cei doi poliţişti. Şedea cu spatele la cele 
două ferestre, cu fața în umbră, în timp ce vizitatorii săi 
erau scăldați în lumină. Pe fondul luminos din spatele 
său se profilau contururile dure ale frunţii înalte şi 
bărbiei sale proeminente. Părul său argintiu, uşor 
ondulat, scânteia în lumina ferestrelor. 

După expunerea lui Brewer, Hamlin îşi spuse la 
rândul său părerea asupra ansamblului chestiunii. 

Şeful poliției judiciare îşi făcu câteva scurte 
însemnări. 

— În ce priveşte conlucrarea dintre dumneavoastră, 
sunt cu totul de acord. Amănuntele le las pe seama 
dumneavoastră. Numai că atunci când ar fi necesare 
măsuri ce depăşesc atribuțiile sectoarelor 
dumneavoastră, am să vă rog să-mi cereți avizul. 

Ridicându-se, adăugă: 

— Am primit până acum zeci de telefoane în legătură 
cu acest caz Valdiva - nu numai din partea presei. Şi din 
partea unor deputaţi ai oraşului, care se interesează de 
cazul ăsta cu o insistență surprinzătoare. Sper că mă 
înțelegeți. 

Hamlin îl însoți pe Brewer în biroul acestuia. După o 
scurtă trecere în revistă a situaţiei, plecă împreună cu 
oamenii săi. 

Detectivul Sarg intră cu un om scund şi gras care 
gesticula violent. 

— E Thaddeus Klibatsky, portarul de noapte de la 

hotelul Stanmore, care a fost ieri de serviciu. S-a cam 
supărat că l-am dus mai întâi la cazier. Ştiţi cum e 
astăzi, fiecare se agaţă imediat de drepturile sale 
cetăţeneşti. 

Klibatsky se adresă inspectorului şef. 

— Dar ce-nseamnă asta? Un reprezentant al poliției 
poate să calce în picioare drepturile cetăţeneşti? Când 
am primit cetățenia am jurat c-o să respect Constituţia 
şi legile Statelor Unite ale Americii de Nord... 

Cu un zâmbet prietenos, Brewer îl aşeză pe omuleț pe 
un scaun. 

— Nimeni nu pune la îndoială loialitatea dumitale 
față de Constituţia şi legile acestei țări... 

Aruncă o privire întrebătoare lui Sarg, care dintr-un 
semn cu capul îi dădu să înțeleagă că portarul de noapte 
nu are cazier. 

— Te-am deranjat puţin, tocmai ca să-ți dăm o ocazie 
să-ți îndeplineşti îndatoririle dumitale cetăţeneşti. Sunt 
convins că mai ales un american mai proaspăt ca 
dumneata va fi oricând gata să sprijine autorităţile 
patriei sale adoptive să lămurească îngrozitoarea crimă 
comisă asupra lui Tony Valdiva. 

Klibatsky se potoli imediat, se simți o persoană 
importantă. 

— Am fost foarte surprins când am citit în ediţia de 
prânz a lui „Star”. Cine ar fi crezut aşa ceva! Bineînţeles 
că sunt cu totul la dispoziția dumneavoastră. 

— Perfect. Dacă vei avea vreodată nevoie de-ajutorul 
nostru, nu te jena şi apelează la noi: Comandamentul, 
CA 62000, interior 34-71. 

— Şi acum povesteşte-mi, te rog, ce ştii despre Tony 
Valdiva. Ne interesează în special lucruri ieşite din 
comun, dar ne pot fi de folos şi amănunte lipsite de 
importanță. În primul rând, tot ce ai putut observa 

dumneata aseară. 

Klibatsky mulțumi pentru ţigara oferită, dar ceru 

permisiunea să fumeze din ţigările lui de foi. Îşi aprinse 
una, tacticos. 
Mister Valdiva era totdeauna foarte darnic. Asta 
mi-a reținut cel mai mult atenţia, căci clienţii care cer 
puţin şi dau mult sunt mult mai rari decât cei care 
veşnic sâcâie portarul de noapte ba cu una, ba cu alta, 
ca până la urmă, cu chiu cu vai, să se simtă măcar cu o 
jumate dolar. Când intram în schimbul de noapte, la 
şase seara, Mister Valdiva se găsea aproape totdeauna 
în apartamentul său. Pleca aşa, pe la opt, asta când nu 
servea cina la hotel. Altminteri pleca în jur de 10. Rareori 
se întorcea înainte de 2 noaptea, uneori chiar mai târziu. 
Nu pot să-mi amintesc nimic deosebit, de niciun 
vizitator, vreau să zic prieteni, în schimb veneau la el 
mai multe doamne. Vreau să zic că cunoştea diferite 
doamne, dar, ştiţi dumneavoastră, venea numai câte 
una. În ultimele săptămâni mi-a atras atenţia o doamnă 
care venea mai des decât celelalte şi stătea mai mult la 
el, adică înțelegeți ce vreau să spun, altminteri erau 
relații trecătoare, vreau să zic că nu ţineau mult, dar 
doamna asta de care zic, să fie vreo cinci sau şase 
săptămâni de când a apărut prima dată, tot venea la 
două, la trei zile să-l ia de la hotel sau să ia masa la el, 
seara. Era năltuță, brunetă, sau poate şatenă. Purta 
totdeauna o pălărie, dar oricum, la lumina electrică e 
greu de deosebit culoarea părului. Plus de asta, trecea 
destul de repede prin fața mea, în drum spre ascensor. 

— Altceva mai special nu ţi-a atras atenţia la ea? 

— După câte mă pricep eu, purta rochii cam scumpe. 
În zilele foarte reci la sfârşitul lui martie şi începutul lui 
aprilie, am văzut-o în diferite haine de blană care trebuie 
că au costat mii de dolari. Odată purta o poşetă din piele 

de crocodil, mare cât o valijoară. Într-o zi a scris pe masa 
mea câteva rânduri pentru Mister Valdiva, care nu era 
sus. Îşi scosese mănuşa de la mâna dreaptă, şi avea pe 
degete la pietre prețioase, şi mai şi decât în galantar la 
Tiffany. Şi atunci, şi altădată iar, când a vorbit la 
telefonul de lângă mine cu Mister Valdiva, am observat 
că purta strâns în jurul gâtului un fular de mătase, deşi 
avea o rochie foarte decoltată şi era destul de cald. Mi s-a 
părut cam ciudat. 

Brewer, părând indiferent, îşi nota din când în când 
câte un cuvânt cheie. 

— După vorbă, crezi că era din altă țară? Sau avea un 
anumit accent regional? 

— Nu. Cred că era de prin New York, sau San 
Francisco, nu ştiu, poate că mă-nşela urechea. 

— Dar numele ei îl ştii? Sau măcar prenumele? 

Klibatsky schiță un zâmbet. 

— Aici nu pot să vă mai ajut. La fiecare din prietenele 
lui Valdiva îi spunea totdeauna „Baby” - doar atât, 
„Baby”, poate ca să n-aibă necazuri dac-o confundă 
cumva pe una cu cealaltă. 

— Ce poți să-mi spui în legătură cu seara de ieri? 

Thaddeus  Klibatsky scutură cu grijă ţigara în 
scrumieră. 

— Aşa, în jur de opt seara, poate chiar înainte de opt, 
a venit doamna asta, a trecut pe lângă mine ca de obicei 
şi a urcat cu ascensorul la etajul 14. Cu toate că 
începând de la şapte seara ascensorul funcționează cu 
autoservire — este aproape imposibil să găseşti personal 
de încredere pentru serviciul de noapte —, eu ştiu unde 
se opreşte, căci lângă masa mea am un semnalizator 
electric şi o legătură telefonică cu cabina, pentru caz de 
forță majoră. Mai încolo, l-am auzit prin centrala 
telefonică pe Mister Valdiva că cere să i se aducă masa 

de seară în apartament. Să fi fost pe la ora opt şi un 
sfert. La 10 fără ceva, a trecut prin hol împreună cu ea. 
Dar nu au ieşit în stradă, s-au dus la uşa care dă în 
gangul spre garaj, de unde, zic eu, or fi plecat cu maşina. 
Aşa se întâmpla totdeauna când Mister Valdiva se 
întorcea la hotel, şi nu găsea loc de parcare şi era nevoit 
să-şi ducă maşina la garaj. 

— Cum ţi se păreau? Arătau, poate, ca după o ceartă? 
Erau într-o dispoziție normală, sau păreau agitați? 

Inspectorul îl privi cercetător pe interlocutorul său, 
dar Klibatsky negă fără ezitare. 

— N-am observat nimic special. 

— Mulţumesc! 

Brewer consideră drept încheiate declaraţiile verbale 
şi îi atrase atenţia portarului de noapte că le va trece 
eventual în procesul-verbal. Se adresă apoi lui Sarg: 

— Faci dumneata însemnările necesare, te rog. 

Detectivul conduse pe portarul de noapte până la 
ascensor, apoi se duse la Gatsky, care-şi compensa 
deficitul de somn sforăind zgomotos. 

Sloan introduse pe chelnerul de etaj Max Bender. 

— Toate în ordine, domnule şef. Am cercetat datele 
personale. 

— la loc, te rog, îl invită Brewer arătând spre un 
scaun de lângă birou. Ştii pentru ce ai fost chemat aici? 

— Am aflat la radio că Tony Valdiva a fost găsit 
împuşcat la volanul Cadillac-ului său. Crimă sau 
sinucidere, cam aşa zicea reporterul. Când a venit 
domnului să mă ia, mi-am zis şi eu că unul şi cu unul 
fac doi, şi asta-i tot. 

Brewer dădu din cap îngândurat. 

— Radioul şi presa ne lipsesc de posibilitatea de a 
pune întrebări prin surprindere, dar n-avem ce face, 
trebuie să ne resemnăm cu acest dezavantaj al 

progresului tehnic. De altfel, nici nu cred că ar fi avut 
rost să te iau prin surprindere. Desigur că informațiile 
pe care o să mi le dai vor fi conforme cu realitatea. 

— Dacă vreți alibiul meu, domnule inspector şef, 
n-aveţi nicio grijă. Am fost de serviciu până dimineața. 
Asta pot să confirme zece persoane, chiar şi douăzeci. 
Eu... 

Brewer îi întinse pachetul său mototolit de țigări. 

— Ce mă interesează pe mine sunt observațiile 
dumitale. Doresc să cunosc cât mai mult ce ai observat 
dumneata în general în legătură cu Valdiva şi cu 
vizitatorii săi. Şi, în mod special, în legătură cu tot ce s-a 
întâmplat aseară. 

— Din păcate, eu n-am să vă pot lămuri mai mult 
decât v-aţi lămurit dumneavoastră singur, până acum. 
Niciodată când serveam cina în apartamentul lui 
Valdiva, nu erau discuţii din care să poți afla mare 
lucru. Vorbea ba de pariurile pe care le-a câştigat sau 
le-a pierdut, ba de vreun spectacol pe care l-a găsit 
interesant. O discuţie personală cu el n-am avut 
niciodată. O vreme, femeile care veneau la el se 
schimbau într-una. Cina şi prietena. 

— De unde ştii că de fiecare dată era vorba de o 
prietenă? întrebă Brewer trăgând adânc din țigară şi 
lansând spre tavan cerculeţe de fum. 

— Să o dovedesc nu pot, domnule inspector şef, e 
adevărat, dar nici eu nu sunt în meseria asta de 
ieri-alaltăieri. Îţi poţi da seama după ton, după anumite 
amănunte. Dar puțin mă priveşte dacă era ceva între ei 
sau nu. De câtva timp se ivise ceva nou. Apăru într-o 
seară o doamnă, care prin tot felul ei de a fi se deosebea 
de celelalte. Nu mai aducea a şanteză. Nu ştiu dacă era 
de un soi mai bun, dar în orice caz făcea altă impresie 
decât fetele lui obişnuite. 

— Cum se numea? 

— „Baby”, răspunse Max Bender, cu acelaşi zâmbet 
semnificativ ca şi al lui Klibatsky atunci când 
inspectorul îi pusese aceeaşi întrebare. Valdiva le numea 
pe toate pur şi simplu „Baby”, alt nume n-am auzit 
niciodată. Nu ținea să-şi complice existența... 

— Dar bărbați nu-i făceau vizite? 

— Nu-mi amintesc de niciunul. În orice caz, eu sunt 
tot timpul în schimbul de seară, pentru că se plăteşte 
mai bine. Poate că în timpul zilei veneau şi prieteni, nu 
ştiu... 

Îi întrerupse telefonul. 

Brewer ridică receptorul, ascultă câteva clipe, apoi 
răspunse: 

— Multe mulțumiri. Te rog, ţine-l de vorbă până 
soseşte unul din noi. Şi ai grijă, te rog, să nu-i cadă în 
mână vreun ziar. 

Apoi scrise pe un blocnotes: 


„Gatsky să plece imediat cu o maşină la hotelul 
Stanmore şi să-l aducă pe omul pe care îl găseşte la 
Shearman. E cineva care nu ştie încă nimic de crimă, căci 
aşteaptă la director sosirea lui Valdiva”. 


Ridică privirea spre Sloan şi îi întinse biletul. 

Detectivul parcurse rândurile şi plecă. 

— Aseară nu ţi-a atras atenţia nimic special? îl 
întrebă Brewer pe chelner. 

— Nu. Mister Valdiva comandase cina pe la opt şi 
ceva, dacă nu mă-nşel. Nu pot să spun chiar precis, căci 
într-una vin comenzi de băuturi şi altele de la diferiți 
clienți. Valdiva consulta meniul totdeauna la repezeală. 
De altfel, mare cunoscător nu prea era în materie de 
mâncăruri. Şi a ales şi ieri câte ceva, fără să stea mult pe 

gânduri. Ei însă nu i-a plăcut alegerea, şi a examinat 
lista de la un cap la celălalt. A cerut supă de roşii, 
friptură de vacă cu spanac şi piure de cartofi, înghețată 
cu frişcă şi un şvarț. Mister Valdiva s-a mulțumit să 
comande acelaşi meniu. Ca băuturi am servit două 
Martini, două sticle de bere neagră şi trei whisky. 

— Nimic deosebit în comportarea celor doi? Se 
certaseră, poate? Semne de nervozitate? Despre ce 
vorbeau? 

— Toate erau ca şi în celelalte seri când venea 
doamna la el. La intrarea mea în cameră discutau 
despre lucruri cu totul obişnuite. N-aş putea să jur că 
înainte de asta nu vorbeau despre cu totul altceva, dar 
oricum, se prea putea. De altfel, în timp ce puneam sau 
strângeam masa, ea îşi găsea câte o treabă, sau se ducea 
la fereastră, sau răsfoia cartea de telefon. Abia acum îmi 
dau seama, când mă gândesc mai bine. 

— Ce motiv putea să fi avut? 

— Asta nu ştiu, domnule inspector şef. Poate că nu 
voia să fie observată. 

— Dar în timp ce îi serveai, doar aveai destule 
prilejuri s-o observi mai atent, nu? 

— Da şi nu. Chelnerul trebuie să fie atent mai 
degrabă cu platourile, şi tacâmurile, şi paharele şi 
servitul, decât să se uite la cei pe care-i serveşte. M-am 
învăţat minte de când odată, la o masă, atâta îmi fugeau 
ochii după decolteul unei doamne, că până la urmă am 
răsturnat sosul fierbinte de ciocolată peste umărul ei. 

— Te înțeleg, ai dreptate. N-ai putea, totuşi, să mi-o 
descrii cât de cât pe vizitatoarea lui Valdiva? 

— Talie mijlocie, şatenă, un cap foarte drăguţ - dar 
foarte fardat. Cum o fi arătând nefardată, nu ştiu. Era 
totdeauna foarte elegantă, toată numai bijuterii 
veritabile. Te privea, aşa, de sus, era genul celor care, 

dacă-i serveşti, nu te mai consideră om. Altminteri, când 
îmi cerea un pachet de țigări îmi dădea totdeauna câte 
un dolar, şi în general nu primea să-i dau rest. Dar şi 
asta e în felul oamenilor de teapa ei. 

— Şi? Ce ţi-a mai atras atenția la femeia asta? 

— Câteodată îmi făcea impresia că, de fapt, e mai 
tânără decât pare. Vreau să spun că, dacă ai un ochi 
bun, îți dai seama când o femeie a trăit mai mult decât o 
arată vârsta - trecută înainte de vreme! 

Max Bender ridică deodată privirea spre inspectorul 
şef. 

— Mă luai cu vorba, şi era să uit ceva. Purta 
totdeauna un fular în jurul gâtului. Trebuie că avea o 
colecţie întreagă, căci mereu îşi punea altul. Cu vreo 
două săptămâni în urmă, poate ceva mai mult, tocmai 
aşezam masa, când veni şi ea din dormitor. Probabil că 
nu auzise când am intrat. Ardea numai lampadarul şi, 
slabă cum era lumina nu puteam deosebi chiar toate 
amănuntele, dar în orice caz, era prima oară când o 
vedeam fără fular. În clipa când m-a văzut s-a oprit 
deodată şi şi-a dus mâna stângă la gât. Voia s-ascundă 
ceva, cel puțin aşa mi s-a părut. Dar imediat a căutat să 
dea impresia că-i un gest natural, întâmplător. Mâna o 
ținea însă nemişcată, cu degetele unite peste beregată şi 
întinse pe gât în jos. N-aş putea să jur, dar cred că 
acoperea un pansament. 

Brewer se aplecă spre el. 

— Un pansament? 

— Da. După cum spuneam, camera era slab 
luminată, dar într-o frântură de secundă parcă văzui un 
pansament, aşa, pe la beregată, şi orizontal. Dacă nu 
mă-nşel, era prins cu leucoplast. 

— Cam cât de mare crezi că era pansamentul? 

— Păi, să fi avut vreo zece centimetri lungime, şi o 

lățime de vreo patru centimetri. Dar nu pot să bag 
mâna-n foc. Poate că era ceva mai lung, dacă nu şi mai 
lat. 

— După aceea n-ai mai văzut-o niciodată fără fular? 

— Numai o singură dată am observat, în timp ce 
serveam, urmele pansamentului pe sub fularul care se 
deplasase puțin. Şi, de data asta, mi s-a părut mai mic. 
Aş zice — ca degetul meu mare. Sub leucoplastul de 
culoarea pielii am văzut tifon. 

Sloan se întoarse şi raportă: 

— Gatsky e în drum spre noi. 

Brewer dădu din cap şi se adresă din nou chelnerului. 

— Când ai observat asta? 

— Săptămâna trecută, miercuri. Dar, domnule 
inspector, nu mi s-a părut că treaba asta ar avea vreo 
importanţă. O femeie atât de cochetă ca ea, care nu face 
economie în nicio privință când e vorba de fizicul ei, va 
căuta bineînțeles să-şi ascundă o rană de la gât. Poate 
că a apucat-o odată Valdiva cu mai puțină delicateţe — el 
avea totdeauna unghiile manichiurate, ascuţite şi lungi. 
Era oricând gata să izbucnească într-o criză de furie, 
chiar dacă în aparenţă reuşea să se controleze. 

Brewer stătu pe gânduri câtva timp. 

— Nu ştiu deocamdată cât de importante sunt cele ce 
ne spui. S-ar putea totuşi ca... Se întrerupse, apoi 
adăugă, ridicându-se: în orice caz, îți mulțumesc pentru 
precizările dumitale. Va trebui să le trecem în 
procesul-verbal. Du-te, te rog, cu detectivul Sloan. 

Rămas singur, Brewer îşi comandă o cafea mare, 
conectă telespeakerul şi apăsă pe clapa cu eticheta „Dr. 
Kennedy”. Când auzi vocea medicului în difuzor, 
întrebă: 

— E gata expertiza? Perfect! Trimite-mi-o, cu cât mai 
repede, cu atât mai bine. Dar vreau să te întreb acum 

ceva important. Din mărimea unui pansament şi poziția 
lui pe corpul omenesc, există posibilitatea de a se trage o 
concluzie în ce priveşte rana? 

Dr. Kennedy răspunse, în felul său oarecum ironic: 

— Îmi aminteşti de profesorul care îi dă elevului 
lungimea unui vapor şi înălțimea catargului şi-i cere să 
calculeze vârsta căpitanului vasului. Dacă nu-mi poți 
oferi date mai precise decât dimensiunea unui 
pansament şi locul unde este aplicat, David, mă tem că 
n-o să-ți pot fi de mare ajutor. Totuşi - să începem cu 
anemica dumitale descriere. Spune. 

— E vorba de un pansament orizontal, aplicat lateral 
spre baza gâtului, în dreptul beregatei. Cu două 
săptămâni în urmă ar fi avut o lungime de 10 cm şi o 
lățime de 4 cm, dar miercurea trecută ar fi avut doar 
mărimea degetului gros. Prin urmare s-a redus, de 
unde, ca profan, deduc că în urma micşorării rănii. Dar 
să te ajut mai departe, doctore. Omul care a văzut în 
două rânduri rana spune că ea poate să fi fost provocată 
de un adorator prea înfierbântat. În cazul ăsta, deci, 
rănirea cu unghia ascuţită a unui deget... 

— După cât se vede treaba, cunoştinţele medicale ale 
observatorului dumitale sunt cam limitate. O leziune de 
10 cm provocată de o unghie poate interveni în cursul 
unei lupte violente, dar nu ca urmare a unei dezlănțuiri 
pasionale. Leziunile de acest gen sunt tipice în cazurile 
de perversiuni sexuale. Realitatea este, însă, că femeia 
provoacă asemenea leziuni bărbatului, şi nu invers, aşa 
e firea lucrurilor... Există, în orice caz, posibilitatea ca 
pansamentul să nu fi avut alt scop decât să mascheze 
urme de sugrumare... 

Brewer îl întrerupse. 

— Nu, doctore, ipoteza asta cade. Femeia de care e 
vorba purta un fular pentru a ascunde pansamentul. 

Pentru a masca urme de sugrumare ar fi fost suficient 
fularul. Dar odată ce fularul camufla un pansament, 
înseamnă că sub pansament trebuia să existe o rană. 

— Cât se poate de logic. Dar nu cred, în împrejurările 
date, ca un pansament relativ mare, cum spui, să fi 
servit doar la protejarea unei leziuni epidermice. 
Pledează împotrivă şi faptul că pansamentul, chiar 
redus, continua să fie purtat după două săptămâni. Pare 
mai plauzibilă presupunerea că e vorba de un 
pansament postoperatoriu. 

— Excelent, doctore! E foarte verosimil! Se pune deci 
întrebarea dacă nu cumva ai putea să calculezi vârsta 
căpitanului după lungimea vaporului şi înălțimea 
catargului! 

— Forma lunguiață a pansamentului şi poziția lui la 
dreapta gâtului, reflectă doctorul, indică o intervenție 
chirurgicală la glanda tiroidă. E adevărat că intru cu 
părerea asta pe un teren destul de hazardat, dar 
varianta asta pare cea mai plauzibilă. 

— Operația pe glanda tiroidă - este foarte frecventă? 

— Depinde, David, ce înţelegi prin frecvent. Se 
numără printre intervenţiile destul de rare, dat fiind că 
implică riscuri. Chestiunea frecvenței mai e apoi legată 
de vârsta pacientului respectiv. 

— În cazul nostru e vorba de o femeie — să zicem, între 
douăzeci şi cinci şi treizeci de ani. 

— Între aceste marje, operaţiile de acest gen sunt 
după părerea mea destul de rare. 

— Atunci, crezi că s-ar putea ca numărul operațiilor 
de glandă tiroidă efectuate asupra pacientelor din 
clinicile New York-ului într-o perioadă de două, trei sau 
cel mult patru săptămâni să fie atât de mic, încât 
stabilirea identității pacientelor să apară rezonabilă şi să 
aibă şanse de reuşită? 

— Cred că la întrebarea asta trebuie să dau un 
răspuns categoric afirmativ. 

— Mai spune-mi, doctore, când ar fi putut avea loc 
operația? Dimensiunea pansamentului de acum două 
săptămâni şi micşorarea lui până miercurea trecută, 
nu-ți oferă un punct de sprijin? 

Dr. Kennedy se gândi câteva clipe, apoi vocea sa se 
auzi, îngândurată, în telespeaker. 

Dacă ținem seama de tehnica chirurgiei moderne, 
aş spune că intervenția a avut loc cu vreo trei săptămâni 
înainte. 

Brewer mulțumi, închise telespeakerul şi îl chemă pe 
Sarg. 

Se punea problema ca necunoscuta, care după toate 
probabilitățile fusese operată de glanda tiroidă, să fie 
identificată  mergându-se pe urmele intervenției 
chirurgicale. Dar la New York existau zeci de spitale de 
stat şi orăşeneşti şi câteva sute de clinici particulare. În 
afară de aceasta, pacienta putea să se fi operat şi într-un 
spital din împrejurimi, din New Jersey, New Haven, sau 
din altă localitate. În orice caz, cercetările trebuiau 
începute la New York. Chiar dacă echivalau cu căutarea 
unui ac în carul cu fân... 

DIN PIETRICELE SE FACE MOZAICUL 


Lowett aduse procesul-verbal cu declaraţiile lui Budd 
Spiker. Nu ştia altceva decât ceea ce spusese deja la 
telefon. Putea fi chemat telefonic oricând. Nu avea 
cazier. 

La câteva minute după Lowett apăru Sloan. 
Procesul-verbal cu Max Bender cuprindea toate datele 
concrete mai importante. 

Un funcționar de la biroul de presă intră în grabă la 
inspector. Reporterii aşteptau nerăbdători măcar câteva 
date mai amănunțite, ca să poată înjgheba câte un titlu 
pentru ziarele lor. 

Brewer dictă referentului un scurt comunicat, 
cuprinzând mai mult vorbe decât fapte. 

Împreună cu Sloan, Lowett şi Sarg el examină apoi 
ansamblul situației, aşa cum rezulta din declarațiile 
chelnerului şi părerile dr. Kennedy. 

— Sondarea tuturor clinicilor de chirurgie nu va fi o 
treabă uşoară, căci mulți medici păstrează cu strictețe 
secretul profesional. Nu trebuie să vorbim deci, în niciun 
caz, de o crimă. Cel mai uşor am putea trece de acest zid 
al secretului pe calea unei poveşti cât mai nevinovate. Să 
spunem, pur şi simplu, că o femeie de douăzeci şi 
cinci-treizeci de ani a fost rănită la cap într-un accident 
de automobil. Nu s-au găsit niciun fel de acte de 
identitate. În urma şocului suferit are tulburări de 
memorie. Singurul semn distinctiv este o cicatrice, la 

baza gâtului, lângă nodul beregatei. S-ar putea să fie 
vorba de o operație la glanda tiroidă, care datează de 
aproximativ trei săptămâni. Cred că în felul ăsta am 
putea obține numele şi adresele pacientelor care ar intra 
în discuţie. Recurgem la telefon. Dacă întâmpinăm 
neîncrederea în ce priveşte sursa apelului telefonic, îi 
rugăm să procedeze la un apel invers de verificare. Nu 
trebuie în niciun caz să indicăm serviciul nostru, ci doar 
comandamentul şi numărul cu totul nesemnificativ al 
centralei noastre telefonice. Probabil că vor putea fi 
triate fără multe dificultăţi şi relativ repede toate 
pacientele care nu intră în discuţie. Lista restrânsă a 
persoanelor rămase după triere nu poate fi în niciun caz 
prea mare. Dar n-aş vrea ca vreunul din dumneavoastră 
să uite cumva că trebuie să-şi potolească şi foamea, în 
ciuda caracterului deosebit de urgent al acestor 
cercetări. lar dacă nu intervine nimic special — la ora 23 
închiderea serviciului! Perspectivele vor fi fără îndoială 
mai bune dacă ne începem ziua de mâine la ora 8 
dimineaţa, cu forțe proaspete, bine odihniţi, decât dacă 
ne-am suprasolicita inutil trupul şi mintea. 

Îi lăsă pe cei trei detectivi să-şi împartă sarcinile. 

În timp ce prezenta şefului poliției judiciare un scurt 
raport telefonic, Gatsky intră cu individul care aştepta la 
directorul Shearman înapoierea lui Tony Valdiva. 

— Cu amicul nu-i nicio grabă, spuse detectivul, şi 
depuse pe biroul lui Brewer un Colt masiv, calibru 45. 
Port ilegal de armă destinată provocării unei răni 
mortale - cum spune la carte - purtătorul fiind, pe 
deasupra, un delicvent de ordin penal eliberat pe 
cauțiune. Am cerut lui Potter dosarul lui Joe Bonetti. 

Brewer îndreptă conul de lumină al lămpii de birou 
asupra noului venit. 

Văzu o ciudată față de pasăre. Nasul enorm, colțuros, 

avea un aspect cu atât mai dezgustător cu cât se reliefa 
dintr-o față suptă, cu pomeţi proeminenţi, cu ochii 
adânciţi în orbite. Pupilele rămâneau neobişnuit de mari 
până şi în lumina puternică a lămpii - un indiciu 
aproape sigur că omul era toxicoman. Capul îi era 
acoperit de un păr negru, ondulat, uleios, exagerat de 
lucios. În cravată, un ac din platină cu un briliant mare. 

Inspectorul şef se ridică, înconjură biroul şi se opri în 
fața lui Bonetti. 

— Ce voiai de fapt de la Valdiva? 

— Am citit odată într-o carte că în fața poliţiştilor nu e 
bine să vorbeşti. N-am nevoie să mi se întoarcă pe dos 
fiecare cuvânt ce-l scot din gură. Eu... 

Înainte ca Brewer să poată interveni, mâna lui Gatsky 
căzu ca un trăsnet pe umărul omului, care căzu 
grămadă. 

Detectivul îl culese de pe jos ca pe un pachet şi îl 
înfundă în scaunul inspectorului. 

— Cuvintele n-am să ţi le întorc pe dos, dar poate 
ceafa, ca să economisească Sing-Sing curentul pentru 
scaunul electric! Mi te pot snopi în bătaie, băiete, şi nici 
cel mai mare profesor n-o să poată găsi vreo urmă pe 
trupşorul tău - nici măcar la autopsie! Şi acum fă bine şi 
răspunde la întrebările domnului inspector şef, înainte 
de-mi pierd răbdarea! 

Bonetti îşi umezi buzele. Cutele de la nas la colțurile 
gurii îi tremurau. Avea respirația scurtă şi întretăiată şi 
vocea răguşită, fiecare cuvânt îi ieşea anevoie din gură. 

— Puteţi să mă omorâţi - de la mine nu scoateţi o 
vorbă! 

Gatsky aruncă şefului său o privire întrebătoare. 

Brewer îl opri, cu un semn abia perceptibil. Se aşeză 
pe marginea biroului său şi îi vorbi, aproape monoton, 
făpturii care stătea ghemuită în scaun, crispată, 

cocoşată. 

— Ştii, desigur, începu el, jucându-se prudent cu 
Colt-ul, că te aşteaptă câțiva ani de puşcărie pentru port 
ilegal de armă, şi încă una bine încărcată. Pentru 
dumneata, ca delicvent pus în libertate doar pe 
cauțiune, asta înseamnă în primul rând o nouă 
detențiune, pe un număr bun de anişori, şi în al doilea 
rând executarea restului pedepsei de care ai fost scutit 
condiționat. Dar dacă eşti cuminte, s-ar putea să uităm 
că te-am găsit cu pistolul ascuns în toc sub haină. 
Detectivul nostru ar putea să declare că arma era 
vizibilă, dat fiind că mânerul ieşea din buzunar. Ar fi 
atunci vorba de port necamuflat de armă, ceea ce ar 
schimba situația mult mai avantajos pentru dumneata. 
Ar fi, dimpotrivă, dezavantajos pentru dumneata ca 
detectivul să declare, în calitate de martor, că în clipa în 
care l-ai văzut ai încercat să scoţi Colt-ul. În cazul ăsta 
situația dumitale ar fi mult mai grea. Bineînţeles că eşti 
liber să-ţi croieşti viitorul cum pofteşti. Şi acum, poate te 
mai gândeşti odată dacă nu e mai cuminte să răspunzi 
la întrebarea pentru ce ai vrut să iei contact cu Valdiva. 

Bonetti băgă mâna în buzunarul hainei, scoase o 
tabacheră, o deschise şi o apropie de ochi, cu gestul 
specific miopilor. Îşi scoase apoi o ţigară, o aprinse şi 
trase un fum, cu o vădită uşurare. De data aceasta nu 
mai vorbea cu respirația întretăiată. 

— Nu-l cunosc decât foarte puțin pe Valdiva. Când 
m-am întâlnit întâmplător cu el ieri... 

— Unde? îl întrerupse Brewer, fără să-şi schimbe 
tonul. 

— Pe stradă. Cred că venea de la hotelul Astor. Se 
ducea spre strada 42. Aproape că ne-am ciocnit. Şi 
atunci, mi-a spus să vin la el la hotelul Stanmore. Ce 
voia, nu ştiu. Poate îl întrebaţi pe el. 

Brewer ridică ochii spre Gatsky, care îi citi imediat 
privirea, şi îi spuse cu indiferență: 

— Du-te alături şi dă un telefon procurorului. Tocmai 
îl interoghează pe Valdiva. Roagă-l să-l întrebe unde şi 
când şi-a dat întâlnire cu Bonetti. 

În clipa în care detectivul ajunse la uşă, Bonetti făcu 
un semn cu mâna. 

— Bine, aţi câştigat. Am să vă spun eu, nu-i nevoie să 
vă mai dați osteneala cu Tony. 

— Mulţumim pentru amabilitate. Când l-ai văzut, 
deci, pe Valdiva ultima oară? 

Alaltăieri seara, la Elite-Bar pe Broadway. 

— Era singur? — sau împreună cu Miss... 

Inspectorul părea că nu-şi aminteşte numele. 

„„„bruneta aceea de care e nedespărțit de câteva 
săptămâni... ei! cum îi spune c-am uitat... Miss... 

Bonetti dădu din cap. 

— Femeile n-au ce căuta la Elite-Bar. L-am văzut 
destul de des în compania femeilor, dar în ultimul timp 
am fost într-una bolnav. 

— Bonetti, văd că acum, după ce ai tras din 
tabachera ta o priză de coco, sau poate de heroină, ţi-ai 
revenit destul de bine. Dar să nu umbli cu cioara 
vopsită. Nu suntem nici pe departe atât de naivi cum ne 
cred cei din cercul dumitale. Timpul trece, şi aş vrea să 
ştiu, în sfârşit, ce treabă aveai cu Tony. Ştiu că eşti 
toxicoman, dar nu cred că te duceai la el ca să faci rost 
de prafuri. De asemenea, ar fi contrar obiceiului dacă 
dumneata, ca toxicoman, ai juca totodată şi rolul de 
traficant. Experienţa arată că şefii înlătură repede pe 
colaboratorii de soiul ăsta pentru că în general sunt cam 
guralivi. Îi trimit sau în provincie, sau pe lumea cealaltă. 

Gatsky trase tabachera din buzunarul lui Bonetti, 
care între timp se mai îndreptase în scaun. Înainte ca 

gestul instinctiv de apărare al acestuia să-l fi putut 
împiedica. 

— Domnule inspector, cred că ar fi cazul să mai 
aşteptăm până ce trece efectul prizei pe care a luat-o, 
spuse Gatsky deschizând tabachera şi examinând 
țisările. Nu-i rea ideea. Două din țigări sunt false. Dacă 
apeşi puţin pe ele, printr-un mic orificiu se pulverizează 
o doză de praf alb. 

Privi spre Bonetti, care, cu gura întredeschisă, ca 
hipnotizat, rămase cu ochii ațintiți asupra tabacherei. 

— O să facem un târg cu dumneata, continuă Gatsky. 
Câte o doză de coco, în schimbul unei doze de adevăr! 

Îl ridică pe Bonetti din scaun, îl duse aproape pe sus 
până la uşă, o deschise, apoi se întoarse spre şeful său. 

— Deocamdată îi fac înregistrarea şi-l izolez într-o 
celulă. După felul cum se comportă mai târziu, vom 
putea formula şi avizul de trimitere la procuratură. 

Tipătul de protest al lui Bonetti fu înăbuşit de mâna 
lui Gatsky, care se aplică ermetic peste buzele uscate ale 
feței descompuse. 

Scena îi displăcu inspectorului şef. 

— Uşurel, Gatsky, fără forță, fără tămbălău. Cât mai 
puţină vâlvă. După ce termini cu formele te duci în sala 
de lucru. Sper că s-au apucat de lucru acolo băieţii, 
cuplează-te şi dumneata. 

Detectivul tocmai trecea cu protejatul său de pragul 
uşii, când apăru Collins în halatul său alb. După ce 
contemplă o clipă ciudata pereche dădu din cap spre 
Brewer, se aşeză, scoase din mapă două coli scrise la 
rânduri strânse, fotografii şi schițe şi le etală în fața sa. 

— În primul rând, am cercetat cu toată atenţia 
mânuşile tipului din Cadillac. Ca să mergem la sigur, 
am cerut analiza microscopică şi cu reactivi chimici nu 
numai a exteriorului, ci şi a interiorului lor. Dar nu am 

obținut decât rezultate complet negative. În concluzie, 
nu există nicio îndoială că mâinile şi mănuşile lui 
Valdiva nu au fost în niciun contact cu o armă de foc 
pusă în funcțiune. Concluzia în ce priveşte mâinile 
rezultă din examinarea interiorului mănuşilor de piele, 
căci, chiar dacă mâna e acoperită de o mănuşă, urmele 
din pori ale gazelor provenite prin ardere lasă în mod 
inevitabil pe suprafaţa pielii indicii sigure şi oricând 
demonstrabile. Spun asta numai din considerente 
teoretice, căci în realitate nu prea e de conceput ca 
cineva să-i pună unui sinucigaş mănuşi după ce acesta 
s-a sinucis. Totuşi, am vrut să țin seama şi de această 
eventualitate practic inexistentă. 

Brewer examină fotografiile, schițele şi însemnările pe 
care expertul i le depuse pe birou. 

— Odată cu aceasta, varianta sinuciderii a căzut. 

— Absolut. Revolverele Smith & Wesson, mai ales 
modelele recente, sunt de o calitate şi precizie 
extraordinară. Deşi cantitatea gazelor din ardere este 
foarte mică după recul, chiar şi cele mai slabe urme pot 
fi identificate cu precizie, pe cale fizică sau chimică. 
Faptul că nicio substanță de acest gen n-a fost găsită pe 
mâini sau în mănuşi, e o dovadă incontestabilă că 
acestea n-au fost în contact cu o armă declanşată. 

— Ai făcut şi filme de proiecție după înregistrarea cu 
microscopul comparator? 

— Dr. Kennedy îmi trimisese încă înainte de prânz 
proiectilul extras din pieptul lui Valdiva şi marcat ca 
piesă probatorie. Urmele lăsate de glonte pe canelura 
țevii sunt perfect identice cu cele de pe glontele tras 
experimental cu arma găsită în Cadillac. Clişeele luate 
cu ajutorul microscopului comparator — aveți aici un set 
de patru fotocopii - constituie dovada concludentă că 
slontele mortal a fost descărcat din revolverul Smith & 

Wesson găsit la locul crimei. Mai aveţi aici clişeele 
comparative ale bazei glontelui şi ale altor patru cartuşe 
trase experimental cu acelaşi revolver. Urma lăsată de 
percutor este la toate absolut identică. 

— Multe mulțumiri, Collins. Sper că ați făcut şi 
duplicate, nu? mai întrebă inspectorul şef în timp ce 
strângea toate documentele în mapă. 

— Triplicate, răspunse expertul zâmbind. Să fie! 
Parcă văd că procuratura ne mai cere pe neaşteptate un 
al doilea set cu toate materialele, din mai ştiu eu ce 
motive, pe care nu le cunoaştem şi care nici nu ne 
privesc - şi atunci să vezi scandal dacă mai pierdem 
timpul cu operaţiunile de copiere! 

— Cum stăm cu analiza firelor şi bucății de tiv? 

Collins scoase din servieta sa câteva formulare şi 
fotografii lipite pe cartoane. 

— Fibrele găsite pe clanța interioară a portierei din 
dreapta, deci lângă locul din dreapta conducătorului 
maşinii, sunt dintr-o blană de Vicuna. E cea mai 
scumpă lână pură de lama din rasele Guanako şi 
Huanako, care trăiesc în munții Cordilieri, şi se 
prelucrează numai în Chile şi Peru. Nu s-a putut stabili 
de la care din cele două rase provine blana. Nu 
dispunem pentru analiză decât de şase fibre. Dar, fără 
îndoială, haina lucrată din acest material este extrem de 
scumpă. În afara țărilor de origine, lâna de Vicuna nu e 
mai niciodată prelucrată în stare pură. Un specialist 
mi-a spus chiar că până şi în Chile sau Peru lâna de 
lama nu e folosită azi decât în amestec cu alte fibre 
textile. La noi, stofele de Vicuna care conțin în proporție 
de 50% alte soiuri de lână sunt deja considerate de 
calitate foarte fină. Asistentul meu apreciază că o haină 
de damă trei sferturi din lână pură de Vicuna poate 
costa peste 1000 de dolari. Ceea ce micşorează sensibil 

cercul furnizorilor. Ceea ce te va bucura, desigur, 
adăugă Collins umplându-şi pipa. Demn de luat în 
seamă mai este apoi fragmentul de tiv agăţat tot de 
mânerul portierei. Am stabilit cu destulă precizie 
compoziția colorantului din restul ăsta de mătase. Dac-o 
să dai vreodată de urma hainei, fibrele de Vicuna şi 
bucăţica de tiv au să permită, fără îndoială, identificarea 
ei după ruptura din locul respectiv — afară doar de cazul 
că n-a fost cumva stopată artistic. Iar aici, — expertul 
arătă spre clişee - ai setul complet de fotografii color 
mărime naturală, apoi amplificate în trei dimensiuni 
diferite, extrasele de culori şi analizele coloranților. 

Collins se ridică. 

Inspectorul şef îl conduse până la uşă. 

— Nici nu ştii, Collins, cât te invidiez. Lucrezi cu 
materiale palpabile, cu cifre, greutăți şi date ce pot fi 
determinate precis — în timp ce noi trebuie s-o scoatem 
la capăt cu elemente cu totul subiective, să modelăm 
forme clare din structurile atât de schimbătoare ale 
sentimentelor omeneşti... 

Brewer strivi ţigara fumată pe jumătate. 

— Încă o dată, multe mulțumiri. 

În clipa în care ieşi în coridor, uşa de la antecameră se 
deschise şi intră Potter. 

— Constatările principale - poate  examinați 
materialul, şi depuse la rândul său pe birou câteva 
procese verbale, fotografii şi schițe. 

Brewer se aşeză şi îi oferi fotoliul confortabil din 
stânga sa. Îşi privi ceasul de la mână. 

— Încet-încet m-apucă foamea, dar hai să vedem mai 
întâi roadele cercetărilor dumitale. 

Potter trie materialele. 

— Interesant, în primul rând, este că arma crimei a 
fost prevăzută cu un amortizor de zgomot. 

Inspectorul ridică privirea, surprins. 

— Dar când am găsit-o lângă Valdiva n-am văzut aşa 
ceva. 

— Mi-a venit ideea să mă uit mai atent, când am 
observat urme de gaze arse în spatele crestăturii 
înălțătorului. Ele apar numai atunci când pe ţeavă a fost 
fixat un amortizor de sunete. Rolul acestuia constă în 
frânarea gazelor provenite din pulberea explodată, ceea 
ce reduce şi zgomotul detonaţiei. În acest proces, 
particule deviate sunt azvârlite înapoi şi se depun în 
toate spaţiile neetanşe dintre țeava amortizorului şi cea 
a armei. Am mai găsit urmele unui inel de cauciuc, 
prevăzut probabil cu o fantă îngustă care să permită 
trecerea lui în jurul țevii, peste crestătura înălțătorului. 
Folosirea amortizorului explică şi faptul că focul tras n-a 
alarmat pe nimeni, sau cel puțin n-a atras atenția 
nimănui. Se mai adaugă şi o amortizare naturală a 
detonaţiei prin faptul că arma a fost descărcată în 
interiorul automobilului. 

— Foarte important, Potter. 

— Amprente n-au putut fi găsite nici în interiorul 
maşinii şi nici pe suprafețele exterioare. Descoperiserăm 
noi trei amprente de toată frumusețea la un moment 
dat, la extremitatea din stânga a parbrizului. Am fost 
încântați, dar după identificarea lor a trebuit să 
constatăm că aparțin polițistului trimis de Sectorul I la 
faţa locului, care, după cum a precizat imediat, vrând să 
privească mai atent în interiorul maşinii, a atins 
parbrizul cu mâna stângă. În afară de această 
constatare dezamăgitoare, amprentologul nostru nu s-a 
ales cu nimic altceva. Cine mai comite azi o crimă cu 
mâna goală, adăugă Potter cu un oftat, când în sute de 
romane polițiste se arată cum cea mai mică amprentă 
poate să se soldeze cu o sentință capitală?! 

— Trebuie să căutăm noi posibilități, Potter. Oricum, 
cred că unele progrese tot am făcut. 

— Nu mai am vederea destul de bună pentru meseria 
mea, domnule inspector. Collins stă mult mai bine din 
punctul ăsta de vedere. În orice caz, o să-ncerc şi eu să 
trec de la stricta dactiloscopie la alte procedee. Iată, de 
pildă, câteva fotografii stereoscopice. 

Scoase câteva diapozitive color din plicurile lor de 
celofan şi le întinse lui Brewer, împreună cu un 
binocular pliabil. 

— Cu ajutorul acestor fotografii color stereoscopice 
am putut să reconstituim poziția exactă a victimei şi să 
aşezăm un manechin cu membre mobile într-o poziție 
identică. În felul ăsta au putut fi stabilite traiectoria şi 
unghiul de incidenţă ale proiectilului, precum şi poziția 
exactă a celui care a tras. 

Brewer examină pe rând imaginile stereoscopice cu 
ajutorul binocularului ținut contra luminii. 

— Firul roşu arată probabil traiectoria glontelui, nu? 

— Da, şi anume cu o probabilitate apropiată de 
certitudine. Asasinul a stat lângă portiera cu geamul 
coborât, la stânga celui de la volan, şi a îndreptat 
revolverul spre partea stângă a pieptului lui Valdiva. Mai 
mult ca sigur. Un lucru n-am putut lămuri, şi anume 
dacă făptaşul a tras cu mâna dreaptă, sau dacă nu 
cumva e stângaci. 

Potter urmări cu un creion metalic liniile punctate în 
diferite culori de pe schița reprezentând locul crimei. 

— Vedeţi, domnule inspector, în direcția marcată aici 
arma putea fi descărcată atât cu mâna stângă, cât şi cu 
cea dreaptă, dacă respectivul lua o poziție puțin mai la 
stânga, lateral. 

— Ai făcut într-adevăr o treabă excelentă, din toate 
punctele de vedere, Potter. Cred că scăderea importanței 

amprentelor se compensează prin alte realizări 
deosebite, ca asta a dumitale. 

Vădit măgulit, Potter îşi aprinse o țigară subțire de foi, 
trase cu nesaț primele fumuri, apoi se ridică. 

— Dacă n-aveţi nimic împotrivă, domnule inspector, 
mă întorc la laborator cu tot materialul şi vi-l trimit 
înapoi mâine dimineață. Aş vrea să-l mai trec odată în 
revistă şi să-l aranjez cronologic. În caz că mai intervine 
un element nou - suntem prinşi acum cu cercetări 
suplimentase — o să vă informăm imediat. Dar nu cred că 
e cazul să vă faceți iluzii. 

Strânse cu grijă fotografiile şi celelalte materiale şi 
plecă. 

Brewer se rezemă în scaunul său. Trebuia să 
recunoască, era obosit, pur şi simplu. Istovit. Făcu o 
socoteală. Acest caz Valdiva îi suprasolicitase nervii timp 
de peste cincisprezece ore, iar de la preluarea serviciului 
de noapte în seara trecută se scurseseră aproape 
douăzeci şi nouă de ore. În romanele polițiste, în filme 
sau pe micul ecran, detectivii, inspectorii, comisarii nu 
observau niciodată. Pe de o parte toți erau supraoameni, 
căci rezistau fără pic de somn şi hrană, şi pe de altă 
parte trăiau cu mult sub nivelul muritorilor de rând şi 
chiar al criminalilor urmăriți de ei, fiindcă erau 
invulnerabili față de orice sentiment şi incapabili de 
dragoste. Tipul de om pe care îl reprezentau ei nu există 
nici la sediul central din New York, nici la direcția poliției 
din Honolulu, prezidiul din Hamburg, prefectura 
Parisului sau bătrânul Scotland Yard. Căci poliţiştii 
sunt şi ei oameni, reflectă Brewer. De ce oare sunt ei 
puşi în toate romanele polițiste într-o lumină atât de 
falsă? 

Asta e, şi gata, îşi încheie Brewer gândurile. Privi la 
ceas, dădu să se ridice cu intenția de a se duce la 

Flanagan pentru o cină la repezeală, dar în clipa aceea 
intră un curier cu expertiza trimisă de biroul medicului 
legist. 

Dr. Kennedy expunea concluziile autopsiei şi ale 
cercetărilor de laborator. 

Moartea lui Valdiva a fost provocată de pătrunderea 
glontelui în inimă şi hemoragia internă inerentă. Urmele 
gazelor lăsate de arderea pulberii pe marginea rănii 
demonstrează că arma a fost descărcată din imediată 
apropiere, dar lipsa unei băşicări a pielii şi țesutului în 
jurul orificiului produs de glonte exclude ipoteza că 
țeava armei ar fi venit în contact cu corpul. Intervalul 
dintre gura țevii şi punctul de pătrundere a proiectilului 
a fost apreciat la 5-15 mm. 

Din punctul de vedere strict al medicinei judiciare, 
ipoteza unei sinucideri nu este înlăturată. Dacă ea se 
confirmă, explică dr. Kennedy în expertiza sa, înseamnă 
că Valdiva a fost stângaci, deoarece canalul produs de 
proiectil se află într-un unghi de circa 48 de grade în 
direcția de la stânga spre dreapta, ceea ce exclude din 
punct de vedere anatomic posibilitatea descărcării armei 
cu mâna dreaptă, afară de cazul când arma ar fi fost 
ținută cu mâna stângă şi descărcată cu degetul mare al 
mâinii drepte. Or, o asemenea poziție absurdă nu-şi 
găseşte un precedent în vasta literatură de specialitate 
privind diferitele modalități de sinucidere cu arme de 
foc. 

În afară de aceasta, experiența arată că sinucigaşii 
aşază totdeauna revolverul sau pistolul automat direct 
pe locul în care descarcă arma, ceea ce nu se confirmă în 
cazul Valdiva. 

Proiectilul de plumb, puţin turtit, cu marcajul 
regulamentar ataşat şi signetul crestat, arată mai 
departe dr. Kennedy, a fost trimis laboratorului. 

La examinarea organelor interne şi analiza 
conținutului din stomac, vezică, rinichi, ficat şi intestine 
nu s-a constatat nicio urmă de substanţe toxice, în 
niciun caz alcaloide, astfel încât într-o perioadă 
probabilă de cel puţin cinci-şase zile înainte de moartea 
sa Valdiva nu putea să-şi fi administrat nici heroină, nici 
cocaină sau alte stupefiante. Concluzia generală infirmă 
orice formă de toxicomanie, deoarece cantitățile 
consumate de obicei în asemenea cazuri lasă urme clare 
chiar după o perioadă de abstinență de două sau mai 
multe săptămâni. Lipsa acestor urme ar fi presupus o 
cură de dezintoxicare, dar nu există indicii ale unei 
asemenea cure. 

De pe urma analizei conținutului organelor digestive 
a rezultat un întreg meniu: produse de roşii, carne 
friptă, probabil de vită, spanac, amidon, derivate de 
lactoză şi caseină, cristale de zahăr, hidrațţi, fermenţi de 
bere, precipitații de oxizi proveniți din alcool concentrat. 

Corelând toate datele obținute dr. Kennedy a îngustat 
intervalul în care trebuie să fi intervenit moartea, la 
aproximativ treizeci de minute, şi anume între orele 
22,20 şi 22,50. 

Brewer îşi notă pe fişa provizorie un rezumat al 
raportului şi se ridică. 

Cobori la parter, cu intenția, deci, de a se duce la 
Flanagan. Dar renunţă la această idee, amintindu-şi de 
atmosfera plicticoasă şi searbădă din acest local, unde 
de şase decenii „copoii” de toate categoriile îşi luau, 
veşnic grăbiţi, cafeaua filtru, prânzul sau cina. Voia ca 
cel puțin o jumătate de oră să se mai gândească şi la 
altceva, la orice, numai la treburile profesionale nu. Nu 
avea chef să povestească nimic colegilor, şi nici să 
asculte poveştile lor. Nu voia să vadă pe niciun Sloan şi 
pe niciun Gatsky, sau Sarg, sau Lowett. Simţea nevoia 

unui alt local, voia să mai vadă şi alte figuri şi să 
mănânce. 

Din clipa în care i se limpeziră aceste gânduri, pe 
lângă pofta de mâncare fu cuprins şi de o sete 
insuportabilă. 

Ajuns în stradă, îşi continuă reflecţiile. 

Prin urmare, în primul rând ar trebui să se înfrupte 
cu ceva din ale mării. Vreun peşte oceanic, picant. Apoi 
un vin alb, tare, sec. Un Chablis, îi încolți ideea. 

Restaurantul Swett's Scafood ar fi cel mai indicat. 

Se îndreptă cu maşina spre Fulton Street, şi în timpul 
scurtului drum se bucura de plăcerile cu totul 
neprofesionale care îl aşteptau. 

Şi nu fu decepționat de ceea ce urmă. 

Când după vreo oră se întoarse în biroul său, toată 
lumea, şi mai ales cazul Valdiva îi apărură într-o lumină 
mult mai trandafirie decât înainte de cina binefăcătoare. 

Cei patru detectivi se aflau în sala de lucru, unde 
fuseseră conectate provizoriu trei telefoane 
suplimentare. Îşi potoliseră cu schimbul - bineînţeles, la 
Flanagan - şi foamea, şi setea. 

— Până acum nimic demn de menţionat, raportă 
Sloan. N-aş fi crezut niciodată că sunt atât de mulţi care 
au de-a face cu tiroida. Ba funcționează prea mult, ba 
prea puţin, ba trebuie tăiată o bucăţică, ba i se 
administrează pacientului substanțe endocrine pentru 
îmbunătățirea metabolismului. Am avut grijă să mă 
documentez la dr. Kennedy. Apropo, el s-a dus acasă şi 
v-a lăsat vorbă că, din păcate, telefonul său va fi 
deranjat până mâine dimineața. 

— Ce-i cu Bonetti? întrebă inspectorul. 

— Până acum zece minute mergea destul de bine, 
raportă Gatsky. I-am spus gardianului că dacă-l apucă 
un acces de furie să-mi dea un telefon. L-am informat pe 

medicul de serviciu. Încă ceva. Dacă i se moaie şira 
spinării şi picioarele, apare sudoarea rece şi încep 
palpitaţiile de rigoare, o să-i facă bineînţeles o injecție — 
altminteri n-are decât să urle cât pofteşte. O să vedem 
apoi ce putem scoate de la el. Numai că, după cum zice 
doctorul, până atunci s-ar putea să se facă miezul 
nopții. 

— Spune-i doctorului să-l mențină pe cât se poate 
conştient, deci să evite un colaps. Există destule 
surogate care produc la început puţină amețeală. Mâine 
dimineață de la opt în sus vreau să-l am bun de 
interogatoriu. 

Îşi privi subalternii cu severitate. 

— Dar în seara asta la ora 11 -închiderea serviciului, 
clar? Numai dacă nu... 

Se întrerupse, pentru ca să adauge încet: 

— Eu mă duc la şeful poliției judiciare. 

Îşi luă toate hârtiile şi o porni spre şeful său suprem. 

John Kinsay era pe punctul de a pleca. Trebuia să se 
ducă la primarul general, dar mai rămase puțin ca să 
asculte un scurt raport al lui Brewer. 

— Să sperăm că vom lămuri lucrurile. Presa a început 
să se agite. 

Inspectorul şef îi făcu loc să iasă şi se întoarse în 
biroul său. Îl sună pe Hamlin şi-l invită la o scurtă 
consfătuire.  Examinară rezultatele cercetărilor, 
perspectivele şi proiectata colaborare. 

Exact la ora 23 şi-au spus noapte bună şi s-au 
despărțit. 

ZIUA URMĂTOARE 


Reporterii se țineau scai de Brewer pe coridorul spre 
biroul acestuia. 

În mod inexplicabil, în „Globe” apăruseră amănunte 
în legătură cu asasinarea lui Tony Valdiva. În acerba 
concurență pentru senzația zilei, presa declanşa acum 
proteste violente împotriva favorizării unui singur ziar. 

Inspectorul şef dădu organelor tutelare toate 
asigurările posibile că nu ştie nimic de informaţia 
apărută în „Globe” şi că nici nu a avut vreun rol, direct 
sau indirect, în legătură cu această informație. Ceea ce 
nu reuşi să oprească valul de reproşuri şi întrebări care 
se revărsa asupra sa. Totuşi, în ciuda amenințărilor şi 
insistențelor, rămase credincios principiului său ferm de 
a nu da niciodată informaţii asupra unor cercetări încă 
neîncheiate. 

— Ceea ce publică reporterii cu imaginaţie nu cade în 
competența organelor noastre de resort, declară el 
gazetarilor. Avem un ofițer de presă -— el este cel care dă 
comunicate. El nu se amestecă în cercetările noastre, şi 
tot aşa noi respectăm sarcinile care îi revin. Asta-i tot. 
Deocamdată, totul se rezumă la faptul că suntem pe 
anumite urme. 

Brewer ridică din umeri, făcu cu brațele un gest larg 
în semn de regret, după care dispăru după uşa biroului 
său. 

Primul se prezentă detectivul Sarg, care îi raportă 

despre rezultatul investigațiilor la spitale. Din când în 
când, îşi împrospăta memoria aruncându-şi câte o 
privire fugară într-un teanc de hârtii. 

— Am vrut să epuizăm încă în timpul nopţii măcar 
principalele spitale. Ne-aţi trimis acasă, dar dispoziția 
dumneavoastră n-a fost respectată. Până să terminăm 
cu telefoanele s-a făcut ora 1, în schimb am dormit mult 
mai bine. Listele noastre cuprind 131 de paciente între 
douăzeci şi cinci şi treizeci de ani care au fost operate de 
tiroidă între 12-27 aprilie. La o triere mai strânsă au 
rămas 54. Eu am luat 21, Sloan 18 şi Lowett 15. Pe 
câteva din ele le-am scos din cauză încă în cursul nopții, 
din motive obiective. Două, de exemplu, muriseră între 
timp, cinci se aflau în spitalizare neîntreruptă după 
intervenţia chirurgicală, iar la altele existau împrejurări 
care exclud categoric posibilitatea oricărui amestec cu 
cazul Valdiva. În momentul de față continuăm cu 
trierea. Lowett şi Sloan sunt pe drum, trebuie să 
sosească. Gatsky e jos la Bonetti. Dacă sunteți de acord, 
mă ocup acum mai departe de candidatele mele. În cazul 
când toate rezultatele vor fi negative, începem cu un al 
doilea grup de spitale. Dacă nici cu ele nu rezolvăm 
nimic, trecem la trierea listelor de paciente din clinicile 
particulare. 

— De acord. Între timp, eu mă duc să fac o şuetă cu 
Bonetti. 

Intrând în celula de izolare, în care se mai aflau 
Gatsky şi medicul, Brewer îl găsi pe Bonetti sub efectele 
îngrozitoare care intervin la orice toxicoman atunci când 
organismul său este lipsit de stupefiant. 

Medicul îl luă pe inspector de o parte. 

— Clientul dumneavoastră se mai află, pentru scurtă 
vreme, într-o stare de relativ calm, căci e sub influența 
unui narcotic destul de puternic pe care i l-am 

administrat, bineînțeles nealcaloid. Noaptea i-am dat în 
două rânduri hidrat de cloral. Dar nu-ţi face iluzii, încă 
puțin şi reîncepe agitația. De cele mai multe ori, calea de 
aici până la accesul propriu-zis de furie e destul de 
scurtă, pentru un profan surprinzătoare. Din punct de 
vedere strict medical, ar trebui să expediem omul 
imediat într-o clinică de psihiatrie. Dar îmi spune 
detectivul că ţii mult să-l iei la întrebări. 

— Am descoperit în tabachera lui Bonetti o rezervă de 
stupefiant abil camuflată - heroină sau cocaină, nu ştiu 
ce-o fi şi nici nu mă interesează deocamdată. Dacă Joe al 
nostru se trezeşte, şi-l apucă foamea aia nebună de 
pulbere albă, ştii dumneata, îi explică Brewer zâmbind, 
îi arăt puţin tabachera... 

Medicul îl întrerupse. 

— Dacă vrei să ştii părerea mea, domnule inspector, 
îți faci iluzii. Omul n-a mai prizat nimic de paisprezece 
ore. Un toxicoman înrăit ca el turba până acum dacă 
n-ar fi fost narcotizat cu doze considerabile de alte 
substanțe. Orice încercare de a determina o asemenea 
epavă să scoată câteva cuvinte cât de cât rezonabile va 
rămâne sortită eşecului cât timp e lipsit de praful său 
alb! 

Brewer rămase pe gânduri. 

— Crezi, doctore, că nu ştiu şi eu asta, aproape la fel 
de bine ca dumneata? Doar avem o rezervă apreciabilă, 
camuflată în țigările false ale lui Bonetti! Pe şoareci îi 
prinzi cu slănina, pe toxicomani cu heroina sau cocaina. 
Am să-i propun un târg. Câteva informații bune, contra 
unei prize de praf alb! 

Medicul se duse spre uşă, o deschise şi înainte de a 
ieşi se mai întoarse o dată. 

— Din când în când m-apucă o criză de surzenie, pe 
cât de subită pe atât de trecătoare, dar cu atât mai 

pronunțată. 

Brewer nu apucă să răspundă ceva, şi medicul trânti 
uşa în urma sa. 

Bonetti se trezi, probabil din cauza zgomotului. Privi 
în jurul său, îşi acoperi ochii cu palmele, scoase câteva 
sunete nearticulate, încercă să se ridice, dar se prăbuşi. 

Gatsky se duse la chiuvetă, umezi cârpa de acolo, 
care era destul de mică pentru a nu putea fi 
transformată într-un ştreang, şi începu să maseze 
energic capul şi obrajii lui Bonetti. 

A durat o bună bucată de timp până ce prizonierul îşi 
mai reveni. Sări pe neaşteptate în picioare şi, după o 
clipă de şovăială, se îndreptă împleticindu-se spre uşă. 
Dar nu apucă să pună mâna pe clanţă şi detectivul îl luă 
pe sus şi-l aşeză la loc pe prici. 

— Să lăsăm excursiile, băiețaş. Mai bine să stăm 
puţintel de vorbă. Uite, domnul Inspector şef abia 
aşteaptă să-i povesteşti câte ceva. 

Bonetti nu părea să înregistreze cuvintele lui Gatsky. 
Pentru el nu erau decât o înşiruire de sunete fără nicio 
noimă. Îşi muta de la unul la celălalt privirea stinsă, cu 
pupilele contractate. 

Deodată se ridică din nou, cu mişcări surprinzător de 
sigure, se îndreptă spre Brewer, îl apucă de reverele 
hainei şi începu să îngaime vorbe fără şir. Vocea sa se 
transformă în scurte sunete stridente. 

Brewer îşi întoarse fața. Duhoarea fierbinte a omului 
îi făcea greață. Cu o mişcare energică dădu jos mâinile 
de pe el şi îl aşeză pe Bonetti pe scaunul înşurubat în 
podea. 

— Poţi să zbieri cât vrei, nu te împiedică nimeni. De 
afară nu se aude absolut nimic. 

O forță invizibilă începu să zgâlțâie trupul lui Bonetti. 
Dinţii îi clănțăneau. Degetele subțiri şi lungi i se înfigeau 


74 


în coapse. Începu să scâncească, căzu în genunchi, 
întinse brațele şi se prăbuşi la pământ. 

Gatsky îl ridică cu brațul stâng, iar cu mâna dreaptă 
îi arătă de la distanţă tabachera deschisă. 

— Ai de gând să vorbeşti? 

Bonetti se smuci brusc din brațul lui Gatsky, care îl 
ținea rezemat de perete, şi întinse mâinile la tabacheră. 
Dar Brewer îl imobiliză încercuindu-l cu brațele. 

Gatsky, făcând un pas înapoi, îi arătă lui Bonetti 
țigările preparate şi apăsă uşor cu degetul pe una din 
ele, lângă orificiul abia vizibil, din care ţâşni un jet 
subțire de praf alb. 

— Zău, mi se rupe inima, Joe... să risipesc comoara 
asta de pulbere, în loc să... 

Bonetti gâfâi, corpul i se încordă. Dădea dovadă de o 
forță neaşteptată. 

Brewer îl ținea cu braţele ca într-o menghină, dar îi 
vorbi cu duhul blândeţii. 

— Dacă eşti cuminte şi vorbeşti, Bonetti, nenea 
Gatsky are să repete figura cu țigările chiar sub nările 
tale. Ia gândeşte-te puţin, chiar dacă tăcerea e de aur, 
pentru tine vorbitul înseamnă prăfulețul ăsta alb fără de 
care ştii bine că nu poți să trăieşti... 

Rezistența lui Bonetti cedă repede. Atârna inert în 
brațele inspectorului, care aşeză trupul vlăguit pe prici. 

Gatsky se apropie de Bonetti. 

— Pentru ce îl căutai pe Valdiva? îl întrebă el, scoțând 
cu grijă din tabacheră una din ţigările false şi ținând-o 
între arătător şi degetul mare. Ei — vorbeşti, sau nu? 

Bonetti avea respirația întretăiată. Cuvintele îi ieşeau 
cu mare greutate din gură. 

— Daţi-mi... dați-mi, doar o dată... vă jur... spun tot — 
dar dați-mi... măcar o dată... 

Brewer se aşeză pe marginea priciului. 

— Întâi vorbeşti, pe urmă prizezi. Asta-i ordinea, şi 
aşa rămâne. Ştii bine, Joe, că noi ne ținem totdeauna de 
cuvânt. 

Bonetti horcăi. 

Gatsky îl lovi peste față cu dosul palmei de la stânga 
la dreapta, şi din nou cu palma de la dreapta la stânga. 
O făcu uşurel, căci nu voia decât să-l trezească din 
buimăceală pentru a putea obţine de la el declarații 
inteligibile. 

— Dă-i drumul, Joe, cu cât te spovedeşti mai repede, 
cu atât îți capeți mai repede prăfulețul tău iubit. Prin 
urmare, te-ai dus la hotelul Stanmore la cererea lui 
Valdiva? Sau te-a trimis la el şeful vostru? Sau ce? 

Bonetti îşi deschise gulerul cămăşii cu un gest violent 
şi trase aer cu nesaţ. 

— Voiam să-l avertizez — când eram la ananghie mă 
ajuta întotdeauna - cu heroină curată - şi amestecul 
mi-l făceam singur. 

— Să-l avertizezi, în legătură cu ce? îl întrebă Brewer, 
de data aceasta pe un ton cu totul schimbat. 

Urmă o pauză, după care Bonetti răspunse cu o voce 
stinsă: 

— Trebuia să fie lichidat - aflaseră că face afaceri pe 
cont propriu -— voiam să-l avertizez... 

Brewer dădu din cap. 

— Te gândeai, desigur, că pentru un serviciu ca ăsta 
Valdiva are să te răsplătească - cu bani — sau poate - cu 
heroină? Cocaină? 

— Heroină... numai heroină... am spus tot... mi-ați 
promis... şi încercă să se ridice în capul oaselor, dar 
recăzu neputincios. 

Brewer luă tabachera din mâna lui Gatsky. 

— Îndată, Joe. Încă un mic efort de memorie. Chiar 
dacă-ți vine greu. Cu atât mai mult ai să savurezi pe 

urmă prăfulețul. Deci - cine urma să-l lichideze pe 
Valdiva? Şi cine a dat ordinul? 

Bonetti aruncă priviri imploratoare spre Brewer şi 
Gatsky. 

— Daţi-mi măcar un pic! Un avans - cât de puţin - un 
avans la paradis... 

Cu un efort vădit, îşi întoarse capul spre inspector. 
Brewer apăsă uşor de tot cu degetul lângă orificiul uneia 
din ţigările preparate. Nouraşul pulverizat îl suflă spre 
fața lui Bonetti şi întoarse prudent capul. 

Cu respirația şuierândă Bonetti se grăbi să tragă în 
piept particulele minuscule înainte ca ele să se 
volatilizeze, apoi recăzu pe priciul său. 

Gatsky îl zori: 

— Numele! Cine l-a ucis? Cine a dat ordinul? 

Bonetti zăcea cu ochii închişi. După o pauză, vorbi 
abia inteligibil. 

— Nu pot să jur nimic. Tot ce ştiu e doar din auzite — 
aluzii — unii pomeneau pe şoptite de „Harry-Pistolarul”... 

Bonetti tăcu. Detectivul îl ridică în capul oaselor. 

— Şi cine a dat ordinul? 

Gura lui Bonetti se strâmbă într-un zâmbet crispat. 

— Şi ce-i dacă vă spun numele? Pietro Nardi — poftim! 
Credeţi că puteţi să luptați împotriva lui Nardi? continuă 
el chicotind şi clipind din ochii umezi. Are relații în 
lumea mare - în parlament - ştiţi tot atât de bine ca şi 
mine -jos mâinile de pe Pietro Nardi — omul sindicatului 
pentru achiziţii — în Europa şi Orientul Apropiat... 

Când Gatsky îi dădu drumul, Bonetti se prăbuşi ca 
un bolovan. Respirația reîncepu să-i şuiere, corpul 
începu să i se scuture în spasme. 

Brewer se ridică, apoi se adresă lui Gatsky. 

— Cheamă medicul! Repede! 

Statura masivă a detectivului se puse în mişcare mai 

repede decât ar fi fost de aşteptat din partea unui om de 
proporțiile lui. 

leşind, lăsă uşa celulei deschisă de un lat de palmă. 

Brewer se duse la chiuvetă, deschise robinetul, udă 
cârpa şi o stoarse. 

Stătea cu spatele la prici. 

Cu siguranța unui somnambul, Bonetti întinse mâna 
după tabachera pe care inspectorul o pusese pe polița de 
la căpătâiul priciului, o deschise, sustrase țigările cu 
heroina camuflată, închise tabachera, o puse la loc, 
ascunse prețioasele țigări în batistă, şi batista sub vestă. 

Când Brewer se apropie de prici, vânturând cârpa 
umedă, Bonetti zăcea din nou în nemişcare. Inspectorul 
îi masă fruntea şi obrajii, dar el nici nu părea să-şi dea 
seama. 

Medicul intră în celulă, urmat de Gatsky. 

După un scurt examen, el aruncă celor doi poliţişti o 
privire nu tocmai prietenoasă. 

— Nu ştiu ce s-a petrecut aici, şi nici nu vreau să ştiu. 
N-aveţi decât să procedați cum vă dictează conştiinţa. 
Numai că omul ăsta are nevoie neîntârziat de tratament 
clinic, şi eu trebuie să mă îngrijesc de treaba asta. 

Brewer nu părea să fi luat notă de observațiile critice 
ale medicului. 

— Când credeţi că va putea fi interogat? De fapt, ne-a 
şi spus câteva lucruri foarte interesante, dar ştii cum e, 
doctore, fără respectarea prevederilor procedurii penale 
nu poţi face mare lucru nici cu declaraţiile cele mai 
valoroase. Şi nici cu un proces-verbal nu se rezolvă 
treaba la un proces, e nevoie de declarațiile martorilor 
sub prestare de jurământ. Te-aş ruga, în consecință, să 
te îngrijeşti cât mai bine de sănătatea amicului nostru. 

Înainte ca medicul să fi putut replica ceva, 
inspectorul părăsi celula împreună cu detectivul său. 

În biroul său găsi rapoartele despre rezultatele 
încercărilor de a se da de urma pacientei cu cicatricea. 

Cazurile urmărite de Sloan şi Lowett nu meritaseră 
osteneala. Numai ultima din urmele de care dăduse Sarg 
părea să ofere şanse de reuşită. La „Jewish Memorial 
Hospital” din blocul Broadway, strada 19, el obținuse 
informații despre o pacientă în vârstă de douăzeci şi şase 
de ani, operată de glanda tiroidă la 15 aprilie, de care o 
asistentă din spital îşi amintea că avea o haină maro trei 
sferturi. În una din copiile fotografiilor găsite asupra lui 
Valdiva, pe care Sarg le-o arătase, atât ea cât şi o altă 
asistentă de la biroul de internare o recunoşteau 
aproape cu certitudine pe pacienta în chestiune. Cele 
două asistente găseau o mare asemănare între fotografie 
şi fosta lor pacientă. În registrele spitalului aceasta 
figura sub numele Belinda van Dooren, domiciliată în 
East 72 Madison. Sarg plecase deja la fața locului 
pentru a se interesa de Belinda van Dooren. 

Inspectorul îl însărcină pe Gatsky să culeagă de la 
serviciul  cazierului datele principale despre 
„Harry-Pistolarul”. Se ridică. 

— ...după care te duci la masă, Gatsky, dar pe cât 
posibil nu la Flanagan, căci acolo vreau eu să mă duc să 
iau ceva, şi inima îmi doreşte o friptură garnisită cu 
cartofi prăjiți, nu cu informaţiile dumitale despre Harry. 
După-masă ne întâlnim din nou aici. 

BELINDA VAN DOOREN 


Brewer tocmai se întorsese de la masa de prânz, când 
uşa se deschise şi detectivul Sarg, pe cât de politicos pe 
atât de stângaci, introduse în biroul şefului său o tânără 
de vreo treizeci de ani. 

Din spatele ei, Sarg făcu un semn cu ochiul. 

— Am trecut deja pe la Potter, domnule inspector. 

Brewer dădu din cap, abia perceptibil. 

— Luaţi loc, Miss..., inspectorul îi oferi un scaun 
alături de biroul său, ...Miss van Dooren. 

Asemănarea ei cu fotografiile din portofelul lui Valdiva 
era într-adevăr izbitoare. 

După o scurtă ezitare se aşeză, apoi îşi descheie haina 
de tweed vernil. 

— L-am urmat pe agentul dumneavoastră deşi nu 
eram obligată s-o fac, aş vrea să fie limpede, căci ştiu 
că... 

Brewer examina  mantoul ei verde, oarecum 
decepționat. Zâmbi îndatoritor. 

— Apreciem amabilitatea dumneavoastră, care nu e 
nicidecum ceva obişnuit. Dar faptul că sunteți 
înțelegătoare ne... — făcu o pauză aproape imperceptibilă 
— „Şi vă uşurează situaţia. 

Ea îşi dădu jos mantoul de pe umeri, îşi aprinse o 
țigară şi o introduse tacticos într-un lung portțigaret. 

— Aş dori să ştiu ce vreți de la mine. Agentul 
dumneavoastră mi-a refuzat orice explicație, mi-a dat 

doar de înțeles că ar fi vorba de o informaţie, dar nu am 
ce să vă spun. Nu ştiu nimic. Acum, când mă gândesc 
mai bine, găsesc că toată povestea asta e mai mult decât 
ciudată. Cred că lucrul cel mai nimerit e să-mi chem 
avocatul, doar e dreptul meu. 

Detectivul Sarg făcu din nou semn cu ochiul şefului 
său. 

— Domnişoara a fost foarte amabilă. Dacă doreşte să 
vorbească cu avocatul dumneaei, cred c-ar trebui să-i 
satisfaceți dorința. 

— Cine este avocatul dumneavoastră? întrebă 
Brewer. 

Ea ezită. 

— Dacă nu durează mult, poate renunt... 

Brewer desluşi şoaptele nearticulate ale detectivului. 

— N-am nimic împotrivă dacă vreți să vă chemați 
avocatul. Deşi, de cele mai multe ori, asemenea cereri le 
fac cei care sunt suspectați de vreun delict penal. Ieri, de 
pildă, a fost la noi aici un gangster cu multe păcate la 
activul lui. L-a chemat imediat pe Sam Greemberg, 
adăugă Brewer, observând-o atent. 

Ea trase din țigară de câteva ori, suflă prelung fumul 
şi simulă o criză de tuse. 

— Vreți să-mi spuneti, în sfârşit, despre ce e vorba? 
Pentru ce a trebuit să viu aici? Bănuiesc că trebuie să fie 
ceva serios, dacă trimiteţi agentul să scoată o femeie din 
pat! 

Trase insistent din țigară, apoi adăugă: 

— Cum aţi ajuns la numele meu? La adresa mea? 

— Nu doream neapărat să vă deranjăm, Miss van 
Dooren. Dar după ce Tony Valdiva şi-a recăpătat 
cunoştinţa pentru câteva clipe şi a pronunțat numele 
dumneavoastră... 

— Şi-a recăpătat cunoştinţa... Ea îl privi 

neîncrezătoare pe Brewer. Cu un gest violent strivi ţigara 
de talpa pantofului, călcă peste mucul încă nestins, apoi 
tăcu. 

— Nu trebuie să credeți chiar tot ce scrie în ziare. Din 
anumite motive, am anunțat că Valdiva a încetat din 
viață. Dacă în clipa descărcării armei inima lui ar fi fost 
în pulsația de dilatare, moartea lui ar fi intervenit, 
într-adevăr, imediat. Dar aşa, glontele a trecut pe lângă 
inimă. Oricum, până la intervenţia reuşită a chirurgului 
a plutit între viață şi moarte. 

O privi drept în ochi. 

— În orice caz... — se opri la timp, căci era să spună ați 
fost —, sunteți prieteni, adăugă el. 

Ea scoase din nou o ţigară şi o aprinse. 

— L-am cunoscut doar în treacăt. De unde până unde 
a pronunțat numele meu - asta nu înțeleg. 

— Şi adresa dumneavoastră, completă Brewer. Ce a 
mai spus apoi nu s-a putut înțelege, imediat şi-a pierdut 
din nou cunoştinţa, dar medicii cred că în câteva ore are 
să-şi revină şi o să poată vorbi. Acum o să înțelegeți de 
ce v-am invitat aici. 

Adăugă flesmatic: 

— Sunt inspectorul şef Brewer. David Brewer. 
Conduc Inspectoratul „P” al Comisiei poliției judiciare. 

— Comisia poliției judiciare? repetă ea cu o 
indiferență forțată. Mâinile i se cramponară însă 
involuntar de marginea mesei, iar ţigara îi tremură între 
degete. 

— Miss van Dooren, nu v-a surprins deloc când v-am 
spus că în primul său moment de luciditate Tony a 
pomenit în primul rând numele şi adresa 
dumneavoastră. Nu v-a surprins nici când v-am vorbit 
de glontele care a trecut la un fir de păr de inima lui. Nu 
este deci evident că ştirea împuşcării lui Tony nu 

însemna o noutate pentru dumneavoastră? Cu alte 
cuvinte, că aveaţi cunoştinţă de cele întâmplate? 

Ea îşi umezi buzele şi se îndepărtă cu scaunul de 
masă, prefăcându-se că umblă în poşetă. 

— Ca să fiu sinceră, la început nici nu înțelegeam 
ce-mi spuneți. Am fost trezită din somn. Eram atât de 
nervoasă încât nici nu înțelegeam, de fapt, la ce vă 
referiți. Din tot ce mi-aţi spus n-am reținut decât că 
Tony - vreau să spun domnul Valdiva - întrebase de 
mine. 

Se îndreptă în scaun, îşi recapătă siguranța. 

— Abia acum îmi dau seama. Dacă vreți să-mi 
întindeți capcane, să ştiţi c-ați greşit adresa! Vă legați de 
oameni nevinovați şi recurgeți la mai ştiu eu ce trucuri, 
pentru ca... 

Brewer o întrerupse, dând din cap. 

— Aveţi perfectă dreptate, Miss van Dooren, nu ar fi 
echitabil să induci în eroare şi să intimidezi un 
contribuabil, prin ceea ce dumneavoastră numiți 
trucuri. Dar oricât de surescitată ați fi, nu se poate să vă 
fi scăpat ce v-am spus în legătură cu împuşcarea lui 
Valdiva şi cu glontele care a trecut la un milimetru de 
inimă. Dacă n-aţi fi ştiut deja că Valdiva a fost împuşcat, 
tot aţi fi scos, cât de cât, o exclamaţie de surprindere, 
oricare ar fi fost starea dumneavoastră de nervozitate. 
Dar singurul lucru care v-a surprins a fost faptul că 
Tony şi-a recăpătat cunoştinţa. Ceea ce înseamnă, Miss 
van Dooren, nu numai că ştiați de împuşcarea lui 
Valdiva, dar erați şi convinsă că a murit. 

Ridică receptorul, formă aparent un număr, ceru pe 
medicul de serviciu şi se interesă de starea lui Valdiva. 
Brewer simțea privirile vizitatoarei ațintite asupra sa. 
Văzu, într-adevăr, că îi urmăreşte fiecare mişcare a 
buzelor. Ea nu putea bănui că discuta pe o linie moartă 

cu un partener inexistent. 

După o pauză în care ascultă, chipurile, o comunicare 
mai amănunţită, Brewer răspunse: 

— Dacă-i aşa, am să viu acolo să-i iau personal 
interogatoriul, şi-l şi înregistrez pe bandă... Da, da, 
foarte bine... Repetă, te rog, numele şi adresa... 

Aplecă mapa de scris peste marginea biroului şi o 
sprijini de picior, astfel încât Belinda să nu poată urmări 
ceea ce scrie, şi notă pe o bucată de hârtie: 


„De căutat imediat în locuința Belindei van Dooren o 
haină de blană maro şi de predat lui Collins, care ştie ce 
are de făcut. Voi comanda două cafele, ai grijă ca ceaşca 
pentru doamna să nu aibă toartă. După ce o bea, trimiți 
ceaşca imediat la Potter, pentru amprente”. 


Mai vorbi puțin, după care puse receptorul la loc şi 
înmână lui Sarg biletul. Detectivul parcurse rândurile, 
dădu din cap şi plecă. 

Belinda van Dooren scăpă un oftat prin buzele 
întredeschise, privi în jur descumpănită şi, după câteva 
clipe de ezitare, se adresă în sfârşit inspectorului: 

— Nu ştiu ce vreţi de la mine, dar refuz să fac orice 
declarație. Nu mă interesează ce vreți să puneţi la cale. 
Dacă aveți de gând să mă jucaţi pe degete, cu mine n-aţi 
nimerit-o. 

Brewer se lăsă pe speteaza scaunului. 

— Credeţi, într-adevăr, că printr-o asemenea 
atitudine vă uşurați situația? Tony Valdiva nu numai că 
vă cunoştea numele şi adresa, dar - se aplecă peste 
birou apropiindu-se de Belinda —, dar a mai spus, cu 
vocea lui stinsă, eu i-am înțeles însă şoaptele, că erați 
alături de el în maşină când respectivul a tras prin 
geamul portierei. Înseamnă că l-aţi văzut pe asasin! 

O apucă pe neaşteptate de bărbie şi-i înălță capul ce îi 
atârna involuntar în jos. O privi necruţător în ochi. 

— Aş putea să vă ţin aici până vi se face negru în fața 
ochilor, Miss van Dooren! Sunteţi martora unei crime 
capitale, numai asta şi ne dă dreptul să vă punem sub 
arest preventiv. Dar mai mult, sunteți bănuită de 
complicitate la crimă! 

Ea îi dădu mâna la o parte, sări în sus şi se răsti la 
Brewer: 

— Pe mine nu mă speriați cu d-astea! Dar ce ştiu eu, 
ce poate îndruga un muribund în delir! Probabil c-ați 
născocit totul - şi în orice caz, nu-i nicio dovadă. 

Se opri o clipă, apoi adăugă, cântărindu-şi cuvintele: 

— Când mă gândesc mai bine, nici nu ştiu dacă am 
cunoscut vreodată pe acest Tony Valdiva - poate 
confund numele cu altul asemănător - în orice caz, nu 
vă faceți iluzii c-o să mă puteți trage pe sfoară! 

— Dar, zâmbi Brewer, la început n-aţi negat 
nicidecum că  Valdiva e o cunoştinţă de-a 
dumneavoastră. 

Ea dădu din umeri. 

— Oricine se poate înşela, oameni suntem. Şi acestea 
fiind zise, n-aveţi decât să continuaţi cu întrebările până 
răguşiți, de la mine nu mai scoateţi o vorbă până nu va fi 
de față şi avocatul meu. Este dreptul meu să... 

Brewer îi tăie vorba: 

— Fireşte că aveţi acest drept, cu condiţia să vă puteți 
pune în legătură cu Sam Greemberg. Şi apoi, avocatul va 
trebui să afle unde sunteți reținută. Ori, aici avem o 
serie întreagă de posibilități. 

Brewer zâmbi din nou. 

— Pot să vă predau pentru câtva timp Serviciului de 
constatare, pentru ca apoi să vă plimb de la un sector la 
altul. lar Sam Greemberg are să alerge de la Ana la 

Caiafa, fără să poată afla unde se găseşte protejata sa. 
Ceea ce nu este, desigur, cu totul conform prevederilor 
procedurii penale, dar cum criminalii sunt certați cu 
legea, poate avem şi noi din când în când dreptul să mai 
uităm de litera legii. 

Ea se aşeză. 

— Puteţi să mă trageţi de limbă cât poftiți, nu ştiu 
absolut nimic. Nu vă mai dați osteneala. Cu sau fără 
Sam Greemberg, n-o să reuşiți să-mi găsiți vreo vină, 
oricât ați încerca. Am toate actele în regulă, nu există 
nicio plângere împotriva mea, n-am avut niciodată de-a 
face cu poliția. Dacă vă depăşiţi atribuţiile, ceea ce de 
altfel ați şi făcut, o s-o regretați până la sfârşitul vieții. 
Am prieteni în conducerea Administrației municipale — 
oameni care sunt şi peste şeful vostru. 

Brewer dădu din cap, flegmatic. 

— În cazul cel mai rău, şeful poliției judiciare şi cu 
mine o să fim concediaţi, iar în cazul cel mai bun poliția 
întreagă... Raiul pe pământ pentru toți borfaşii! Dar, 
bineînțeles, domnişoară dragă, mai târziu puteţi face tot 
ce doriți. Deocamdată, să ne facem comozi şi să stăm la 
o şuetă. 

Apăsă pe o clapă a telespeakerului şi comandă: „Două 
cafele tari şi fursecuri”, după care se adresă 
interlocutoarei sale. 

— Nimic nu e mai înviorător decât o cafeluță bună, 
tare, aromată. 

O observa. Ea îşi aprinse o altă țigară, căuta să pară 
indiferentă. Brewer o întrebă, la fel de indiferent: 

— Miss van Dooren, în lipsa avocatului 
dumneavoastră, ați avea ceva împotrivă să-mi spuneți 
cum v-aţi petrecut seara de alaltăieri? 

Ea nu părea să fi auzit întrebarea. 

— Spuneați adineauri că Tony Valdiva şi-a recăpătat 

cunoştinţa doar pentru câteva clipe. Ştiţi, desigur, că 
omul e cu totul confuz în asemenea momente. Şi cu 
toate astea, v-aţi mulțumit cu aiurelile unui inconştient, 
ca să mă convocați aici şi să-mi debitaţi tot felul de 
aberaţii? 

De data aceasta, Brewer nu părea la rândul său să fi 
auzit întrebarea. 

— Aţi fi dispusă să vorbiți dacă-l anunț pe Sam 
Greemberg? 

Ea reacționă imediat. 

— Bineînţeles! N-am nimic de ascuns. Dar trebuie să 
mă înțelegeți, sunt prea lipsită de experienţă ca să dau 
declarații fără îndrumarea unui jurist. 

— Desigur că vă înțeleg, Miss van Dooren. Pentru că 
veni vorba, adăugă el examinându-şi cu toată atenţia 
unghiile, cum se face că tocmai Sam Greemberg e 
avocatul dumneavoastră? 

— Nu-i avocatul meu, răspunse ea după o clipă de 
gândire, e o cunoştinţă, nu mai ştiu de unde. Îmi oferise 
concursul său, dacă voi avea vreodată nevoie de 
asistență juridică. Şi pentru că, după cum văd acum e 
cazul, mi-am amintit de numele lui. 

— Probabil că nu ştiţi că Sam Greemberg se bucură 
de o mare reputaţie ca apărător al unor personalități 
foarte importante - din anumite cercuri. Vreau să spun, 
personalități marcante din lumea interlopă. L-aţi 
cunoscut poate în societatea unor asemenea figuri 
simandicoase? 

— Nu mai ştiu unde mi-a fost prezentat avocatul 
Greemberg, răspunse ea, de data aceasta cu un oarecare 
aer de superioritate. Poate să fi fost la Metropolitan 
Opera în foaier - sau poate cu prilejul unei recepții la 
Waldorf Astoria - nu mai ştiu, n-am o memorie 
strălucită - dar sper că aşa ceva nu e pasibil de 

pedeapsă? 

Uşa dinspre coridor se deschise. 

Un om de serviciu aşeză pe biroul lui Brewer o tavă cu 
două ceşti de cafea fierbinte, frişcă şi fursecuri, după 
care se retrase. 

Brewer gustă din una din cești, pe care o puse imediat 
jos: 

— Fierbinte, foarte fierbinte! Să vă pun frişcă? Zahăr? 

Ea dădu din cap, indiferentă. 

— Am citit odată într-un roman polițist cum cei 
interogaţi sunt momiţi cu ţigări, coniac şi promisiuni, ca 
să-şi dezlege limba. Figura cu cafeaua, frişca şi 
fursecurile pare să fie varianta dumneavoastră 
personală, domnule inspector. Totuşi, tot m-aţi 
incomodat destul, aşa c-o să accept cu plăcere cafeaua 
cu frişcă şi fursecurile. Dar să nu vă faceți iluzii c-o să 
mă duceți cu zăhărelul şi o să obţineţi rezultatele 
scontate. 

El dădu din cap şi-i oferi ceaşca de cafea. 

— Facem şi noi ce putem, Miss van Dooren. Dar, uite 
că serviciul nostru iar şi-a dat în petic, cu toate 
observațiile şi protestele noastre, şi ne mai aduce şi ceşti 
ciobite, remarcă Brewer arătând, zâmbind, la toarta 
spartă a ceştii oferite. Dacă n-aş fi gustat deja din cafea, 
bineînțeles că v-aş fi oferit ceaşca mea. 

— Ei, se simte lipsa unor mâini mai afectuoase, 
replică ea ironic, şi duse la gură ceaşca, prinzând-o între 
degetele mâinii drepte. 

Brewer urmări gestul, mulțumit. Apoi adăugă, în 
treacăt: 

— Poate că-mi spuneți totuşi, chiar în lipsa 
avocatului dumneavoastră, cum v-aţi petrecut seara de 
alaltăieri? Vedeţi, Miss van Dooren, nu există decât două 
posibilități. Sau avocatul dumneavoastră vă va sfătui să 

nu răspundeți la întrebare, şi atunci v-aţi atrage grave 
bănuieli, sau se va declara de acord să-mi răspundeţi, şi 
atunci ar fi întocmai ca şi cum mi-ați răspunde acum, 
fără să fie prezent. Sunteţi prea bănuitoare, asta e. Nu 
doresc altceva decât să vă conduc cât mai curând până 
la uşă şi să vă las să plecaţi acasă - aşa că, de ce să vă 
mai amărâțţi şi să-mi amărâți şi mie viața? 

— Chiar dacă vă spun unde am fost alaltăieri seara, 
tot n-o să mă credeți. Aşa că mai bine tac. 

— Dar faceți măcar o incercare! Dacă spuneți 
adevărul, vă asigur că am să vă cred. 

Ea îl privi neîncrezătoare. 

— Şi de unde o să ştiţi că spun adevărul? 

Brewer zâmbi: 

— Asta am să vă dezvălui cu plăcere — după! Deci — ce 
ați făcut alaltăieri seara, să zicem, în jurul orei şapte, 
Miss van Dooren? 

La precizarea orei trăsăturile ei se destinseră, trădând 
o uşurare vizibilă. 

— Şedeam într-un fotoliu din salonul de coafură al 
hotelului Biltmore şi mă lăsam îngrijită de mâini 
harmnice. Alibiul meu poate fi confirmat de coafeză, de 
manichiuristă, de pedichiuristă, de şefa salonului. 

Inspectorul îşi făcu însemnări, părând foarte 
interesat, îşi goli ceaşca de cafea, aşeză farfuria cu 
fursecuri lângă tavă, aşteptă până ce interlocutoarea sa 
îşi bău cafeaua şi îl sună pe omul de serviciu să strângă 
totul. 

— Excelent, Miss van Dooren. Mai luați fursecuri? 
Nu? Ei, da, silueta... Aveţi deci un alibi, se pare, perfect. 
Şi, până la ce oră ați fost supusă acestor tratamente 
cosmetice? continuă el, cu o voce lipsită de orice 
inflexiuni. 

Ezitarea ei era vizibilă, oricât încerca să o disimuleze 

printr-un zâmbet fugitiv. 

— N-aş putea spune cu o precizie chiar de minute, 
dar, în orice caz, până să termin se făcuse opt şi 
jumătate, dacă nu mai mult. 

Brewer dădu din cap. 

— Câteva minute în plus sau în minus - nu contează. 
Poate că personalul salonului are să-şi aducă aminte 
mai bine. Şi după aceea, insistă el privind-o în ochi, v-aţi 
dus să luați masa undeva? Desigur că şi aici o s-aveți cel 
puţin un martor - o femeie tânără şi încântătoare ca 
dumneavoastră este mai totdeauna însoțită de cineva. 
Apoi mai sunt chelnerii, garderobiera, vânzătoarea de 
țigări, care, fără îndoială, au să poată confirma spusele 
dumneavoastră. 

Ea nu-i ocoli privirea. 

— Vă-nşelați, domnule inspector. Eram foarte 
obosită. N-aveam nicio întâlnire şi m-am dus direct 
acasă. Şi asta se poate verifica, după registrul de 
evidență al garajului din blocul meu. Fiecare maşină 
care intră sau iese din garaj este înregistrată, cu ora 
exactă. 

— Perfect, Miss van Dooren, perfect! Presupun că 
v-aţi petrecut toată seara şi bineînțeles noaptea acasă, 
până azi dimineața când detectivul Sarg v-a trezit, din 
lipsa noastră de amabilitate, în toiul somnului. Şi 
desigur, cred că nu greşesc, pentru acest interval de 
timp nu puteţi avea martori care să confirme precizările 
dumneavoastră. 

Oftă, plin de înţelegere. 

— Fireşte, nu poți să ceri nimănui să-şi instaleze 
noaptea un martor la căpătâi, pentru cine ştie ce 
eventualitate. Dar probabil că nu v-aţi dus la culcare 
fără să mâncaţi mai întâi ceva, nu? 

Mi-am făcut un ceai şi mi-am pregătit o friptură - un 

cotlet slab la grătar, bineînțeles, căci grăsimea produce 
totdeauna grăsime. 

Părea să-şi fi recăpătat siguranța. 

Brewer continua să facă însemnări. 

— Perfect. Poate că există şi martori care să 
întărească spusele dumneavoastră? Mă refer la... 
martorii muţi din bucătăria dumneavoastră: vasele 
folosite, tacâmul, osul cotletului? Ca să dovedească 
exactitatea declaraţiilor dumneavoastră... 

Răspunsul ei se lăsă aşteptat câtva timp. Şi nici 
încercarea de a schița un nou zâmbet nu reuşi să-i 
mascheze neliniştea. 

— Nu mă duc niciodată la culcare înainte ca totul să 
fie oglindă în bucătărioara mea. Am spălat imediat 
vasele şi tacâmurile, iar resturile le-am aruncat în 
jsheabul crematoriului. 

El dădu din cap de mai multe ori. 

— Asta-i viața, Miss van Dooren, uneori până şi 
calitățile cele mai lăudabile sunt dezavantajoase. Dar să 
lăsăm asta. Vasăzică, înseamnă că aţi terminat cu toate 
pe la ora nouă şi jumătate sau zece. Vă culcați atât de 
devreme? 

— Bineînţeles că nu, domnule inspector! M-am aşezat 
în fața televizorului, şi până să mă culc trecuse de ora 
11. 

— Aţi vrea să-mi spuneţi pe ce canal ați pus aparatul? 

Ea închise ochii, duse mâna stângă la frunte ca şi 
cum şi-ar forța memoria. În cele din urmă răspunse 
hotărât: 

— Era programul WEBS! 

— Ce coincidență, Miss van Dooren, WEBS e postul 
meu preferat! Începând de la 10, alaltăieri, a transmis 
marea revistă „The Golden Years” cu Gene Kelly. N-am 
văzut, din păcate, decât câteva secvenţe — la noi serviciul 


91 


de noapte nu e rezervat distracției. 

Îşi aprinse o ţigară, făcu ochii mici şi o scrută pe 
femeia din fața sa. 

— Păcat că n-a putut să apară Kelly. O dublură nu 
poate să egaleze niciodată o adevărată vedetă, adăugă el, 
privind-o de data aceasta din plin. Sau v-a plăcut şi 
O'Shea? 

Ea îşi scoase rujul cu mâna dreaptă, luă oglinjoara în 
mâna stângă şi începu să se fardeze. 

— Mă scuzati, domnule inspector. 

Nu-şi dădea seama cât de vădită era intenţia ei de a 
câştiga timp. Pauza devenea tot mai lungă. Dar în cele 
din urmă trebui să spună ceva. 

— Ca să vă spun sincer, nici n-am observat 
înlocuirea... Ştiţi - am vorbit şi la telefon de vreo două 
ori. 

Brewer dădu din cap. 

— Desigur, înțeleg. 

Trase din țigară, o privi atent. 

— Vreţi să-mi spuneți cu cine ați vorbit, Miss van 
Dooren? 

Ea se forță să schițeze un zâmbet ironic, în timp ce-şi 
punea rujul la loc în poşetă. 

— Deveniţi cam indiscret. În orice caz, pot să vă spun 
numai atât, am vorbit cu un prieten. Dar numele lui, 
zău, nu vi-l pot divulga - ştiţi — e căsătorit. 

Înţeleg. Dar spuneaţi c-aţi avut două convorbiri 
telefonice. A doua a fost oare tot cu un gentleman 
căsătorit, al cărui anonimat trebuie să-l păstraţi? 

— Am stat la şuetă cu o prietenă. Dar nu văd de ce aş 
expune-o întrebărilor poliției. 

Expresia ei era de data aceasta cu totul schimbată, 
zâmbetul îi dispăruse, pentru a face loc ridurilor lăsate 
de uzura unei vieți intens trăite. 

— Mă faceţi să regret c-am fost de acord să vorbesc în 
lipsa avocatului meu. Văd că abuzați de amabilitatea 
mea. E destul. Răbdarea mea a luat sfârşit. Am să... 

Telefonul începu să sune. Brewer ridică receptorul. 

Collins îl informa că fibrele textile şi ațele agățate de 
clanța portierei Cadillac-ului proveneau, după cum se 
constatase cu certitudine, de la tivul de jos al mantoului 
pe care detectivul Sarg îl adusese din locuința Belindei 
van Dooren. Expertul întreba ce să facă cu mantoul. 
Pentru orice eventualitate, îl marcase sub căptuşeală, 
astfel încât să poată fi folosit la nevoie ca piesă 
probatorie. Mai departe, Sarg cerea noi instrucțiuni. 

Brewer îşi formulă răspunsul în termeni care nu 
puteau spune nimic interlocutoarei sale. „Obiectul”, îi 
spuse el lui Sarg, să fie păstrat deocamdată la laborator, 
iar „curierul” să se prezinte la camera 281. Aceasta era 
mica sală de lucru de partea cealaltă a coridorului. 

Brewer se ridică. Se opri drept în fața Belindei van 
Dooren. 

— Miss van Dooren, cum se face că n-aţi observat 
alaltăieri seara, la ora 10, în fața televizorului cum 
spuneațţi, că postul WEBS nu transmitea o revistă, ci 
Simfonia a Noua a lui Beethoven? Că în locul unei vesele 
retrospective hollywoodiene a apărut pe micul ecran o 
orchestră? Erați atât de distrată încât pe violonişti, 
flautişti şi trompetişti i-aţi văzut în chip de sprinteni 
dansatori? 

Era încredințat că nu riscă nimic cu inspiraţia ce-i 
venise. În realitate, nu avea nici cea mai mică idee 
despre programul transmis de WEBS. Dar era atât de 
sigur pe meseria lui, încât miză pe această stratagemă. 

Ea sări ca arsă. Clocotind de furie, dezlănțui asupra 
lui un val de invective. 

Uşa se deschise. 


93 


Potter înmână inspectorului un dosar. 

— Răspunsul la întrebările dumneavoastră de 
alaltăieri, domnule inspector, îi spuse el şi-i făcu semn 
cu ochiul. 

Brewer se duse la fereastră şi citi raportul: 


„Amprentele degetului arătător şi degetului mare de 
pe ceaşcă au fost identificate ca aparținând lui Belinda 
van Dooren, născută la 12.10.1931, la Pittsburg. La 13 
ani a fugit din casa părintească. Ulterior a fost internată 
într-un cămin de reeducare. Ţinându-se seama de buna 
ei conduită, după un an şi jumătate i s-a permis să 
plece. Au urmat câțiva ani, perioadă din care nu deținem 
niciun fel de date despre viața ei. În 1954 apare în 
evidența poliției de moravuri din Detroit, învinuită de 
viață imorală şi vagabondaj, dar e pusă în libertate din 
lipsă de dovezi. Bănuielile că ar avea legături cu bandele 
de şantajişti nu se confirmă. Urmează apoi un nou gol în 
evidențele poliției. Abia în septembrie apare cu domiciliu 
înregistrat legal, în East 72 Madison”. 


Inspectorul se întoarse la biroul său. 

— Mulţumesc. Trimite-mi, te rog o agentă. S-o ducă 
pe dumneaei jos la înregistrare. Celulă individuală. 
Niciun contact cu exteriorul. 

Potter dădu din cap şi plecă. 

Belinda van Dooren rămase cu privirile ațintite 
asupra lui Brewer. 

— Cu ce drept... 

Fu întreruptă de vocea dură a inspectorului. 

— Aţi pierdut partida!  Cunoaştem trecutul 
dumneavoastră mult mai bine decât credeți. Ştim - făcu 
în mod intenționat o pauză - absolut tot! 

Era clasica metodă de a zdruncina siguranța de sinea 

suspecților în lipsa unor elemente care să poată dovedi 
vinovăția lor, cel puţin în cazul celor care au efectiv pete 
negre în trecutul lor. Ei se simt astfel descoperiţi, 
demascați - şi deseori recunosc lucruri de care 
anchetatorul nu avea nici cea mai mică idee. 

Brewer continuă, neînduplecat. 

— Încă mică fiind, ați apucat-o pe căi greşite. Aţi 
compărut în fața tribunalelor, aţi fost căutată de zeci de 
secții de poliție. De când locuiţi în East 72 Madison, ați 
fost permanent supravegheată - ştim tot - auziți? Tot! 
Ştim că sunteți amestecată în traficul de stupefiante, că 
l-aţi ademenit pe Tony Valdiva la o întâlnire cu 
moartea... 

Ea îl întrerupse, exasperată: 

— Când o să poată vorbi, chiar el are să... 

Brewer se aplecă spre ea. 

— Vreţi să spuneți, mai degrabă, că va respecta 
regulamentul sindicatului şi nu va deconspira nimic? Ei 
bine - o privi necruţător —, Tony Valdiva va tăcea din alte 
motive. Şi anume, pentru motivul că morții nu pot să 
vorbească! 

— Cum?! Dar spuneați... se întrerupse, 
neputincioasă. 

— Ce am spus şi ce am făcut a avut scopul de a vă 
induce în eroare. Fapt este că Tony nu mai există decât 
sub forma unui cadavru mut şi rece. De la el nu vă mai 
puteți aştepta la niciun fel de ajutor. Dar noi avem 
posibilitatea să facem să vorbească toți martorii muţi. Şi 
aceştia dovedesc că aţi fost de faţă la lichidarea lui Tony. 

— Dar jur că... izbucni ea. 

— Mai bine nu juraţi! Când v-aţi grăbit să părăsiți 
maşina, prețiosul dumneavoastră mantou de Vicuna s-a 
agăţat de mânerul portierei, fără să vă dați seama. Dar 
noi avem dovada materială în mână. Aţi mai fost 

identificată de portarul de noapte al hotelului Stanmore 
şi de chelnerul de etaj care v-a servit cina, 
dumneavoastră şi lui Valdiva. Aţi părăsit hotelul 
împreună cu Valdiva şi v-aţi aşezat în maşină alături de 
el. 

O străpunse cu privirea. 

— Până acum am acreditat ideea că arma a fost 
descărcată din afara maşinii — dar acum o să fiți reținută 
aici sub bănuiala de crimă. Experții noştri au stabilit că 
Tony a putut fi împuşcat şi de o persoană care şedea 
alături de el. Acum o să vă interogăm zeci de ore, în 
lumina reflectoarelor! 

Apucă pe neaşteptate fularul de mătase petrecut în 
jurul gâtului ei şi i-l smulse dintr-o mişcare. 

— Şi iată cicatricea lăsată de operaţia pe tiroidă! 
Identitatea dumneavoastră, Miss van Dooren, e 
demonstrată în mod incontestabil: dumneavoastră şi 
femeia care a părăsit Cadillac-ul imediat după ce Tony 
Valdiva a fost împuşcat mortal, sunteți una şi aceeaşi! 

Ea îşi acoperi cu mâna dreaptă pansamentul de la 
gât. Faţa îi era desfigurată, gura parcă i se lățise, de sub 
machiajul minuţios se iviră deodată, fantomatic, 
adevăratele ei trăsături. Aspectul ei era de-a dreptul 
respingător. Nu mai rămăsese nimic din blazarea, 
aroganțţa şi vitalitatea ei. 

— Vă jur, pe tot ce am mai sfânt, mă auziţi — vă jur că 
n-am niciun amestec în legătură cu moartea lui Tony... 

Se agăță cu amândouă mâinile de braţele lui Brewer. 

— Dar, îl întrebă fixându-l cu privirea, a murit Tony, 
într-adevăr...? 

El îşi eliberă brațele, cu o mişcare brutală. 

— Tony Valdiva a murit la câteva secunde după ce a 
fost împuşcat. Belinda van Dooren, cu fiecare cuvânt, şi 
cu fiecare întrebare, şi cu fiecare răspuns v-aţi înfundat 

tot mai rău în afacerea asta. Sau l-ați împuşcat cu 
propria mână pe acest măscărici, desigur îndrăgostit în 
dumneavoastră, sau îl acoperiți pe autorul crimei. O să 
iasă fum din dumneavoastră pe un scaun metalic în 
camera cu pereții verzi din Sing-Sing, sau, în cazul cel 
mai fericit, o să vă petreceți următorii treizeci de ani în 
dosul gratiilor. Aţi ratat ultima dumneavoastră şansă. 
V-am oferit prilejul să spuneți adevărul. Puteaţi să fiți — 
dacă totuşi nu dumneavoastră l-ați ucis - martorul 
principal al acuzării. Acum e prea târziu! 

O femeie în uniformă, de statură atletică, intră în 
biroul lui Brewer. 

— Am de înregistrat pe cineva la biroul de arestări? 

Belinda se agăță din nou cu amândouă braţele de 
Brewer. 

— Vă jur că n-am... 

Inspectorul o împinse spre agentă pe Belinda, care 
tremura din toate mădularele. 

— Serviciul de identificare, înregistrare, stare de 
arest. Celulă individuală. Niciun fel de comunicație cu 
lumea din afară. Niciun telefon, nicio vizită. 

Agenta dădu din cap, apoi se adresă Belindei van 
Dooren. 

— Fără nazuri, Miss. Uşurați-mi sarcina. Nu ne place 
aici să folosim forța. Luaţi situația aşa cum e. Jos, în 
celulă, o să cântăriți mai bine lucrurile. 

Vocea ei era seacă, totuşi, parcă avea o uşoară nuanță 
de bunăvoință şi înțelegere. 

Belinda van Dooren îşi luă poşeta, îşi luă şi fularul de 
mătase de data aceasta rupt, îşi acoperi cu el 
pansamentul de pe gât şi, luată de braț de agentă, părăsi 
încăperea. 

Brewer se duse la fereastră şi deschise ambele 
geamuri. 

Trase aerul adânc în piept, de câteva ori. 

UN MARTOR SE RETRAGE 


Brewer privea afară pe fereastră. Auzi uşa 
deschizându-se şi, fără să se întoarcă, ştiu că a intrat 
Gatsky. Cutremuratul mobilelor era cel mai bun indiciu 
al unei staturi de categorie grea. Brewer se întoarse. 

— Zii, dă-i drumul! 

Detectivul îşi luă un scaun, era simplu dar solid, din 
stejar masiv. Nu se putea spune că era o piesă deosebit 
de comodă, fiind destinată mai degrabă unor anumiţi 
clienți ai poliției decât unor vizitatori onorabili. 
Lucrătura solidă oferea garanţia că rezistă la mari 
presiuni, chiar şi în cazul unei suprasolicitări 
considerabile. Lui Gatsky îi era destul de neplăcut să 
simtă gol sub el când la stânga, când la dreapta, căci 
tăblia scaunului era prea mică pentru el. 

— Harry Pistolarul e o figură mare, domnule 
inspector, începu detectivul, răsfoind într-un dosar 
voluminos al cazierului. De mic şi-a început cariera. 
Numele său adevărat este probabil Harry Jonathan 
Miles, eventual Mulberry sau Moldey. S-a născut în 
1929, la Pittsburg. Tatăl său a fost fochist de locomotivă, 
a murit într-un accident de cale ferată pe când Harry 
avea doar patru ani. Cei doi frați ai săi, mai mari, 
stăteau la nişte rude la țară. Amândoi au căzut în luptele 
din Pacific. Asta, în paranteză. Harry a intrat la o şcoală 
a asistenței sociale, mama lui dispăruse cu un 
necunoscut şi i s-a pierdut orice urmă. La zece ani este 

internat într-o şcoală de corecție, pentru furturi 
repetate. La doisprezece ani participă la o tentativă de 
evadare, îl răneşte grav pe gardianul de etaj, e internat 
într-o casă de reeducare a delicvenţilor minori, evadează 
la cincisprezece ani, în urma unor spargeri ajunge în 
faţa tribunalului pentru minori şi e trimis într-o 
închisoare de minori. Acolo se pune în fruntea unei 
revolte a deținuților din hala de lucru, la optsprezece ani 
e pus în libertate condiționată, iar apoi i se pierde urma 
prin slum-urile din Chicago. În 1949 face parte din 
garda personală a fraților Gutzik, dobândeşte pare-se 
importante merite pe lângă aceşti criminali, care-l 
angajează în serviciul activ. În şapte rânduri apare ca 
inculpat pentru acte de violență, atentate la viața, 
securitatea sau bunurile unor cetățeni. Toate 
procedurile judiciare se împotmolesc. Două acțiuni 
penale împotriva lui pentru şantaj prin amenințarea cu 
moartea au trebuit să fie suspendate. Martorii dispăreau 
fără urme, sau erau găsiți morți. Vechea poveste... 

— Nu prea avem perspective strălucite! Dar asta a 
fost la Chicago. Poate că aici o să ne meargă mai bine, îl 
întrerupse Brewer. 

Gatsky îşi aprinse o ţigară. 

— Aici lucrează din 1958. Dar e cât se poate de 
prudent, probabil bine sfătuit. Îşi schimbă des 
domiciliul, de cele mai multe ori în afara sectorului 
nostru. Am aici adresa din New Jersey, Queens, şi din 
alte state. Totdeauna cu domiciliul înregistrat legal. În 
prezent stă, sub numele Harry Jonathan Mulberry, 
într-o garsonieră mobilată din 8th Street of MacDougal, 
înregistrat cu profesiunea de reprezentant comercial, 
ceea ce nu spune mare lucru. De altfel — Gatsky îşi ridică 
privirea de pe dosarul pe care îl răsfoia - într-o notă de 
aici se spune că Harry ar fi fost amestecat în afacerea 

Riesel. Dacă vă amintiți, domnule inspector, o bandă de 
şantajişti din zona portului puseseră la cale un atentat 
asupra ziaristului Riesel, care în fiecare săptămână 
demasca la radio isprăvile lor. I-au aruncat vitriol în 
față. Din cauza arsurilor a orbit aproape complet. Când 
s-a dat de urma făptaşului, vânătoarea s-a încheiat la 
morgă. Atentatorul fusese pescuit din Hudson. Cu cinci 
gloanțe în cap. Au acționat repede şi eficient. Bănuielile 
se îndreptau spre Harry Pistolarul. 

— Nu existau niciun fel de probe? Sau, o fi prezentat 
alibiuri cu o grămadă de martori... interveni Brewer, 
lăsându-se pe speteaza scaunului. 

—O armă. Care poate fi închiriată, inclusiv 
încărcătura şi degetul de pe trăgaci, reflectă detectivul. 
Dar oamenii care se ocupă de afaceri de soiul ăsta sunt 
prudenţi. Harry n-a fost nici măcar pus sub acuzaţie. 
Dispune de un alibi perfect în cazul nostru, nu numai 
pentru cele patru ore în chestiune, dar pentru întreaga 
zi. Şi mereu îmi vine în minte acest Sam Greemberg, 
domnule inspector. L-am întrebat odată dacă-l cunoaşte 
şi pe Tony Fischetti. Mi-a răspuns că da. L-am întrebat 
ce părere are despre el. Ce credeți că mi-a răspuns? 
„Domnul Fischetti este un om onorabil. Nu i se poate 
reproşa absolut nimic. Nimic care să poată fi dovedit”... 
Tot un astfel de gentleman e şi Harry. Ştim foarte bine că 
e un demn continuator al acelei faimoase tradiţii a lui 
„Murder Incorporated” - al ucigaşilor de profesie ca 
Lepke Contabilul şi şleahta lui - dar de dovedit nu 
putem din păcate să dovedim nimic. 

— Dar de când fac gangsterii din port pe călăii 
traficanților de stupefiante? După câte ştim sau 
presupunem, Harry are legături cu sindicatul lor. 

Brewer se ridică şi începu să se plimbe în sus şi în jos. 

— Probabil că e vorba de un ajutor ocazional. În 

cazuri de urgenţă se recurge la oameni de meserie, cu 
titlul de împrumut. În definitiv, procedeul e folosit în 
branşa hotelieră, ca şi în marea industrie — de ce n-ar fi 
practicat şi de sindicatele gangsterilor? S-ar mai putea, 
fireşte, ca Harry să lucreze pe cont propriu, să 
primească comenzi indiferent de unde, numai onorariul 
să fie destul de gras ca să acopere cheltuielile pe care le 
implică propria lui securitate - sau chiar mai modest, 
dacă i se asigură acoperirea. 

Brewer se opri în fața detectivului. 

— Am putea să-l umflăm pe Harry sub un pretext 
oarecare şi să-l manevrăm de la o secție la alta, cât e 
nevoie ca să-i percheziționăm locuința în toată legea. 
Dar, până la urmă, tot îl eliberează „sindicatul” - banii 
pentru cauțiune nu contează la ei. Nu poate să rămână 
în mâinile noastre, decât dacă găsim în locuința lui 
dovezi incontestabile. Şi norocul ăsta nu cred să-l avem. 
Pe de altă parte, dacă-l alertăm, pierdem în mod practic 
orice posibilitate de a-l ține sub supraveghere. Pentru 
treaba asta, trebuie să-l lăsăm să creadă că e în afara 
oricăror bănuieli. 

Detectivul se uită sceptic la şeful său; 

— Chiar dacă nu-l punem în gardă cu nimic, mă 
îndoiesc că o să ne ducă pe o pistă bună. Oameni 
hăituiți ca el îl simt pe un polițist de la o poştă. Sunt atât 
de neîncrezători şi prudențţi, încât miros orice primejdie 
care i-ar amenința fie pe ei, fie pe prietenii lor. 

Brewer îl contrazise şi-l aprobă în acelaşi timp. 

— Dacă e să pornim de la ideea că ticăloşii ăştia nu 
pot să facă niciun fel de greşeală, mai bine să ne căutăm 
de lucru pe la poştă sau oficiul central de statistică. 
Sigur că Harry Pistolarul e o vulpe bătrână unsă cu toate 
alifiile şi niciun vânător nu-i vine repede de hac. Totuşi, 
după părerea mea, singura cale ca să obținem probe 

împotriva lui sau a celor din spatele lui, este o 
supraveghere cât se poate de bine camuflată. 

După o scurtă bătaie la uşă apărură Sloan şi Lowett. 
Raportară pe scurt despre cercetările întreprinse de ei, 
fără niciun rezultat. 

— Ne-am întâlnit afară cu Sarg - a avut mai mult 
noroc decât noi, constată Sloan. 

Brewer dădu din cap. 

— Nu succesul individual contează, ci reuşita muncii 
comune. În orice caz, Belinda van Dooren a fost 
identificată fără niciun dubiu, ea e persoana care s-a 
aflat lângă Tony Valdiva în clipa în care a fost ucis. Cred 
că acum trebuie să discutăm planul nostru pentru faza 
următoare... Anunţă-l, te rog, pe Sarg şi veniți împreună 
în sala de lucru, adăugă Brewer adresându-se lui Sloan 
în timp ce se îndrepta spre uşă, şi ieşi din birou 
împreună cu Lowett şi Gatsky. 

Cei patru detectivi se aşezară de-a lungul mesei. 
Inspectorul, plimbându-se în sus şi în jos, 
consultându-şi din când în când notițele, făcu o scurtă 
şi totodată cuprinzătoare expunere asupra desfăşurării 
cercetărilor, începând de la prima comunicare a 
Sectorului I pe care Lowett i-o prezentase la ora 3,48, 
până la interogatoriile neconcludente luate Belindei van 
Dooren şi lui Bonetti. 

— N-o să fie chiar aşa de simplu să-l spionăm pe 
Harry, spuse Sloan. A ştiut el ce face când s-a mutat 
într-o casă de prin MacDougal. Cartierul e dens populat, 
e acolo un du-te-vino neîncetat, oamenii se țin scai unul 
de altul. Cu sau fără motiv, toți văd în poliţie pe 
duşmanul lor comun. Fiecare o să fie oricând gata să-l 
prevină pe celălalt, la cel mai mic indiciu că un polițist se 
interesează de el. Faptul că Harry s-a instalat în 
cartierul ăsta al italienilor arată limpede legăturile lui 

strânse cu „sindicatul”, creație a mafiei italiene. Probabil 
că şefii săi au ținut să-l apere cât mai bine cu ajutorul 
unor compatrioți de nădejde. Şi printre noii încetățeniți 
de origine italiană, oameni de treabă de altfel, s-au 
cuibărit o serie de elemente dubioase. 

Brewer se aşeză. 

— Mai întâi trebuie sondat terenul. Sloan şi Lowett, 
sarcina asta vă revine vouă. Cum vă apropiați de Harry 
Pistolarul, e treaba voastră. Pretexte se găsesc destule. 
În definitiv, nu suntem într-o grădiniță de copii, fiecare 
din noi ştie ce are de făcut. Trebuie evitată neapărat 
orice acțiune directă — dar şi orice pierdere de timp... 

Îşi plimbă privirile de la un detectiv la altul. 

— Amănuntele le discutaţi între voi! 

Sloan şi Lowett plecară, fără a se arăta prea 
entuziasmați. 

În clipa aceea sună telefonul. 

Răspunse Sarg, care întinse apoi receptorul 
inspectorului. 

— E pentru dumneavoastră. 

Brewer ascultă un timp, fără să-l întrerupă pe 
vorbitorul de la celălalt capăt al firului. În cele din urmă 
întrebă, înăbuşindu-şi furia: 

— Spuneaţi că moartea ar fi fost provocată de o 
paralizie a aparatului respirator? 

Apăsă pe butonul de conectare a telefonului cu 
instalaţia difuzorului, apoi se auzi o voce necunoscută: 

— V-am spus, domnule inspector şef, că Bonetti a 
murit în urma unei paralizii a aparatului respirator, şi 
anume în urma unei doze excesive de heroină. Cum şi-a 
putut-o procura în timp ce era reținut la poliție, n-am de 
unde să ştiu. Poate ştiţi dumneavoastră sunt medic, nu 
polițist. Eu mi-am îndeplinit sarcina raportându-vă 
regulamentar, căci dumneavoastră l-aţi arestat şi 

interogat pe Bonetti. Am să vă trimit rezultatul detailat 
al autopsiei. Din punct de vedere medical, e vorba de 
moarte prin accident. 

În difuzor se auzi un clinchet. Undeva, receptorul 
telefonului fusese aşezat în furcă. 

Brewer strivi ţigara. 

— Vedeţi, aşa-i dacă... Se întrerupse pentru a se 
adresa lui Sarg. 

— Te duci, te rog, la locuința lui Bonetti. Vezi cum 
intri, fără multă zarvă. Cauţi peste tot. Ce poate 
prezenta interes, aduci aici. La plecare ai grijă să laşi 
totul cum ai găsit. Complicaţia cu moartea lui Bonetti 
îmi ajunge. N-am nevoie de alte belele. 

Detectivul îşi puse pălăria şi plecă. 

— Eu nu prea înțeleg, domnule inspector, interveni 
Gatsky, cum se face că Bonetti a murit în urma unei 
paralizii a aparatului respirator provocate de o doză 
excesivă de heroină. Dac-ar mai fi avut heroină asupra 
lui, n-ar mai fi scos o vorbă şi n-ar mai fi pronunțat în 
ruptul capului numele lui Harry. Nu şi-a vândut el 
sufletul pentru o prăpădită de priză? Este, deci, exclus 
ca să fi dispus de atâta „praf” încât să se curețe. 

Se părea că Brewer nu ascultase argumentele lui 
Gatsky. Se ridică, apoi se întoarse spre el. 

— Aşteaptă, te rog, în biroul dumitale noi 
instrucţiuni. 

leşi din sala de lucru, traversă coridorul, intră prost 
dispus în biroul său şi se trânti în scaunul din fața 
mesei. 

Cu un gest mecanic, scoase tabachera lui Bonetti, pe 
care o mai avea în buzunarul hainei. 

O deschise. 

Cele două ţigări false umplute cu heroină lipseau. 

Brewer închise ochii şi reconstitui fiecare fază a 

interogatoriului luat lui Bonetti, din clipa în care a intrat 
în celula acestuia împreună cu Gatsky, până la ieşirea 
din celulă. 

Recapitulând până şi cele mai neînsemnate 
amănunte, ajunse la acel scurt interval în care, în timp 
ce storcea compresa la chiuvetă, deținutul scăpase 
pentru câteva clipe de sub observaţia lui. 

Acum ştia cum a ajuns Bonetti în posesia celor două 
țigări. 

Brewer deschise ochii şi privi înaintea sa, dus pe 
gânduri. Era oare vinovat de moartea lui Bonetti? Sau în 
parte vinovat? Dacă ar fi fost mai vigilent şi nu-l scăpa 
din ochi nicio clipă, Bonetti nu ar fi putut să ajungă la 
acea cantitate de otravă pentru el fatală. Era vorba de un 
fapt greu de definit din punct de vedere juridic. Dar, 
privit de la un nivel superior... 

Brewer îşi aprinse o ţigară. 

Ştia că de acum înainte îşi va face încă mult timp 
procese de conştiinţă, îşi va pune din nou şi din nou 
întrebări în legătură cu dimensiunea greşelii sale, cu 
răspunderea sa morală. Rămânea o problemă a sa, 
intimă, deschisă. Nu îl amenința, desigur, nicio 
urmărire penală pentru omor prin imprudenţă, nici 
măcar o anchetă disciplinară. Un delicvent toxicoman a 
murit de pe urma unei doze excesive de heroină. Sunt 
nenumărate căile prin care îşi putea procura „marfa”. | 
s-ar putea eventual reproşa că atunci când îl luase în 
primire nu a avut grijă să fie percheziționat până la piele. 
Concret, însă, toate acestea nu aveau importanță. Un 
criminal toxicoman în minus — un dosar în plus clasat în 
arhive. 

Totuşi, Brewer simțea că dincolo de dreptul formal 
mai există ceva. Va trece mult timp, chiar foarte mult, 
până ce numele lui Bonetti se va fi şters din memoria sa. 

NU NUMAI POLITIA ESTE OPERATIVĂ 


Brewer studie dosarul „Tony Valdiva” rând cu rând, 
cuvânt cu cuvânt. În ciuda oricăror variante în ce 
priveşte direcţiile în care puteau fi orientate cercetările, 
Belinda van Dooren rămânea singurul punct de reper 
oarecum concret şi imediat. 

Chibzui cum ar putea fi determinată să vorbească 
această femeie care fusese, fără îndoială, martoră la 
uciderea lui Valdiva. 

Toată comportarea ei în timpul interogatoriului nu 
făcuse decât să-i confirme convingerea. Rolul de 
momeală i se potrivea de minune. Dar de la convingerile, 
impresiile şi concluziile lui până la probe concrete, era 
un drum foarte lung. În baza materialului existent nu 
putea fi vorba de un verdict de vinovăție. Nici măcar de o 
punere sub acuzaţie. Datele pe care le puteau oferi 
dosarele poliției nu erau de altfel acceptabile ca probe de 
acuzare în fața unei instanțe penale. În plus, erau 
perimate. În plus, ea nu a admis nimic — necum să-şi 
recunoască vinovăția. 

O clipă îi trecu prin minte că s-ar putea ca Belinda 
van Dooren să nici nu fie adevărata purtătoare a acestui 
nume. Poate că adevărata Belinda van Dooren 
putrezeşte de mult pe undeva sub pământ. Dar 
abandonă repede această idee. Biroul de identificare îi 
examinase actele, Sarg căpătase confirmarea, iar în 
buletinul de identitate nu era nimic falsificat, asta era 

sigur, căci până şi cel mai artistic retuş ar fi devenit 
imediat vizibil sub lumina lămpii de cuarț. Şi mai ales, 
amprentele corespundeau. În consecință - era vorba 
chiar de Belinda van Dooren, cu al cărei trecut nu se 
putea face nimic. 

Dar, încă de la primul interogatoriu, Belinda îl uimise 
prin capacitatea ei de rezistență, sângele rece şi chiar 
cunoştinţele de drept civil. Era un indiciu că fusese 
instruită - aşa cum se întâmplă întotdeauna cu toți cei 
care  întrețin legături mai apropiate cu membrii 
„Ssindicatului”. Experiența îi arătase că, față de 
asemenea elemente, tehnica luării prin surprindere este 
la fel de ineficientă ca şi cea a persuasiunii sau a 
intimidării. Cine are de-a face cu „sindicatul” cunoaşte 
deviza lui de căpetenie: tăcerea e de aur, de cele mai 
multe ori sub formă de monedă sunătoare - în timp ce 
vorba, chiar şi şoapta, nu e nici măcar de argint, ci de 
plumb mai totdeauna... 

Şi, totuşi, trebuie să existe o posibilitate. 

Până la urmă luă o hotărâre, se ridică grăbit şi, cu 
dosarul „Valdiva” sub braț, parcurse coridorul şi intră în 
micul şi confortabilul birou al lui Karel Vacek, 
specialistul cel mai competent în tehnica detectorului de 
minciuni, elev al maestrului Keeler, considerat drept 
părintele acestui aparat. 

Omulețul îl întâmpină pe inspectorul şef cu eternul 
său zâmbet prietenos pe care se obişnuise să-l afişeze 
din rațiuni de ordin profesional, căci reuşita detectorului 
de minciuni depinde de o atmosferă plăcută între cel 
care pune întrebări şi cel care răspunde. 

— Arde undeva, David? 

— Nici eu nu ştiu, de fapt, dacă arde, căci înainte de 
toate nu e nicidecum sigur că clienta pe care o să ţi-o 
aduc are să se declare de acord cu un test. Spre 

consolarea dumitale, Karel, dumneata nu ai decât de 
câştigat, doar îți cunosc slăbiciunea pentru tipul femeii 
fatale — aşa că-ţi fac un serviciu cât se poate de bun cu 
Belinda van Dooren. 

— Numele mă face să ciulesc urechile, replică 
expertul. Dar poate îmi spui despre ce e vorba. 

Îi făcu lui Karel Vacek o prezentare succintă a cazului 
Tony Valdiva, având grijă să nu omită niciun punct 
esențial, şi schiță principalele întrebări ale testului. 

— La un moment dat, printre alte întrebări de formă, 
fără nicio importanţă, trebuie să-i strecori întrebarea 
hotărâtoare: „L-aţi recunoscut pe ucigaşul lui Tony 
Valdiva?”, apoi, indiferent de răspuns, îi pui imediat alte 
întrebări nesemnificative. Belinda nu trebuie să aibă 
timpul să se gândească la răspunsul pe care l-a dat. Fie 
că răspunde afirmativ, fie că răspunde negativ, va 
recunoaşte implicit prezenţa ei la locul crimei, căci dacă 
n-a avut nici în clin nici în mânecă cu crima, n-ar putea 
răspunde decât cu o întrebare, nu cu o confirmare sau 
cu o negare. 

— N-am priceput foarte bine - dar mă lămuresc eu 
David. Ştiu că se poate pune bază pe tine. 

— Al doilea punct hotărâtor trebuie să fie un fototest. 
Presupun că ai o colecție respectabilă de portrete. 
Numai busturi, bărbaţi şi femei. 

— Câte vrei. Dulapul de colo e plin. 

— Atunci, Karel, pregăteşte te rog vreo trei duzini. Şi 
amestecă printre ele pe tipii ăştia doi. 

Întinse expertului două fotografii: Tony Valdiva şi 
Harry Pistolarul. 

— Sunt curios ce-o să ne spună aparatul tău când 
Miss van Dooren o să se trezească pe neaşteptate cu 
poza lui Valdiva -— şi apoi cu cea a lui Harry. 

— Cred că poza lui Harry o să fie deajuns, căci oricare 

ar fi reacția ei, ştii bine că testele noastre nu pot servi, 
drept piese probatorii în niciun proces de omucidere, 
nici măcar în cea mai simplă procedură juridică. 
Expertizele noastre au o valoare cât se poate de limitată, 
adăugă el cu un zâmbet trist. 

— Ştiu. Dar pentru mine experiența dumitale are cea 
mai mare importanță. Dacă rezultatul testului este net 
în defavoarea Belindei van Dooren, înseamnă că pot s-o 
frec mai departe cu conştiinţa împăcată. Afară de asta, o 
să ştiu pe ce urme trebuie să merg. Şi aşa o să evit 
pierderea de timp. În anchetarea unei crime, câteva ore 
pot fi hotărâtoare pentru succesul sau eşecul 
cercetărilor. 

— Înţeleg. Mai departe? 

— Aveţi probabil formulare gata completate pe care 
trebuie să le semneze fiecare persoană testată. Bun. Dar 
pentru Miss van Dooren avem nevoie de un text special. 
Prima frază, pe care o s-o citească desigur în întregime, 
trebuie să-i inspire un sentiment de securitate. Aş 
propune, de exemplu: „Nu ştiu nimic în legătură cu 
cazul Tony Valdiva. Nu am nimic de a face cu acest caz. 
Nu am absolut niciun amestec şi sunt cu totul 
nevinovată. Tocmai pentru că am fost angrenată în acest 
caz fără să am nicio vină, mă declar din proprie inițiativă 
de acord cu un test cu detectorul...” 

— Detectorul de minciuni, corectă Vacek. 

Brewer dădu din cap. 

— Să ne limităm, pur şi simplu, la formula „test cu 
detectorul”. Cuvinţelul ăsta „minciună” ar putea să-l 
pună pe un mincinos în gardă. Deci, test cu detectorul, 
fără altă precizare. Şi mai departe, cam aşa: „Pentru 
consimțământul meu nu mi s-a promis niciun avantaj, 
şi nici nu am fost amenințată cu vreun dezavantaj în 
cazul unui refuz”. Mă întorc în câteva minute cu clienta 

noastră. Îţi las aici poza lui Harry. 

După o strângere de mână, Brewer plecă în grabă 
spre biroul lui. 

Tocmai pusese dosarul Valdiva pe masă şi se aşezase 
la birou, când uşa se deschise şi Gatsky, cu un gest care 
se voia elegant, o făcu pe protejata sa să se poticnească 
în pragul uşii. 

Belinda aruncă priviri pline de mânie. 

— Nu puteți încredința unor oameni cu dimensiuni 
mai normale sarcina de a însoți o doamnă? 

Inspectorul şef îi oferi cu amabilitate fotoliul şi îi 
întinse pachețelul de ţigări. 

— Vom introduce  neîntârziat norme corporale 
maximale pentru candidaţii care vor să se angajeze la 
noi. Cine depăşeşte normele va fi respins ca inapt de 
serviciu. 

Îi oferi un foc. 

Ea trase adânc din ţigară. 

— Vă rog scurtați formalitățile. Fiecare minut în plus 
aici este pentru mine un chin! 

Brewer o privi surprins. 

— Cum de vă veni această idee năstruşnică, Miss van 
Dooren, că am avea de gând să punem capăt ospitalităţii 
noastre? 

Ea se schimbă la față. Din vocea ei dispăru orice 
siguranţă. 

— Vreţi poate să spuneţi că am să... 

— Nu văd niciun motiv, Miss Belinda, pentru care 
m-aş lipsi de compania dumneavoastră în situația de 
fapt existentă nu s-a schimbat nimic. În orice caz, dacă 
veți fi deferită Procuraturii de Stat în calitate de făptaşă, 
co-făptaşă, complice sau martoră - asta nu depinde de 
mine. 

El urmări efectul spuselor sale şi adăugă după o 

scurtă pauză: 

— Dar s-ar putea să existe unele posibilități de a vă 
scuti de inconvenientele unui spațiu locativ restrâns şi 
unui regim alimentar nesatisfăcător. Aş putea să vă 
propun... 

Belinda părea să-şi fi recăpătat siguranța. 

— Bănuiesc că generozitatea dumneavoastră nu este 
nicidecum spontană. Ştiţi foarte bine că nu este decât o 
chestiune de ore, şi va trebui să mă lăsați să plec, cu mii 
de scuze. Şi acum căutați, desigur, să mai obţineţi ce se 
poate şi totodată să-mi redați buna dispoziție, pentru ca 
să nu... 

Brewer o întrerupse, de data aceasta cu toată 
seriozitatea. 

— Cred că vă legănațţi în iluzii deşarte. Nu aveţi nici 
cea mai mică şansă de a fi pusă în libertate. Fără 
îndoială că prietenii dumneavoastră, din momentul în 
care o să afle de dispariția dumneavoastră, vor pune în 
mişcare toate pârghiile pentru ca să vă dea de urmă şi să 
vă vină în ajutor. Dar suntem înarmați împotriva unor 
asemenea posibilități. Dat fiind că o să fiți căutată, 
bineînțeles, mai întâi la noi, o să vă eliberez de sub 
custodia noastră respectând dispoziţiile legale — dar la 
capătul coridorului o să vă arestez prin băieții Brigăzii 
Antidrog, ca martoră oculară. lar după alte douăzeci şi 
patru de ore o să dispăreți din nou, pentru că o să fiți 
predată unui alt serviciu, care şi-a manifestat interesul 
față de dumneavoastră fiți sigură că prietenii 
dumneavoastră vor avea nevoie nu de ore, ci de zile 
întregi până să descopere unde anume vă aflați în stare 
de arest. Legea, Miss Belinda, îi apără pe toţi cetăţenii — 
chiar şi pe cei care nu o merită. Dar avem şi posibilitatea 
să abuzăm de legi în mod legal, cum s-ar spune, şi în 
orice caz, o facem numai spre binele concetățenilor 

noştri paşnici. 

Ea strivi mucul de țigară cu pantoful. De ambele părți 
ale gurii apărură două cute pronunțate. 

— O să regretați amarnic, domnule inspector, că 
m-aţi ales tocmai pe mine ca victimă. 

Îşi aprinse o altă ţigară. Degetele îi tremurau, în ciuda 
eforturilor ei de a se stăpâni. 

— Dacă nu mă înşel, vorbeați adineauri de o 
propunere. 

Pentru Brewer era un prim indiciu că rezistența ei 
începea să cedeze. Belinda voia să-şi recapete libertatea 
cât mai repede cu putință. Dar în cazul ei mobilul nu era 
doar o dorință firească de libertate. Trebuiau să mai 
existe şi alte motive importante şi cât se poate de 
presante. 

El începu, pe un ton profesoral: 

— Am vorbit cu procuratura, care ar fi dispusă să 
renunțe la menţinerea stării de arest dacă o să vă luați 
obligația să nu părăsiţi raza oraşului New York şi să dați 
oricând curs imediat unei eventuale convocări la poliție. 

Ea înghiți momeala cu entuziasm: 

— Bineînţeles că sunt cu totul de acord. N-am nimic 
de ascuns. Bănuielile dumneavoastră sunt neîntemeiate 
din toate punctele de vedere. 

E surprinzător, îşi zise Brewer, cât de prompt acceptă 
oamenii până şi lucrurile cele mai improbabile, atunci 
când corespund dorințelor lor. Se vede treaba că Belinda 
uitase cu totul de ceea ce i s-a pus pe seamă la primul 
interogatoriu. Perspectiva de a-şi recăpăta libertatea 
acționa asupra ei ca un narcotic. Perspectiva de a scăpa 
de poliţie în termenul cel mai scurt o făcea în mod vizibil 
docilă. Brewer o examina cu atenție. 

— Nu mă îndoiesc, Miss Belinda, că o să vă luaţi acest 
angajament şi în scris, în procesul-verbal. Mai e ceva. 

Procuratura doreşte să ia o măsură de prevedere, pentru 
ca să se pună întrucâtva la adăpost împotriva unor 
eventuale reproşuri ulterioare că ar fi manifestat prea 
multă indulgență față de dumneavoastră. 

Destinderea de pe fața Belindei făcu din nou loc 
încordării şi fricii. 

— Doar m-am angajat să mă pun oricând la dispoziția 
dumneavoastră ce mai vreți de la mine? Nu ştiu nimic în 
legătură cu toată povestea asta. Eu... 

Belinda îl privi şovăitoare. 

Vocea lui era sfătoasă, prietenoasă. 

— Desigur că aţi auzit de testul cu detectorul. E ceva 
cu totul inofensiv. 

Evită să menţioneze aparatul sub denumirea lui 
completă. 

— Mai ales în cazul dumneavoastră, Miss Belinda, e o 
simplă formalitate. Doar susțineți categoric că nu aveți 
nimic de-a face cu cazul Tony Valdiva. Aşa că un 
asemenea test - omise de data aceasta şi cuvântul 
„detector” — nu poate să vă deranjeze cu nimic. În afară 
de asta, adăugă el cu un zâmbet vag, garantez că nu 
doare. Bineînţeles că rămâne cu totul la latitudinea 
dumneavoastră să acceptaţi propunerea noastră, sau 
nu. Imediat după ce se constată rezultatul negativ o să 
puteți pleca acasă. 

Ea ezită. 

— Nu ştiu ce mai vreţi cu acest test. Am auzit câte 
ceva despre experienţele astea... 

Brewer continuă monoton, mecanic. 

— Sentimentele, stările afective ale omului, când apar 
pe neaşteptate şi apoi slăbesc în intensitate, provoacă 
fluctuații în tensiunea arterială, bătăile inimii şi 
umiditatea pielii. Aparatul de testare înregistrează 
tocmai aceste fluctuații. Nouă ne serveşte pentru 

elucidarea unor inadvertenţe. Nu forțăm pe nimeni să se 
supună acestui test care de altfel poate demonstra în 
numai câteva minute netemeinicia unor acuzații sau 
suspiciuni, ceea ce nu e decât în avantajul celui vizat. 

Brewer nu menţționă bineînțeles nimic despre 
eventualele rezultate pozitive, care pot avea urmări mult 
mai puțin plăcute pentru persoana testată. O privi pe 
Belinda în ochi. 

— Desigur, ştim că persoanele cu o voință puternică 
îşi pot controla senzațiile şi reacţiile, aşa că într-o 
anumită măsură sunt mai tari decât detectorul, care nu 
înregistrează decât ceea ce îi trădează omul. Şi împotriva 
acestei slăbiciuni a aparatului nu există leac. Dacă o 
persoană deosebit de energică şi inteligentă reuşeşte să 
ne inducă în eroare, atunci n-avem încotro şi trebuie să 
considerăm chiar şi un fals rezultat negativ drept 
dovadă a nevinovăției. 

Inspectorul îşi debită improvizația cu convingerea 
celui care crede în ceea ce spune, deşi nimic nu 
corespundea realităţii. Fluctuațţiile tensiunii arteriale, 
circulației sângelui şi ale secreției sudorifice provocate 
de stările emotive pe epiderma palmelor nu sunt supuse 
voinței persoanei testate. Oameni încercați, inițiați în 
tehnica şi tactica întrebărilor şi în folosirea factorului 
surpriză prin mijloace optice, pot într-adevăr determina 
rezultate ce induc în eroare, impunându-şi prin 
încordarea conştientă a muşchilor o respirație mai lentă 
sau mai intensă, mai adâncă sau mai superficială, şi 
transmițând astfel instrumentelor impulsuri false. Dar 
toate acestea presupun o extremă stăpânire de sine şi 
un antrenament temeinic, ceea ce se întâlneşte foarte 
rar. În afară de aceasta, un expert cu experiență în 
materie de teste poate deosebi imediat reacțiile spontane 
de cele simulate. Belinda van Dooren nu avea însă nicio 

şansă de a induce în eroare detectorul. Inspectorul ştia 
acest lucru, dar nu şi interlocutoarea sa. 

Ea stătu câtva timp pe gânduri. 

— Sunt convinsă că o să fiu... 

Îşi privi ceasul de la mână. 

— De fapt, eram convinsă că... 

Se întrerupse din nou şi, după o clipă de gândire, 
continuă: 

— Dacă prin testul ăsta pot să-mi scurtez şederea 
aici, sunt de acord. Dar să-mi explicați mai exact cum se 
petrec lucrurile. 

Se vede treaba că Belinda trăsese chiulul la şcoala 
„Ssindicatului” de la lecţia cu detectorul de minciuni. 

Inspectorul şef se ridică. 

— O să luaţi loc într-un fotoliu foarte confortabil. Un 
domn amabil o să vă aplice câteva plăcuţe de contact 
conectate prin nişte sârmulițe frumuşele îmbrăcate în 
mătase, cu aparatul care de afară seamănă cu un 
radioreceptor. Nicio durere, nimic neplăcut. Asta-i tot. 
Apoi o să răspundeți pur şi simplu la câteva întrebări. 
Desigur, adăugă el cu un zâmbet, în conformitate cu 
adevărul. Totul, Miss Belinda, e ca la un joc de-a 
ghicitul. 

Aruncă o privire lui Gatsky, care, cu un gest de 
curtoazie deschise uşa. 

Belinda van Dooren strivi ţigara în scrumieră, suflă 
fumul tras în adâncul pieptului şi se ridică. 

— Mă supun testului numai pentru ca să pot cât mai 
curând privi clădirea asta blestemată de afară. Dar 
pentru abuzul dumneavoastră față de o femeie fără 
apărare, o să plătiți scump. 

Încadrată de cei doi poliţişti, ieşi pe coridor. 

Încăperea în care au intrat se afla în semiobscuritatea 
amurgului. 

Vacek îi întâmpină ca un şef de protocol dintr-un 
hotel, salută pe Belinda cu cordialitate şi o conduse la 
un fotoliu capitonat. Îi invită pe inspector şi pe detectiv 
să ia loc alături de detector şi înmână clientei sale o 
coală de hârtie. 

— Am să vă rog, doamnă, să semnaţi această 
declarație. O simplă formalitate. E o declarație cum că 
n-aveţi nimic de-a face cu toată această afacere 
Valdiva... 

Îi întinse o carte pentru ca să o pună sub hârtie, şi un 
pix. 

Ea parcurse doar primele rânduri, după cum 
prevăzuse Brewer, apoi semnă. 

Vacek contrasemnă declarația la stânga Belindei, în 
calitate de martor, apoi puse hârtia într-un sertar. 

Se aşeză la aparat în aşa fel încât să poată urmări 
cadranele acestuia fără a o pierde din ochi pe Belinda. 

— Doamnă, vă recomand să vă relaxaţi cât mai mult. 
Nu aveţi niciun motiv de nelinişte. Nu se întâmplă nimic 
misterios. Eu nu sunt scamator şi fiți sigură că din cutia 
asta de mahon nu țâşneşte niciun porumbel. 

Vorbea prietenos, firesc, inspirând încredere, ca un 
bun medic care dă o consultație la domiciliu. Manipulă 
firele fără zgomot, discret, aplică aproape pe neobservate 
plăcuțele de contact, îi aşeză Belindei manşeta 
aparatului de măsurat tensiunea şi pneumosraful. 

— Şi cât timp trebuie să stau aşa? întrebă ea 
indispusă. 

— Vreo zece minute, doamnă. Şi acum, vă rog din 
nou, destindere totală. 

Vacek urmărea trei indicatoare, care înregistrau pe 
benzi de hârtie ce se derulau încet, primul oscilațiile 
tensiunii arteriale, al doilea rezistența electrică a 
epidermei, şi al treilea modificările respirației. 

— Fumaţi mult, doamnă? 

Ea răspunse cu o voce vădit precipitată: 

— Treizeci, patruzeci pe zi, uneori mai mult. 

— Cam mult, chiar şi pentru un bărbat. Spuneţi-mi, 
unde v-aţi născut, la New York? 

Vocea ei deveni mai echilibrată: 

— Nu. La Pittsburgh. 

— Aveţi frați, surori? 

— Am avut un frate, dar a murit încă de mic, preciză 
ea pe un ton mecanic. 

— Cunoaşteți Detroit-ul? 

Cele trei indicatoare ale aparatului începură să 
oscileze cu putere, în ciuda răspunsului indiferent care 
urmă: 

— Am fost acolo, mai de mult. 

Glasul putea să  înşele, dar devierile acului 
înregistrator, asemănătoare celor ale unui seismograf, 
trădau emoția pe care i-o provocase numele Detroit-ului. 
Brewer cunoştea motivul. În acel oraş ea fusese deferită 
justiției. Detectorul de minciuni dădea informaţii asupra 
celor ce se petreceau în mintea interlocutoarei. 

— Aveţi permis de conducere? 

— Da. 

— De când locuiţi în East 72 Madison? 

— M-am mutat acolo în septembrie, dacă nu mă 
înşel. 

— Ce maşină aveţi - un Cadillac? 

Brusc, cele trei penițe deviară cu mult de la linia 
normală pe care o descriseseră la celelalte răspunsuri. 
Vocea Belindei era forțat naturală. 

— Nu-mi dă mâna la aşa ceva. Mă mulțumesc şi eu cu 
un Studebaker mai vechi. 

Lungind vorba pentru a simula indiferența ea adăugă 
pe un ton ironic: 


118 


— Dacă auziți vreodată de o ocazie excepțională, vă 
rog să-mi scrieți. 

— Cu plăcere, răspunse Vacek zâmbind. Se mai ivesc 
din când în când asemenea ocazii. 

Aruncă pe furiş o privire lui Brewer, îi făcu semn cu 
ochiul pentru a-i atrage atenția asupra devierilor 
înregistrate. Apoi întrebă pe un ton blajin: 

— La ce etaj se află locuința dumneavoastră? 

Vocea ei îşi recăpăta imediat ritmul normal: 

— La etajul 14. 

— Aveţi o femeie cu ziua care vă ajută, sau vă pune 
administrația imobilului la dispoziție o cameristă cu 
plată? 

— Aşa cum ați spus la urmă. 

— Ocupați o locuință mobilată? 

— Da. Dar am completat interiorul cu câteva piese pe 
care le-am cumpărat. 

— Vă gătiți singură mâncarea, din când în când? 

— Dar bineînțeles! 

— Târguiţi de preferință la magazinele de specialitate, 
sau la magazinele universale? 

— Depinde despre ce e vorba. Pentru garderoba mea 
nu m-aş duce niciodată la un magazin universal. 

— L-aţi recunoscut pe ucigaşul lui Valdiva? 

Belinda van Dooren ridică brusc capul, până atunci 
plecat cu nonşalanţă într-o parte. Tendoanele gâtului i 
se încordară, vinele i se umflară zvâcnind puternic. 
Respirația i se opri. Trecură secunde în şir, înregistrate 
pe banda ce se derula încet sub forma unor oscilații 
trepidante. În cele din urmă veni răspunsul: 

— Nu. 

Era concentrată în acest cuvânt hotărârea ei 
disperată de a se disculpa. 

Nici nu-şi dădu seama cât de absurd fusese 

răspunsul dat, cât de vizibil contrazicea tocmai ceea ce 
voia să susțină. În acest eşec al rațiunii față de instinct 
se află de multe ori una din cele mai bune şanse de 
succes ale detectorului de minciuni. 

Acele aparatului mai pendulară o bună bucată de 
vreme de la o extremă la alta. 

Dar Belinda van Dooren nu vedea nimic. 

— Ascensorul din blocul dumneavoastră este deservit 
de un boy, sau funcționează automat? întrebă Vacek 
mai departe, pe acelaşi ton blajin. 

Ea închise ochii pentru câteva clipe: 

— Două. Sunt două ascensoare... 

— Pentru țigări folosiți bricheta, sau chibriturile? 

Respirația i se echilibră, privi înaintea ei: 

— Şi una, şi alta. 

— Operația de la gâtul dumneavoastră a durat mult? 

— N-am simţit nimic. 

Răspunsurile ei erau destul de confuze. Gândurile îi 
erau în altă parte. Şi nici nu bănuia că simplul cuvânt 
„nu” la întrebarea dacă l-a putut recunoaşte pe ucigaşul 
lui Valdiva echivala cu o recunoaştere a prezenţei sale la 
locul crimei. Oricine în locul ei, dacă într-adevăr nu a 
fost de față, ar fi replicat desigur: Odată ce n-am fost 
acolo, bineînțeles că nu-l puteam recunoaşte pe ucigaş. 

— O ultimă întrebare, Miss Belinda. Purtaţi ochelari? 

— Nu, răspunse ea oarecum surprinsă. Dar cum de 
v-a venit o idee ca asta? 

Vacek nu-i răspunse. Trecu în fața ei. 

— Numai câteva minute şi am terminat cu testul. Aş 
dori de altfel să vă fac un compliment. V-aţi comportat 
excelent. Subiecți mai buni decât dumneavoastră, 
într-adevăr nici nu-mi puteam dori. 

Aduse o măsuţă, apoi o mapă voluminoasă din 
material plastic şi îi explică operațiunea următoare. 

— Avem aici o colecţie de fotografii. Fiecare reprezintă 
o figură mai mult sau mai puţin expresivă. Tot ce aveţi 
de făcut este să aruncaţi o privire pe fiecare poză şi 
să-mi spuneți doar dacă persoana respectivă vă este 
cunoscută sau nu. Cum ajungem la ultima fotografie, 
am terminat şi această a doua şi ultimă parte a testului 
nostru. Vedeţi, prin urmare, că nu vă supunem 
nicidecum unei experiențe dificile. Pot să încep? adăugă 
el privind-o pe furiş. 

După ce se codi câteva clipe, ea dădu din cap fără să 
scoată niciun cuvânt. 

Vacek scoase din mapă primul carton şi-l aşeză pe 
masă în fața Belindei. Pe carton era lipită poza unui 
domn mai în vârstă, foarte prezentabil, în jur de cincizeci 
de ani. 

— Relaxaţi-vă, vă rog - şi priviți fotografia. Îl 
cunoaşteţi? 

— Nu l-am văzut niciodată, răspunse ea spontan. 

Urmă portretul unui jucător de base-ball. 

— Nu. 

Apoi portretul preşedintelui Kennedy. 

Ea dădu din umeri. 

— Ceva mai bun nu vă trece prin minte? 

Vacek zâmbi. 

— Nu le-am pus într-o ordine anumită. E un grup de 
fotografii pe care un fotoreporter le-a lăsat odată aici. 

Acele lăsau pe banda de hârtie urmele unor oscilații 
uniforme. 

Urmă fotografia a cincea, apoi a şasea, a şaptea, a 
opta, a noua, a zecea - numai fețe comune, bărbați, 
femei, un copil. „Nu”-ul deveni stereotip, plictisit, 
indiferent. 

Vacek însoțea fiecare fotografie de câte o scurtă 
observație, cu o voce blajină, amintind pe aceea a unui 

învățător, dar în fond menită să deruteze. 

Fotografia a optsprezecea... a douăzeci şi una, de 
fiecare dată comentariul respectiv, din nou tăcere, 
fotografiile se perindau în fața Belindei şi se 
îngrămădeau alături de ea. 

Pulsul, tensiunea arterială şi umiditatea palmelor 
erau cu totul normale, iar penițele detectorului de 
minciuni oscilau uniform, monoton. 

Fotografia a douăzeci şi patra, a douăzeci şi cincea, a 
douăzeci şi şasea şi, deodată, Harry Pistolarul o privea 
direct în față. 

Era o fotografie foarte precisă, se putea deosebi 
fiecare por, privirea oarecum încruntată şi totodată 
evazivă şi rătăcită, gura marcată de buze strânse, bărbia 
dură. 

Exteriorul ei nu trădă aproape nicio schimbare. Fără 
îndoială că se aştepta la o surpriză sau alta. Îşi stăpâni 
vocea. 

— Nu cunosc... 

Dar acele detectorului înregistrară cele ce se 
petreceau în forul ei interior. Ele deviară de ambele părți 
cu cea mai mare violență. 

Karel Vacek îi arătă apoi Belindei o poză cu totul 
neutră, portretul unei sportive. 

Ea tăcu, în locul unui răspuns negativ se limită să 
dea din cap. 

Urmară alte trei fotografii. 

Vacek dorea să pună capăt operațiunii. Ştia ce o să 
urmeze. 

Testul cu detectorul de minciuni se soldase cu un 
rezultat ce pleda categoric împotriva Belindei van 
Dooren. Convinsă că după test va fi liberă, ea va afla în 
curând că avea să ia calea nu spre ieşirea din Centre 
Street 240, ci înapoi spre celulă. 

Vacek dorea să fie scutit de această scenă. În timp ce 
desprindea plăcuțele de contact de pe brațele Belindei, 
aruncă cu coada ochiului o privire inspectorului. 

— Domnule inspector, încep imediat descifrarea 
înregistrărilor, o să dureze totuşi câtva timp. Aşa că ar fi 
mai bine să mă lăsați singur, să-mi văd de treabă. Cum 
sunt gata vin la dumneavoastră cu expertiza şi 
fotocopiile înregistrărilor. 

Brewer reacționă cu o mişcare abia perceptibilă a 
buzelor, totuşi Vacek îi putu desluşi cuvintele nerostite. 
Nu erau deloc măgulitoare. Cu glas tare, inspectorul se 
declară de acord. 

— Noi ne ducem cu Miss van Dooren la mine în 
birou... 

Ea îl întrerupse furioasă: 

— Cum adică, nu cumva aveţi de gând să mă ţineţi 
mai departe aici? Mi-aţi promis că imediat după 
terminarea testului pot să plec acasă!... 

Brewer o întrerupse la rândul său, nu ostil, dar foarte 
ferm. 

— Cu condiția, Miss van Dooren, ca testul cu 
detectorul de minciuni să se soldeze cu un rezultat 
negativ. Ori asta urmează să confirme sau să infirme 
expertul nostru. 

Ea îl apucă de reverele hainei. 

— Crezi poate că ai reuşit să mă înfunzi? Troglodit 
nenorocit ce eşti! Să mă înfunzi?! Singur ai recunoscut 
ca detectorul ăsta dă cu oiştea în gard atunci când e 
vorba de oameni cu voință - şi, adăugă ea repede, 
conştiinţa curată. Fii pe pace, cunoşteam din capul 
locului toate secretele acestei cutii magice. Nu, cu mine 
nu-ți merge! Sau mă laşi să plec imediat, sau... 

— Sau! repetă Brewer şi o împinse uşurel spre uşă. 
Poate că ai exagerat în timpul testului, Miss van Dooren. 

Prea mult bine poate să strice şi el. Când ţi s-a arătat 
procesul-verbal, ai negat că l-ai cunoaşte pe Tony. Fie. 
Deocamdată nu pot să-ți dovedesc încă contrariul. Vezi 
dumneata, la interogatoriu recunoscuseşi că ați fost 
prieteni... 

Înainte de a termina vorba, ea îl întrerupse ţipând: 

— Îmi răstălmăceşti cuvintele într-un mod ordinar! 
N-am recunoscut nimic, nimic, absolut nimic! Dar unde 
e, să văd şi eu, unde e procesul ăla verbal în care am 
declarat aşa ceva? Unde e? Crezi poate că judecătorii or 
să ia în seamă palavrele unui troglodit ca dumneata? 
N-am recunoscut nimic, absolut nimic! Probabil că am 
confundat numele de care mi-ai pomenit. Dacă am să te 
găsesc vreodată la tejgheaua vreunei prăvălioare, o să te 
pun să mă serveşti şi n-am să-ți cumpăr nimic! Belinda 
se uită din nou la ceas. 

Brewer o conduse de-a lungul coridorului, urmat de 
Gatsky. 

Deschise cu un gest mecanic uşa biroului său. 
Ciudat, se gândea el. De ce s-o fi uitând mereu Belinda 
la ceas? 

Până să se aşeze şi să aprindă lumina, ea se şi 
instalase comod în fotoliu întinzându-şi picioarele. 

— Probabil că ortacul dumitale, expertul, va născoci 
acum probe de acuzare împotriva mea. N-a vrut să 
descifreze în prezența mea banda cu înregistrările 
detectorului, e prea laş pentru aşa ceva. Căci n-ar fi fost 
deloc pe placul dumitale. Dar şi aşa n-o să faci nimic, cu 
bâlciul ăsta cu tot! 

— Asta rămâne de văzut! 

Începuse să-şi piardă răbdarea. Voi să mai adauge 
ceva, dar observă pe biroul său o notă cu câteva cuvinte 
în roşu. Citi: „Aştept în sala de lucru. Sarg”. 

— Cumva ordinul de eliberare? întrebă Belinda 

ironică. Mult n-o să mai dureze, în orice caz. 

El se ridică, întorcându-se spre Gatsky. 

— Vezi, te rog, să nu facă duduia vreo prostie pe aici. 
Nici telefon, nici mai ştiu eu ce fisură. Mă-ntorc imediat. 

Lungi pasul până în încăperea de alături. 

Îi găsi acolo pe Sarg, Sloan şi Lowett, într-o discuţie 
aprinsă. 

— Tocmai ne-am întors şi noi, îi spuse Sloan. Ne-a 
spus Sarg de nota pe care v-a lăsat-o, aşa că v-am 
aşteptat cu toţii. 

— Ce-aţi găsit în locuința lui Bonetti? întrebă 
inspectorul, aşezându-se pe marginea mesei. 

— Mormane de gunoaie, domnule inspector, începu 
Sarg. Cum nu mai găseşti decât poate prin vreo 
fundătură din Harlem, sau pe la vagabonzii din Battery.. 
Toxicomanii ăştia îşi pierd orice simț al echilibrului şi al 
igienei. Totul era claie peste grămadă, rufe murdare şi 
lături, pantofi, articole de toaletă... 

— Niciun indiciu care să ne intereseze? 

— Nimic, domnule inspector, absolut nimic. Nicio 
scrisoare, nicio notă, nici măcar un calendar. Cartea de 
telefon nu se deschide la anumite pagini, am încercat-o — 
nimic. Niciun fel de însemnări despre convorbiri 
interurbane. Administratorul clădirii pare să fie obişnuit 
cu chiriaşi de soiul ăsta. La toate întrebările, a dat din 
umeri. Bonetti nu prea era punctual cu plata chiriei, dar 
când era somat tot scotea banii. Ca vizitatori, numai 
bărbați tineri şi adolescenți, adăugă Sarg semnificativ. E 
dezgustător, într-adevăr; totuşi, oameni de teapa asta se 
feresc cel puţin de orice acte de violență, afară poate de 
cazul când vreun client jecmănit recurge la ameninţări. 

— Cum e cu vecinii? insistă Brewer. 


1 Cartier rău famat al New-Yorkului. 


125 


— Oameni tăcuţi — puţinii pe care i-am găsit acasă. 
Şcoala orientală, domnule inspector: n-ai văzut nimic, 
n-ai auzit nimic, nu vorbeşti nimic. Numai o bufetieră 
care locuieşte peste drum a fost ceva mai vorbăreață, 
deşi mare lucru nu ne-a spus. Bonetti ducea o viață fără 
niciun rost, când era acasă vegeta, uneori nu se arăta cu 
zilele. Când rămânea în pană de „marfă” urmau scene 
sinistre. Uneori i se găseau prin buzunare teancuri de 
dolari, alteori se împrumuta pentru un sandviş. 

Brewer ridică din umeri, parcă pentru a se feri de 
apropierea unui asemenea depravat - fie el ajuns de 
mult pe masa de marmură a doctorului Kennedy. 

— Prin urmare, la capitolul Bonetti trebuie să punem 
punct. Cel puţin cât timp putem să mergem pe alte 
urme. Numai că, dacă nu facem niciun progres, va 
trebui să scormonim printre lepădăturile din preajma lui 
Bonetti. Poate că unul sau altul din tinereii ăştia o să ne 
ofere un indiciu. Totuşi, aş prefera să ne apropiem de ţel 
pe căi mai puţin ocolite. 

Îşi plimbă privirile de la Sloan la Lowett. 

— Cum stăm cu Harry? 

Lowett relată fără pic de entuziasm: 

— Am bătut, într-adevăr, la uşa nimerită. Sloan urma 
să-i explice chiriaşului lui Harald Myers - alt pseudonim 
al lui Harry, l-am semnalat serviciului nostru de 
identificare — voia să-i explice, spuneam, avantajele unui 
nou storcător de fructe, dar ne-a deschis meşterul unei 
echipe de deparazitare: în locuință se făcea curățenie, 
deoarece Harry se mutase imediat după prânz şi 
apartamentul era pregătit pentru a putea fi vizitat, 
începând de mâine, de cei interesați. 

Brewer se plimba în sus şi în jos. 

— Harry s-a mutat deci la prânz? Asta nu-i o 
coincidență. Înseamnă că a mirosit ceva. Numai că nu 

înțeleg care-i legătura cu noul lui pseudonim. Harry îşi 
înregistrase doar schimbarea de domiciliu sub numele 
adevărat -— cel puțin unul din cele adevărate, deci unul 
pe care îl cunoaştem. Atunci ce-i cu Harald Myers? 

— Ideea nu-i rea deloc, domnule inspector! interveni 
Sloan. S-a înregistrat cu numele adevărat, dar pentru 
vecini era Myers, Harald Myers. Aşa că pentru nepoftiții 
prea curioşi nu exista niciun Harry Jonathan Mulberry, 
ci doar Harald Myers. Nu-i rău! 

— Altceva? 

Inspectorul nu părea să fie într-o dispoziție grozavă 
pentru şuete. 

— Despre Myers nu am putut afla mare lucru, 
domnule inspector, raportă Lowett în continuare. Pleca 
şi venea la ore cu totul neregulate, mai întâi conducea 
un Dodge Sedan model 58, iar de vreo două săptămâni a 
fost văzut la volanul unui Chevrolet Impala. Celor care îl 
întrebau le spunea că a câştigat la cursele de ogari, în 
plus că e o maşină de ocazie, renovată. 

— Ce localuri frecventa? Vecinii? Magazine? 

— Brewer devenea nerăbdător. 

— Harry, zis Harald, vorbea numai despre 
evenimentele zilei, ar fi sprijinit Partidul Democrat, 
răspunse Sloan. Asta-i, cel puțin, ce am putut să deduc 
din răspunsurile pe care le-am obținut. Mult n-am putut 
scoate la iuțeală de la oamenii ăia. Poate că le era teamă 
că dacă ciripesc prea mult îi paşte vreo primejdie. Am 
aflat întâmplător de la vânzătorul de la farmacie că 
Harry se ducea uneori să ia masa la „Granados”. M-am 
dus la restaurant, 125 MacDougal, dar personalul de 
acolo nu ştia decât de mâncărurile preferate ale lui 
Harry. Italienii, spaniolii, latinii în general sunt 
vorbăreţi, când au chef. Harry lua cu predilecție 
Canelonis, de cele mai multe ori câte două porții. Asta-i 

tot ce am putut să aflu la restaurant. 

— Eu am dat de o tânără în portalul casei, începu 
Lowett. S-a arătat deodată nespus de grăbită, şi cum 
asta-mi dă totdeauna de bănuit, am luat-o puţin la bani 
mărunți. Era Doris, o veche cunoştinţă de-a noastră. 
Dacă vă amintiți, domnule inspector, am ridicat-o de la 
„Taverne Basque”, atunci când Piotto s-a ales cu cinci 
gloanțe în abdomen. Drăguţă fată - când e trează. Am 
intrat în vorbă, dar ea se grăbea, de teamă probabil că pe 
ea o căutam. Şueta mergea bine, la un moment dat am 
pomenit de Harry Myers, ea m-a privit printre gene. Am 
invitat-o la un păhărel, nu ştia nimic precis, dar auzise 
de Harry. După al patrulea Bourbon, Doris mi-a spus că 
Harry e cointeresat într-o bombă din Pearl Street, pe 
undeva între Whitehall şi Broad. De afară arată ca o 
crâşmă soioasă, dar se pare că are vad bun. Iniţiații ştiu 
de o anexă dosnică unde pot să obțină şi altele în afară 
de alcool. Acolo, zicea Doris, poate să fie găsit Harry 
foarte des. Bomba se numeşte „Singapore-Club”. 

Brewer îl întrerupse. 

— Dacă se ocupă şi de marijuana sau altele aflăm noi 
de la Hamlin. Mai vorbim după ce termin cu Belinda. 
Aşteptaţi-mă aici. 

— Poate că între timp ne repezim până la bufet? făcu 
Lowett. 

— Ideea nu-i rea deloc, căci după toate aparențele are 
să ne apuce noaptea, consimți Brewer şi trânti uşa în 
urma sa. 

Ajuns în micul său birou, îl găsi pe Gatsky, rezemat 
de perete, fumând un trabuc puturos şi plimbându-l 
printre dinţi, şi pe Belinda, fumând şi ea şi lansând nori 
de fum spre tavan. O atmosferă ca într-o sală de 
aşteptare neaerisită. 

Inspectorul şef deschise ambele ferestre, îşi umplu 

plămânii cu aerul de seară şi se aşeză la biroul său. 

— O ultimă şansă, Miss van Dooren. O mărturisire de 
bună voie... 

— Dacă până în aprilie la anu nu primeşti niciun 
răspuns, ai să poți să deduci că e vorba de un refuz, cu 
mulțumiri! replică ea cu aerul unui om şmecher, se uită 
la ceas şi adăugă: 

— Mai curând decât bănuieşti... 

Nu termină vorba şi uşa dinspre coridor fu deschisă 
cu violență şi trântită de perete. 

În prag îşi făcu apariția un individ de statură mijlocie, 
bine făcut, pe care lumina obscură a lămpii de pe birou îl 
lumina doar parțial. 

Brewer îl recunoscu pe Sam Greemberg şi rămase cu 
privirile aţintite asupra lui, parcă fără să-şi creadă 
ochilor. Cum a fost cu putință...? 

Gatsky se apropie de el. 

— Când intri într-un birou să baţi la uşă, altminteri 
îți arăt eu cum se face, să mă ţii minte! 

Noul venit trecu pe lângă detectiv, îşi puse cu un gest 
patern mâna unsuroasă şi păroasă pe brațul Belindei, 
apoi se întoarse spre inspector. 

— Cheamă-ţi la ordine gorila, dacă vrei să nu regreți! 
Dacă voi încălcaţi legea, care garantează oricărui 
cetățean cinstit libertatea, apoi, drace, nici prin gând 
nu-mi trece să mă mai conformez şi etichetei voastre. 

Schimbându-şi tonul instantaneu, ca un actor 
rutinat, se adresă apoi compătimitor Belindei van 
Dooren. 

— Calvarul dumitale a luat sfârşit, draga mea. Iată! 

Flutură cu mândrie o foaie de hârtie, ca pe un drapel. 

— Mandat de eliberare pentru Belinda van Dooren! 
Ăsta-i răspunsul pe care-l dă Sam Greemberg oricărui 
polițist  grandoman! Şi urmează acțiunea de 

daune-interese! 

Întinse hârtia până în faţa ochilor lui Brewer. 

— Odată cu asta Miss van Dooren este liberă. Să 
terminăm cu abuzul de putere! Cer imediata punere în 
libertate! 

Gatsky clocotea de mânie şi aruncă şefului său o 
privire imploratoare. 

— Îmi daţi voie să-l conduc pe acest chițibuşar până 
la scară, să-l... şi începu să-şi suflece mânecile cămăşii. 

Inspectorul şef citise între timp mandatul. Actul era 
în perfectă ordine. Ce nu i se părea a fi în ordine erau 
acele prevederi ale codului penal care permit ca până şi 
un individ suspectat de delicte grave să-şi poată 
redobândi libertatea, fie şi pentru scurt timp. Dacă un 
avocat uns cu toate alifiile reuşeşte să bată la uşa 
nimerită, cu o cerere bine ticluită de punere în libertate. 
Dar acestea erau reflecţii cu totul inutile. Până una-alta, 
trebuia s-o pună pe Belinda van Dooren în libertate, căci 
procurorul respectiv preciza în mandatul său că „din 
partea Procuratorii nu există nicio acuzaţie întemeiată, 
care să justifice punerea sub arest preventiv de către 
organele poliției, astfel încât această măsură are un 
caracter ilegal”. 

Brewer era convins că va reuşi să adune probe 
suficiente pentru a oferi totuşi procuraturii motive 
temeinice pentru punerea Belindei sub stare de arest. 
Dar până atunci ea putea şterge urme, putea influența 
martorii... Îl obseda întrebarea cum de a putut afla 
Greemberg de arestarea Belindei. 

Avocatul deveni vehement. 

— Ei, bine? Răbdarea mea, au mai constatat-o şi alții, 
este foarte limitată. Aştept bonul de ieşire. Pot s-o iau pe 
Miss Belinda van Dooren şi fără fițuica asta, dar prefer 
să-ți semnezi singur falimentul... 

— Dumneata ştii că maxilarele artificiale provoacă 
dificultăți de masticație? — şi Brewer se ridică încet de pe 
scaunul său. 

— Domnule inspector, lăsați-mă pe mine... se rugă 
Gatsky. 

Brewer îl respinse. 

— Sunt gata oricând să trimit pacienţi clinicii de 
ortopedie, dar n-aş vrea să am de expediat marfă la 
morgă... 

Îl dădu la o parte pe Gatsky, închise uşa cu o lovitură 
de picior şi îl înghesui pe Sam Greemberg într-un colț. 

— Cât de mare ţi-e asigurarea contra accidentelor, 
slugă la borfaşi ce-mi eşti? Îmi iubesc meseria, dar sunt 
gata să renunţ la ea, numai să-ţi transform mutra asta 
în carne tocată! 

Avocatul se eliberă din mâinile lui Brewer. 

— Dacă foloseşti violența față de mine, ai să te 
pomeneşti pe stradă! Colegiul avocaților - magistrații — 
partidul — presa... 

— Gangsterii, Greemberg, nu uita de gangsteri. Dar 
n-are să treacă mult şi o să vă mâncăm fripți pe toţi, 
toată adunătura, cu tine cu tot! 

Se întoarse brusc şi se aşeză la biroul său. 

— Era să-mi murdăresc mâinile cu o otreapă ca tine. 

Începu să scrie. 

Greemberg îşi şterse sudoarea rece de pe frunte. O 
bătu pe umeri pe Belinda, care şedea înlemnită pe 
scaunul ei. O privi compătimitor, vocea îi deveni 
mieroasă. 

— Am fost anunţat abia la două şi jumătate, eram la 
tribunal, a mai trecut o oră până am întocmit formele, pe 
urmă a trebuit să găsesc un judecător imparțial — 
alergături încolo şi încoace — declaraţia pentru eventuala 
cauțiune... 

Apoi schimbă tonul. 

— Vreau să sper că nu ai motive să te plângi de 
tratamentul de aici. Ai să-mi relatezi totul, exact. 
Bineînţeles că o să-i tragem la răspundere pe toți cei 
vinovaţi de cele întâmplate. E clar. În cazul că au recurs 
şi la alte măsuri ilegale împotriva dumitale... 

Drept răspuns, Belinda se răsti la Brewer. 

— Te-am avertizat! Sam Greemberg are să te învețe 
minte ce înseamnă să obligi pe un om nevinovat să se 
supună probei cu detectorul de minciuni. Sau, poate, 
crezi că nu ştiam despre ce e vorba? adăugă ea, 
privindu-l sfidător. 

Avocatul se ridică, înălțându-se pe cât îi permitea 
corpolența. O întrebă cu o voce care trăda sumbre 
îndoieli: 

— Cum ai spus, draga mea, te-au silit, într-adevăr, să 
te supui unui test cu detectorul de minciuni? 

— Exact! Mi s-a promis imediata eliberare, dacă voi fi 
gata să... 

— Nemaipomenit! exclamă Greemberg, începând să 
gâfâie. Voi cere sancţionarea! Drepturile dumitale 
constituționale au fost încălcate în mod grosolan! Dar 
asta nu va rămâne nepedepsit! 

Îşi aprinse o ţigară groasă de foi. 

Inspectorul şef împături foaia de hârtie. Cuprindea 
dispoziția de a se elibera un bon de ieşire pentru Belinda 
Van Dooren. Jos de tot adăugase pentru Sloan şi Lowett 
ordinul să-i pândească cu cea mai mare prudență pe 
Belinda şi pe avocatul ei la ieşirea din clădire şi să nu-i 
slăbească o clipă din ochi în cazul că se vor despărți, 
urmărirea trebuia să se limiteze la Belinda. Să raporteze 
prin radio orice amănunt suspect. 

Brewer întinse hârtia lui Gatsky. 

— Aştepţi, te rog, să facă jos bonul şi mi-l aduci 

înapoi. Înregistrează jos şi dispoziția mea. 

Gatsky îi aruncă o căutătură şefului său, căci nu prea 
înțelegea ultimele lui cuvinte, dar cum întâlni privirea 
acestuia se lămuri. 

— Am înţeles, zise el, şi plecă. 

— Îți atrag atenţia, începu Greemberg pe tonul său 
agresiv, voit jignitor, că dacă ai să recurgi la mai ştiu eu 
ce manevre ca să... 

Uşa dinspre coridor se deschise. 

Intră Karel Vacek. Mormăi câteva cuvinte de scuză şi 
fără să-i acorde vreo atenție lui Greemberg, depuse 
materialele sale pe birou, în fața lui Brewer. 

— Fotocopia înregistrărilor de pe bandă, prelucrarea 
lor. Şi declarația persoanei testate... 

— Mulţumesc, Karel! Au venit la ţanc! mai vorbim. 

— Şi noi! îl apostrofă avocatul. Pentru complicitate la 
un act ilegal! 

Karel îl privi disprețuitor. 

— Ce ţipi în halul ăsta, domnule? Eşti fudul de-o 
ureche? Am în laboratorul meu un audiometru. Poate vii 
într-o zi să te examinez? 

Înainte ca Greemberg să-i poată răspunde, Karel 
Vacek închise încet uşa după el. 

Sam Greemberg se aplecă peste birou spre inspector. 

— Din partea unui polițist de rând nu mă miră că nu 
cunoaşte legea. Şi chiar dacă are unele cunoştinţe, le 
foloseşte pentru abuzuri. Dar ca un inspector-şef al 
poliției newyorkeze să meargă atât de departe încât — şi 
aici glasul avocatului se transformă în ţipete - să 
impună unui cetățean cinstit, unui contribuabil din 
banii căruia mănâncă, un test cu detectorul de 
minciuni, să-l înjosească... 

Mâna lui Brewer se repezi pe neaşteptate şi ţigara 
avocatului îi zbură din gură. 

— Destul! Mai întâi, ia citeşte aici! 

Brewer se ridică şi-i puse sub nas declarația semnată 
de Belinda van Dooren şi autentificată de Karel Vacek, 
iar când avocatul se dădu instinctiv înapoi, o citi cu glas 
tare, după care adăugă răspicat: 

Este, prin urmare, vorba de un test la care o 
persoană suspectă s-a supus de bună voie, fără niciun 
fel de făgăduieli şi fără niciun fel de ameninţări. Iar... 

Greemberg îşi şterse sudoarea de pe frunte. 

— Fiţuica asta poți s-o arunci la lada de gunoi, n-are 
nicio valoare în fața instanțelor judecătoreşti, n-are 
putere probatorie! 

— Uiți că există hotărâri ale organelor supreme 
conform cărora se poate admite, cel puţin pentru indicii 
suplimentare, testul cu detectorul de minciuni atunci 
când o persoană i se supune de bună voie.? Sigur că un 
prăpădit de polițist newyorkez nu e versat în de-ale 
dreptului de înaltă clasă - în schimb cunoaşte bine 
chichițele unui avocăţel de gangsteri. 

Greemberg vru să deschidă gura, dar Brewer îl opri cu 
un gest ameninţător. 

— Dar ce e mai important, subiectul în testul ăsta nu 
e o oarecare hoață de buzunare, ci martora oculară a 
unei crime! 

Avocatul izbucni într-un râs forțat. 

— Dragul meu Brewer, ar trebui să te produci pur şi 
simplu într-un circ, un număr că al dumitale ar merita 
şi acompaniament de fanfară. 

Inspectorul îşi privi unghiile cu atenţie. 

— Poate. În schimb, când o începe să zbârnâie 
curentul electric în camera din Sing-Sing cu pereții în 
ulei verde, fanfara deţinuţilor n-are să cânte un marş. 

Greemberg mângâie mâinile Belindei. 

— Lasă-l să vorbească. Principalul este să declari 

testul pur şi simplu nul şi neavenit, deoarece l-ai 
acceptat numai cedând insistențelor şi promisiunilor 
false. Te aflai într-o stare de totală epuizare fizică şi ai 
suferit un şoc nervos. 

O întrebă, chipurile, în treacăt: 

— Ţi s-au pus întrebări? Sau au... 

O încurajă cu privirea, dar în această privire un bun 
observator putea deosebi altceva. Poate — teamă. 

Ea răspunse cu glas pripit: 

— Omulețul acela, care a adus adineauri hârtiile, a 
căutat să mă-ncolțească în fel şi chip. Cu întrebări, mai 
întâi fără niciun rost, apoi foarte precise, cu capcane. Cu 
fotografii, figuri oarecare, apoi deodată Harry... 

Se opri, era vizibil că numele îi scăpase fără să vrea — 
îşi pierdu siguranța, căută să se corecteze. 

— Toți vorbeau de-a valma, dar la una din poze a fost 
pronunțat numele ăsta, am auzit limpede... 

— Ce? o întrerupse Greemberg furios, zgâlțâind-o. 
Toată gingăşia îi dispăru într-o clipă, iar în locul 
solicitudinii i se putea citi pe față furia. Asta ce mai e? 
Cine e Harry? Dar cum îţi veni... 

— Inspectorul, detectivul ăla gras şi domnul cu 
aparatul vorbeau de-a valma - voiau să mă încurce cu 
orice preț — îţi spun toate astea, pentru că mai târziu o să 
caute să-mi pună ştreangul de gât! 

Brewer se lăsă comod pe speteaza scaunului. 

— Dar nu trebuie să te temi de ştreang, Miss van 
Dooren. La New York nu se foloseşte ştreangul, ci 
frigarea! 

Intră Gatsky, care întinse lui Brewer un formular. 

— Totul e în perfectă ordine, domnule inspector! îi 
spuse el, pe un ton care pentru Brewer era edificator. 

Greemberg stătea cu ochii ațintiți asupra clientei sale. 

— Sper că... 

— Parcă erai tare grăbit, Sam, nu? îl întrerupse 
Brewer ironic. Ce te-o fi tulburat într-atâta, încât ai uitat 
să-ți mai iei bonul de ieşire? Te-a scos poate din sărite 
un nume atât de frumos ca Harry? Mă întreb, Sam, cine 
o mai fi şi ăsta? Există o droaie de Harry. 

Avocatul se întoarse spre inspector cu o privire plină 
de ură şi-i smulse hârtia din mână. 

— Calci pe o gheaţă foarte subțire... 

Se întrerupse, o apucă pe Belinda de subțţiori şi o 
ridică de pe scaun. 

— Hai să mergem, draga mea. 

Încercarea de a arbora un ton disprețuitor eşuă 
lamentabil. Apăsă pe clanța uşii, pe care o deschise cu 
piciorul. Din prag se întoarse din nou spre Brewer: 

— Ai să-ți blestemi ziua în care ţi-a venit ideea să... 

— Afară! şi Gatsky o ridică pe Belinda van Dooren ca 
pe un pacheţel, o repezi spre Sam Greemberg care se 
clătină cu ea în brațe, şi trânti uşa după ei. Aruncă o 
privire vinovată spre şeful său. 

— Mi-am pierdut răbdarea, se justifică el, şi se lăsă 
oftând pe un scaun. 

— Ei, lasă, te înțeleg, Gatsky. Acum să sperăm că 
Sloan şi Lowett n-o să-i piardă din ochi. Greemberg era 
cam fiert, poate n-o să fie aşa de vigilent ca să observe că 
sunt urmăriți. Ce Dumnezeu o fi având de gând acum, 
zău că nu ştiu. În orice caz, numai în pielea Belindei 
n-aş vrea să fiu. Oficial este avocatul ei, totuşi singura 
lui sarcină e să apere interesele sindicatului. Şi cum 
Belindei i-a scăpat numele lui Harry, Greemberg 
miroase acum primejdia care-i ameninţă - sau cel puțin 
poate să-i amenințe - pe patronii săi. Ăştia nu l-au 
lichidat pe Valdiva numai din cauza afacerilor lui pe cont 
propriu; el ştia anumite lucruri, aşa că reprezenta o 
primejdie potenţială, pe care numai moartea lui o putea 

înlătura. Acum, Belinda van Dooren este cea care ştie 
multe - prea multe, şi care s-a trădat la testul cu 
detectorul de minciuni. Vreau să sper că Sloan şi Lowett 
n-au să piardă fata din ochi. 

Brewer se ridică. 

— Hai cu mine, la Flanagan. Zicea Hamlin că ia cina 
acolo. Nu mi-or fi plăcând mie chestiunile profesionale 
ca garnitură la friptură, dar n-avem timp de pierdut. 

— Şi eu, cu cele câteva tartine n-am rezolvat nimic, 
replică Gatsky, ridicându-se la rândul său. 

— Un singur lucru - vreau să văd dacă mai este aici 
fata care s-a dus cu Belinda s-o înregistreze. 

Brewer îşi opri privirea asupra detectivului. 

— Undeva, s-a făcut o greşeală. Vreau să sper că nu 
una voită. Sam Greemberg putea să obțină informația 
despre arestarea Belindei pe multe căi ocolite. Prin 
portarul blocului ei, de exemplu, sau vreun observator 
întâmplător care era pe acolo când a fost ridicată. Dar 
dacă a dat de urma ei aici, în biroul ăsta, înseamnă că 
ceva a transpirat de aici, din clădirea asta! 

Ceru legătura cu şeful secției arestări şi, ținând 
receptorul între umăr şi ureche, se interesă de agenta 
care i-o adusese pe Belinda van Dooren. După câteva 
clipe puse receptorul la loc. 

— Fata se întoarce într-o oră. După cină o chemăm, 
să ne spună amănunțit cum s-au petrecut lucrurile. 

Aşeză toate hârtiile într-un sertar al biroului şi 
întoarse cheia cu grijă de două ori. 

Urmat de Gatsky, străbătu coridorul până la 
ascensor. 

LA FLANAGAN 


La Flanagan, la o masă într-un colț şedeau Mark 
Hamlin, Roy Bryan şi Elvis Mallory. Când văzu perechea 
atât de nepotrivită făcându-şi apariția în local, şeful 
Brigăzii Antidrog le făcu semn, le oferi scaunele libere şi 
mută puţin din loc masa pentru ca Gatsky să se poată 
strecura până la scaunul său. 

— Te sunasem acum un minut, David, ca să te întreb 
ce noutăți mai ai. 

— O droaie, Mark. 

Brewer îl informă despre rezultatul testului cu 
detectorul, neaşteptata apariţie a lui Greemberg, 
rezultatul negativ în urmărirea lui Harry Pistolarul. 

— Întrebarea care se pune acum, Mark, este dacă 
putem face lumină în afacerea „Singapore-Club”. 

Hamlin fluieră printre dinți. 

— Mi-e cunoscut numele. În orice caz e de dată mai 
recentă. Inițial se numea „Macao-Bar”. După ce a fost 
închis sub denumirea asta localul s-a transformat în 
„Hongkong-Bar”, iar după ce a fost din nou închis, a 
apărut firma de astăzi. I-am şi făcut două vizite amicale 
până acum. 

Sosi chelnerul şi noii veniți dădură comenzile. 

— Să fie oare Harry cointeresat în afacerea asta, sau 
poate nu-i decât un client ocazional, ce zici? şi Brewer îşi 
adânci privirile în halba de bere Pilsen. 

— Dificultatea la  „Singapore-Club” constă în 

topografia lui specială. Încăperile din față nu sunt 
tocmai îmbietoare, dar n-ai de ce să te legi, oamenii îşi 
văd de negustorie. Se servesc băuturi alcoolice, încolo 
nimic interzis. Dar în spatele localului, o scăriță în 
spirală urcă la etajul întâi. Acolo se află camere folosite 
în alte scopuri. Şi tot acolo se găseşte marfă pe gustul 
toxicomanilor. 

— Mark dragă, voi ştiţi de treaba asta şi nu faceți 
nimic? 

Şeful Brigăzii Antidrog dădu din cap şi-şi bău paharul 
de Chianti. 

— Răspunsul nu e simplu. Întreprinderile de soiul 
ăsta nu sunt conduse de copii. Sunt oameni de meserie 
şi încă foarte versați. Sindicatul lor nu promovează în 
asemenea posturi decât oameni încercaţi, de încredere. 
În al doilea rând, încăperile de acolo sunt prevăzute cu 
un sistem de securitate, cu instalații electrice de alarmă, 
care funcționează perfect. În al treilea rând, există mai 
multe ieşiri, în al patrulea rând, casa din Pearl Street se 
învecinează cu alte două clădiri, în care se poate ajunge 
din pivniță, de la parter şi de la etajul întâi. Ştii bine, 
David, la o adică nu-i suficient să prezinţi aspecte 
suspecte. Procuratura cere dovezi, probe precise, 
incontestabile, pentru că nu vrea să se expună riscului 
de a se compromite printr-o eventuală infirmare a 
acuzațiilor pe care le formulează. 

Brewer, care mesteca de zor, făcu o pauză. 

— Şi? 

— Cum adică - şi —? îl întrebă Hamlin la rândul său. 

— Adică, Mark, dumneata poţi să vii de hac până şi 
trucurilor celor mai rafinate - dacă vrei. Dar, uite, eu am 
impresia că mai există şi alte mobiluri, în afară de ce 
mi-ai spus până acum. 

Hamlin se sprijini cu braţele pe masă, pentru a se 

apropia puţin de Brewer. 

— Fie. Ai câştigat. Într-adevăr, nu e vorba numai de 
dificultăți de ordin tehnic. Ele pot fi depăşite. Cu 
condiția, însă, ca rezultatele scontate să justifice o miză 
mare. Uneori nu o justifică. Şi atât timp cât lucrurile 
rămân, ca să zicem aşa, într-un cadru restrâns, ne 
servim de aceste taverne aflate sub controlul nostru în 
scopul unor eventuale capturi serioase. Unei capturi 
cum ar fi - adăugă el zâmbind - Harry Pistolarul. Vezi 
dumneata, de n-ar fi aceste vizuini, ştiute de noi, mulți 
plasatori, intermediari şi consumatori pur şi simplu n-ar 
putea fi descoperiți. Dar aşa, putem intra în acțiune, 
atunci când rentează. 

— În cazul Tony Valdiva nu e vorba doar de o crimă ci 
de şansa de a ajunge odată, în sfârşit, la adevărații 
patroni ai ucigaşilor cu plată... 

— Tocmai de asta mă îndoiesc, din păcate, îl 
întrerupse Hamlin. Ca şi noi, voi n-o să prindeți în 
undiță decât peştişori şi n-o să doborâţi decât iepuraşi — 
până la rechini şi tigri nu ajungeţi. Ăştia rămân în jungla 
lor de nepătruns. 

— Dar - Brewer împinse farfurioara de desert la o 
parte - dacă unuia din peştişorii ăştia sortiți pieirii îi 
garantăm viața, poate că ajungem la țintă! Eu cred că pe 
Harry Pistolarul putem să-l punem în fața dovezii unei 
crime premeditate. Asta ar însemna pentru el — 
incontestabil şi inevitabil — scaunul electric. Dar, dacă 
apare ca martor principal al acuzării ar putea să scape 
cu închisoarea. N-o să merite oare pentru el viața prețul 
unei indiscreții de un fel sau altul? Şi apoi, mai este 
Belinda van Dooren. Şi ea ştie multe. Şi pe ea o putem 
ajuta — dacă vorbeşte. 

— Ştii la fel de bine ca şi mine că oamenii ăştia sau 
tac, sau sunt reduşi la tăcere. Dacă există într-adevăr o 

posibilitate, oricât de infimă, ca Harry şi Belinda să 
ciripească ceva, ne putem lua adio de la amândoi. 

Hamlin sorbi din cafeaua filtru. 

— Belinda e urmărită îndeaproape - şi păzită - de 
Sloan şi Lowett. Cu o asemenea escortă nu cred că i se 
poate întâmpla ceva, oricât de amenințătoare i s-ar 
părea lui Greemberg situația. 

— Au s-o expedieze într-o lungă călătorie - asta în 
cazul cel mai fericit! Cu un paşaport fals, în Europa, în 
America de Sud, până are să crească iarba peste toate. 
Poate şi pe mormântul lui Harry. 

— Trebuie să ajung la el, Mark. Şi numai dumneata 
cunoşti regulile jocului la „Singapore Club”. Aş putea 
pune băieţii să stea la pândă în jurul localului... 

Dădu resemnat din umeri. 

— Dar n-ar avea niciun rost. Nu ne mai rămâne decât 
o razie. 

Îşi plimbă privirile întrebătoare de la Hamlin la Ryan 
şi Mallory, care urmăreau tăcuți convorbirea. 

— Chiar dacă nu punem mâna pe Harry la „Singapore 
Club”, tot ai putea să foloseşti acolo mijloace suficiente 
de constrângere, ca să obținem vreun indiciu util pentru 
noi. 

— Dacă intervenim nu ne putem opri la jumătatea 
drumului. Asta ar însemna, adăugă Hamlin, să 
renunțăm la câțiva oameni cheie şi să pierdem surse 
prețioase de informație. 

Hamlin îşi calcă pe inimă. 

— Totuşi - miza e destul de mare pentru ca să 
aruncăm zarurile. În orice caz, dacă îți închipui că ai să 
pleci pur şi simplu cu asasinul dumitale acasă - dacă 
punem mâna pe el —, te înşeli. Noi vrem partea ce ni se 
cuvine, David, întreaga parte ce ni se cuvine - nu de 
dragul publicității îmi repugnă la fel ca şi dumitale - dar 

partea noastră din marea lovitură pe care urmează să 
le-o dăm adevăraților şefi ai sindicatului traficanţilor de 
stupefiante. Terenul dumitale este crima - al nostru 
heroina. 

— E clar, Mark, perfect clar, îl linişti Brewer şi trase 
aerul adânc în piept. Şi acum chestiunea numărul doi. E 
o chestiune de ore, nu de zile. Prin urmare — când? 

Hamlin se gândi câteva clipe. 

— În seara asta, David. Să spunem, preciză el 
uitându-se la ceas, la zece şi jumătate. 

— Ştiam că voi organizaţi totdeauna razii de felul ăsta 
târziu după miezul nopţii. Spre ziuă, când sunt adunați 
mai toți muşteriii. 

— Greşeşti. Experiența arată că pe la miezul nopții 
activitatea scade mult. Iar unul ca Harry Pistolarul abia 
nu întârzie mult prin taverne, căci cu fiecare oră sporesc 
şi primejdiile care-l pândesc. Creşte riscul să fie 
surprins de vreo acţiune a poliției. Tipii de categorie grea 
din lumea asta duc viața cea mai cumpătată. Numai 
diletanților le place viața de noapte. 

— Dar nu aveţi nevoie de pregătiri, de timp, pentru o 
acțiune de mai mare amploare, ca asta? întrebă Brewer. 

— Ne întâlnim la zece, în curtea a doua, David, fu 
răspunsul lui Hamlin, care făcu semn chelnerului, plăti, 
apoi se adresă lui Bryan şi Mallory: 

— Măsurile obişnuite. Să mergem. 

Îi salută cu o privire grăitoare pe Brewer şi Gatsky, şi 
părăsi restaurantul cu cei doi detectivi ai săi. 

Brewer şi Gatsky îşi achitară la rândul lor nota de 
plată şi plecară în grabă spre sediu. 

Pe inspectorul şef îl aşteptau primele informații 
transmise de Lowett şi Sloan. Citi rapoartele lor, 
înregistrate de teleimprimator. 

Află astfel că din Centre Street Greemberg plecase cu 

Belinda van Dooren, la volanul unui Chrysler Imperial, 
direct spre Lafayette E 4, unde are un birou la etajul 7. 
Ţinând fata strâns de braţ, a condus-o prin holul clădirii 
până la ascensor. Sloan constată că după ce s-a oprit la 
etajul 7, ascensorul a coborât gol la parter. 

Sloan rămase în vestibulul de la intrare, iar Lowett se 
postă pe stradă, peste drum de clădire. 

După circa douăzeci de minute, în dreptul unui bloc 
învecinat s-a oprit un taxi, din care au coborât doi 
bărbați. Au venit pe jos în strada Lafayette, aproape în 
fugă şi au dispărut în clădire. Înainte ca Lowett să fi 
putut distinge numărul taxiului, acesta virase după colț. 
Desigur că cei doi necunoscuţi plătiseră şoferul în 
prealabil. Sloan a notat că ei s-au oprit tot la etajul 7. 

La 9,15 a reapărut în holul clădirii Greemberg, 
ținând-o pe Belinda de braț. Cei doi necunoscuți nu s-au 
mai ivit. Pentru a nu întrerupe urmărirea perechii, Sloan 
şi Lowett s-au înțeles să-i neglijeze pe cei doi 
necunoscuţi şi să-l urmărească pe Greemberg. Acesta 
s-a urcat împreună cu Belinda în Chryslerul său şi a 
străbătut mai multe străzi, în mod vădit fără niciun ţel. 
După numeroase ocoluri, menite desigur să-l scape de 
eventuali urmăritori, a oprit în sfârşit în 6 East 23, unde 
a intrat cu însoţitoarea sa în restaurantul „Mary 
Elisabeth”. Acolo i-a primit chelnerul şef, se vede că erau 
aşteptaţi, şi i-a condus la o nişă retrasă. 

Cei doi au luat masa. În timp ce Lowett transmitea 
raportul, Sloan a rămas la postul său de observaţie. 

Brewer băgă raportul în buzunar şi trimise după 
agentă. Pe Gatsky îl puse să se instaleze de partea 
cealaltă a biroului şi să citească un ziar, astfel încât să o 
poată observa fără a atrage atenția. 

Îi telefonă lui Sarg în camera de lucru, pentru a-l 
informa despre razia hotărâtă şi despre locul şi ora 

întâlnirii cu cei de la Brigada Antidrog. 

După o scurtă bătaie la uşă, intră agenta. 

— M-ati chemat în legătură cu persoana cu care m-ați 
trimis la înregistrare? 

Tonul ei, voit indiferent, nu reuşi să disimuleze o 
anume stare de nelinişte, de defensivă. 

— Ia loc, Miss... şi Brewer o privi întrebător. 

— Donovan, domnule inspector şef, răspunse ea mai 
degajată, June Donovan. Vechimea nouă ani. Trei 
evidențieri. 

— Foarte bine, Miss Donovan. Îmi pare rău că vom 
discuta poate lucruri neplăcute. 

Îi oferi o ţigară, pe care ea o refuză politicos. 

— Este vorba de o chestiune destul de serioasă. Mie 
nu-mi este încă limpede. Dar poate că o să-mi dai o 
mână de ajutor. La prima mea întrebare răspunsul e 
simplu, aşa cred cel puţin. Dar să ştii că orice amănunt 
poate avea importanță, chiar şi lucruri aparent 
secundare. 

Ea dădu semne de nelinişte. 

— Nu ştiu ce anume vreți să spuneți, domnule 
inspector şef. 

— Ei bine, caută te rog să-ți aminteşti exact de fiecare 
amănunt, din momentul în care ai luat-o aici în primire 
pe Miss van Dooren, până în clipa în care ai sosit cu ea 
jos la înregistrare. 

O privi atent. 

— De aici te-ai dus cu ea direct la biroul de 
înregistrare? 

— Da - am dus-o jos, răspunse ea puţin evaziv. 

— Ţi-a spus ceva? Te-a întrebat ceva? 

— Nu. 

— I-ai vorbit? A răspuns ceva? 

— Nu. 

După o scurtă pauză, în care se auzi foşnetul ziarului 
pe care îl răsfoia Gatsky, ea adăugă: 

— Dacă mă gândesc mai bine... şi se întrerupse. 

— Ce anume, dacă te gândeşti mai bine, Miss 
Donovan? Aţi vorbit totuşi ceva? 

La tăcerea ei, Brewer insistă, fără a fi neprietenos: 

— Poate că Miss van Dooren voia să dea un telefon? 

— Nu, categoric nu, asta n-aş fi admis niciodată. Nu, 
un telefon — exclus! Dar... 

Îşi trecu degetul peste fruntea puţin transpirată. 

— Dar? o încurajă Brewer. Poate că van Dooren a dat 
de o cunoştinţă, cu care a schimbat câteva cuvinte — 
aparent inofensive, care nu spun nimic? 

Agenta oftă adânc. 

— Domnule inspector şef, n-are niciun rost să 
m-ascund după deget. Dacă am comis o greşeală, am să 
suport consecinţele — toate consecinţele. Când Miss van 
Dooren îmi ceru voie să se ducă până la toaletă, nu 
m-am gândit că ar putea să se descotorosească de 
eventuale materiale importante compromițătoare. 
Aveam impresia că nu se simte bine. Era lividă la față. 
I-am luat poşeta şi am lăsat-o să se ducă. Dat fiind că nu 
exista decât o singură uşă pe care se putea intra şi ieşi, o 
evadare era cu totul exclusă. Ne aflam la etajul 7. În 
plus, toate ferestrele sunt prevăzute cu gratii. 

Brewer se plimbă în sus şi în jos, apoi se opri în fața 
ei. 

— Toaleta doar e folosită şi de cetățeni care se află în 
trecere pe aici, de oameni convocați de noi, sau care au o 
treabă sau alta pe aici. Prin urmare, Miss van Dooren a 
avut posibilitatea să vorbească cu persoane care au 
putut apoi să părăsească nestânjenite clădirea. 

În privirea lui se putea citi consternarea. Adăugă, 
vizibil indispus: 

— Miss Donovan, nu ştiu dacă acest caz poate să 
rămână între noi. Asta va depinde de viitoarea evoluție a 
lucrurilor. Fapt este că Miss van Dooren a convins pe 
cineva, promițând probabil o sumă frumuşică de bani, 
să ia contact cu Sam Greemberg, avocatul ei, şi a reuşit 
astfel să-i trimită vorbă să obțină pentru ea o eliberare 
pe cauțiune. Numai aşa se explică venirea lui Sam 
Greemberg tam-nisam în biroul meu, cu actul 
judecătoresc în mână - pentru ca să plece apoi frumos 
cu fata de braț. 

June Donovan se ridică. 

— Domnule inspector şef, o să prezint o declarație în 
scris, pentru măsurile disciplinare cuvenite. 

Reacţia ei era lipsită de orice accent demagogic, vorbi 
deschis ca despre ceva care pur şi simplu nu poate fi 
tăinuit. 

— Aşteaptă! replică Brewer, de data aceasta brutal. 

Nu voia să arate cât de mult îi impunea atitudinea ei 
şi cât de rău i-ar fi părut să se ajungă la discutarea 
incidentului în mod oficial. 

— Nu te grăbi, Miss Donovan. N-am stabilit încă 
nimic. Pornim de la o ipoteză. Rămâne de văzut dacă se 
va confirma sau nu. Este numai o chestiune de ore, 
poate de o zi, până ce Miss van Dooren va deveni 
oaspetele nostru pentru un timp îndelungat. O să vedem 
atunci care e situaţia. Dar — nu ţi-o spun ca un reproş, 
nu sunt superiorul dumitale direct - trebuie să fii mai 
prudentă. La o vechime de nouă ani... 

— Nu înveţi niciodată destul, răspunse ea cu buzele 
strânse. Îmi permiteţi să plec? 

— Desigur. Şi — nu te pripi. 

De pe pragul uşii, înainte de a o închide, mai spuse, 
simplu: 

— Vă mulțumesc. 

Gatsky lăsă ziarul. 

— Minunată fată. Să sperăm că va fi scutită de... 

— Să mergem! i-o tăie Brewer, uitându-se pe ceas. 

După o clipă de ezitare se duse la dulap. Îl descuie, 
scoase tocul de pistol şi şi-l petrecu pe după umăr. Arma 
de serviciu atârna greu sub haina sa. 

O purta rar. 

În ziua aceea socotea că-i va fi necesară. 

În curtea a doua, Sarg se plimba în sus şi în jos. Veni 
în întâmpinarea lui Brewer. 

— Bryan a şi fost aici. Lucrurile s-au pus în mişcare. 
Se pare c-o să fie o nuntă — pe cinste! N-or mai lipsi decât 
miresele... 

SINGAPORE-CLUB 


Maşinile brigăzii Antidrog şi ale Comisiei poliției 
judiciare blocară, printr-o manevră de încercuire perfect 
coordonată, toate căile de acces spre clădirea în care se 
găsea  deocheatul local cu firma luminoasă 
„Singapore-Club”. 

Poliţiştii se răspândiră şi barară cele două străzi 
laterale legate de clădire prin coridoare ascunse. 

Întocmai ca la o vânătoare nemiloasă, terenul se 
îngusta tot mai mult. 

Toate ceasurile fuseseră controlate şi potrivite. 

La câteva secunde înainte de 10,30 dintr-o poartă 
întunecoasă ieşeau doi bărbați de culoare ducând între 
ei o femeie tot de culoare, care nu contenea cu țipetele. 
Cu instinctul animalelor hăituite se opriră, rămânând 
nemişcați. Simţeau primejdie. Femeia scoase un strigăt 
scurt şi arătă spre siluetele poliţiştilor. Încercă să-i 
împingă în bezna gangului de intrare pe cei doi 
însoțitori, de care se apărase cu îndârjire cu câteva clipe 
mai înainte. Când era vorba de poliție, dispăreau orice 
conflicte. Dar rezistența celor trei cedă repede, şi fără 
zarvă. Agenţii Brigăzii Antidrog închiseră într-o dubă 
primele victime ale operațiunii. 

Când secundarul ceasului lui Brewer se apropie de 
minutul 30, toți intrară în acţiune ca la comandă. 

Hamlin împreună cu Bryan şi Mallory, trecând prin 
gangul de legătură din corpul din spate al clădirii, 

pătrunseră în încăperile de la etajul I. 

La rândul său, Brewer împreună cu Gatsky şi Sloan, 
urmați de doi agenţi din avangarda lui Hamlin, se 
năpustiră în bar. 

— Poliția! Nu mişcă nimeni! Toată lumea pe loc! La 
cea mai mică rezistență, tragem! Actele! 

Experții lui Hamlin îi împinseră pe cei câțiva 
consumatori de pe scaunele de la bar în colțul opus şi 
începură imediat să controleze actele. 

Din coridor, care ducea la un fel de bucătărie, sosi 
Bryan. 

— Domnule inspector, vă aşteaptă sus. Veniţi, dar fiți 
prudent. Altminteri, se pare că treaba merge bine. 
Blocada funcționează perfect. Nimeni n-a reuşit să fugă. 

O luă înainte şi-l conduse pe Brewer, însoțit de cei doi 
detectivi, la un gang secret în care intrară printr-o uşă 
camuflată de o oglindă mare de perete. În fundul 
gangului, o scară de fier foarte îngustă în spirală, iar la 
capătul ei de sus o deschizătură în zid dând într-un 
dulap, iar din dulap în sală. 

În prim plan sclipea parchetul de dans. 

Nişele de ambele părți ale sălii erau apărate de priviri 
curioase, prin draperii. În lumina roşie, semiobscură, 
scânteiau instrumentele de suflat ale orchestrei de jazz, 
care zăceau părăsite pe un mic podium. 

Era un vacarm de nedescris, dominat de ţipete şi 
înjurături. Bărbaţi şi femei roiau prin toată sala. Printre 
oamenii de culoare, câțiva vizitatori albi. Mai multe 
femei decât bărbați. 

Pe neaşteptate, se stinse lumina. 

Hamlin tocmai dădu cu ochii de Brewer şi veni la el. 

— Figura asta am prevăzut-o, se întâmplă mai 
totdeauna în cazuri de-astea. Scurt circuit, chipurile. 
Dar am cu mine doi electricieni. Lanternele mai rău ne 

încurcă. 

În toiul agitaţiei, orchestra începu să cânte un Blues 
asurzitor. Muzicanţii se adunaseră pe podium, ca prin 
minune. 

Se dezlănțui un haos infernal. 

Deodată se reaprinse lumina roşie, oarbă. 

Agenţii smulseră de pe lămpi abajururile din mătase 
purpurie, închise în partea de jos. După întunericul 
dinainte şi semiobscuritatea roşiatică, sala fu inundată 
de o lumină orbitoare. 

Un mulatru uriaş se apropie de Hamlin: 

— Este contra înţelegerii! 

— Şi crima este contra înțelegerii, îi răspunse sec 
şeful Brigăzii Antidrog. 

— Cu crima n-am nicio legătură, şefule! Jur! Şi dacă 
unul din clienții mei... 

Se întrerupse, ca să adauge, mai potolit: 

— Pe clienții obişnuiţi îi cunosc. Pe toți, şefule — 
garantez pentru ei! Doar cine ştie ce venetic — s-au mai 
găsit ucigaşi şi pe la „Waldorf Astoria”, slavă domnului... 

— Nu cunosc niciun caz, i-o tăie Hamlin. 

— Zău? Niciunul? De fapt, sigur, aveţi dreptate. De 
acolo n-a fost luat pe sus nimeni, dar... 

— O'Neil, aşteaptă te rog în biroul dumitale, vorbim 
pe urmă de toate. Acum trebuie să-ți scotocesc localul. 

— Şi autorizația mea? întrebă mulatrul. Avea o privire 
tristă, cum numai animalul mut o poate arunca omului. 

Ce se petrecea totuşi în mintea lui O'Neil? Avea în fața 
lui pe dublul şi eternul duşman. Pe de o parte - 
polițistul. Pe de alta — albul. Primul îl urmărea. Al doilea 
îl disprețuia. Pentru amândoi era un paria. De ce trebuia 
să sufere din cauza culorii pielii? Era oare mama lui 
vinovată de culoarea asta? Tatăl lui? Strămoşii lui? Cine 
este vinovatul la capătul acestui lanț — lanț care, astăzi 


150 


încă, înseamnă o cătuşă? Cine i-a zămislit pe oamenii de 
culcare? Dumnezeu? Atunci, de ce nu ocroteşte el toate 
creaturile sale? 

Dar până să-şi depene firul acestor gânduri, care îl 
mai frământaseră de mii de ori până atunci. O'Neil se 
pomeni şezând în chițimia pe care Hamlin, dintr-o 
generozitate exagerată, o denumise birou, cu picioarele 
întinse, cu mâinile prelungi, vânoase, odihnind pe masă. 

Stătea neputincios în fața soartei. Auzea de departe 
larma monotonă, ţipete, tropote, scaune şi mese 
răsturnate, apoi o detunătură. Sări în sus, dar se lăsă 
din nou în scaun. Urechea lui fină îi spunea fără greş că 
nu fusese o armă de foc, ci explozia unui bec foarte 
puternic. Cu siguranță unul din cele de plafon, în altă 
parte nu erau becuri de astea. Probabil că l-a spart 
careva azvârlind cu vreo scrumieră. 

Brewer şi Hamlin improvizară cu băieţii lor un „banc 
de probă”. Între timp, agenţii Comisiei Judiciare şi ai 
Brigăzii Antidrog îi adunaseră pe vizitatorii clubului din 
toate colțurile, nişele şi ascunzătorile. 

Recolta depăşea toate aşteptările şi temerile. Un 
huligan imberb, într-un acces de furie sub efectul 
„reefer”-ului, se repezi spre masa de bucătărie la care se 
aşezaseră detectivii. Urlă din răsputeri, până ce brațe 
puternice îl scoaseră afară. O femeie mai în vârstă 
scâncea, fața îi era cenuşie, ca şi părul de pe tâmple. Un 
tânăr de vreo treizeci de ani, metis, bine îmbrăcat, 
îngâna în neştire. Cucoane din aşa zisa buna societate 
se comportau mai rău decât cocotele de culoare, care 
acceptau totul ca ceva inevitabil în viața lor de toate 
zilele, în meseria lor, în existența lor ratată. 

Alţi indivizi fură scoşi la iveală din garderobă, de sub 
mese, de după draperii. 

Necunoscuţi, ca şi unii cărora poliţiştii li se adresau 

ca unor vechi clienți, se învârteau de colo-colo. 

— Deschideţi ferestrele, dar păziți-le, ordonă Hamlin. 

Aerul devenise insuportabil. Resturi de băutură, 
sudoare, parfumuri pătrunzătoare, nori groşi de fum de 
țigară - şi duhoarea marijuanei. 

Brewer, Gatsky şi Sloan îi supuseră pe indivizii aduşi 
de Hamlin şi agenţii săi unor interogatorii scurte, dar 
energice. Fiecare era interogat separat, astfel încât 
persoana care urma la rând să nu fie avizată asupra 
întrebărilor. 

Şi, mai la fiecare, răspunsurile se încheiau cu 
numele: Harry. După o pauză urma: Tony Valdiva. 

Nu numai răspunsurile ca atare contau pentru 
poliţişti, ci şi reacția fiecăruia. 

La 11,30 se încheie pentru Brewer faza hotărâtoare a 
operațiunii. Cei care nu dăduseră răspunsuri 
satisfăcătoare fură urcați în dube, urmând ca la 
inspectorat şi la serviciul de identificare să fie cercetaţi 
până la măduva oaselor. Era o operațiune secundară, 
având alte scopuri decât cercetările în cazul lui Tony 
Valdiva, Harry şi al oamenilor din umbră. 

Hamlin se apropie de Brewer. 

— Şi acum, să-l luăm în primire pe O'Neil. Cred că de 
data asta o să fie ca un mieluşel, ştie el bine că n-am 
prins în plasă numai peştişori. 

În timp ce traversau sala, arătă spre câteva persoane 
care se plimbau de colo-colo fără niciun rost. 

— Cei mai mulți sunt clienți cinstiți, ca să zic aşa, 
care nu ştiu nimic şi nici nu vor să ştie de treburile care 
se învârtesc aici. Îşi satisfac aici plăceri care pe un om 
normal l-ar dezgusta. Fireşte, gusturile diferă. Găseşti 
aici toxicomani, invertiți, bărbaţi şi femei cărora pur şi 
simplu un partener de altă culoare le procură senzații 
noi. 'Toxicomania intervine de cele mai multe ori mai 

târziu, ea începe cu ţigara de marijuana, continuă cu 
seringa şi ajunge la praful alb. 

Se opri. 

— Cu Harry şi Valdiva n-am făcut nimic. S-ar putea 
ca numele lor să nu le spună într-adevăr nimic celor 
interogaţi până acum. N-au avut nicio reacţie care să 
trădeze cât de cât ceva. Bineînţeles că nu putem să 
tragem nicio concluzie definitivă înainte de un 
interogatoriu cum scrie la carte, dincolo, la noi. Ai avut 
dumneata, poate, mai mult noroc? 

Brewer dădu din cap. 

— Fie că sunt cu toții nişte mincinoşi patenţi, nişte 
actori excelenți — şi ştiu din experienţă că asta-i exclus — 
fie că niciunul nu ştie nimic despre Valdiva şi Harry. 

Se duseră la O'Neil. 

— Nu vreau să ne întindem la vorbă, începu Hamlin, 
şi sper că nici dumneata nu vrei. Ai de ales între o 
discuție scurtă şi interogatorii fără de sfârşit. 

— Ce doriți să ştiţi? întrebă mulatrul aproape cu 
indiferență. Clientela mi-aţi gonit-o iar, cine ştie pentru 
cât timp. Până o să mi-o refac o să treacă mult. Cine mai 
vine la un local pe care o armată de poliţişti îl întoarce pe 
dos? Şi nici nu ştiu măcar ce s-a întâmplat... 

— Colegul meu are să-ți pună nişte întrebări, O'Neil, 
îl întrerupse Hamlin. De acum încolo, totul depinde de 
dumneata. 

Brewer se rezemă de o etajeră plină de sticle. 

— Pe Tony Valdiva, îl ştii? 

Mulatrul strâmbă din gură. Se suci şi se răsuci pe 
scaun, ca şi cum s-ar feri de un pericol. 

— O vreme trecea pe aici, din când în când. 

Se îndreptă brusc în scaun. 

— Dacă vă-nchipuiţi că ştiu ceva în legătură cu 
moartea lui, vă înşelați. Acum câteva săptămâni Tony a 

încercat... 

Şovăi o clipă, apoi se potrivi mai bine în scaun, 
mutându-şi privirile de la Brewer la Hamlin. 

— Ei bine, să vă spun, Tony şi aşa nu mai e. Nui se 
mai poate întâmpla nimic. Voia să-mi ofere „marfă”, dar 
nu prin sindicat: sub preț. Da’ mai întâi de toate, eu nu 
mă bag în chestii d-astea, asta-i treaba „ambulanțţilor”, 
ei țin legătura cu clienţii, eu nu mă bag - plus că în 
situația mea nici nu mă gândesc să mă pun în calea 
sindicatului. Tony era mai slab - a simțţit-o alaltăieri pe 
pielea lui — o învățătură scump plătită. Eu unul l-am 
refuzat, a plecat înjurând şi amenințând. A fost ultima 
oară că i-am auzit glasul. 

Brewer se aplecă asupra lui O'Neil, îşi apropie capul 
de faţa lui. 

— Şi lui Harry de ce i-ai povestit toate astea? 

Mulatrul se dădu înapoi, îşi pierdu echilibrul, căzu de 
pe marginea scaunului, se ridică greoi, îşi scutură praful 
de pe haine. 

— Harry...?! 

Era o întrebare şi în acelaşi timp o exclamațţie. 

— Nu căuta să câştigi timp, O'Neil. 

Mark Hamlin îl forță să se aşeze pe scaun. 

— Ai înţeles foarte bine întrebarea. Hai, dă-i drumul, 
şi să te aibă Dumnezeu în pază dacă ne vii cu o 
minciună! 

— Harry, repetă O'Neil, legănându-şi corpul masiv, 
Harry trecuse pe aici doar ca să mă prevină. Ştia că 
Valdiva mai oferise şi pe la alți clienți... 

— Cu alte cuvinte, erai şi dumneata un client! 

Hamlin îl apucă pe O'Neil de umeri. 

— Asta-i destul ca să-ți anulăm autorizaţia şi să-ți 
închidem dugheana pentru mult şi bine. 

O'Neil atinse mâinile lui Hamlin, parcă pentru a-l 

îmbuna. 

— Nu pentru mine venise Harry. Trebuia să trimit 
vorbă mai departe, fără să afle nimeni. 

— Bine... şi Hamlin îi dădu drumul. Preferi, deci, să 
discutăm altfel. De acord. Ţi-am oferit o ultimă şansă. 

Brewer îl bătu discret pe umăr pe colegul său şi îl fixă 
cu privirea pe O'Neil. 

— Când a fost Harry ultima oară la dumneata? 

Omul părea că îşi forțează memoria. Căuta din nou să 
câştige timp. 

— Zii odată! Sau preferi, poate, să fii arestat sub 
acuzația de complicitate la crimă? Nouă ne-ar conveni. 
Cred că ştii care-i pedeapsa, chiar pentru o simplă 
tăinuire. 

Hamlin îl trase pe mulatru de revere, până ce capul 
acestuia aproape că dispăru sub haină. 

— Săptămâna trecută a fost pe aici. Marţi, cred... 
îngăimă el printre buzele groase. 

— Cu cât e, de fapt, cointeresat Harry în clubul 
dumitale? insistă Brewer. 

— Cu cât...? 

— Întrebarea am pus-o eu, şi n-am chef să aştept 
până ce-ţi ticluieşti un răspuns. Zii! 

— E o înţelegere, între noi doi: el mă apără de tipii 
care vor să-mi pună bețe în roate, în schimb are de la 
mine 15% din câştig. 

— Spuneai că a fost aici marțea trecută? îl întrebă 
Brewer pe un ton sec. 

— Marţi — da — marți trebuie să fi fost. 

— Poate, miercuri? 

— Miercuri, se auzi ca un ecou. 

Hamlin repezi mulatrului o lovitură scurtă şi grea. 
Capul lui O'Neil se izbi de calendarul de perete din 
spatele său, care amortiză puțin şocul. 

Brewer îl întrebă calm, apropiindu-se de el: 

— Miercuri? Sau joi? Sau poate a fost şi alaltăieri pe 
aici? Ca să-şi asigure un alibi? 

— Nu ştiu nimic, gemu O'Neil. 

Intră Gatsky. 

— Domnule inspector, afară totu-i rezolvat. 

Brewer îi răspunse, fără să se întoarcă: 

— Ai venit tocmai la timp. Amicul nostru are o criză 
de amnezie. Ia încearcă dumneata, poate ai un leac. 

Detectivul se uită la inspector, apoi la Hamlin. 

— Într-adevăr, regretabil. Trebuie să-i dăm o mână de 
ajutor... 

Înainte ca O'Neil să se dumirească, pumnul lui 
Gatsky îl lovi în față. 

O dâră de sânge se scurgea din ambele nări peste 
buza pleznită a mulatrului, până la gură. 

O'Neil îşi şterse fața cu mâneca. 

Brewer reluă neînduplecat: 

— Voia să-şi aranjeze un alibi? 

Mulatrul respiră cu greutate. 

— Da, dar... înghiți în sec şi scuipă într-un colț. 

— Dar...? îl încolți Brewer. 

— Nu era luni... începu O'Neil cu vocea sugrumată, 
dar se întrerupse din nou şi-şi trecu limba peste buza 
rănită din care se prelingea sângele. 

— Atunci, când? întrebă Brewer neclintit. 

Gatsky îşi umflă pieptul. 

— Nu! strigă O'Neil. 

— Când a fost? repetă Brewer. 

O'Neil se prăbuşi în scaun, gemu şi îşi ascunse fața 
însângerată în palme. 

Gatsky luă de pe raft o sticlă de coniac, căută cu 
privirile în jur, nu zări nicăieri un tirbuşon, lovi gâtul 
sticlei de marginea mesei făcându-l țăndări, umplu cu 

grijă un pahar prăfuit şi-i turmă mulatrului alcoolul, 
peste buza rănită, printre dinţii încleştați de durere. 
Domnul inspector şef a întrebat: când? 

O'Neil tuşi, gâfâi, se şterse peste gură. 

— Azi a fost... Pe la nouă — doar câteva minute — eu nu 
voiam să ştiu de nimic - a luat toţi banii pe care i-a găsit 
în casă - a înjurat — a amenințat — apoi a dispărut. 

— Azi — seara? se răsti Brewer. 

Intră Sarg, în pas alergător. 

— Domnule inspector — o radiocomunicare — Lowett... 

Se opri, pus în gardă de privirea lui Brewer. Acesta îl 
trase până în colțul cel mai îndepărtat al încăperii. Sarg, 
Hamlin şi Gatsky îl urmară.. 

O'Neil îşi tampona fața desfigurată. 

— Ce s-a întâmplat? întrebă Brewer. Vezi să nu te 
audă. 

— O radiocomunicare. Se îngroaşă gluma. Lowett şi 
Sloan au urmărit-o pe Belinda când s-a întors acasă şi 
s-au postat pe coridor lângă apartamentul ei. Pe 
neaşteptate, din locuința Belindei a ieşit Harry. A tras 
imediat. Lowett a fost grav rănit. Sloan a tras la rândul 
lui în Harry şi l-a curățat. O ambulanţă l-a transportat 
pe Lowett la spitalul Lenox Hill. Belinda a fost găsită 
sugrumată în apartamentul ei. Domnişorul Kennedy, 
echipa de constatare şi furgoneta laboratorului sunt pe 
drum. 

Brewer se uită la Hamlin. 

— Te las aici. Mulţumesc pentru concursul dat. 
Pune-l te rog pe O'Neil la loc sigur, nicio comunicație cu 
lumea din afară, perfect izolat. Poate să fie pentru noi un 
martor important cu care să lămurim lucrurile. Dacă nu 
chiar coacuzat. Triază dumneata restul oamenilor. Uite 
cum o crimă a dus la o a doua. Criminalul a fost 
executat. Dar oamenii din umbră care îi conduceau paşii 

continuă să se plimbe în voie. 

Strânse mâna lui Hamlin. 

— Încă o dată - mulțumiri. O să te ţin la curent. 

Urmat de Gatsky şi Sarg, traversă holul şi cobori 
scările câte două trepte. 

Smuci uşa maşinii: 

— Dă-i drumul! East 72 - Madison - pune sirenele — 
girofarul! 

Gatsky şi Sarg nu apucară bine să se înghesuie lângă 
şofer, că motorul se şi ambală şi smulse din loc maşina 
care, derapând cu roțile din spate, porni în toată viteza. 

Din difuzor se auzea o voce monotonă raportând 
minut de minut de la locul noii crime. 

ÎMPUŞCĂTURI ÎN NOAPTE 


În dreptul blocului de apartamente 72 Madison, de-a 
lungul trotuarului, erau înşirate maşinile serviciului de 
constatare, ale laboratorului şi morgii. Poliţiştii în 
uniformă formau un cordon pentru a-i ține la distanță 
pe trecătorii care, în ciuda orei târzii, se strângeau tot 
mai mulți. 

La coborârea din maşină, Brewer şi cei doi detectivi 
fură asaltați de reporteri. 

— Cine-i gangsterul împuşcat? 

— Belinda van Dooren n-a fost un timp prietena lui 
Pietro Nardi? 

— Ce legătură are crima de aici cu Tony Valdiva? 

Întrebările curgeau una după alta răsunând în acel 
miez de noapte răcoros şi parfumat de adierile dinspre 
Central Park. Brewer le respinse cu palmele ridicate şi 
îşi făcu drum împingându-i brutal pe reporteri în stânga 
şi în dreapta. 

— Se pare că ştiţi mai mult decât mine. Mai aşteptaţi. 
Şi mai lăsaţi-vă de baliverne, că se lasă cu procese 
neplăcute. 

În hol zăceau geamantanele goale ale laboranţilor. 
Lângă perete, o mulțime de stative de proiectoare. Trei 
oameni de la morgă şedeau impasibili pe brancarda 
pliantă: 

— Etajul 14, spuse sergentul postat la uşa 
ascensorului. Liftul e comutat la autoservire - boy-ul e 

interogat sus. 

Din lift, Brewer şi cei doi detectivi ajunseră într-un 
vestibul, ca un fel de firidă, cu două mese şi fotolii, 
servind drept sală de aşteptare pentru vizitatori. La 
stânga şi la dreapta pornea câte un coridor, cu intrările 
la apartamente. Din loc în loc, oameni alarmați priveau 
prin crăpătura uşii. 

Collins şi Potter lucrau la cele două mese, examinau 
materialele aduse de agenți. Când îl văzură pe Brewer, 
veniră în întâmpinarea sa. 

— Totul e clar ca lumina zilei, îi spuse Collins, şeful 
laboratorului. O trufanda pentru procuror. 

Potter dădu din cap aprobator. 

— Tot ce ne-am putea dori în materie de probe. În 
plus - o sentință executată, fără proces. 

Pretutindeni mişunau agenți. Din apartamentul 
Belindei se auzeau voci. La câţiva paşi în fața uşii, 
acoperită de un cearceaf, o formă omenească, cu fața în 
jos într-o baltă de sânge închegat. 

Brewer ocoli cadavrul, privi prin vestibulul de la 
intrare şi-i văzu pe Dr. Kennedy şi Sloan stând lângă 
fereastra din fundul camerei. Se întoarse spre Gatsky şi 
Sarg. 

— După cât se vede, colegii noştri au rezolvat tot ce 
era de rezolvat. Cu toate astea, adăugă el privind în jur, 
cred că n-ar strica să stăm de vorbă şi cu locatarii de pe 
aici. Situaţia pare să fie clară. Avem aici nu numai 
victima, ci şi pe autorul crimei. Dar crima asta nu e 
lămurită decât din punct de vedere juridic formal. 
Adevărațţii autori se află în umbră. Poate că în cazul de 
față s-au expus prea mult... 

Sarg şi Gatsky dispărură în coridor. 

— Cam târziu, îl întâmpină dr. Kennedy. Aţi sosit 
după căderea cortinei. 

— O s-o ridicăm din nou. Poate aplaudă publicul, 
replică Brewer, trecând între medic şi Sloan. Cum e cu 
Lowett? 

— Atins în abdomen. Are să aibă mult de tras, dar 
doctorii de la Lenox Hill sunt optimişti. O să scape, 
numai să nu se ivească complicații, îl informă Sloan cu 
vocea sugrumată. 

— L-ai văzut înainte să-l ia? îl întrebă Brewer pe 
medicul legist. 

— Nu. Sloan a chemat în primul rând ambulanța de 
urgenţă şi bine a făcut. După paisprezece minute a şi 
fost ridicat şi transportat la Lenox Hill. După părerea 
mea, salvarea lui a fost că s-a putut trece atât de repede 
la o intervenție chirurgicală. Când e vorba de abdomen, 
timpul e mai totdeauna factorul hotărâtor. Am vorbit cu 
colegii care l-au operat şi i-au extras glontele. 
Concluziile sunt pozitive. 

— Cum s-au petrecut de fapt lucrurile? întrebă 
Brewer, întinzând lui Kennedy şi lui Sloan pachețelul 
său mototolit şi aprinzându-şi la rândul său o ţigară. 
Cum de a apucat un singur borfaş să tragă în doi 
poliţişti cu experiență? 

Sloan se rezemă de bordura ferestrei. 

— Noi am aşteptat în față la restaurantul Mary 
Elisabeth, până au ieşit Greemberg şi Belinda. Avocatul 
a dus-o cu maşina, tot pe drumuri ocolite, până aici în 
fața hotelului. După ce Belinda a coborât, avocatul a mai 
stat de vorbă cu ea un timp, apoi a aşteptat ca ea să 
traverseze holul şi să intre în ascensor, şi imediat după 
aceea a plecat şi el în toată viteza şi a dispărut după 
primul colț. Ne-am gândit amândoi ce să facem. Ştiam 
de la Sarg că între garaj şi hol există o legătură directă, 
printr-un gang. Ni s-a părut mai prudent ca Lowett să 
pătrundă în clădire pe calea asta ocolită, fiindcă prin 

intrarea principală ne vedea boy-ul de la lift şi putea să 
semnaleze prezența noastră. Şi asta trebuia să evităm 
cu orice preț. Aşa că Lowett a pornit-o spre garaj. Eu am 
rămas la intrarea principală şi am aşteptat ca Lowett 
să-mi deschidă pe dinăuntru. 

— Dar portar nu există acolo? întrebă Brewer 
surprins. 

— Ba da, dar numai până la 12 noaptea, după aceea 
nu mai rămâne până dimineața decât boy-ul, pentru 
centrala telefonică şi lift. 

— Bun. Mai departe. 

— Prin geamurile de la intrare l-am văzut după un 
timp pe Lowett cum vine din fundul holului, se apropie 
de boy şi-l ia de la telefon. Imediat după aceea mi-a 
deschis şi mie în față. L-am luat la întrebări pe băiat, dar 
părea într-adevăr că nu ştie mare lucru plauzibil, 
deoarece abia se angajase de trei săptămâni. Ne-a spus 
că Belinda van Dooren fusese bolnavă în urmă cu câtva 
timp şi că a fost vizitată de câteva ori de un medic. 
Primise de asemenea de câteva ori vizita unui domn mai 
tânăr. Deşi semnalmentele pe care ni le-a putut da erau 
destul de vagi, fără îndoială că era Tony Valdiva. Altfel, 
la toate celelalte întrebări a dat răspunsuri 
nesemnificative. L-am întrebat dacă la întoarcerea ei la 
hotel Belinda nu-i ceruse imediat o legătură telefonică. A 
negat. De când îşi luase în primire schimbul de noapte 
nu avusese loc nicio convorbire telefonică de la aparatul 
din camera ei. Am tras concluzia că ea sau nu voia să 
informeze pe nimeni de prezența lui Greemberg, sau nu 
avea nicio grabă. Lowett şi-a notat numele şi adresa 
liftierului. S-a dus apoi la garaj, ca să stea de vorbă cu 
paznicul de noapte. Eu l-am mai descusut pe liftier, dar 
în afară de amănuntul că Belinda fusese întotdeauna 
foarte darnică cu personalul hotelului, n-am mai putut 

scoate nimic de la el. Puțin mai târziu s-a întors şi 
Lowett. Belinda avea un Studebaker, dar de câteva 
săptămâni nu-l mai folosea de loc, deoarece din anumite 
motive medicul îi recomandase să nu se mai aşeze la 
volan. Paznicul nu a putut, sau n-a vrut să-i dea alte 
informații. Lowett şi-a notat toate datele personale şi a 
cerut şi numele şi adresele celorlalți doi paznici ai 
garajului, care lucrau în schimburi. 

— Nu a intrat între timp nimeni în clădire? insistă 
Brewer. 

— Nu a intrat şi nu a ieşit nimeni. În orice caz, nu 
prin hol. Dar la fiecare etaj există două apartamente mai 
mari care dau la stradă şi bucătăriile lor au acces direct 
la liftul de serviciu, care coboară până la garaj. Teoretic 
ar fi fost deci posibil ca în timp ce noi stăteam de vorbă 
în hol, cineva să fi intrat sau să fi ieşit din clădire. Dar de 
la apartamentul Belindei nu se poate ajunge la liftul de 
serviciu. 

— Mai departe. 

— Din motive de precauţie, am scos din tabloul 
centralei telefonice borna de legătură cu telefonul 
Belindei, pentru ca boy-ul să nu comunice eventual cu 
ea. Apoi am urcat amândoi la etajul 14, am sondat 
terenul şi am ascultat la uşa Belindei. Se auzea foarte 
tare muzică, la radio, sau televizor, sau poate era un 
patefon. Tocmai ne gândeam care din noi să rămână 
acolo ca celălalt să se ducă să se odihnească puţin şi, mă 
pregăteam să plec, urmând să-l schimb pe Lowett 
dimineața, când muzica din apartamentul Belindei se 
opri. Nu ştiu ce ne-a făcut atunci să fim mai atenți, 
tăcerea care se lăsase pe neaşteptate, sau poate un 
anumit instinct, în orice caz, amândoi am simțit în clipa 
aceea o anumită mişcare aproape de uşă. Am presupus 
că Belinda intenționa să iasă. Ne-am retras în firida 

aceea de pe coridor, ați observat-o, probabil. 

— Care arată ca o săliță de aşteptare? 

— Da. Vreo 5x5 metri. Eu m-am ghemuit în spatele 
canapelei, Lowett s-a lipit de perete pe după o ieşitură a 
zidului. O bună bucată de timp nu s-a mai auzit nicio 
mişcare. Mă gândeam că, poate, Belinda trecuse doar 
dintr-o încăpere în alta, sau umblase la garderob. Eu 
priveam pe furiş de după canapea. Probabil că şi Lowett 
se gândea la fel ca mine, căci a ieşit din ascunzătoare şi 
a făcut câţiva paşi înainte. În clipa aceea am auzit 
amândoi închizându-se broasca unei uşi, dar foarte 
încet, mai încet decât ar fi făcut-o un locatar, chiar dacă 
ținea seama de ora târzie. Apoi am auzit cum se 
apropiau pe coridor paşi grei. Nu putea fi Belinda. 
Ne-am înțeles dintr-o mişcare a capului. Față de alt 
locatar doar n-aveam de ce să ne ascundem. Lowett a 
mai făcut câţiva paşi până la coloana ce desparte firida 
de coridor. Eu l-am urmat. În clipa aceea, Lowett era cât 
pe-aci să se ciocnească de individul care se îndrepta 
spre lift. Ce a urmat s-a petrecut în câteva secunde. 
Omul făcu o săritură înapoi şi şi-a repezit mâna în 
buzunar. În aceeaşi clipă îşi smulse pistolul şi Lowett. O 
detunătură şi Lowett s-a prăbuşit. Necunoscutul nici 
n-apucase să mă vadă. Cred că am reacționat cu totul 
mecanic. Nu-l vedeam decât pe bietul Lowett zăcând în 
nemişcare. Am tras, dar aş fi preferat să-i sucesc 
beregata. 

— Te înțeleg, Sloan, te înţeleg. Oricare dintre noi ar fi 
simțit la fel, şi Brewer îl strânse uşor de braț. 

Sloan îşi aprinse o ţigară. 

— Pe coridor se deschiseră uşile. Un domn mai în 
vârstă veni în fugă. M-am aplecat asupra lui Lowett. 
Respira. Se zvârcolea de dureri, din fericire, căci atât 
timp cât durerea pune corpul în mişcare mai există 

viață. Cu celălalt nu trebuia să-mi mai bat capul. 
Calibrul 45 de şase ori curăța pe oricine. Am îndepărtat 
mulțimea care se adunase acolo, agitată, speriată, şi 
l-am rugat pe domnul mai în vârstă, care părea mai 
calm, să telefoneze imediat după o ambulanţă şi la 
sediul nostru - comisia judiciară. 

Sloan îşi şterse fruntea brobonită de sudoare. 

— Apoi l-au ridicat pe Lowett, au venit şi băieții 
noştri, şi am putut să constat că mortul din fața noastră 
este Harry Pistolarul. 

Brewer se întoarse spre dr. Kennedy. 

— Ai examinat cadavrul? 

— A fost destul de simplu, David. Sloan a tras repetat 
de sus în jos, sau de jos în sus, în orice caz o lovitură 
precisă în frunte, apoi două în piept, două în abdomen şi 
una sub centură. Patru din răni, adică fiecare în parte, 
erau absolut mortale. 

— Şi Belinda van Dooren? 

Brewer îşi mută privirea de la dr. Kennedy la Sloan. 

— O s-o vedeți şi dumneavoastră, domnule inspector, 
răspunse Sloan. În orice caz, nu-i un tablou frumos. 

— Degetele lasă urme inestetice, observa laconic 
medicul legist. Faţa îi este desfigurată de pe urma 
leucoplastului pe care i l-a lipit de-a latul şi de-a 
curmezişul şi i l-a smuls ulterior cu brutalitate. Apoi, 
degetele cu vârfurile pârjolite - oribil! Fără îndoială că 
Harry Pistolarul voia să-i mai smulgă ceva înainte ca s-o 
lichideze. Se vede treaba că ea n-a vorbit, şi atunci i-a 
băgat un căluş în gură, i-a lipit gura cu leucoplast şi i-a 
presat vârfurile degetelor pe plita încinsă din chicinetă. 
Când în sfârşit s-a hotărât să vorbească, i-a smuls 
benzile de pe față - şi după ce a aflat ce-l interesa, a 
sugrumat-o. Alte amănunte am să-ți pot da după 
autopsie, dar precis că i-a rupt vertebra cervicală. 

— Eram convins, doctore, că prin Sloan şi Lowett 
Belinda are să fie în siguranță, scrâşni Brewer. Că o 
amenința o primejdie, era clar. Dar cum era să bănuiesc 
ca ucigaşul se va afla în apartament înaintea ei? O 
consideram la adăpost de orice atac. Dacă Greemberg ar 
fi dus-o în orice alt loc, cât de cât suspect, Sloan şi 
Lowett ar fi acționat. Dar vezi că a procedat cu totul 
altfel. Avocatul a condus-o frumuşel acasă. Ea a intrat 
în apartamentul ei. Sloan şi Lowett au auzit apoi 
muzică, deci totul părea în perfectă regulă. 

Lovi cu pumnul în bordura ferestrei. 

— Totdeauna mai ai ceva de învățat! Te faci tot mai 
deştept, dar niciodată destul de deştept. Şi ştiu de pe 
acum că n-o să reuşim să-l aducem pe Greemberg în 
fața judecătorilor. Peste tot o să ne lovim de o tăcere 
mormântală. Şi pot să jur că el e cel care i-a informat pe 
şefii bandei de greşelile Belindei la testul cu detectorul 
de minciuni. Ceea ce a însemnat condamnarea ei la 
moarte. Dar la ce foloseşte jurământul meu, fără dovezi? 
Să admitem chiar că Greemberg ar recunoaşte că i-a pus 
la curent, şi tot nu avem nicio bază pentru punerea lui 
sub acuzație. 

Strivi cu piciorul mucul de țigară. 

— Să mergem deci în dormitor. 

— Oamenii de la morgă pot să-l ridice pe mort? 

— Dr. Kennedy, Potter şi Collins nu mai au nevoie de 
el. Aşteptăm doar avizul dumneavoastră. 

— Să mă uit mai întâi îndeaproape la acest Harry. Mă 
interesează, în special... 

Se întrerupse. 

— Buzunarele i le-aţi scotocit? 

— A fost aspirat praful, raportă Sloan, au fost luate 
amprentele, mulajul pantofilor, fotografia danturii — cele 
obişnuite. Restul urmează la morgă. 

— Restul vreau să-l rezolv aici! Fiecare minut 
contează. Dar mai întâi, Belinda. 

Îl urmă pe dr. Kennedy, care arăta spre uşa 
dormitorului şi o luă înainte. 

Dormitorul nu era prea spaţios, totuşi confortabil 
datorită mobilei funcționale. Studioul ocupa aproape o 
treime din cameră. Alăturat se găseau şifoniere 
îngropate în perete, o toaletă rabatabilă, o măsuţă 
pliantă ca un mic birou şi două taburete capitonate. 

În fund, o uşă mascată de tapet dădea în camera de 
baie îmbrăcată în mozaic vernil. 

Pe studio zăcea Belinda van Dooren cu picioarele 
atărnând peste marginea somierei şi cu corpul întors 
într-o parte, într-o poziție nefirească. 

— Este poziția în care am găsit-o, preciza Sloan. Totul 
e înregistrat pe stereofotografii color. Băieţii de la 
laborator au fixat poziția. Dr. Kennedy a examinat 
moarta, care după aceea a fost repusă exact în poziția 
inițială. 

Medicul legist se aplecă asupra corpului neînsuflețit 
şi întoarse puțin capul moartei într-o parte. 

— Poţi să vezi la fața asta, David, aşa lividă cum e, ce 
s-a petrecut cu ea. La gât, urmele învinețite ale 
sugrumării. Cicatricea operației s-a rupt, de unde şi 
rămăşiţele de sânge închegat. Dar ia uită-te la mâini! 

Îi arătă degetele cu vârfurile arse. 

— Peste multe lucruri abjecte am dat în meseria mea, 
dar ce-am văzut aici depăşeşte orice. 

Brewer se întoarse spre Sloan. 

— Aţi scotocit peste tot? 

— Cred că Potter şi Collins au lucrat foarte serios. Dar 
de găsit n-au găsit nimic. 

— Ceea ce e prea puțin în cazul de față. Cheamă-i pe 
Sarg şi pe Gatsky, dacă sunt liberi, sau măcar pe unul 

din ei. Vreau să mai căutăm puțin. Şi trimite-i, te rog, şi 
pe Collins şi Potter. 

Sloan dădu din cap şi plecă. 

— Te gândeşti la ceva anume? îl întrebă dr. Kennedy. 

— Răspunsul ni-l dă moarta de aici, replică 
inspectorul. A fost ucisă pentru că ştia ceva. Individul a 
căutat să-i stoarcă acel ceva pe calea torturii. Întrebarea 
care se pune este dacă a reuşit. Şi... dacă a vorbit sub 
presiunea durerilor insuportabile, i-a spus ceva 
autentic? Un adevăr, sau o minciună, în speranța c-o 
să-şi salveze viața? Sau era poate vorba de ceva 
material, de o dovadă zdrobitoare împotriva potentaților 
sindicatului, de indicii palpabile pe care Harry avea 
misiunea să i le smulgă cu orice preț? Căci, dacă era 
vorba numai de faptul că şi-a dat în petic în fața 
detectorului de minciuni, reacția gangsterilor ar fi fost 
mai puţin riscantă şi flagrantă. Un paşaport fals, o 
călătorie în străinătate, pe termen nedefinit - pe de-o 
parte banii, pe de alta dorința de a rămâne în viață — 
sunt în asemenea cazuri mijloace suficiente pentru a 
determina un martor indezirabil să se supună cu 
sfințenie. În definitiv, chiar şi pentru sindicat, 
asasinatul nu este decât un mijloc extrem de apărare. E 
vorba aici, indiscutabil, de teamă. Pe criminali nu-i 
sperie atât cuvintele, cât probele materiale. Un martor al 
acuzării poate suferi un accident fatal, până şi cu o oră 
înainte de proces. Dar atunci când procuratura ajunge 
în posesia unor dovezi, unor probe materiale, atunci 
situația devine primejdioasă. Sunt convins că ucigașul 
Belindei voia să obțină de la ea ceva material, un obiect 
compromițător pentru şefii sindicatului. A obținut oare 
ceea ce căuta? În caz afirmativ, trebuie să se afle asupra 
lui. Dacă nu găsim nimic în buzunarele lui, atunci 
trebuie să se afle tot aici, în apartamentul Belindei, 

conchise Brewer, cu un gest larg al brațelor. 

— Raționamentul dumitale e just, David, remarcă dr. 
Kennedy gânditor, dar, mai logică ar fi, de fapt, ipoteza 
că dacă Belinda era în posesia unei arme atât de 
prețioase ca o probă materială împotriva căpeteniilor 
sindicatului, o punea în siguranţă într-un seif şi nu ar fi 
păstrat-o aici, la ea. 

— După logica noastră, aşa ar fi, doctore, dar femeile 
de tipul Belindei vor să aibă obiectul preţios oricând la 
îndemână. 

Brewer se plimbă încet de-a lungul peretelui, deschise 
şifonierele. Intrară Collins şi Potter, urmați de Gatsky, 
Sarg şi Sloan. 

Şeful laboratorului arătă spre moartă. 

— În ceea ce ne priveşte, am înregistrat tot ce e în 
legătură cu ea. 

— Şi în ce mă priveşte, completă Potter, am adunat 
toate elementele. N-ar fi rău de loc, domnule inspector, 
dacă fiecare crimă ar oferi un material atât de edificator 
pentru noi toți. Niciun semn de întrebare, totul e clar şi 
lămurit. 

— Ceva nou? întrebă Brewer, întorcându-se spre 
Gatsky şi Sarg. 

— Locatara de la apartamentul 19, prima uşă la 
dreapta pe coridorul de la etajul 1, întorcându-se la 
hotel acum vreo oră şi jumătate, a întâlnit în hol un 
bărbat care, după cum îl descrie, trebuie să fi fost Harry. 
I l-am arătat şi crede că el era. De altfel nu s-a uitat 
decât o clipă, ceea ce e uşor de înţeles. 

Atunci, trebuie să-l fi văzut şi liftierul, observă 
Brewer, dând nemulțumit din cap. De ce nu s-a lămurit 
treaba asta la interogarea lui? 

— Ne-am gândit la asta, domnule inspector, interveni 
Sloan, şi s-a lămurit. Băiatul a condus-o până la etajul 

18 pe o doamnă suferindă, care avea nevoie de sprijin. 
Harry a intrat probabil în hol tocmai în intervalul acela. 
Locatara de la nr. 19 l-a văzut traversând holul şi 
deschizând uşa dinspre coridorul care duce la garaj. Nu 
i s-a părut nimic neobişnuit, dat fiind că mulţi locatari 
trec pe acolo ca să-şi ia maşina. Liftierului i-am dat 
drumul şi l-am convocat pentru mâine la sediu, ca să-i 
trecem depoziția în procesul-verbal. 

Inspectorul făcu dintr-o dată stânga-mprejur. 

— Vreau să întorc pe dos toate buzunarele 
criminalului. Dacă nu găsesc nimic la el, demontez tot 
apartamentul până la ultima bucăţică! 

Traversă încăperea cu paşi mari. 

Agenţii laboratorului şi colegii lor de la serviciul de 
constatare îşi strângeau ustensilele, pregătindu-se de 
plecare. 

Brewer rămase un timp cu privirile aţintite asupra 
cadavrului de pe coridor. Faţa şi îmbrăcămintea îi erau 
presărate cu pete lucioase ruginii, pe alocuri roşietice, 
gelatinoase. Gaura din mijlocul frunțţii, cât o monedă de 
un cent, sugera parcă un portret suprarealist. 

— Puteţi să-l dezbrăcațţi liniştit, îi spuse Collins. Am 
eu grijă să-l pun la loc în aceeaşi poziție. Ceea ce ar fi, de 
altfel, inutil, căci urmează să fie ridicat după ce vă dați 
avizul. 

— De acord, răspunse Brewer şi se uită în jur. 

Cei trei detectivi ridicară mortul. Viu cântărea vreo 
100 de kilograme, dar acum, ca masă inertă, parcă 
atârna mai greu. 

Gatsky îl ţinu, iar Sloan şi Sarg îl dezbrăcară şi 
duseră îmbrăcămintea în apartamentul Belindei. 

Gatsky dădu drumul cadavrului. 

Capul mortului se izbi surd de pardoseală şi se 
întoarse într-o parte. 

Brewer întinse haina şi pantalonii pe o masă. 

Collins, Potter, dr. Kennedy şi detectivii făcură cerc în 
jurul său. 

— Ţine tava asta, spuse inspectorul lui Sloan. Şi Sarg 
să scrie inventarul. 

Începu cu buzunarul exterior din dreapta, 
însoțindu-şi constatările cu un fel de monolog. 

— O pungă de tutun de pipă - o deschise şi o mirosi —, 
Virginia, extrafin, de import. Cunoscător în materie. Aici 
e pipa, Dunhill de Luxe, o furcă de curățit pipa. 

Scoase din buzunarul celălalt o tabacheră gravată din 
piele. 

— Țigări - destul de rar - provizie dublă - şi pipă şi 
țigări... 

Buzunarul interior de la piept cuprindea un portofel 
din piele de şarpe cu pori deşi şi garnituri aurite, 
purtând inițiala „H”. Înăuntru un permis de conducere 
pe numele „Jonathan Mills” şi un carnet de membru al 
„Avalon Club”-ului pe numele „H. W. Mulberry”. Sub 
fotografia roasă a unei femei indecent îmbrăcată se 
găsea, împăturită în cinci, o hârtie de 1000 dolari. 

— O rezervă, remarcă Brewer. Legată însă de riscuri. 
Schimbarea ei în valori mai mici poate atrage după sine 
întrebări incomode la ghişeul de schimb. Dar la nevoie, o 
fi avut Harry şi alte posibilități de schimb. 

Mai scoase la iveală o batistă de mătase cu o 
monogramă brodată „HM”. În portmoneu se găseau 
monezi, un breloc cu trei chei şi o cheie izolată. Brewer le 
examină atent. 

— Yalle, astea două sunt ale maşinii. Şi cheia asta 
stingheră... 

Ocoli masa se duse la uşa de intrare a apartamentului 
şi introduse cheia în broască. 

— Mi-am închipuit eu - e nouă - aproape nouă — 

luceşte - nu prezintă rosături - deci confecționată 
recent. 

Depuse cheia pe tavă. 

— lată cum se explică pătrunderea lui Harry în 
apartament. Se pune întrebarea de unde a avut modelul 
pentru acest duplicat. Un secret ca şi altele, de altfel, 
care o să intre în groapă împreună cu el. 

Sarg notă pe o listă toate obiectele, cu numerele 
curente respective. 

— David, dacă nu mai ai nevoie de mine aş vrea să 
plec. Ştiu că poliţiştii n-au nevoie nici de somn şi nici de 
mâncare, dar medicii legişti nu vor să renunțe nici la 
una, nici la cealaltă. Trimite, te rog, cadavrele la morgă. 
Din partea mea, pot fi ridicate. Doar vrei să ai 
dis-de-dimineaţă rezultatul autopsiei. 

Dr. Kennedy îi salută pe cei prezenți şi dispăru fără să 
mai aştepte un răspuns. 

Brewer scotoci buzunar după buzunar. În pantaloni 
dădu peste bancnote prinse într-o agrafă. De cinci, zece 
şi cincizeci de dolari. Un briceag cum au de obicei 
turiştii, câteva lame metalice, tirbuşoane, deschizătoare 
de conserve, şurubelnițe, pile. O cutiuță din piele 
conţinând trei zaruri cu simboluri de pocher. Într-o 
copertă de celofan, două lozuri ale loteriei hipice 
englezeşti, interzisă în SUA. În buzunarul de la spate, un 
briceag-cuții cu resort, într-o husă. 

Brewer examină mânerul, apăsă pe butonul de 
siguranță şi cercetă lama declanşată. 

— Curată, lună. Ba chiar, prea curată. Numai de 
curiozitate, — întinse cuțitul lui Collins — să se caute orice 
urme posibile. N-o să-l facă pe Harry mai mort decât e, 
dar rezultatul ar putea fi interesant pentru dosar. 

— Se vede treaba că Harry n-a găsit nimic concret, 
remarcă Sloan, balansând tava cu obiectele adunate şi 

aşezând-o pe bordura ferestrei. Afară doar dacă n-a 
ascuns ceva sub cămaşă. 

— Asta nu, îl contrazise Potter. Când a fost fotografiat 
şi i s-au luat amprentele l-am examinat atent, noi 
căutăm totdeauna semne distinctive pe corp. Între 
cămaşă şi piele nu se afla nimic. 

— Atunci să începem cu dormitorul. Şi să nu ne scape 
niciun firicel de aţă, hotărî Brewer. 

Sarg puse hârtia cu inventarul pe tavă, alături de 
obiectele găsite asupra lui Harry. 

— Dacă mă ajută Gatsky, îl îmbrăcăm. E timpul să-şi 
mute domiciliul la morgă. Brancardierii s-au plictisit de 
atâta aşteptare. Şi odată cu Harry pot s-o ridice şi pe 
victima lui. 

Brewer intră în dormitor. 

— Să trecem mai întâi în camera de baie. 

Dădu instrucțiuni lui Sloan, Collins şi Potter, care 
țineau să participe la percheziție. După câteva minute 
sosiră şi Gatsky şi Sarg. Harry Pistolarul se afla deja pe 
brancardă. 

— Să începem noi cu dormitorul? întrebă Gatsky şi, 
la răspunsul afirmativ al inspectorului, trecură în 
încăperea alăturată. 

Percheziţia se desfăşură cu o minuțţiozitate mult mai 
mare decât în alte împrejurări similare. De data aceasta 
nu se punea chestiunea găsirii unor urme -— ele fuseseră 
deja depistate şi înregistrate - ci a unui anumit obiect, 
pur şi simplu ceva anume - ceva de care nimeni nu ştia 
nimic. Era cert că Harry Pistolarul trebuie să fi avut o 
misiune specială. Misiunea de a o forța pe Belinda să 
vorbească, deci să dezvăluie un secret — un secret atât de 
prețios pentru oamenii din spatele ucigaşului încât nu 
s-au dat înapoi de la o crimă - sau să predea un anumit 
obiect care justifica în ochii lor riscurile unei crime. 

Oamenii de la morgă, în ciudatele lor halate albe, 
intrară aproape neobservați, depuseră brancarda lângă 
studio, o aşezară pe Belinda pe ea, o acoperiră cu o 
pânză albă şi plecară. 

— Dar dacă Harry a aflat tot ce-l interesa? îşi dădu cu 
părerea Collins. După ce i-a înfrânt rezistența 
torturând-o, i-a scos benzile de leucoplast şi căluşul, a 
obținut de la ea ce voia — apoi a sugrumat-o... Nu cumva 
căutăm ceva care nici nu există, domnule inspector? 
adăugă el gânditor. 

Brewer dădu din cap, respingând ideea. 

— Desigur, s-ar putea să mă înşel, dar am senzația că 
ceea ce căuta Harry trebuie să fi fost ceva concret, un 
obiect anumit. Mai mult, aşa ar fi şi logic. Ştim de la 
liftier că de la telefonul Belindei nu s-a cerut centralei 
nicio legătură, nici înainte de întoarcerea ei la hotel, nici 
după. Harry n-ar fi riscat nimic dacă telefona, căci firul îl 
obținea prin apăsarea unui buton şi telefonistul putea 
auzi doar un clinchet, nu şi vocea. Legătura prin 
centrala hotelului se cuplează automat. Convorbirile nu 
pot fi urmărite. Dar Harry nu a cerut nicio legătură cu 
oraşul. Putem noi oare presupune că, în cazul când şi-ar 
fi îndeplinit misiunea nu s-ar fi grăbit să-şi anunțe 
patronii? Este exclus, după părerea mea. Numai un eşec 
poate explica lipsa oricărei convorbiri. Pentru a raporta 
un eşec avea timp mai târziu. Dacă admitem că această 
deducție e corectă, atunci Harry căuta ceva anumit, şi 
dacă acest ceva nu l-am găsit asupra lui, înseamnă că 
trebuie să se mai găsească în apartamentul ăsta. 

— Şi de ce n-ar fi transmis Belinda acel ceva mai 
departe? Că nu a rezistat torturii o dovedesc benzile de 
leucoplast date jos de pe gură. Era, prin urmare, gata să 
vorbească. Şi... 

— ...şi spera că-l va putea convinge pe Harry că nu 

avea nimic compromițător pentru patronii sindicatului, 
îl întrerupse Brewer. Şi atunci Harry şi-a pierdut 
cumpătul. E de mirare? Nicidecum! Nu mai avea destulă 
stăpânire de sine, ca să reia tortura. Trebuia să pună 
punct. Şi a pus! Înainte ca Belinda să-şi dea seama că 
rezistenţa ei o s-o coste viața. 

— Bine, dar atunci ar fi cotrobăit peste tot, îl 
contrazise Collins. 

— Aşa ar fi logic, replică Brewer, dar după isprava sa, 
Harry voia pur şi simplu s-o ia la sănătoasa. Putem 
accepta ideea că nu mai putea să suporte situația. Avea 
nevoie de puțin aer. O destindere oarecare - şi ucigaşii 
cei mai bestiali redevin oameni într-un moment de 
spaimă. Probabil că a fost cuprins de un fel de 
claustrofobie. De panică. Simţea nevoia să se calmeze. 
Ce îl împiedica să se întoarcă mai târziu în apartament? 
Cheia o avea. Mai târziu - cu mintea limpede — putea să 
scotocească peste tot. 

Sloan intră din camera alăturată. Nu-şi ascundea 
starea de agitație. 

— Domnule inspector! Cred că am găsit 
ascunzătoarea! 

Toţi dădură buzna după el. 

Gatsky se afla în fața unui taburet oval, la stânga 
ferestrei. Avea în mână un vas de gătit din aramă, din 
cele care se foloseau pe vremuri la prepararea peştelui. 
Era transformat în vas de flori. Detectivul scosese micile 
plante ornamentale, punându-le pe jos. 

— Vreau numai să desprind suportul de sticlă care 
colectează apa din ghiveci. Deşi fundul lui e opac din 
cauza murdăriei, cred că se vede totuşi ceva între el şi 
fundul vasului metalic cositorit... 

Întoarse pe toate părțile vasul de forma unei căzi de 
baie, ciocăni în receptaculul interior de sticlă, forță 

marginile lui. Privirile celorlalți îi urmăreau fiecare 
mişcare. 

— Încearcă cu un briceag, sugeră Collins şi băgă 
mâna în buzunar. 

În clipa aceea vasul de sticlă se desprinse şi căzu, 
prefăcându-se zgomotos în cioburi. 

Gatsky cercetă fundul vasului metalic. Cu o expresie 
de satisfacție, întinse inspectorului un etui din piele, 
subțire, plat, de culoare verzuie. 

— Tocmai voiam să mă las păgubaş, când am 
observat că ghiveciul stătea puţin strâmb. Totdeauna 
pun mâna pe un tablou care atârnă strâmb, nu pot să 
sufăr liniile asimetrice. Am vrut, deci, să îndrept 
ghiveciul, strâmb cum stătea mă deranja. Şi atunci am 
constatat că vasul de sticlă nu avea o poziție stabilă pe 
fundul metalic, cum îl atingeam se clătina într-o parte 
sau alta, chiar dacă aproape imperceptibil. Era ceva care 
îi împiedica stabilitatea. Am scos florile. Şi - iată, arătă el 
spre descoperirea sa. 

Brewer se aşeză, puse cu grijă etuiul pe masă şi îl 
contemplă îndelung. 

— Îmi evocă o tragere de loterie televizată. Ce 
urmează să se tragă în fața telespectatorilor - lozul 
principal, sau un bilet în alb? Ia să vedem. 

Desfăcu închizătoarea etuiului, care avea două 
compartimente. Ambele cuprindeau câteva hârtii scrise. 

Scoase hârtiile una câte una. 

Primele patru erau umplute cu însemnări, cu un scris 
de mână mărunt şi stângaci. Alte două erau bătute la 
maşina de scris. 

Brewer citi cu atenţie rând cu rând. 

— Câştigător, sau necâştigător? întrebă Potter curios. 

— Se pare că-i un loz câştigător. Dacă e chiar lozul 
principal, asta nu ştiu. Să vedem... 

Puse în ordine cele şase coli de hârtie. 

Aici sunt paisprezece nume, care mie unul nu-mi 
spun nimic, dar poate lui Hamlin. În dreptul fiecărui 
nume sunt trecute gramaje şi sume de bani, nu poate fi 
vorba decât de heroină sau alt drog. Este deci clar, avem 
de-a face aici cu 14 plasatori, fiecare cu cifrele vânzărilor 
sau cumpărărilor. Sau poate că sunt mari cumpărători? 
Aici, alte note scrise de mână. La inițialele „PN” avem 
două numere de telefon, probabil secrete, ale lui Pietro 
Nardi. Doar o presupunere în stadiul actual, dar 
grăitoare. Apoi iar sume de bani, alte inițiale -— iată, 
„T.V.” — fără îndoială Tony Valdiva - sume considerabile 
- cantități - poate heroina sustrasă sindicatului - şi, 
iată, aici... 

Arătă un bileţel cu un scris cu totul diferit. 

— „Luni seara la 10,30, citi Brewer, la Allan Houston, 
bordura trotuarului, conform înțelegerii”. 

— O instrucțiune pentru Belinda - dar cine o fi 
scris-o? Cine a dat ordinul, iată o întrebare; şi cine poate 
fi autorul acestor rânduri, iată o altă întrebare. 

— De ce nu i-o fi predat Belinda etuiul călăului ei? se 
întrebă Sarg. 

— Am mai vorbit despre asta! i-o tăie inspectorul. 

Inspectorul căută în compartimentul din stânga şi 
scoase o coală de hârtie pentru corespondență 
par-avion, împăturită în patru. 

— Ea spera că are să scape cu jurăminte, probabil că 
toată viața ei era atât de plină de minciuni, încât îşi 
căuta în ele ultimul refugiu. Încolo, nu mai avem aici 
decât enigme. Poate că a simțit că odată ajunse în 
mâinile lui Harry, toate fițuicile astea ar fi însemnat 
condamnarea ei la moarte - poate că nu voia să se 
despartă de aceste dovezi compromițătoare pentru 
patronii ei, deoarece ele reprezentau cea mai puternică — 

şi unica ei armă. 

— Dar, domnule inspector, îl contrazise Collins, în ce 
priveşte lichidarea lui Tony Valdiva ea se afla, în 
definitiv, în aceeaşi barcă cu Harry. 

— Şi asta i-a fost fatal, replică Brewer, căci Harry 
spera că va putea sări nestingherit din barcă, ca să 
înoate până la mal. Nu e numai posibil, dar chiar 
probabil că a executat-o pe Belinda şi pentru propria lui 
securitate. O făcea în orice caz, fie că primea de la ea 
materialul în chestiune, sau nu. 

Citi atent scrisoarea. Apoi sări în picioare. 

— Iată lozul principal! 

Toți se apropiară. 

— Adică? Ce aţi găsit? insistă Potter. 

Inspectorul le citi: 

„Darling Linda, totul e în regulă, sper că şi la tine o să 
meargă treaba bine, dar eu m-am răzgândit. Cu ce ne 
iese din afacerea asta, luăm totul de la început, eu am şi 
pregătit terenul aici. Pap a sosit ieri din Salonic, trebuie 
să-l iau. M-au trecut toate sudorile. Necesarul meu e 
acoperit. Ambasadorul soseşte mâine. Plecăm cu 
avionul mâine, joi. Eu am fost împotrivă, dar 
superstițiile nu contează, mi-a spus N. la telefon. Să nu 
mă aştepţi la aeroport, că o să avem necazuri. Nu putem 
să dispărem amândoi decât dacă nu suntem văzuţi prea 
mult împreună. Tot ce am încasat de data asta am şi 
depus aici. Cred că Parisul e un loc sigur. Cu toată 
dragostea, darling. Boy al tău.” 

— De unde e? întrebă Sarg. 

— De la Paris, datată sâmbătă, 1 mai. 

Inspectorul îşi privi ceasul. 

— Aş vrea să vorbesc imediat cu Hamlin. 

Făcu semn lui Sloan. 

— Cheamă, te rog, Brigada Antidrog. 

— „Boy” a scris scrisoarea cu două zile înainte de 
lichidarea lui Tony Valdiva, stabili Sarg. Şi se pare că 
acest „Boy” bănuia că Belinda are de rezolvat o 
chestiune importantă. Se pune, deci, întrebarea: cine 
este „Boy”, care a trimis scrisoarea asta par-avion? 

— Nu, sublinie Brewer, în momentul de față 
principalul semn de întrebare este „ambasadorul”. Ar 
putea fi o poreclă, dar eu unul cred că e vorba de un 
ambasador sadea. De unul din acei diplomați care se 
află în slujba sindicatului şi care trec „marfa” fraudulos 
peste granițe, în valiza lor scutită de orice control. „Boy” 
şi ambasadorul - veritabil sau nu - pleacă joi dimineața 
de la Paris, deci trebuie să aterizeze aici la New York 
seara. Nu cred ca identificarea acestor călători iluştri să 
ridice dificultăți de neînvins. 

Sloan se întoarse de la telefon. 

— După ce a terminat razia de la „Singapore Club”, 
Hamlin a plecat acasă. Cei ridicați se află în detenţie 
celulară. În serviciu de noapte a rămas numai detectivul 
Bancroft. Spune că mâine... 

— ...azi, corectă Gatsky. Ia uită-te la ceas. 

— Bine, azi. Întregul aparat se va pune în mişcare 
încă de la ora opt. Dar în caz de urgență, Bancroft îl 
poate găsi imediat pe Hamlin la el acasă. 

Brewer îşi aprinse o ţigară. 

— Acum să mergem să luăm câte un hot-dog cu o 
bere. Şi să mai punem capul pe pernă câteva ore. După 
aceea, continuăm distracţia. Ai tot ce trebuie pentru 
sigilarea locuinţei, Potter? 

— Totul e pregătit. 

— Bun. Ne mai oprim la Selig, apoi la culcare. 

Apartamentul se goli. Se adunară cu toții în grupuri 
mici în sălița de aşteptare de pe coridor. Potter puse 
sigiliul. Sosi liftul. 

În fața blocului aşteptau reporterii. 

Brewer îi chemă în hol. 

— Ei bine, să vă potolim setea de noutăți. Deşi prea 
multe nu am să vă spun. Când doi din agenții noştri au 
vrut s-o ia pe Belinda van Dooren din locuinţa ei de la 
etajul 14 pentru a o aduce la sediu... 

— Dar n-a obținut Sam Greemberg eliberarea ei pe 
cauțiune? Aveaţi totuşi de gând să violați legea 
arestând-o? 

Brewer răspunse sec, fără a se lăsa provocat de tonul 
agresiv al reporterului şi fără a-l întreba de unde şi-a 
procurat informațiile. 

— Cauţiunea o punea pe Miss van Dooren la adăpost 
de o arestare prin organele poliției, dar nu şi de o nouă 
anchetare de către organele noastre - fără arestare. Noi 
putem convoca sau prezenta martori, intră în 
competențele noastre. Dar - vreți ştiri sau consultații 
juridice? 

— Al cui e cadavrul care a fost transportat? Ce-i cu 
moartea Belindei van Dooren? Asta ne interesează, 
strigă un reporter scund care îşi croi drum până la 
inspector. Avem nevoie de titluri! 

— Bine, o să le aveți. Aşadar, cei doi agenți ai noştri 
au surprins pe coridorul de la etajul 14 un individ în 
clipa în care părăsea apartamentul Belindei van Dooren. 
Necunoscutul a scos imediat revolverul şi a tras în 
detectivul Lowett, doborându-l. Detectivul Sloan a tras 
la rândul său. Necunoscutul a căzut, lovit mortal. 
Lowett e grav rănit, însă viața nu-i este în pericol. 

— Cine este criminalul? insistară reporterii. 

— Nu l-am putut identifica încă. De treaba asta se 
ocupă acum organele de identificare. Când se va stabili 
identitatea lui, biroul nostru de presă va da publicităţii 
un comunicat. Tot ce se ştie până acum cu certitudine 

este că Miss van Dooren a fost ucisă de acest 
necunoscut. 

— Cum? 

— Sugrumată. 

— Care-i mobilul: jaful? 

Brewer îşi croi drum printre ziarişti spre ieşire. 

— Nu lipseşte nimic. N-am găsit dulapuri deschise, 
nici dezordine, nici cel mai mic indiciu de spargere sau 
furt. Criminalul avea o cheie a uşii de la intrare. După 
cât se pare, e vorba de o crimă pasională - un conflict 
între un bărbat şi o femeie - soldat cu o crimă - din 
motive pe care încă nu le cunoaştem. În orice caz, modul 
în care a ucis-o pledează pentru această variantă. 
Bărbatul a strangulat femeia. Şi acum, încheie Brewer 
dând din umeri, lăsaţi-ne, în sfârşit, să plecăm. Ne e 
foame. Suntem obosiţi. Stăm pe picioare de douăzeci de 
ore. Şi azi o să mai avem de lucru - cel puțin ca să mai 
procurăm material pentru cititorii dumneavoastră. Dar 
trebuie să aveţi puțină răbdare. 

Făcu stânga-mprejur, traversă trotuarul, înainte ca 
reporterii să-l mai poată reţine, şi trânti în grabă 
portiera maşinii în urma sa. Cele trei automobile ale 
poliției porniră imediat. Fără girofar. Fără sirene. Opriră 
discret la snack-barul „Sol Selig”, deschis zi şi noapte. 

Trecură grăbiţi în revistă bufetele nesfârşite, pe care 
erau etalate tot felul de „specialități”, prevăzute cu 
prețurile respective pentru a înlesni clientului o alegere 
rapidă. Afumături, castraveți muraţi, salate care mai de 
care mai neobişnuite, rulade enorme cu brânză, grămezi 
de piepți şi ficați de gâscă, varză acră, cârnaţi de toate 
dimensiunile posibile, țipari înotând în grăsime. Un 
sortiment incomensurabil învăluit în arome nedefinite, 
fripturi, rotiserie şi din nou arome, de grăsime, de ceapă, 
de usturoi. 

În fundul localului se afla sala de mese, pentru clienţii 
nocturni înfometați şi însetați. 

Gatsky şi Sloan alăturară câteva din mesele înguste 
înşirate de-a lungul pereţilor. 

După ce gulaşul aburind fu servit şi paharele se 
umplură cu bere spumoasă, Brewer începu să împartă 
instrucțiuni precise pentru dimineața ce urma. Fiecare 
îşi primi porţia sa de sarcini bine cântărite. 

— Cred, încheie inspectorul şef, că ne putem întâlni 
pe la ora 11 ca să analizăm situaţia. Înainte de asta voi 
stabili cu Hamlin cum ne împărțim atribuțiile. 

Când părăsiră localul, fiecare ştia ce avea de făcut. 
Volumul operațiunilor era considerabil. 

ÎNAINTE DE ULTIMUL ACT 


La ora opt şi jumătate Brewer îl vizită pe Hamlin în 
biroul Brigăzii Antidrog. 

Luni seara, Tony Valdiva a fost împuşcat la volanul 
Cadillac-ului său. Marţi în zorii zilei, aparatul 
polițienesc s-a pus în mişcare. Miercuri, Harry Pistolarul 
a pecetluit buzele Belindei van Dooren, iar ale sale au 
încremenit pentru totdeauna după focurile trase de 
Sloan. Iar acum, după de trei ori douăzeci şi patru de 
ore, se pregătea ultimul act. 

Hamlin şi Brewer făcură un schimb de informații. 

— Cel mai bun lucru e să mergem la şeful poliției 
judiciare, fu de părere Hamlin, după o convorbire 
îndelungată. Să hotărască el. Complicaţia asta cu 
ambasadorul nu-mi place deloc. El o să ştie cât de 
departe putem să mergem. 

Kinsay îi primi imediat. 

— Am citit primele ediții. Dacă Harry Pistolarul a ucis 
fata din motive personale, toată afacerea apare într-o 
lumină cu totul diferită, nu? 

Brewer îl puse pe şeful său suprem la curent cu 
evoluția cazului şi cu informaţia deliberat falsă 
strecurată reporterilor. 

— Am ajuns acum la punctul în care, după toate 
probabilitățile, putem să dăm o lovitură grea 
sindicatului. Cu condiţia ca şefii bandei să se simtă în 
siguranță. La cea mai mică bănuială că am fi depistat 


183 


adevăratele mobiluri ale crimei, ei l-ar aviza imediat pe 
presupusul „ambasador” şi pe însoţitorul său care-şi 
zice „Boy”. În care caz, chiar şi o acţiune a poliţiei 
pariziene ar fi tardivă. Dar dacă o să putem confisca în 
mod adecvat marfa pe care o aduce „ambasadorul”... 

— Cum adică „adecvat”, domnule inspector? 

— Punctul de plecare este investigarea crimei. 
Ucigaşii lui Valdiva şi ai Belindei s-au sustras 
urmăririlor. Dreptul penal n-are ce să facă cu morții. 
Dar au rămas oamenii din umbră, gangsterii care i-au 
tocmit pe ucigaşi. Ceea ce ştim sau bănuim noi, n-are 
valoare în fața justiției. Lipsesc dovezile. De aceea 
canalizez eu urmăririle în direcția contrabandei cu 
droguri. În această cale ocolită văd singura şi ultima 
şansă de a găsi indicii compromițătoare pentru unul din 
şefii sindicatului - indicii despre cel care a hotărât 
lichidarea lui Valdiva şi a Belindei. De aceea nu trebuie 
pripite lucrurile. Nu e indicat în niciun caz să-i arestăm 
pe  „ambasador” şi pe însoțitorul lui la vama 
aeroportului. Un transport atât de valoros cum este, fără 
îndoială, cel de care ne ocupăm, nu e niciodată destinat 
micului intermediar. Atunci când sindicatul aruncă în 
joc o miză atât de mare, preţioasa şi periculoasa „marfă” 
e preluată de un om de vârf. 

— În privința asta nu există divergențe, interveni 
Hamlin. „Ambasadorul” va preda „marfa” într-un loc 
autorizat, ca să zic aşa. Presupun că însoțitorul său are 
nu atât rolul de înger păzitor cât de supraveghetor. 
Diplomațţii care se pretează la asemenea treburi nu se 
prea bucură de încredere. 

— Aş vrea să-i urmăresc pe cei doi până la destinaţie, 
continuă Brewer, pentru ca să-i surprind acolo nu 
numai pe figuranti, ci şi pe actorii principali. Asta o să 
dea sindicatului o lovitură grea în punctul său 

vulnerabil şi, printre dărâmături, s-ar putea ivi indiciile 
care să ne pună pe urmele personajelor principale, ale 
celor care i-au angajat pe Harry Pistolarul şi pe 
„ambasador”. 

Hamlin îşi aţinti privirea spre şeful poliției judiciare. 

— Problema principală pentru mine este dacă ne dați 
mână liberă, lumina verde, ca să zic aşa, ca să acționăm 
împotriva „ambasadorului” — dacă este într-adevăr vorba 
de un ambasador. 

Kinsay pufăi din pipă. 

— În ce priveşte acțiunile noastre, factorul hotărâtor 
în cazul ăsta e statutul ambasadorului. Pornesc, deci, de 
la ideea că avem în realitate de-a face cu un ambasador. 
Dacă acest diplomat este acreditat pe lângă 
Departamentul de Stat din Washington, se bucură de 
toate drepturile de exteritorialitate. Şi atunci, e tabu 
pentru noi. Ca şi valizele sale. Dacă această variantă 
este exactă, vom fi nevoiți să privim neputincioşi cum 
trec prin vamă. Totuşi, situația s-ar schimba din clipa în 
care şi-ar preda valiza unei alte persoane - bineînţeles, 
nu unui hamal sau şofer —, dar, să zicem, în locuința 
unei terțe persoane, care nu beneficiază de imunitatea 
diplomatică. 

— Dar cum stau lucrurile, întrebă Brewer, dacă 
ambasadorul se opreşte cu valiza la un hotel ca să 
viziteze acolo un locatar? Fireşte, asta nu schimbă cu 
nimic statutul său personal de exteritorialitate, dar cum 
rămâne cu valiza? 

— Dacă o deschidem, domnule inspector, zâmbi 
Kinsay, şi găsim în ea heroină sau un alt stupefiant, 
toate celelalte considerente nu mai au decât o 
importanță pur teoretică. Dar dacă valiza nu conţine 
altceva decât acte diplomatice sau lenjerie, consecințele 
pot fi foarte neplăcute. Proteste guvernamentale, tărăboi 

în presă şi interpelări în Congres. Cu cât e mai mică țara 
pe care o reprezintă ambasadorul, cu atât e mai mare 
importanța pe care şi-o dă. Cred, totuşi, că ar trebui să 
privim toată chestiunea prin altă prismă. Mi se pare cu 
totul improbabil ca ambasadorul de care vorbim să fie 
şeful unei misiuni acreditate la Washington. Probabil că 
excelența sa reprezintă guvernul țării sale într-un stat 
european. În acest caz, însă, el nu se bucură de niciun 
fel de drepturi diplomatice în afara frontierelor ţării în 
care a fost acreditat. Fireşte, un diplomat trebuie tratat 
cu respectul cuvenit. Dar această politețe este o 
chestiune de bune maniere, nu-i nicidecum legată de 
prerogative care decurg din imunitatea diplomatică. 
Dacă domnul ambasador nu este acreditat pe lângă 
Departamentul de Stat din Washington, poate fi supus 
controlului, ca orice turist sau om de afaceri. Prima 
chestiune este, deci, de a se stabili precis cine este şi ce 
este. 

— Dar dacă face parte din corpul diplomatic al ONU? 
Diplomaţii acreditaţi la Organizația Naţiunilor Unite... 

— ..„„beneficiază de toate prerogativele care revin celor 
acreditați la Washington, îl întrerupse Kinsay. Prin 
urmare trebuie să cunoaştem statutul acestui 
ambasador care s-a pus în solda sindicatului. Ceea ce 
putem să aflăm din paşaportul său diplomatic. În cazul 
în care este acreditat la Washington sau la ONU, suntem 
legați de mâini şi de picioare. Cel mult, am putea să 
atragem atenția organelor americane competente. Dar 
dacă este, să zicem, ambasadorul Honduras-ului la 
Luxemburg, atunci trebuie să se supună oricărui control 
al bagajelor, ba chiar şi unei percheziții corporale. 

— Fără să mai întrebăm Washingtonul? 

— Inutil. Avem directive scrise. Dacă ambasadorul 
dumneavoastră este, ca să spunem aşa, de clasa întâi, 

mai luați legătura cu mine şi vom vedea ce se poate face. 
Dacă intră în categoria cealaltă, aveți mână liberă. 

Convorbirea se încheiase. 

Brewer şi Hamlin se aflau pe coridor. 

— Vino la noi, îi propuse Brewer. Sper că au sosit 
primele rezultate ale cercetărilor. 

— De acord, David. Cum îi merge lui Lowett? se 
interesă el, intrând în lift. 

— Cum era şi de aşteptat. Înainte de a veni la birou 
am trecut pe la el pentru câteva clipe. Medicii spun că o 
să dureze mult până o să-şi poată relua activitatea. 

Brewer privi în gol. 

— Dacă viața noastră nu atârnă chiar de un fir de 
păr, putem spune că atârnă destul de des de un capăt de 
sfoară. Dacă glontele pătrundea numai cu 5 milimetri 
mai la stânga, Lowett era acum în cosciug, cu 
pancreasul sfârtecat. 

Pe biroul lui Brewer aştepta raportul despre 
informaţiile cerute societăților de transporturi aeriene 
transatlantice. 

De la INTERPOL fuseseră primite listele pasagerilor 
înregistrați la Paris pentru zborurile spre New York. 
Printre ei se aflau patru ambasadori, ale căror nume 
erau însemnate cu roşu. 

Sloan intră din camera alăturată. 

— S-a lămurit problema cu ambasadorii. 

Se aplecă deasupra listei şi compară numele lor cu 
datele de pe o bandă de teleimprimator. 

— Aici e reprezentantul Pakistanului la ONU - aici 
ambasadorul Turciei la Washington - aici 
reprezentantul Norvegiei la ONU - iar aici îl avem pe 
Artamiro Terrano, ambasadorul unei minuscule 
republici din America Centrală reprezentând țara sa pe 
lângă guvernul din Haga - şi, iată aici, călătoria sa a fost 

înregistrată la Paris împreună cu cea a unui anume 
Glenn Boysen. Avionul aterizează pe aeroportul Newark, 
seara la ora şapte şi zece. 

— Boysen! exclamă Hamlin. Îl cunoaştem bine. La 
percheziția corporală a lui O'Neil am găsit şi adresa lui. 

— Şi dacă lăsăm deoparte „sen”, iată că rămâne Boy, 
cel care a expediat din Paris scrisoarea către Belinda, 
prin poşta aeriană, observă Brewer. 

Sarg intră din coridor. 

— Cercetările din dimineața asta nu sunt prea 
îmbucurătoare. Tot ce priveşte sindicatul se află în 
spatele unor uşi ferecate, domnule inspector. Totuşi, am 
aflat câte ceva. Fisuri se găsesc oricând şi oriunde. Mai 
dai de un nemulțumit care-şi varsă năduful - prudent 
dar pe şleau, fără a bănui că stă de vorbă cu un polițist. 
Deci, mai întâi cele două numere de telefon din dreptul 
inițialelor „PN” de pe notițele Belindei. Este vorba de 
două personaje care, la primă vedere, nu par să fie deloc 
suspecte. Unul e ceasornicarul Rubens Blyk, celălalt 
anticarul Emilio Gennari. La o privire mai atentă, însă, 
adresele lor dau de gândit. Amândoi îşi desfăşoară 
activitatea într-o clădire lângă hotelul St. Lucia unde, 
într-un corp supraetajat, Pietro Nardi ocupă cel mai 
elegant apartament. Şi, cu un transistor de 
emisie-recepție, oricât de mic, se pot transmite lui Nardi 
anumite informaţii pe care Blyk sau Gennari le primesc 
telefonic. Pe aceeaşi cale, Nardi poate transmite 
dispoziții prin Blyk sau Gennari la orice adresă, aşa 
încât chiar şi interceptarea telefonului lui Nardi ar fi 
inutilă. 

— Nardi are o gardă personală formată din doi foşti 
boxeri de profesie, adăugă Hamlin, şi cel puţin unul din 
ei îl păzeşte permanent. În situaţii speciale fac de gardă 
amândoi. Unul în fața şi celălalt în spatele uşii de la 

intrarea apartamentului lui Nardi, care se deschide din 
interior numai la o anumită bătaie a celui de afară. În 
treacăt fie zis — noi cunoaştem acest semnal. 

Sarg îşi continuă raportul. 

— Încă de alaltăieri, Pietro Nardi a rezervat la recepţia 
hotelului două apartamente pentru astă-seară. Unul, de 
lux, se află în acelaşi corp supraetajat şi la acelaşi etaj 
cu cel al lui Nardi. Al doilea, de fapt doar o cameră cu 
baie, se află în corpul principal al hotelului. 
Apartamentul este pentru un anume — Sarg îşi consultă 
notele — Artamiro Terrano, iar camera pentru Glenn 
Boysen. Şi pentru astă-seară la ora 8,30, Nardi a 
comandat o cină cu trei tacâmuri. Masa va fi servită, ca 
de obicei, într-un salon separat. 

Brewer îşi aprinse o ţigară. 

— Nardi, ambasadorul, Boysen, recapitulă el, suflând 
fumul spre tavan. Acum trebuie rezolvate două 
chestiuni. Cum îi urmărim pe cei doi pasageri de la 
aeroportul Newark până la hotelul St. Lucia, şi cum 
putem preîntâmpina eventuala dispariție a valizei cu 
heroină a ambasadorului, fie pe drum, fie la hotel. 

— Oamenii mei nu trebuie să se arate, preciză 
Hamlin. E prea mare riscul ca vreunul din bandă să-i 
recunoască. Noi suntem duşmanul Nr. 1 al sindicatului, 
şi cum zilele bărbilor false sau ale altor trucuri puerile 
au trecut de mult, trebuie să rămânem în umbră. 

— Toate-s bune, numai că n-aş vrea să renunţ la 
dumneata şi la oamenii dumitale. În definitiv, 
stupefiantele sunt sectorul vostru. Eu propun să te 
plasezi cât mai aproape posibil de baza lor de operaţiuni, 
gata să intri în acțiune la momentul oportun. O să găsim 
noi o încăpere potrivită pe acolo. 

Brewer se ridică şi începu să se plimbe în sus şi în jos, 
cântărind lucrurile. 

— O să fac puţină instrucţie cu directorul hotelului. 
N-o să fie prea încântat, dar din două rele o să-l prefere 
pe cel mai mic. Sau este de acord să colaboreze cu noi, în 
care caz o să-l asigur că toată operațiunea se va 
desfăşura cât mai discret, cu perdea, sau mă refuză, şi 
atunci hotelul său o să fie amenințat de primejdia unui 
scandal public, care-i poate fi fatal. Experiența îmi 
spune că orice hotelier detestă tapajul. Am vaga 
impresie că în seara asta el va repartiza doi chelneri de 
curând angajaţi să servească cina în apartamentul lui 
Nardi. Cred, adăugă el zâmbind, că Sloan şi Sarg o să se 
adapteze repede la munca de chelner. 

— Domnule inspector, am auzit odată că un chelner 
are voie să mănânce toate resturile de icre negre rămase 
în blocul de gheaţă. 

— Aşa e, Sloan, confirmă inspectorul. Dar numai cu 
condiţia ca să se servească şi icre negre, ca să rămână 
ceva din ele şi cu aceste resturi să nu-şi facă o tartină 
chelnerul şef. 

— Cum rămâne cu urmărirea de la aeroport până la 
hotel? interveni Hamlin. 

— Gatsky poate să ia foarte bine chipul unui şofer de 
taxi. El urmăreşte maşina cu Terrano şi Boysen, de la 
aeroportul Newark până la hotel. În fundul taxiului 
poate foarte bine să stea camuflat Bryan sau Mallory, 
pentru ca să nu scape atenţiei eventuale figuri 
cunoscute care s-ar ivi pe parcurs. 

— De acord, consimți Hamlin. Aş mai propune să 
aduci o a doua maşină, ca măsură de prevedere. Pentru 
orice eventualitate, ca de exemplu, o tentativă de fugă. 

— Pot să împrumut doi detectivi de la Furturi, stabili 
Brewer şi îşi făcu o notiță. Şi, ca să rămână neobservați, 
vor folosi şi ei un taxi. Chiar dacă Boysen devine 
bănuitor şi vigilent, e greu de crezut că în traficul intens 

de pe şoseaua de la aeroport spre centru o să-i atragă 
atenția nişte taxiuri. 

Mallory interveni cu o scurtă informație: 

— Cred că am descifrat prescurtarea „Pap”. Trebuie 
să fie vorba de un grec Papadukupolos, al cărui 
prenume probabil este Analkidas. Mare traficant de 
droguri orientale, mai ales din Orientul Mijlociu. În 
ultimul timp şi-a extins afacerile şi în Italia, unde ar fi 
intrat în combinaţie cu o fabrică clandestină de cocaină. 
Dar nu face parte din grupul nostru de călători, cel puţin 
nu figurează pe lista pasagerilor avionului. Am cerut 
informații INTERPOL-ului. 

Hamlin îi mulțumi. 

— Fii gata pentru seara asta, Elvis. Vom avea un mic 
bal. Amănuntele, după prânz. 

Şeful Brigăzii Antidrog se ridică. 

— David, eu mai am de rezolvat o mulțime de cazuri 
curente. Or fi interesante problemele astea suplimentare 
ale inspectoratului „P” al Comisiei Judiciare, nu zic, dar 
mai sunt şi altele. Ne găseşti oricând dincolo, în biroul 
meu. Şi spre seară îți stau cu totul la dispoziție. 
Informează-mă cât mai repede şi pe mine despre noile 
dispoziții. 

Plecă împreună cu Mallory. 

— Eu mă duc la hotelul St. Lucia. S-ar putea să 
întârzii mult acolo. Dumneata, Sarg, nu-i pierde din ochi 
pe proaspeţii noştri amici Rubens Blyk şi Emilio Gennari 
- dacă nu e legat de riscuri. 

Brewer se ridică. 

— Sloan, păstrează legătura cu INTERPOL şi cu liniile 
aeriene. Vreau să ştiu cum e cu decolarea lui Terrano şi 
Boysen. Cere informaţii despre bagajele celor doi. Între 
timp am să cer doi băieţi de la Furturi. 

Inspectorul se îndreptă spre garderobă. 

— Ne întâlnim aici la ora 17. Îmi comunicaţi ştirile 
mai importante. Avem destul timp pentru un prânz 
copios. Că o să fie la fel şi cu masa de seară, tare mă 
îndoiesc. 

Gatsky îl introduse pe Roy Bryan. 

— Din cei paisprezece de pe biletul Belindei, raportă 
acesta, nouă sunt înregistrați la noi, parte ca 
toxicomani, parte ca mici plasatori. Doi sunt suspectați 
de a fi preluat „marfă” de la importatori din San 
Francisco. Dar dovezi suficiente n-avem. Sam 
Greemberg obținuse eliberarea lor. Din cei ridicați la 
razie a trebuit să dăm drumul la doi, nefiind suspecți. 
Alți trei continuă să fie anchetați. Dar nu prea sunt 
vorbăreți. 

— Şi O'Neil? întrebă Brewer. 

— S-a prezentat un avocat şi a oferit o cauțiune de 
10.000 dolari. Presupun că o să obţină o hotărâre 
judecătorească de eliberare. Vă rog să-mi spuneți ce mai 
am de făcut, domnule inspector. 

— Am stabilit cu Hamlin să-l însoţeşti seara pe 
Gatsky într-un taxi pe care o să-l conducă el, de la 
aeroportul Newark până la hotelul St. Lucia. O să-ți dau 
toate amănuntele imediat după prânz. Anunţă-l pe 
Mallory să fie şi el gata la cinci şi jumătate, şi 
informează-l pe şeful dumitale. 

Gatsky îl privi surprins pe Brewer. 

— Ce taxi, domnule inspector? 

— Nu cunosc pe nimeni altul aici care să poată face 
mai bine pe şoferul de taxi ca dumneata şi să poată 
interveni la nevoie mai convingător ca dumneata, îl 
lămuri Brewer. Ai grijă de un taxi, te rog. Centrala îşi 
asumă întreaga răspundere. Şi cheltuielile. 

— Să-mi iau în primire imediat noua mea meserie, 
domnule inspector? întrebă Gatsky, punând mâna pe 

clanța uşii. Un şofer de taxi câştigă de altfel foarte bine. 

Gatsky închise uşa în urma sa, înainte ca şeful său 
să-i poată da un răspuns. 

Roy Bryan îl urmă. 

După plecarea celor doi, inspectorul şef începu să se 
„costumeze”. Nu era vorba de mascarada la care se 
dedau detectivii în unele romane polițiste, ci de o 
schimbare a aspectului exterior general prin mijloacele 
cele mai simple. Ea oferă şanse mult mai multe de a-i 
induce în eroare chiar şi pe observatorii atenţi, deoarece 
transformă tipul fiziologic. Până şi o întâlnire fugitivă cu 
cel care pândeşte apropierea unui polițist poate trece 
neobservată, dacă aspectul general al acestuia diferă 
fundamental de imaginea cu care se identifică în mod 
obişnuit. 

Brewer îşi puse o vestă de ultima modă, care îi 
împrumută imediat un alt aspect. Cravata obişnuită o 
înlocui cu un papion. O pereche de ochelari ale căror 
rame groase de baga acopereau sprâncenele într-atât 
încât forma acestora nu mai putea fi recunoscută, dădea 
feţei o expresie cu totul diferită. Îşi puse gambeta şi 
mănuşile Pekari, mai luă o umbrelă bine strânsă, cu 
mâner de fildeş — şi se examina în oglinda din interiorul 
garderobei. Îl privea în față un englez prudent, un 
gentleman bănuitor care pune la îndoială până şi 
albastrul cerului într-o zi însorită de primăvară. 

Era satisfăcut. Acum mai trebuia să-şi schimbe şi 
mersul. Toţi cei de meseria lui, de altfel, cunoşteau 
riscul de a fi identificați după mersul lor, dar puţini 
țineau seama de acest risc. Cea mai bună deghizare, un 
exterior oricât de schimbat, un aspect general pe deplin 
modificat nu pot să împiedice recunoaşterea, atât timp 
cât mersul nu este la rândul său modificat cu 
desăvârşire. O persoană cu aspectul general schimbat 

poate scăpa atenției unui observator - dar va fi 
recunoscută după mers sau după anumite mişcări. 

Încă în drum spre lift, Brewer îşi luă cu totul o altă 
alură. Era convins că va putea fi cu greu recunoscut de 
eventualii spioni din preajma lui Nardi. Nu avusese de 
altfel de-a face cu lumea asta, dar voia să evite orice risc. 
Deşi îl deranja foarte mult, fotografia sa apăruse prin 
ziare de nenumărate ori. Un observator, din holul 
hotelului St. Lucia putea deveni bănuitor la cel mai mic 
indiciu suspect. Se cerea, deci, prudență. Cineva care 
este luat drept englez încă de la o poştă, nu pricinuieşte 
nicio asociație de idei cu poliția newyorkeză. 

Brewer opri maşina de serviciu, de pe care fuseseră 
înlăturate orice însemne ale poliției, la o mică distanță 
de hotelul St. Lucia. Ochiul său rămase insensibil la 
îmbietoarea ambianță verde pe care o oferea din 
depărtare Central Park. Pentru el nu reprezenta o 
bucăţică de natură salvată din oceanul de ziduri al New 
York-ului, ci o grijă în plus, căci repetatele acte de 
violență comise în acest refugiu, la adăpostul 
întunericului şi singurătăţii nocturne, erau cel mai greu 
de elucidat. 

Intră în holul hotelului de lux, se duse la recepţie şi 
întrebă într-o engleză din care evita cu grijă orice accent 
american, de directorul hotelului. Dorea, explică el, să 
discute în legătură cu o şedere mai îndelungată. 
Menţionă în treacăt Organizaţia Naţiunilor Unite. 

După câteva minute fu condus la o uşă cu geam mat 
pe care se putea citi, în litere în relief aurite: 


JAMES HARALD HENDRICSEN 
Director General 


Fu întâmpinat, cu un zâmbet de amabilitate, de un 

domn foarte îngrijit, de vreo cincizeci de ani. 

— Luaţi loc, domnul...? 

— Brewer. David Brewer. 

— Încântat, domnule Brewer. După câte am înţeles 
lucraţi la ONU şi ne-aţi ales pe noi pentru un sejur 
permanent. Nu puteaţi face o alegere mai bună. Daţi-mi 
voie să vă felicit. Ați procedat cum nu se putea mai bine. 

Hendricsen îl copleşi cu un asemenea torent nesfârşit 
de aprecieri, încât inspectorul nici nu îndrăznea să-l 
întrerupă. La prima mică pauză, se aplecă puțin peste 
biroul ministerial al directorului general. 

— Trebuie să vă decepționez. Nu vin de la Organizația 
Naţiunilor Unite, ci de la Comandamentul Poliției. Sunt 
inspectorul David Brewer, şeful comisiei judiciare „P”, 
Center Street. 

Vorbi mai repede decât Hendricsen, pentru a 
preîntâmpina orice întrerupere. Ţinu să spună tot ce era 
necesar pentru a-şi asigura o întrevedere calmă. Nu 
omise cuvintele „comisie judiciară” căci aveau totdeauna 
efect. 

Directorul general se schimbă la față şi rămase cu 
privirile ațintite asupra inspectorului. Din zâmbetele lui 
de bun venit nu mai rămase nici cea mai mică urmă. 

— Sunteţi inspector al comisiei judiciare? Dar ce, 
pentru Dumnezeu... îngăimă el, clătinând din cap 
stupefiat, dar pregătit pentru vestea cea mai proastă. 

Brewer îl lămuri, pe scurt. Se limită la strictul necesar 
pentru a-l pune în temă, după care adăugă: 

— Noi dorim să ţinem seama de interesele 
dumneavoastră. Departe de noi gândul de a ştirbi câtuşi 
de puțin renumele internațional al firmei 
dumneavoastră. Pot să vă asigur. Dar cu condiția să 
colaborați cu noi. 

— Şi în ce constă această colaborare? întrebă 

Hendricsen pe un ton mai degrabă agresiv decât 
conciliant. 

— Prin urmare, în hotelul dumneavoastră locuieşte 
un anumit Pietro Nardi. Desigur, un client bine văzut. 
Fără îndoială, de altfel, că plăteşte cel mai ridicat tarif, 
pentru cel mai luxos apartament din hotelul St. Lucia. 
Faptul că legăturile sale şi profesia sa - dacă pot numi 
astfel crimele fără urme pe care le comite - sunt mai 
puțin respectabile, nu vă deranjează. Principalul e ca 
cecurile să fie onorate. De altfel, el îşi achită probabil 
notele în numerar, ceea ce nu prea e uzual, dar 
gangsterii preferă bancnotele anonime oricărui cec. Şi... 

— Nu ne interesează viața particulară a oaspeților 
noştri, interveni directorul general. Nu avem nicio 
competență legală, nici personalul necesar pentru aşa 
ceva. 

— Just, foarte just, remarcă Brewer cu o ironie 
nedisimulată. E o vorbă veche, domnule Hendricsen: 
banul n-are miros — pentru cel care ia. Numai că în cazul 
lui Nardi e vorba de droguri şi de crimă. E bănuit cel 
puțin de instigare la crimă. Mai precis, două crime. Şi 
înainte de a-mi spune ceva, domnule Hendricsen — vocea 
lui Brewer căpătă accente destul de puţin prietenoase — 
țin să-ţi atrag atenţia că dacă ai să-i faci lui Pietro Nardi 
chiar şi cea mai vagă aluzie la ceea ce afli de la mine, 
ajungi la procuratură, acuzat de complicitate. Sper că şi 
dumneata personal preferi hotelul St. Lucia unui 
domiciliu la Sing Sing. Să fim bine înţeleşi, domnule 
Hendricsen, dacă deschizi gura pe undeva ajungi direct 
în închisoare, cum te văd şi cum mă vezi. 

Siguranța de sine a directorului dispăru ca prin 
farmec. 

— Domnule inspector, vă rog să mă credeţi că voi fi 
totdeauna de partea justiţiei. Eu... 

— Să lăsăm jurămintele şi să trecem la fapte, i-o tăie 
Brewer. Şi nu uita că nu e în joc numai reputația 
dumitale, ci şi a hotelului St. Lucia. 

Hendricsen îşi şterse transpirația de pe frunte. 

— Dar ce trebuie să fac? Spuneți-mi ce vreți de la 
mine. Sunt un hotelier, nu un polițist. 

— Trebuie să-i supraveghem pe Pietro Nardi şi pe 
vizitatorii săi care sosesc în seara asta de la Paris. Dat 
fiind că are două gărzi personale, din care una e postată 
în fața uşii de la intrarea apartamentului şi cealaltă în 
interior, putem să realizăm acest lucru numai dacă doi 
din detectivii noştri au să le servească cina, în chip de 
chelneri, Sarcina dumitale, sau preocuparea dumitale, 
cum vrei s-o iei, este să găseşti modalitatea de a-i băga 
în circuit pe aceşti doi chelneri fără a trezi suspiciunile 
personalului de aici. Băieții mei sunt poliţişti, nu 
chelneri, tot aşa cum dumneata eşti hotelier şi nu 
detectiv, dar la nevoie fiecare se mai descurcă şi în 
meseria celuilalt. Băieţii mei nu sunt aşi în servitul 
mesei, fără îndoială, asta-i treaba personalului dumitale 
instruit, dar ca ajutoare o să facă ei față. Prima mea 
întrebare este, deci: pot să mă bizui că în chestiunea 
asta lucrurile o să meargă ca pe roate, fără niciun fel de 
complicații? 

Hendricsen oftă. Îşi aprinse o ţigară groasă de foi şi, 
dându-şi seama de impolitețea sa, se grăbi să împingă 
spre Brewer caseta de argint bogat lucrată, fără să 
observe că inspectorul îl refuzase mulțumind cu un gest 
scurt, şi-şi scosese propriul pachet de țigări. 

În cele din urmă, hotelierul deschise gura. 

— N-are să fie uşor, domnule inspector. Noi nu avem, 
bineînțeles, decât salariați organizați în sindicat. 

— Nicio grijă, domnule Hendricsen, îl întrerupse 
Brewer. Cei doi detectivi se vor prezenta cu legitimațţiile 

de membri ai sindicatului dumneavoastră. 

— Aşa? se minună directorul. Se pare că ați luat, 
într-adevăr, toate măsurile de prevedere. 

Se lăsă, gânditor, pe speteaza scaunului. 

— Dacă băieții dumneavoastră au  legitimaţii 
profesionale, restul se poate aranja. Mai e ceva? întrebă 
el şovăitor. 

— Da, dar nu mare lucru. Avem nevoie de o cameră în 
care să poată sta alți câțiva agenți. Ajunge şi o 
cămăruţă, sau chiar o debara, dacă încap în ea. Condiţia 
principală este ca oamenii noştri să se instaleze în 
imediata apropiere a apartamentului lui Nardi. 

Hendricsen scoase o mapă, alese câteva planuri de 
construcție şi le cercetă. 

— Am pe coridor o mică garsonieră liberă, aproape 
vizavi de intrarea apartamentului lui Nardi. Nu e folosită 
niciodată. Nardi plăteşte suprapreț pentru încăperile pe 
care le închiriază, cu condiția să nu aibă vecini nici 
alături, nici peste drum de apartamentul său. Această 
garsonieră o închiriem numai în cazuri de forță majoră, 
pentru a caza peste noapte clienţii vechi, atunci când nu 
le putem oferi imediat ceva mai potrivit. Dacă oamenii 
dumneavoastră se mulțumesc cu atât... 

— S-a făcut, domnule Hendricsen. E în ordine. Dar 
intrarea la garsoniera asta poate fi observată de la uşa 
de intrare a lui Nardi? Cu alte cuvinte, intră în câmpul 
vizual al celui care stă de gardă în fața uşii lui? 

Hendricsen arătă cu creionul pe plan. 

— Nu, domnule inspector. Uşa garsonierei se află pe 
un coridor secundar, care porneşte pieziş din dreptul 
intrării principale a apartamentului lui Nardi. Asta 
înseamnă vreo şase sau şapte metri, dar o cotitură a 
coridorului întrerupe câmpul vizual. 

— Bun. Şi acum un avertisment foarte important. 

Brewer aruncă o privire severă interlocutorului său. 

— Niciun cuvânt! Nimănui! Nici cea mai mică aluzie! 
Nu poţi să ştii niciodată cu cine stai de vorbă. Nardi şi 
cei din clica lui plătesc sume frumuşele pentru orice 
informație importantă. Cea mai mică greşeală, domnul 
Hendricsen, şi... cred că am fost destul de lămurit în ce 
priveşte consecinţele. 

Brewer se ridică. 

— Aveţi cuvântul meu de onoare, domnule inspector, 
îl asigură hotelierul. Dar contez pe promisiunea 
dumneavoastră că o să evitați orice scandal! 

— Îți promit că vom proceda discret. În măsura în 
care desfăşurarea lucrurilor o va permite. Avem destulă 
experiență pentru ca să putem face față şi situațiilor 
celor mai delicate. Încă ceva. De la etajul lui Nardi mai 
coboară şi alt lift în afară de cel de persoane? Un lift de 
serviciu? Sau de bagaje? Căci dacă toate merg după cum 
e prevăzut, va trebui să oferim câtorva clienţi ai hotelului 
găzduire la sediul nostru. Ori, operaţiunea asta ar 
atrage atenţia celor aflați în holul principal. 

— Domnule inspector, aş prefera să coborâţi cu 
agenții dumneavoastră, cu domnul Nardi, cu cine-o mai 
fi, luând liftul de serviciu, până în pivniță. De acolo aveți 
o ieşire directă în spatele hotelului. 

Mulţumesc pentru informație. E mai importantă 
decât bănuieşti. 

Brewer se îndreptă spre uşă, însoțit de Hendricsen. 

— Îți mai fac o vizită. În redingotă, pantaloni gri reiați 
şi cravată lată de mătase. Mă conduci apoi puţin prin 
clădire, ca pe noul subdirector, după care - sus în corpul 
supraetajat. 

Salută cu o mişcare a capului şi plecă. 

Se duse la „Little Hungary”. Chelnerul şef, Bela-bâcsi 
îl privi câteva clipe cu şovăială, apoi cu suprindere. Să 

fie oare binecunoscutul său client, sau numai, un 
gentleman englez care semăna cu el? Abia când Brewer 
dădu comanda, vocea îl trădă şi Bela-bâcsi se lămuri. 

— Dar, me rog, eu nu ştiut ca domnul sunt actor? La 
teatru, sau la film? 

— Deocamdată sunt fără angajament, amice, dar ştii 
ce m-am gândit? Ce mi-a mai rămas din ultimul salariu 
să investesc într-un prânz copios! făcu Brewer. 

Bela-bâcsi strânse de pe masă firimituri invizibile. 

— Dar, me rog, un artist ca dumneavoastră sigur 
primeşte rol bun iar. 

Trecu imediat la o temă mai pe placul său: 

— Astăzi spețialitate — gulaş de pasăre cu paprica, un 
delițiu, şi cu teiței de casa... 

Inspectorul şef savură mâncarea condimentată, 
dreasă cu sos de smântână. Avea darul să se debaraseze 
de grijile zilei nu numai seara, odată cu haina de pe el, ci 
şi la prânz, când îşi punea în cui meseria odată cu 
pardesiul şi umbrela. Această capacitate de rapidă 
deconectare se adăuga alteia: aceea de a se putea 
concentra la maximum. Dar tocmai această concentrare 
era condiționată de o detaşare totală, cel puțin 
provizorie, de toate problemele, pentru a nu se pierde 
fără putinţă de scăpare în atâtea şi atâtea ițe încurcate. 

Când intră în biroul său era aproape ora patru. 

Mai întâi scoase din garderob redingota, vesta, 
pantalonii reiați şi cravata adecvată, pentru a vedea 
dacă sunt în stare impecabilă. Abia după ce se convinse 
că totul este în regulă, se aşeză la birou. 

Raportul lui Collins cu privire la analizele grafologice 
comparative era negativ. Fuseseră cercetate toate 
materialele arhivei Brigăzii Antidrog, dar niciuna din 
mostrele de scrieri nu oferea o concluzie în privința 
persoanei a cărei mână notase pe biletul găsit în etuiul 

Belindei: „luni seara la 10,30 Allan Houston”. 

Brewer îl informă telefonic pe Hamlin asupra 
rezultatului satisfăcător al întrevederii sale cu directorul 
hotelului St. Lucia. Dat fiind că hotelierul se declarase 
gata să colaboreze cu poliția şi situaţia era acum clară, 
nimic nu mai stătea în calea stabilirii planului de 
acțiune. Hamlin fu de acord să participe la o consfătuire 
finală la ora cinci şi jumătate. Se va pune la dispoziţie 
împreună cu Mallory şi Bryan. Alţi patru agenţi ai săi vor 
fi de rezervă. Constituiți în două grupe, ei urmau să 
asigure portalul principal al hotelului şi intrarea din 
spate. Câte o maşină de serviciu fără însemne se va afla, 
pentru orice eventualitate, la colțul pe care îl făcea 
corpul principal al hotelului cu Seventh Street şi la 
intersecția cu strada laterală din spatele hotelului. 

Brewer completă piesele de dosar. 

Sloan intră şi-l informă pe şeful său: 

— Avionul cu reacție a decolat exact la ora prevăzută 
de pe aeroportul Orly - Paris. Artamiro Terrano a 
înregistrat trei valize. Una din ele aparține însă, fără 
îndoială, lui Boysen. A luat cu sine în cabină o valiză 
diplomatică şi o servietă. Glenn Boysen are asupra lui 
numai o servietă. După ultima comunicare a poziției, 
totul e în ordine pe bord. Avionul e aşteptat pe 
aeroportul Newark la ora prevăzută. 

— Informațiile astea sunt date de linia aeriană, sau 
de INTERPOL? 

— Am notat datele principale din informaţiile ambilor. 
În raport le voi trece separat, pentru dosar. De 
asemenea, cele privitoare la grec. 

— Ceva nou cu Papadukupolos? 

— Sesizată de INTERPOL, poliția franceză l-a filat la 
hotelul St. George, când tocmai se înapoia de la Orly. 
După cum a fost rugată, poliția nu a intervenit în niciun 

fel, pentru ca nu cumva grecul să-l avertizeze pe Terrano 
printr-o telegramă. Radiotelegrafia asta e un cuțit cu 
două tăişuri, reflectă Sloan oftând. Nouă ne foloseşte să 
punem mâna pe criminali, iar criminalilor le foloseşte să 
se sustragă urmăririlor poliției. Până la noi informații, 
poliția franceză nu-l scapă din ochi pe grec. 
INTERPOL -ul a cerut agențiilor din Atena, Pireu, Salonic 
şi Genova să furnizeze noi date. Până acum nu există 
probe materiale împotriva acestui individ cu un nume 
atât de imposibil, dar totodată nu există nicio îndoială în 
ce priveşte îndeletnicirile lui: trafic de stupefiante sub 
forme foarte variate. 

— Toate astea le comunici lui Hamlin. O să-l 
intereseze, în orice caz. Pentru cercetările noastre nu 
prea au importanță. La cinci şi jumătate, consfătuire în 
sala de lucru. 

— Emilio Gennari şi Ruben Blyk şi-au părăsit 
birourile aproape concomitent, acum douăzeci şi cinci 
de minute. La Blyk a rămas să lucreze un polonez cam 
tare de urechi. La anticariat a rămas de serviciu o 
doamnă mai în vârstă. Mi s-a părut ciudat că Blyk şi 
Gennari au plecat separat, la colțul cu Seventh Avenue 
s-au ciocnit ca din întâmplare, pentru ca apoi să o ia 
fiecare în direcții opuse. 

— Şi ce-i ciudat în asta? îl întrerupse Brewer. 

— Am văzut clar, domnule inspector, cum Gennari i-a 
strecurat ceva în mână lui Blyk. Totul n-a fost decât o 
manevră bine pusă la punct. 

— De ce nu l-ai urmărit pe ceasornicar? 

— Pentru că în clipa în care am ajuns la intersecție, 
Blyk, care se afla la blocul următor, a oprit un taxi şi a 
luat-o din loc. Doar nu era să alerg după el. Şi un taxi — 
nicăieri, cât vedeam cu ochii. 

— Poate că n-ar fi fost o idee rea dacă-l urmăreai pas 

cu pas pe anticar? 

— Pe Gennari am putut să-l ajung din urmă. S-a 
plimbat de două ori în jurul blocului, a stat pe gânduri 
câtva timp la intrarea din spate a hotelului, părea că stă 
în cumpănă, s-a dus la intrarea garajului, a schimbat 
câteva cuvinte cu băiatul care spală maşinile, care 
tocmai era în pauză, apoi a pornit-o agale spre casă. Mă 
gândeam dacă n-ar fi cazul să discut cu garajistul, dar 
până la urmă am renunțat, pentru că mi se părea prea 
riscant. Nu-i exclus ca omul să aibă o legătură sau alta 
cu Gennari, sau chiar să facă parte din organizaţia lui 
Nardi. M-am dus să mă plimb pe trotuarul celălalt, de 
unde l-am văzut pe garajist că intră în cabina de sticlă 
„Control” şi ridică receptorul telefonului. 

Sarg dădu din umeri. 

— M-am mai plimbat de câteva ori în sus şi în jos, şi el 
încă mai vorbea. Nu puteam risca să mai stau mult pe 
strada aceea fără circulație, aşa că m-am înapoiat. 

Brewer se duse la fereastră, o deschise, privi în stradă 
la fațadele roase de vremuri ale clădirilor ce apăreau 
sumbre, deşi scăldate în lumina soarelui. Se întoarse 
spre Sarg. 

— Dumnezeu ştie ce-o fi fost şi asta. Poate o simplă 
coincidență, poate un sistem de informare bine gândit. 
Ei, bine, eu am ținut seama în planul de acțiune, pe cât 
posibil, de toate eventualităţile. În plus, Hamlin va 
asigura cu oamenii săi fațada hotelului şi zona din 
spate. La aeroport nu se va intra în acțiune, deci nu e de 
aşteptat nimic din partea amicilor. Drumul până la 
hotelul St. Lucia îl avem asigurat prin Gatsky şi Bryan, 
care vor fi urmaţi de doi băieţi de la Furturi, într-un taxi. 
Iar la hotel... 

Brewer se uită la ceas. 

— La cinci şi jumătate, ultima consfătuire în sala de 

şedinţe. 

După plecarea lui Sarg, Brewer începu să schițeze pe 
o hârtie zona din jurul intrării în apartamentul lui Nardi, 
cu coridoarele învecinate, lifturile, garsoniera şi toate 
uşile. Marcă toate punctele care aveau vreo importanță 
pentru acţiunea ce se pregătea. 

La cinci şi jumătate sosi Hamlin. 

Brewer îl luă cu el în sala de lucru, unde Gatsky, 
Sarg, Sloan, Bryan şi Mallory se aflau deja în jurul mesei 
şi discutau cazul. 

Hamlin se aşeză lângă Brewer. 

Inspectorul şef întinse în fața sa piesele de dosar şi 
schița. 

— Voi trece pe scurt în revistă întreaga evoluție a 
cazului nostru, apoi am să mă opresc asupra fiecărei 
faze a operațiunii. Nu ne putem îngădui niciun fel de 
pene, previzibile sau imprevizibile. Nu vom lăsa la voia 
întâmplării nimic, absolut nimic. Pentru Comisia 
Judiciară este vorba de două crime capitale, ai căror 
făptaşi nu vor mai apare în fața vreunei judecăţi de pe 
lumea asta, dar ai căror autori morali nu pot fi lăsați 
să-şi facă mai departe de cap. lar pentru Brigada 
Antidrog este vorba de prilejul de a pune mâna pe 
eminența cenuşie a sindicatului - ca să nu mai vorbim 
de confiscarea unui transport de heroină, care ar duce la 
distrugere alte mii de oameni, pentru a procura câştiguri 
fabuloase unui mănunchi de criminali. Şi acum - să 
începem... 

— O clipă, îl întrerupse Hamlin. După cât am înțeles, 
Terrano şi Boysen vor fi sub supravegherea noastră de la 
aeroport până la hotel, apoi din nou după intrarea lor în 
apartamentul lui Nardi. Cum rămâne cu intervalul de 
timp de la intrarea în hotelul St. Lucia şi până în clipa 
când amfitrionul lor o să le deschidă uşa? În intervalul 

ăsta ei rămân neobservați. Ar avea deci posibilitatea să 
ascundă heroina pe undeva. 

Brewer era de altă părere. 

— În calitatea lor de chelneri, Sarg şi Sloan se bucură 
de o oarecare libertate de mişcare, ei pot, de exemplu, să 
străbată toate coridoarele. Nimeni n-ar avea ce să 
obiecteze. Prin urmare, ei pot, cel puţin de la distanță, să 
țină sub observaţie intrările de la apartamentele lui 
Terrano şi Boysen. Trebuie evitată orice spionare de 
natură să trezească chiar şi cea mai mică bănuială. 
Altminteri se vor descotorosi rapid de heroină, dându-i 
drumul în orice chiuvetă, căci ei suportă mai uşor o 
pierdere, oricât de mare ar fi ea, decât celula unei 
închisori. Să nu uităm de principiul că amicii noştri 
trebuie să se simtă în siguranță. Nebănuind nimic, ei vor 
servi „marfa” şefului lor la cină, fie ca aperitiv, fie ca 
desert şi asta va determina şi clipa în care vom trece la 
atac. Intervalul parțial descoperit, dintre sosirea celor 
doi la hotel şi intrarea la Nardi este un risc pe care 
trebuie să ni-l asumăm. Principiul răului cel mai mic. 

— M-ai convins, admise Hamlin. Şi acum - te 
ascultăm! 

SE LASĂ CORTINA 


Avionul cu reacție al companiei Panam rula pe 
aeroportul Newark de-a lungul pistei încadrate de 
jaloane luminoase, domol, ca o bestie îmblânzită. Făcu 
un viraj elegant de 180 de grade. Pasarela se apropie de 
pântecele voluminos al avionului, platforma fu ataşată 
de pragul uşii deja deschise şi primii pasageri trecură pe 
lângă  stewardese, îndreptându-se spre clădirea 
aeroportului. 

Un domn cu înfăţişarea cât se poate de comună, 
într-un raglan de culoare deschisă, părea să caute pe 
cineva cu privirea, dincolo de bară. După buchetul de 
flori din mână şi vizibila emoție, se putea deduce că arde 
de nerăbdare să-şi îmbrățişeze iubita. 

Un fular de mătase îi acoperea cravata lată. Raglanul 
era destul de lung pentru a-i acoperi redingota. 

Agenţii de control examinau paşapoartele călătorilor. 
Numele erau atent verificate după un registru voluminos 
şi actele de identitate erau înapoiate numai după ce se 
stabilea că numele respective nu figurau în repertoriul 
consultat. 

Cu unii pasageri, acest ritual era mult simplificat. La 
paşapoartele diplomatice controlorii examinau doar 
autenticitatea lor. Experiența lor îndelungată excludea 
într-o mare măsură posibilitatea de a se lăsa înşelați. În 
zece ani au existat numai două cazuri în care pretinşi 
diplomaţi au reuşit să se strecoare cu paşapoarte false 

prin barajul controlului. Aceste eşecuri ale organelor de 
control au devenit cunoscute abia după ce serviciul de 
contrainformaţii descoperise şi arestase pe cei doi 
spioni. 

Cu avionul din Paris sosiseră patru ambasadori. Cu ei 
formalitățile vamale se terminară în câteva minute. 
Trebuiră doar să aştepte până ce bagajele pasagerilor 
fură descărcate din pântecele uriaşei păsări argintii şi 
transportate cu furgonetele electrice la biroul de 
vămuire. 

În timp ce pasagerii obişnuiţi nu erau scutiți de 
deschiderea geamantanelor şi truselor lor de voiaj, în 
ciuda tuturor asigurărilor lor că nu aveau nimic de 
declarat, valizele cu etichete diplomatice beneficiau de 
regimul lor special. Fără a fi deschise de vameşi, ele erau 
transportate de hamali până la maşinile care aşteptau 
afară. 

Ambasadorul Artamiro Terrano, urmat de un domn 
mai tânăr, purta o servietă care, după dimensiunile şi 
aspectul ei, trebuia să conţină documente oficiale foarte 
voluminoase. Însoţitorul său ducea în mâna stângă o 
servietă mult mai modestă, care avea lateral ataşată o 
mică trusă de voiaj. 

Domnul în raglan de culoare deschisă privea în jurul 
său, trist şi decepţionat. Depuse pe neobservate 
buchetul de flori pe o bancă şi se amestecă printre 
pasagerii care sosiseră cu puțin timp înainte de la avion 
cu o a doua maşină şi, trecuți prin vamă, se grăbeau 
spre ieşire. Dulcineea sa nu sosise... 

De la o oarecare distanţă, îl văzu pe ambasadorul 
Terrano urcând într-un Cadillac împreună cu însoțitorul 
său, în timp ce şoferul aşeza cu grijă valizele în 
portbagaj. 

Domnul în raglanul deschis urcă la rândul său 

într-un taxi şi-şi notă numărul Cadillac-ului. 

— Urmăreşte limuzina care tocmai porneşte. Pe şest! 

Şoferul îl privi nemulțumit pe clientul său. 

— N-am nevoie de buclucuri, mister. Nu-mi plac deloc 
misiunile de genul acesta. Nu-s polițist. 

— Nu face nimic — sunt eu! i-o tăie Brewer, arătându-i 
legitimația. Dă-i drumul - şi fără prostii! 

Taxiul se încadră în şirul de maşini, al cincilea după 
Cadillac. 

Avea în fața lui o maşină particulară, un alt taxi cu 
doi călători, apoi o maşină particulară cu trei doamne şi 
înaintea acesteia din nou un taxi cu un bărbat pe 
canapeaua din spate. 

Pe şosea se adunau tot mai multe vehicule şi aproape 
niciunul nu părăsea banda pe care circula. 

Abia după punctul de taxare New Jersey şirurile de 
maşini se mai răriră. Autocare mari ale companiei 
aeriene Panam duruiau pe autostradă. 

Brewer nu scăpa din ochi Cadillac-ul, taxiul condus 
de Gatsky şi celălalt taxi cu cei doi agenți de la „Furturi”. 
Maşinile dispăreau din câmpul său vizual cât timp 
şoseaua se menținea dreaptă şi reapăreau la fiecare 
curbă. 

După nu mai mult de jumătate oră treceau prin 
Mid-Manhattan. 

Cadillac-ul se opri la intrarea principală a hotelului 
St. Lucia. 

Brewer opri şi el taxiul în dreptul blocului următor. 
Nu cobori decât după ce Terrano cu însoțitorul său 
trecură pe trotuar, personalul hotelului preluă bagajele 
iar Cadillac-ul plecă mai departe. 

Traversă agale strada, oprindu-se pe trotuarul opus. 

Cadillac-ul, după ce trecu de alte două blocuri, viră la 
stânga. 

Taxiul lui Gatsky reapăru din direcția opusă. Clientul 
său cobori din maşină, plăti pe îndelete şi intră în hotel. 
Brewer îl recunoscu pe Bryan, îmbrăcat ca un băştinaş 
din Middle West. 

Gatsky plecă mai departe pe Seventh Avenue, după 
primul bloc dispăru la intersecție şi se întoarse pe jos. 

Un Chevrolet mai vechi se opri la colțul opus 
hotelului, în afară de cel de la volan, Brewer zări două 
persoane pe canapeaua din fund. Era maşina lui 
Hamlin. Cei doi agenți țineau sub observaţie întregul 
front al hotelului St. Lucia cu intrarea principală. În față 
se afla o altă maşină, cu conducător dar fără pasageri. 
Era maşina Comisiei Judiciare. 

Brewer se îndreptă spre taxiul care staționa mai jos. 
Cei doi agenţi de la „Furturi” raportară că pe tot traseul 
de la aeroport nu observaseră nimic neobişnuit. Nimeni 
nu se mai urcase în Cadillac, cei doi pasageri n-au 
părăsit maşina nicăieri, nimic nu a fost introdus în 
maşină şi nimic nu a fost transmis din ea vreunui 
trecător sau unei alte maşini alăturate. Numărul şi 
indicativul limuzinei fuseseră notate. 

Brewer mulțumi. Rugă pe cei doi detectivi să 
stabilească la sediu cine este proprietarul Cadillac-ului 
şi să transmită biroului său rezultatul, prin 
teleimprimator. 

Făcu o plimbare de-a lungul trotuarului din spatele 
hotelului. Maşina de serviciu a lui Hamlin cu agenții săi 
era parcată la intersecție. A doua maşină a comisiei 
judiciare, putând de asemenea fi recunoscută ca o 
maşină a poliției, staționa la colțul opus. Conducătorul 
maşinii citea un ziar. 

Brewer traversă holul hotelului şi se duse la 
Hendricsen, care îl aştepta, vizibil surescitat. 

— Până acum totul e în ordine? îl întrebă inspectorul 

şef prietenos. 

— În ordine... dar tensiunea mea! răspunse directorul 
cu un oftat. Oamenii dumneavoastră s-au instalat sus, 
conform celor stabilite. Ambasadorul şi Boysen se află în 
apartamentele lor. Altceva nu mai ştiu - şi dacă se 
încurcă lucrurile pe undeva... 

— Nu-ţi bate capul, domnule Hendricsen. Nici 
Terrano şi nici Boysen nu mai pot părăsi hotelul. Şi 
acum propun să faci cu mine un prim tur de prezentare. 
Să sperăm că o să mă dovedesc un începător înzestrat. 

Îşi scoase raglanul. 

— Redingota nu e chiar nouă, dar e bine croită. Vesta 
şi pantalonii reiați nu au niciun cusur. De cravată cred 
că eşti mulțumit. În definitiv, nu poţi să admiţi ca 
subdirectorul dumitale să se învârtească printr-un hotel 
ca St. Lucia îmbrăcat ca vai de lume. 

Hendricsen clătină din cap în stânga şi în dreapta. 

— Grija dumneavoastră e lăudabilă, domnule 
inspector. Nu faceți deloc o impresie proastă. Dar cum 
staţi cu limbile străine? 

— În afară de americană, un oarecare accent 
englezesc, apoi destul de bine germana, de pe timpul 
când făceam parte din forțele de ocupație. Mă descurc şi 
cu franceza. Spaniola, idiş şi italiana - categoric slab, 
cât să ajungă pentru formulele de arestare. 

Hendricsen se opri în pragul uşii. 

— Dacă o să doriți vreodată să vă schimbaţi profesia, 
nu mă uitaţi: Hendricsen, hotelul St. Lucia. 

leşi, îl aşteptă pe inspector şi intrară împreună în lift. 

Când ajunseră în apropierea atletului din fața uşii lui 
Nardi, Hendricsen îi explică noului său „subdirector” 
destul de tare ca să poată fi auzit: 

— Aici locuieşte unul din clienții noştri permanenți 
cei mai apreciați, domnul Pietro Nardi, căruia te rog să-i 

acorzi cea mai mare atenţie. 

Ajunseră după curbura coridorului. 

În garsoniera pusă la dispoziție de Hendricsen 
aşteptau Hamlin, Mallory, Bryan şi Gatsky, care îşi 
schimbase haina de şofer cu jacheta sa veşnic prea 
strâmtă. Brewer le prezentă pe hotelier. 

Uşa se deschise fără zgomot. 

Intră Sloan. Era de nerecunoscut. Haina cu trese 
aurite, vesta cu nasturi metalici, vipuşca din mătase 
roşie de-a lungul pantalonilor, papionul negru şi, mai 
ales, părul ondulat strălucind de  briantină, îi 
schimbaseră cu totul înfăţişarea. 

— Boysen şi Terrano tocmai au sosit. Chelnerul şef 
ne-a spus să cerem primele feluri. Ne vor sosi direct din 
bucătărie cu liftul de mâncăruri. Servanta cu 
preîncălzitor este pregătită. Sarg serveşte băuturile. 
Ambasadorul l-a salutat pe Nardi cu cea mai mare 
căldură. Boysen purta o geantă mare neagră, cât o 
valiză, de care atârnă lateral două cartonaşe cu urme de 
ceară roşie. Probabil că este a şefului său, Terrano. 

— Schimbă-l discret pe Sarg, îi spuse Brewer. 
Domniile lor nu trebuie lăsate singure nicio clipă. Să 
acționăm exact conform planului, dar dacă intervine 
ceva neprevăzut... făcu un gest de regret spre 
Hendricsen... va trebui dat semnalul şi recurgem la 
forță. Deci — gata pentru orice eventualitate. 

Sloan dispăru pe nesimţite, precum venise. 

— Şi acum? întrebă hotelierul. 

— Noi ne ducem la servanta din antreu, răspunse 
Brewer, iar dumneata o să ne dai indicaţii prețioase 
despre felul în care trebuie prezentată şi servită în mod 
ireproşabil o cină unui client de importanța lui Nardi. 
Totodată o să ducem servanta lateral spre uşă, de partea 
în care stă de pază gorila — îi dai dumneata o explicație 

plauzibilă, că se încheagă sosul, sau că sparanghelul... 

— Ce sparanghel? întrebă hotelierul mirat. Nu ştiu 
nimic de sparanghel. 

— Ei bine, pieptul de pasăre, sau mai ştiu eu ce vine 
la rând, îl întrerupse Brewer enervat. Important este ca 
servanta, sau altceva, o frapieră, sau ce vrei dumneata, 
să îndepărteze puțin gorila de uşă. Nu vreau 
împuşcături... Sau poate vrei dumneata? Nu? Atunci 
ascultă ce spun eu. În clipa în care intrăm în acţiune la 
semnalul convenit cu Sloan şi Sarg, gorila trebuie să fie 
suficient de departe de intrarea apartamentului, pentru 
ca să nu poată avertiza pe cei dinăuntru printr-o 
ciocănitură în uşă. O să aibă Gatsky grijă să-l aranjeze 
la timp... Pune-ţi odată halatul de mecanic! Se întoarse 
el spre detectivul său. 

Gatsky trecu în camera de baie, apoi arătă din uşă o 
unealtă de oțel. 

— Dar cheia asta, pe care am adus-o din taxi, dac-o 
paradesc... eu a trebuit să semnez că toate uneltele... 

— Dă-i drumul! Ai grijă, în orice caz, să paradeşti 
capul gorilei, că n-ai să ai nimic de plătit! îl întrerupse 
Brewer. 

Se duse la uşă şi-i făcu semn lui Hendricsen. 

— Începem. Nu uita, actorul cel mai bun este cel la 
care nu se observă că joacă teatru. 

— Las uşa întredeschisă, aşa că o să ajungă o mică 
fluierătură, îi spuse lui Hamlin. 

Se întoarse în antreu cu hotelierul. 

Chelnerul de pe etaj stătea lângă servantă şi 
amesteca salata. 

— Trage servanta aici, lângă uşă, îi spuse 
Hendricsen. Aşa o ai la îndemână după ce intri şi eviți 
închegarea sosului... 

Se adresă cât mai prietenos omului de la uşă: 

— Fii bun şi mută-te puțin cu scaunul, domnule. Ştii, 
domnul Nardi nu admite ca sosul Béarnaise să prindă 
nici cea mai subțire pojshiță. 

Atletul era pe punctul să spună ceva, dar se răzgândi 
şi, vădit indispus, se trase puţin cu scaunul într-o parte. 

Sarg, deghizat ca şi Sloan, ajutându-l pe chelner să 
deplaseze măsuţța pe rotile, atinse cu mâna stângă placa 
încinsă pentru păstrarea mâncărurilor la cald. Înjură 
înfundat dar furios, şi-şi atrase o observație severă. 
Suflă în buricul degetelor înroşite, se uită nefericit la 
Brewer, care îi aruncă o privire plină de reproş. 

— Cu asemenea stângăcii n-o să te pot menţine în 
postul ăsta de răspundere, îi spuse inspectorul şef. Dacă 
se întâmpla în prezența unui client, sigur că nu-i sporeai 
pofta de mâncare. 

Hendricsen aplană lucrurile: 

— Să nu ne pripim - ducem lipsă de personal. 

Chelnerul de pe etaj aşeză cu artă şi prudență primele 
platouri pe o tavă de argint. 

— O poţi duce? îl întrebă dispreţuitor pe Sarg. 

— Bineînţeles. 

Detectivul ridică tava cu mâna dreaptă, asigurându-i 
echilibrul cu mâna stângă. 

Hendricsen vru să-i ajute deschizându-i uşa. Dar 
aceasta era încuiată. 

Atletul de categorie grea întinse mâna peste servantă 
şi bătu în uşă de două ori, apoi a treia oară, după o 
pauză de câteva secunde. 

Colegul său dinăuntru deschise uşa. 

Brewer văzu statura masivă a celei de-a doua gărzi. 

În clipa în care Sarg trecea de pragul uşii, apăru 
Sloan. Acesta îi făcu loc colegului său să treacă şi-i 
spuse chelnerului: 

— Lampadarul de lângă bufet are probabil un scurt 

circuit. S-au stins toate luminile. 

La această parolă, Brewer interveni imediat: 

— Siguranța e de vină. Electricianul tocmai 
cercetează rețeaua de pe coridor, explică el, şi se 
îndepărtă. 

Lucrurile se desfăşurară deci conform planului, astfel 
încât Gatsky putea intra în acțiune. 

Uşa apartamentului fu închisă din interior. 

Brewer sosi cu Gatsky, care ducea o lădiță de unelte 
atârnată de o curea. 

— Am adus şi sigurante, spuse detectivul. Dar cred că 
putem să le reconectăm pe cele existente, căci toate 
dopurile sunt automate. 

Începu să caute tabloul de siguranţe pipăind pereţii. 

Sloan aşeză un castron cu supă pasată fierbinte pe o 
tavă şi, balansând-o după toate regulile artei, trecu pe 
lângă Brewer. 

Garda de afară ciocăni în uşă semnalul convențional. 

Uşa se deschise din interior. 

Brewer fluieră scurt. 

Gatsky, aflat în spatele fostului boxer, dădu drumul 
lădiței cu unelte, îşi repezi brațele pe sub umerii 
acestuia, îl săltă, îşi împleti fulgerător degetele de oţel pe 
ceafa omului şi, executând un „dublu Nelson”, îi forță 
capul care căzu ca lovit de măciucă. 

Atletul se prăbuşi fără niciun zgomot. Cătuşele 
pregătite de Gatsky zăngăniră scurt. 

Brewer trecu pragul dintr-o săritură. 

Hamlin, Bryan şi Mallory îl urmară. 

Garda care stătuse de pază la uşa dinspre camera 
unde se servea cina, zăcea ghemuită la pământ. Gemea. 
Faţa îi era acoperită de lichidul gros şi fierbinte din 
castronul de supă, care i se prelingea pe gât şi pe vestă. 

Sloan răsuci la spate brațele uriaşului neputincios, 

prinzându-le în cătuşe. 

În lumina obscură a lumânărilor, cei trei din jurul 
mesei festiv aranjate, săriră în picioare. 

Revolverul de mare calibru îndreptat asupra lor de 
Sarg îi imobiliză transformându-i parcă în figurile de 
ceară dintr-un panoptic. 

Brewer se opri în fața lui Pietro Nardi. 

— Finita la commedia! 

Hamlin îl apucă pe Artamiro Terrano de braț: 

— Şi acum, excelență, să aruncăm o privire indiscretă 
în valiza dumneavoastră diplomatică. 

Glenn Boysen dădu pe neaşteptate o lovitură cu 
piciorul în servieta grea care stătea pe jos, lângă Nardi, 
proiectând-o sub masă. 

Mallory îl plesni peste față şi Boysen fu la rândul său 
proiectat în perete, de unde ricoşă ca o bilă de biliard şi 
căzu pe covorul verde pastelat. 

Terrano începu să vocifereze pițigăiat. Revărsă un 
torent de blesteme, pe limba lui, amestecându-le cu 
crâmpeie de engleză stricată, amenință cu intervenția 
guvernului său şi în aceeaşi clipă se repezi asupra lui 
Hamlin, cu o violență nebănuită. 

Gatsky îl înfundă într-un fotoliu. 

— Purtați-vă ca un diplomat, excelență, nu ca un 
gunoier. 

Brewer îi făcu semn lui Sarg: 

— Ocupă-te dumneata de ambasador. 

Detectivul imobiliză brațul lui Terrano. 

Bryan, care ridicase servieta şi o aşezase pe masă, 
surprinse o nouă încercare a lui Terrano şi dintr-un salt 
fu lângă el. 

Dar Hamlin parase atacul. Îl ţinea pe ambasador ca 
într-o menghină. Îi spuse, politicos, cu o voce calmă: 

— Ştiţi la fel de bine ca şi mine că nu vă bucurați de 

niciun fel de imunitate diplomatică. Aveţi asupra 
dumneavoastră o mare cantitate de heroină pe care ați 
introdus-o prin contrabandă în Statele Unite. 

— Eu? urlă Terrano revoltat. Eu am asupra mea 
heroină?! 

Hendricsen, care tot timpul stătuse lângă uşă şi acum 
îl împiedica pe chelner să părăsească apartamentul, se 
tânguia: 

— Mai încet, vă rog, mai încet... O să se adune toți 
clienţii, şi personalul... 

Hamlin arătă spre valiza diplomatică. 

— Excelenţă, spuse el cu un zâmbet ironic, puteți să 
ne convingeţi de contrariul. Deschideţi această servietă. 

— Dar ce am eu cu această servietă? ripostă 
diplomatul sfidător, recăpătându-şi sângele rece. N-am 
văzut-o niciodată. Mie să nu-mi veniți cu trucurile 
voastre ieftine şi răsuflate, că nu vă merge! Preşedintele 
țării mele personal, va... Privirea lui Hamlin îl amuți. 

Brewer îl luă pe Nardi de o parte. 

— Da, finita la commedia. De data aceasta, adăugă el 
încet, totul ţi-a mers prost. Lichidarea lui Tony Valdiva, 


executarea Belindei van Dooren, misiunea 
ambasadorului Terrano. Cam multe pentru un singur 
hap. 


Pietro Nardi îşi scoase tabachera de aur şi îşi aprinse 
impasibil o țigară. 

— Nu ştiu despre ce vorbiți. Nu înţeleg, poate nu mă 
ajută cunoştinţele mele de limbă. Nu cunosc pe niciun 
Tony Valdiva, sau cum l-o fi chemând. Belinda van 
Dooren? Da, da... zâmbi el. Exact. Am citit în ziare. O 
crimă pasională, sau aşa ceva. Şi Valdiva, da, îmi 
amintesc. Crimă în lumea interlopă. 

Se uită în ochii lui Brewer. 

— Ce vreţi, de fapt? Ne-aţi întrerupt de la masă. Nu 

pot oare să invit la cină doi buni cunoscuți? 

— Dar fireşte, Nardi, fireşte! Numai că - şi asta-i ce ne 
deranjează —, cu prilejul ăsta ai luat în primire un 
transport de heroină pe care ambasadorul dumitale l-a 
introdus fraudulos din Europa în Statele Unite. 

— Eu? făcu Nardi cu adâncă surprindere. Eu? 
Heroină? Sper că nu vorbiți serios! 

Hamlin se apropie şi ținu servieta sub nasul lui Nardi. 

— Cheiţa asta a trebuit s-o smulgem de la domnul 
ambasador. 

Arătă spre Terrano, a cărui mână dreaptă era 
încătuşată de mâna lui Sarg. 

— Acum, ia să vedem. 

Deschise valiza şi aşeză la rând zece pacheţele. Citi 
etichetele: „Heroină 820/1000 — 500 grame”. 

Brewer făcu semn lui Sloan. 

— a-l în primire pe Boysen. Du-l mai întâi în 
garsoniera de alături. Pe tipul, adăugă el arătând spre 
Nardi, îl iau eu în fabrică. Ambasadorul îi revine lui 
Hamlin. Mai târziu o să procedăm la o confruntare 
generală. Cele două gorile, de pus la sigur: martori 
oculari. Mai întâi sub îngrijire medicală. N-aş vrea să ne 
acuze presa de maltratări. 

Sarg îl ridică pe Glenn Boysen. 

— Hai, mişcă! 

Clătinându-se pe picioare, încercând să-şi mențină 
echilibrul, tânărul se lăsă scos de detectiv. 

— Ştiţi, se adresă Pietro Nardi lui Brewer cu un 
oarecare aer de superioritate, că procedeele astea sunt 
cu totul nelegale? Vă atribuiți drepturi pe care nu vi le 
acordă nicio lege. 

— Dar heroina asta? replică inspectorul, arătând spre 
pacheţelele găsite. De zece ori 500 grame faci cinci 
kilograme. Asta vă costă, pe dumneata, şi pe 

ambasadorul dumitale, şi pe asociatul dumitale Boysen, 
câte 20 de ani de închisoare. Cât despre instigarea la 
crimă - la două crime... adăugă Brewer, dând din umeri. 

Nardi reacționă în felul său blazat. 

— Zău că nu ştiu ce vreți. N-aveţi decât să aflați cine a 
strecurat aici servieta cu heroina pentru ca să ne 
înfunde pe noi. În definitiv, pentru asta vă plătesc 
contribuabilii, ca să lămuriți crime. Poate că ați 
introdus-o chiar dumneavoastră în apartamentul meu, 
ca să aveţi un motiv să mă arestaţi, nu? În cazul ăsta, aţi 
dat greş cu planul dumneavoastră, puteți fi sigur. O să 
vă arate Sam Greemberg, să ţineţi minte până la 
sfârşitul vieţii. Şi cu asta am terminat, nu mai scoateţi o 
vorbă de la mine. 

— Cum vrei. Nici n-ai să crezi, câte dovezi avem 
împotriva dumitale. 

Se apropie de Nardi. 

— Singura dumitale şansă ar fi să te mai gândeşti. 
Dacă devii martorul principal al acuzării, cel puțin scapi 
cu viață! Şi dacă ţii seamă de indulgența tribunalelor 
noastre, perspectivele dumitale nu sunt nicidecum rele. 

Nardi tăcu. 

Sarg privi de la Brewer la Hamlin. 

— Nu pot să-l depun undeva pe ambasador? Nu ne 
leagă nimic, dar... stăm legaţi unul de altul. 

Hamlin schimbă pe şoptite câteva cuvinte cu Brewer, 
apoi se întoarse spre Mallory şi Bryan. 

— Luaţi pe excelența sa Artamiro Terrano sub aripa 
voastră protectoare. Jos la colțul hotelului aşteaptă o 
limuzină. Dar cum unei înalte personalități ca domnia 
sa nu i se poate cere să plece singur cu maşina, 
rămânețţi cu el. Luaţi liftul de serviciu, treceţi prin garaj, 
apoi o luați în jurul blocului. Înalții diplomați renunţă cu 
plăcere la publicitatea din holul unui mare hotel. 

Mallory şi Bryan îl luară pe ambasador, în ciuda 
protestelor acestuia. 

Brewer îi făcu semn lui Sarg. 

— Se pare că cele două gărzi pot să suporte 
transportul. Cine a fost la viața lui boxer, rezistă, nu 
glumă. Cere o maşină de rezervă. Să tragă la ieşirea din 
garaj, şi-i expediezi pe cei doi la zdup. Să-i vadă, în orice 
caz, medicul. Nu strică să avem acoperire prin certificate 
medicale. 

Sarg dădu să iasă; din uşă privi în jur, descoperi pe 
servantă un şervet şi-l umezi în frapieră. 

Hendricsen răsuflă uşurat. 

— Puteţi cumva să eliberați apartamentul? 

— Desigur. În câteva minute ai scăpat de noi. Dar va 
trebui să sigilăm uşile apartamentului, până mâine, 
când o să primim un ordin de percheziție. Dat fiind că 
avem de-a face cu un gentleman ca Pietro Nardi, trebuie 
să procedăm strict legal. Dar vizita noastră de mâine 
n-are să tulbure cu nimic liniştea hotelului 
dumneavoastră. 

— Vă mulțumesc, în numele firmei noastre. 

Directorul se înclină uşor. 

Brewer puse mâna pe brațul lui Nardi. 

— Ei, ce zici de propunerea mea? 

Nu primi niciun răspuns. 

— Crede-mă, e spre binele dumitale, continuă el pe 
un ton sfătos. În cazul dumiale, tăcerea nu înseamnă 
aur - ci un trist sfârşit. Şi dacă nu vrei să vorbeşti 
dumneata, are s-o facă probabil Glenn Boysen, care 
desigur n-are nervii dumitale. Apoi mai este 
ceasornicarul Ruben Blyk, şi mai este anticarul Emilio 
Gennari. lar părticelele de mozaic, puse toate laolaltă au 
să ne dea în cele din urmă o imagine clară. 

Nardi se întoarse uşor într-o parte. 

— Mai putem să discutăm şi în biroul 
dumneavoastră. 

Brewer îi aruncă o privire pătrunzătoare. 

— Vrei, deci... 

— Nu vreau nimic! îl întrerupse Nardi cu o voce 
răguşită. 

— Dar...? 

— Ce mai aşteptaţi? După câte înțeleg pot să mă 
consider arestat. 

— Reţinut, îl corectă inspectorul, şi dacă vrei să... 

— Dar nu înțelegeţi că... şi Nardi privi în jur, fără să 
mai termine vorba. 

Hendricsen îşi muta privirile de la Brewer la Hamlin. 

— E nevoie de mine jos. Dacă-mi permiteți, o să mă 
retrag. 

— De acord, spuse Brewer, după un gest aprobator al 
lui Hamlin. Dar - nicio vorbă! În interesul dumitale şi al 
nostru. 

Hotelierul se opri în pragul uşii. 

— Antonio unde o fi? întrebă el surprins. 

— Antonio? 

Brewer şi Hamlin îl priviră la rândul lor surprinşi. 

— Chelnerul de pe etaj, preciză hotelierul, căutând cu 
privirile pe coridor. 

— L-am văzut adineauri pe coridor, interveni Gatsky, 
pleca cu servanta, înjurând din cauza dezordinii. 

Hendricsen dădu din cap satisfăcut şi-şi văzu de 
drum. 

Hamlin începu să reaşeze cu grijă cele zece pachețele 
de heroină în servietă. 

Brewer îl chemă pe Gatsky cu un gest al mâinii. 

— Eu mă duc alături, la Boysen. Te las aici cu Nardi. 

Detectivul arătă spre un scaun. 

— Aşază-te colo. Şi stai cuminte, până se întoarce 

şeful. Dacă-ţi vine cumva vreo idee năstruşnică, 
renunță, adăugă el şi îi arătă lui Nardi tocul pistolului 
său. 

Brewer intră în garsonieră, unde Boysen zăcea pe un 
studio. Lângă el şedea Sloan. Detectivul se ridică. 

— Totul în ordine. Micuţul a tras un pui de somn. 
Acum începe să se trezească. 

Sloan se duse în camera de baie, se întoarse cu un 
prosop umezit şi tamponă fața prizonierului. 

Brewer contempla figura răvăşită. Vorbi apoi, încet: 

— E timpul să vorbeşti. Ştim totul. Că erai informat 
de hotărârea lichidării lui Valdiva. Că ştiai de rolul de 
momeală pe care îl avea Belinda în treaba asta. 
Cunoaştem toată filiera. Ceasornicarul Ruben Blyk, 
anticarul Emilio Gennari şi... 

Îşi consultă carnețelul şi continuă, ca şi cum ar fi 
parcurs o listă. 

— „şi O'Neil, şi... 

Îl observa pe Boysen, a cărui față se crispa la fiecare 
nume. 

— Vrei poate să ne dai de bună voie numele altor 
complici? E singura dumitale şansă, Boysen. 

Se aplecă asupra lui: 

— Complicitate la crimă. 

Boysen se mişcă cu greutate. 

— Nu vă înţeleg. Nu am niciun amestec în afacerea 
asta. Am ajuns aici cu totul întâmplător... 

Se întrerupse şi închise ochii. 

— Belinda van Dooren a spus cu totul altceva în 
declaraţia ei — insistă Brewer, adăugând: înainte de a fi 
fost ucisă. 

Omul de pe studio se ridică în capul oaselor. 

— Belinda? îngăimă Boysen cu vocea frântă. Minti, 
copoi afurisit! 

Urletele lui se transformară într-un râs isteric. 

Brewer scoase un ziar din buzunar şi-i arătă pagina 
întâi. 

— Belinda van Dooren a fost ucisă. O zi după ce o 
anchetasem şi după ce Sam Greemberg o scosese de sub 
protecția poliției printr-un ordin de eliberare pe 
cauțiune. A strangulat-o. Harry Pistolarul. După ce a 
torturat-o. 

Boysen se ridică şi îl fixă pe inspector cu privirea. 

— Dacă e aşa... 

Privirea îi rătăci peste relatările de pe prima pagină a 
ziarului. Mototoli furios ziarul. Îşi smuci gulerul cămăşii 
şi trase aer în piept. 

— „atunci, fie... martor al acuzării. Dacă-mi 
promiteți... adăugă el, privind întrebător pe Brewer. 

— Ca martor principal al acuzării îți sunt asigurate 
toate avantajele prevăzute în codul penal. Dar nu e 
suficient să dai declaraţia în scris. Va trebui să depui 
mărturie sub jurământ în fața instanței. Abia atunci 
spusele dumitale capătă putere probatorie. 

— Au să mă lichideze şi pe mine, gemu Boysen. Tot 
aşa cum l-au lichidat pe Tony Valdiva şi pe Belinda. 
Nardi şi cei din spatele lui. 

— Nicio grijă, Glenn, îl asigură inspectorul. O să te 
păzim ca pe o adevărată comoară. 

Îl întrebă apoi insistent: 

— Nardi a tocmit ucigaşul? Pe Harry Pistolarul? 

După o tăcere îndelungată, Boysen răspunse: 

— Da. Cel puţin, aşa mi-a spus Belinda. Ea trebuia 
să-l atragă pe Valdiva în cursă. Era cu totul sub puterea 
lui Nardi. O avea la mână cu două sperjururi. Sperjururi 
pe care le comisese pentru sindicat. 

— Cine sunt şefii sindicatului? insistă din nou 
Brewer. 

— Asta nu ştiu. Nardi îi cunoaşte. Dintre noi, nimeni 
altcineva. Nimeni din cei care lucrează sub el. 
Credeți-mă. 

Vocea lui deveni monotonă. 

— Pe Belinda o iubeam cu adevărat. Dacă ea nu mai 
este, totul mi-e indiferent. Cu o excepţie. Nardi trebuie 
să termine pe scaunul electric! 

Întrebă apoi îngrijorat: 

— Cele două gărzi sunt aici? 

— Nu, Glenn. Sunt în drum spre sediu. 

— Şi Antonio? mai întrebă el, începând să-şi pună 
hainele în ordine. 

— Antonio? exclamă Brewer surprins. 

— Chelnerul de pe etajul ăsta. Care îl serveşte pe 
Nardi de ani de zile. E omul pus de sindicat să-l 
supravegheze... 

Îl cuprinse panica. 

— Dacă a şters-o cumva, să ştiţi că şi-a informat de 
mult şefii, şi nu mai puneţi voi mâna pe niciunul! 

Brewer strânse din dinți. Îl apucă pe Sloan de umeri: 

— Stai cu Boysen. Eu îl aduc pe Nardi. Ne întâlnim 
jos, în garaj. Pe Boysen îl duci la maşina noastră, e 
parcată pe Seventh Avenue. Gatsky şi cu mine îl ducem 
pe Nardi la sediu, cu maşina care aşteaptă lângă ieşirea 
din garaj. Pe urmă cu toate forțele disponibile trebuie 
găsiți Blyk, Gennari şi chelnerul Antonio. lar Hamlin îi 
aduce pe O'Neil şi pe ceilalți ridicați la razie. De data asta 
e în joc toată miza. 

Porni cu pas întins spre salon. 

Hamlin, rezemat de masă, căuta să-l convingă pe 
Nardi să vorbească, dar acesta rămânea mut, 
mărginindu-se să dea din cap. 

Brewer îl luă pe Hamlin de o parte, schimbă cu el în 
grabă câteva cuvinte, apoi se apropie de Gatsky. 

— Îl luăm pe Nardi cu noi. Sloan l-a dus pe Boysen în 
garaj. Înainte de a ajunge cu ei la rampa de ieşire, le 
punem cătuşe. Paza bună trece primejdia rea. Garajistul 
e informat, aşa că n-o să se arate. 

Gatsky se apropie de Pietro Nardi. 

— Vii cu mine. Ordinul şefului. 

Brewer se întoarse din prag spre Hamlin: 

— Te aştept cu oamenii dumitale la sediu. 

— Peste o oră. Mai întâi trebuie să sigilez aici totul. Şi 
apoi, adăugă el făcând un semn din cap, trebuie să pun 
heroina la loc sigur, într-un seif. 

Luă servieta în mână. 

Liftul de serviciu cobora mult mai încet decât lifturile 
de persoane. 

Nardi stătea mut între Brewer şi detectiv. 

Ajunşi la subsol, uşa se deschise automat. 

Lângă lift aştepta Sloan, cu Boysen. 

— Nu-mi face plăcere, Nardi, se scuză inspectorul, 
dar suntem legați de anumite reguli de serviciu. Trebuie 
să-ți punem cătuşe. Ca să-ți dovedesc bunăvoința mea, 
o să ți le punem la mâini, în loc să te legăm de detectiv. 
Şi încă ceva. N-ai voie să schimbi nici un singur cuvânt 
cu Boysen. 

Gatsky împreună mâinile lui Nardi. 

Agrafele cătuşelor țăcăniră sec. 

Brewer se întoarse la Sloan şi Boysen. Repetă cele 
spuse lui Nardi. 

Sloan se conformă, apoi întrebă: 

— Cine merge primul? Eu cu Boysen, sau 
dumneavoastră cu Gatsky şi Nardi? 

Brewer îl luă pe Nardi între el şi Gatsky, apoi îi 
răspunse lui Sloan: 

— Ne urmezi la o distanță de vreo trei paşi. Noi urcăm 
în maşina care aşteaptă pe stradă aici, la stânga. 

Dumneata faci ocolul blocului până la Seventh Avenue. 
Ţine-l bine pe Boysen de braţ. Trage mai întâi piedica 
revolverului. 

Inspectorul îşi scoase revolverul de serviciu, îl deblocă 
şi-l băgă în buzunarul pardesiului. 

Gatsky o luă înainte. Urmară Nardi şi, imediat după 
el, Brewer. 

Urcară rampa de ieşire. 

Inspectorul îşi aruncă privirile în jurul său. 

Sloan îl ducea pe Boysen. 

Cele cinci siluete înaintau în două grupe pe trotuarul 
străzii pustii. Paşii lor aveau un ecou straniu. 

La aproximativ cincizeci de metri în fața lor se afla 
parcată maşina comisiei judiciare. 

Din direcția opusă, o furgonetă se puse în mişcare, 
aproape fără niciun zgomot. 

Se apropia încet de cele două grupe. 

Pe caroseria de culoare deschisă se putea citi, în litere 
albastre cu contururi aurii: 


SPĂLĂTORIA MICKEY 
şi dedesubt, în litere mai mici: 
Serviciu Rapid Special 


În clipa în care roţile din spate ale furgonetei îi 
depăşiră pe Boysen şi Sloan, uşa dublă din spatele 
maşinii se deschise. 

Vehiculul se apropia tot mai mult de Gatsky, Nardi şi 
inspectorul şef. 

Urechea lui Brewer înregistră mecanic turația unui 
motor. 

Sesiză fulgerător o primejdie. O anume primejdie 

Văzu uşile de descărcare ale furgonetei, larg deschise. 

Făcu o săritură înainte, îl culcă la pământ pe Pietro 
Nardi cu o mişcare violentă şi, urlând, îl avertiză pe 
Sloan şi Boysen. 

În aceeaşi clipă, Nardi sări în picioare. Socotea că 
sosise momentul în care putea să fugă. 

Şi în aceeaşi clipă liniştea nopţii fu spintecată de 
răpăitul unei arme automate. 

Gloanţele şfichiuiau zidurile caselor şi caldarâmul şi 
ricoşau din toate părțile. 

Fulgere albăstrii roşiatice țâşneau din ambele părți. 

Din pulberea arsă se formau pânze de fum. 

Brewer îşi goli revolverul de toate gloanţele. 

Cele două uşi se închiseră şi furgoneta îşi continuă 
drumul în toată viteza, cu motorul ambalat la 
maximum. 

Maşina Comisiei Judiciare se puse în mişcare. Dar se 
opri după câţiva metri. Cauciucurile din față erau 
ciuruite de gloanțe. 

La lumina de la intersecția străzii se mai putea citi: 
SPĂLĂTORIA MICKEY. Literele mai mici nu mai erau 
distincte. 

Brewer se ridică. Simţea o durere ascuţită în brațul 
stâng, lângă încheietura mâinii. Pipăi cu mâna dreaptă. 
Simți o umezeală lipicioasă. Sânge. 

Gatsky zăcea pe asfalt, rezemat într-un cot. Căută să 
vorbească pe un ton ferm. 

— Nu s-a întâmplat nimic, domnule inspector. Fiţi 
binecuvântat, fără dumneavoastră ar fi trebuit să se 
comande mâine un sicriu supradimensionat. Mi-a intrat 
doar ceva în coapsă. Dar nu-i nimic. 

Încercă zadarnic să se ridice şi trebui să se lase pe o 
rână. 

Conducătorul maşinii de serviciu veni în goană. 

— Am transmis alarma. 

Brewer îşi ținea strânsă cu mâna dreaptă încheietura 
mâinii rănite. Se opri lângă Nardi, care zăcea în 
nemişcare. Se aplecă şi îşi dădu seama că nu mai era 
nevoie să-i încerce pulsul. 

Nardi încercase să fugă. Fugise în brațele morții. 

Se adunară oameni din toate părțile. 

Ferestrele hotelului se aprinseră din loc în loc. 

Dinspre Seventh Avenue sosi în viteză pe după colț 
maşina cu echipa lui Hamlin. 

Brewer se întoarse câțiva paşi. La picioarele sale 
zăcea Glenn Boysen, cu mâinile încătuşate întinse 
înainte, cu fața ciuruită de gloanțe, de nerecunoscut. 
Era oribil. Dar, cine aruncă în joc viaţa altora, trebuie să 
pună la bătaie şi propria-i viață. 

Brewer îngenunche, puțin mai departe. 

— Sloan, şopti el, privind în ochii stinşi. Sloan... 
bunul meu prieten... 

Sirena unei ambulanţe se auzea tot mai aproape. Se 
ivi girofarul ei. Ambulanţa se opri, oameni în halate albe 
sosiră în fugă. Apăru o a doua ambulanță. 

Un medic tânăr se apropie de Brewer şi se aplecă 
peste umărul acestuia. 

— Îmi daţi voie? 

Îndreptă lanterna puternică asupra lui Boysen, apoi 
asupra lui Sloan. Stinse lanterna. Vocea sa amintea de 
cea a unui robot: 

— Îmi pare foarte rău. Nu mai e nimic de făcut. Vom 
lua legătura cu morga. 

Plecă, însoţțind cele două tărgi. 

Brewer privi în jurul lui. 

Trecătorii, care se adunau în număr tot mai mare, 
erau ținuți la distanță de agenți. 

Gatsky zăcea întins pe o targă. Făcu semn şi spuse 

ceva unui om în halat alb, care se apropie apoi de 
Brewer. 

— Doctor Morley, se prezentă el. Puteţi să fiți liniştit. 
Omul dumneavoastră o să scape cu bine. A fost atins de 
trei gloanțe, i-au străpuns doar muşchii. Radiografia o 
să ne spună mai multe. Dar are toate şansele. 

Brewer se ridică, încet. 

Îşi şterse sudoarea rece de pe frunte. „Sloan, spunea 
în sinea lui. Ochii tăi sunt deschişi, privesc spre cer, 
acest cer necruţător al New York-ului, acest cer care a 
fost viața ta, leagănul tău - şi acum mormântul tău.” 

Păşi încet de-a lungul zidurilor. 

Ştia că are un ţel. 

Sloan însemna un anumit angajament. 


SFÂRŞIT 

